(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Δ΄

Πέμπτη, 06 Ιουλίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ειδική Ημερήσια Διάταξη:

Aνάγνωση και συζήτηση επί των Προγραμματικών Δηλώσεων της Κυβερνήσεως, σελ.
3. Ανακοινώνονται επιστολές προς τον Πρόεδρο της Βουλής κ. Κωνσταντίνο Τασούλα με τις οποίες:
 i. o κ. Κυριάκος Βελόπουλος, Πρόεδρος της Κοινοβουλευτικής Ομάδας της Ελληνικής Λύσης ενημερώνει ότι ορίζει Γραμματέα της Κοινοβουλευτικής Ομάδας τον κ. Κωνσταντίνο Μπούμπα, σελ.
 ii. o κ. Σωκράτης Φάμελλος, Πρόεδρος της Κοινοβουλευτικής Ομάδας του ΣΥΡΙΖΑ, ενημερώνει ότι ορίζει τον κ. Νικόλαο Παππάς πρώτο Κοινοβουλευτικό Εκπρόσωπο, τον κ. Νάσο Ηλιόπουλο δεύτερο Κοινοβουλευτικό Εκπρόσωπο και την κ. Θεοδώρα Τζάκρη τρίτη Κοινοβουλευτική Εκπρόσωπο, σελ.
 iii. o κ. Νικόλαος Ανδρουλάκης, Πρόεδρος της Κοινοβουλευτικής Ομάδας του ΠΑΣΟΚ - Κινήματος Αλλαγής, γνωστοποιεί ότι ορίζει Κοινοβουλευτικούς Εκπροσώπους του ΠΑΣΟΚ - Κινήματος Αλλαγής τους κυρίους Μιχαήλ Κατρίνη και Δημήτριο Μάντζο, σελ.
 iv. o κ. Κυριάκος Βελόπουλος, Πρόεδρος της Κοινοβουλευτικής Ομάδας της Ελληνικής Λύσης ενημερώνει ότι ορίζει Κοινοβουλευτικούς Εκπροσώπους τον κ. Κωνσταντίνο Χήτα και Αναπληρωτή τον κ. Στυλιανό Φωτόπουλο, Βουλευτές Β' Θεσσαλονίκης και Ανατολικής Αττικής αντίστοιχα, σελ.
 v. η κ. Ζωή Κωνσταντοπούλου, Επικεφαλής της Πλεύσης Ελευθερίας, ενημερώνει ότι ορίζει Αναπληρωτές Εκπροσώπους της Κοινοβουλευτικής Ομάδας του Κόμματός της τον κ. Αλέξανδρο Καζαμία, Βουλευτή Επικρατείας και την κ. Ελένη Καραγεωργοπούλου, Βουλευτή Ανατολικής Αττικής, σελ.
 vi. o κ. Βασίλειος Στίγκας, Πρόεδρος των Σπαρτιατών, γνωστοποιεί ότι ο Βουλευτής της Ανατολικής Αττικής κ. Ιωάννης Δημητροκάλλης ορίζεται Γραμματέας της Κοινοβουλευτικής Ομάδας του κόμματος, σελ.
 vii. o κ. Βασίλειος Στίγκας, Πρόεδρος των Σπαρτιατών, γνωστοποιεί ότι ο Βουλευτής κ. Ιωάννης Κόντης, με αναπληρωτή τον Βουλευτή Χαράλαμπο Κατσιβαρδά, ορίζονται ως Κοινοβουλευτικοί Εκπρόσωποι του κόμματος, σελ.
4. Ανακοινώνεται επιστολή από τους ψηφολέκτες της κάλπης των υποψηφίων Αντιπροέδρων της Αντιπολίτευσης , σελ.
5. Ανακοινώνεται ότι ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος και οι Βουλευτές του κόμματός του κατέθεσαν πρόταση για σύσταση Εξεταστικής Επιτροπής για τη «διερεύνηση των λόγων, των συνθηκών και των διαδικασιών κάτω από τις οποίες υπογράφηκε και κυρώθηκε η συμφωνία των Πρεσπών, καταλογισμού ποινικών ευθυνών και ανάδειξη λόγων αυτοδίκαιης ακυρότητας λόγων ακύρωσης, καθώς και επιγενόμενων λόγων καταγγελίας της ανωτέρω συμφωνίας», σύμφωνα με τα άρθρα 68 παράγραφος 2 του Συντάγματος και 144 επ. του Κανονισμού της Βουλής , σελ.
6. Ανακοινώνεται ότι ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος και οι Βουλευτές του κόμματός του κατέθεσαν πρόταση για σύσταση Εξεταστικής Επιτροπής για τη «διερεύνηση των επιπλοκών, των θανάτων και των διαφόρων ασθενειών που προκάλεσε στις Ελληνίδες και τους Έλληνες το εμβόλιο mRNA, τον καταλογισμό των ποινικών ευθυνών στα μέλη της κυβέρνησης της Νέας Δημοκρατίας που με τις αποφάσεις τους, ασκώντας παντός είδους βία, υποχρέωσαν τους πολίτες να υποστούν το συγκεκριμένο εμβόλιο με τις εντεύθεν συνέπειες και την παραπομπή στη δικαιοσύνη των υπευθύνων», σύμφωνα με τα άρθρα 68 παράγραφος 2 του Συντάγματος και 144 επ. του Κανονισμού της Βουλής, σελ.
7. Ανακοινώνεται ότι ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος και οι Βουλευτές του κόμματός του κατέθεσαν πρόταση για σύσταση Εξεταστικής Επιτροπής για τη «διερεύνηση των ποινικών ευθυνών των αρμοδίων αξιωματούχων, πολιτικών και μη, μέσω πράξεων ή παραλείψεων που οδήγησαν στο μαζικό έγκλημα στο Μάτι, τυχόν εμπλοκή μελών της τότε κυβέρνησης σε προσπάθεια συγκάλυψης ή απόκρυψης ευθυνών, καθώς και για την κατάσταση που επικρατεί στο Πυροσβεστικό Σώμα», σύμφωνα με τα άρθρα 68 παράγραφος 2 του Συντάγματος και 144 έως 148 του Κανονισμού της Βουλής, σελ.
8. Ανακοινώνεται ότι ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος και οι Βουλευτές του κόμματός του κατέθεσαν πρόταση για σύσταση Εξεταστικής Επιτροπής για τη «διακρίβωση της ζημίας που επέφερε στο ελληνικό δημόσιο, στους Έλληνες και στις τράπεζες η διακυβέρνηση της χώρας κατά το πρώτο εξάμηνο του 2015 από την κυβέρνηση των ΣΥΡΙΖΑ-ΑΝΕΛ, τη διερεύνηση των αιτιών επιβολής τραπεζικής αργίας και κεφαλαιακών περιορισμών, της υπογραφής του τρίτου επώδυνου μνημονίου, της ανάγκης νέας ανακεφαλαιοποίησης των πιστωτικών ιδρυμάτων, τον καθορισμό του ακριβούς ύψους της ζημιάς που επήλθε και τον καταλογισμό ποινικών ευθυνών στα μέλη της τότε κυβέρνησης που ευθύνονται», σύμφωνα με τα άρθρα 68 παράγραφος 2 του Συντάγματος και 144 επ. του Κανονισμού της Βουλής, σελ.
9. Ανακοινώνεται ότι ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος και οι Βουλευτές του κόμματός του κατέθεσαν πρόταση για σύσταση Εξεταστικής Επιτροπής για τη «διερεύνηση των συνθηκών του μαζικού εγκλήματος των Τεμπών, τη διακρίβωση και τον καταλογισμό τυχόν ποινικών ευθυνών σε μέλη της τότε κυβέρνησης της Νέας Δημοκρατίας και την παραπομπή των ποινικά υπευθύνων ενώπιον της δικαιοσύνης», σύμφωνα με τα άρθρα 68 παράγραφος 2 του Συντάγματος και 144 επ. του Κανονισμού της Βουλής, σελ.
10. Επί διαδικαστικού θέματος, σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:
 ΑΝΔΡΟΥΛΑΚΗΣ Ν. , σελ.
 ΒΕΛΟΠΟΥΛΟΣ Κ. , σελ.
 ΒΙΛΙΑΡΔΟΣ Β. , σελ.
 ΒΡΕΤΤΟΣ Ν. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΣΙΒΑΡΔΑΣ Χ. , σελ.
 ΚΟΥΤΣΟΥΜΠΑΣ Δ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΥΤΡΙΒΗ Ι. , σελ.
 ΜΗΤΣΟΤΑΚΗΣ Κ. , σελ.
 ΝΑΤΣΙΟΣ Δ. , σελ.
 ΣΤΙΓΚΑΣ Β. , σελ.
 ΤΣΑΚΑΛΩΤΟΣ Ε. , σελ.
 ΦΑΜΕΛΛΟΣ Σ. , σελ.
 ΧΟΥΡΔΑΚΗΣ Μ. , σελ.

Β. Επί διαδικαστικού θέματος:
 ΚΑΤΣΙΒΑΡΔΑΣ Χ. , σελ.
 ΜΠΟΥΡΑΣ Α. , σελ.
 ΠΑΠΠΑΣ Ν. , σελ.
 ΤΑΣΟΥΛΑΣ Κ. , σελ.

Γ. ΠΑΡΕΜΒΑΣΕΙΣ:

 ΚΑΤΡΙΝΗΣ Μ. , σελ.
 ΧΑΡΔΑΛΙΑΣ Ν. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ Δ΄

Πέμπτη 6 Ιουλίου 2023

Αθήνα, σήμερα στις 6 Ιουλίου 2023, ημέρα Πέμπτη και ώρα 17.16΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟΥ ΤΑΣΟΥΛΑ.**

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 4-7-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της Γ΄ συνεδριάσεώς του, της Τρίτης 4 Ιουλίου 2023 (μεσημέρι), σε ό,τι αφορά την εκλογή Αντιπροέδρων, Κοσμητόρων και Γραμματέων του Σώματος)

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Μοναδικό αντικείμενο της σημερινής συνεδριάσεως είναι η ανάγνωση και συζήτηση επί των Προγραμματικών Δηλώσεων της Κυβερνήσεως.

Θα μου επιτρέψετε πριν προχωρήσω στην επεξήγηση της διαδικασίας η οποία θα ακολουθηθεί επί τριήμερον, να σας διαβάσω ορισμένες επιστολές που έλαβα από Κοινοβουλευτικές Ομάδες και αφορούν σε ορισμούς Κοινοβουλευτικών Εκπροσώπων και Γραμματέων.

Ο κ. Κυριάκος Βελόπουλος, Πρόεδρος της Κοινοβουλευτικής Ομάδας της Ελληνικής Λύσης, ορίζει Γραμματέα της Κοινοβουλευτικής Ομάδας τον κ. Κωνσταντίνο Μπούμπα.

Ο κ. Σωκράτης Φάμελλος, Πρόεδρος της Κοινοβουλευτικής Ομάδας του ΣΥΡΙΖΑ, με επιστολή του προς εμένα ορίζει τα εξής: Ο κ. Νικόλαος Παππάς ορίζεται πρώτος Κοινοβουλευτικός Εκπρόσωπος, ο κ. Νάσος Ηλιόπουλος δεύτερος Κοινοβουλευτικός Εκπρόσωπος και η κ. Θεοδώρα Τζάκρη τρίτη Κοινοβουλευτική Εκπρόσωπος.

Ο κ. Νικόλαος Ανδρουλάκης, Πρόεδρος της Κοινοβουλευτικής Ομάδας του ΠΑΣΟΚ - Κινήματος Αλλαγής, με επιστολή του γνωστοποιεί ότι ορίζει Κοινοβουλευτικούς Εκπροσώπους του ΠΑΣΟΚ - Κινήματος Αλλαγής τους κυρίους Μιχαήλ Κατρίνη και Δημήτριο Μάντζο.

Ο κ. Κυριάκος Βελόπουλος επίσης, με άλλο έγγραφο, ορίζει Κοινοβουλευτικούς Εκπροσώπους τον κ. Κωνσταντίνο Χήτα και Αναπληρωτή τον κ. Στυλιανό Φωτόπουλο, Βουλευτές Β΄ Θεσσαλονίκης και Ανατολικής Αττικής αντίστοιχα.

Η κ. Ζωή Κωνσταντοπούλου, Επικεφαλής της Πλεύσης Ελευθερίας, με επιστολή της μας ενημερώνει ότι ορίζει Αναπληρωτές - Εκπροσώπους της Κοινοβουλευτικής Ομάδας του κόμματός της τον κ. Αλέξανδρο Καζαμία, Βουλευτή Επικρατείας και την κ. Ελένη Καραγεωργοπούλου, Βουλευτή Ανατολικής Αττικής.

Όλα τα παραπάνω κατατίθενται στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.4-8)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Πάμε τώρα στην αναφορά του τρόπου με τον οποίον θα γίνει η επί τριήμερον συζήτηση των Προγραμματικών Δηλώσεων.

Η συζήτηση θα αρχίσει μετά την ανάγνωση των Προγραμματικών Δηλώσεων της Κυβερνήσεως από τον Πρωθυπουργό και θα διεξαχθεί σύμφωνα με τις διατάξεις των άρθρων 84 του Συντάγματος και 141 του Κανονισμού, σε συνδυασμό και με ανάλογη εφαρμογή των άρθρων 96 παράγραφος 2 και 97 επίσης του Κανονισμού και δεν μπορεί να παραταθεί περισσότερο από τρεις μέρες από σήμερα.

Η ψηφοφορία είναι ονομαστική δι’ εκφωνήσεως του καταλόγου των Βουλευτών και θα διεξαχθεί αμέσως μόλις τελειώσει η συζήτηση επί των δηλώσεων της Κυβερνήσεως και το αργότερο έως τη δωδεκάτη νυκτερινή ώρα της τρίτης ημέρας από την έναρξη της συζήτησης, δηλαδή το Σάββατο 8 Ιουλίου. Εννοείται ότι θα γίνει προσπάθεια να μη φτάσουμε μέχρι εκείνο το απώτατο όριο προφανώς. Σε αυτή ψηφίζουν και οι Υπουργοί και οι Υφυπουργοί αν είναι Βουλευτές.

Οι Βουλευτές δύνανται να ψηφίσουν με επιστολές που θα αποσταλούν στο Προεδρείο σύμφωνα με το άρθρο 70Α του Κανονισμού όπως ισχύει, οι οποίες και θα συνυπολογιστούν στην καταμέτρηση.

Η Κυβέρνηση απολαύει της εμπιστοσύνης της Βουλής αν η πρόταση εμπιστοσύνης εγκριθεί από την απόλυτη πλειοψηφία των παρόντων Βουλευτών, η οποία δεν επιτρέπεται να είναι μικρότερη από τα δύο πέμπτα του όλου αριθμού.

Ειδικότερα, ως προς την οργάνωση της συζήτησης και ύστερα από μία συνεννόηση που έκανα με όλες και όλους το πρωί σχετικά με τον τρόπο διεξαγωγής, προτείνω την ακόλουθη διαδικασία: Ο Πρόεδρος της Κυβερνήσεως κ. Κυριάκος Μητσοτάκης θα αναγνώσει τις Προγραμματικές Δηλώσεις και αμέσως μετά θα τοποθετηθούν οι Πρόεδροι των Κοινοβουλευτικών Ομάδων.

Μετά το πέρας των ομιλιών των Προέδρων των Κοινοβουλευτικών Ομάδων θα υπάρξει ένας πρώτος κύκλος κατά προτεραιότητα, όπως λέγεται, ομιλητών που θα λάβουν τον λόγο ως εισηγητές, εκπροσωπώντας τις ισάριθμες Κοινοβουλευτικές Ομάδες. Μετά το πέρας των ομιλιών του κύκλου αυτού των κατά προτεραιότητα ομιλητών θα λήξει η συνεδρίαση της Πέμπτης.

Αύριο, Παρασκευή 7 Ιουλίου, μπορούν να λάβουν τον λόγο Υπουργοί, Αναπληρωτές Υπουργοί, Κοινοβουλευτικοί Εκπρόσωποι και βέβαια οι συνάδελφοι Βουλευτές. Η αυριανή συνεδρίαση θα ξεκινήσει στις 9.00΄ το πρωί και θα ολοκληρωθεί αργά το βράδυ, αδιάκοπα, χωρίς διάλειμμα, και μεθαύριο το ίδιο.

Η προβλεπόμενη ονομαστική ψηφοφορία προτείνω να διεξαχθεί στις 20.00΄ της τρίτης συνεδρίασης.

Οι Κοινοβουλευτικές Ομάδες έχουν υποβάλει κατάλογο με ομιλητές, όπως προβλέπει το άρθρο 65 παράγραφος 5 του Κανονισμού. Έχει καταρτιστεί από την αρμόδια υπηρεσία ενιαίος κατάλογος ομιλητών που περιλαμβάνει τους Βουλευτές της Συμπολίτευσης, οι οποίοι εναλλάσσονται με τους Βουλευτές της Αντιπολίτευσης, για να τηρηθεί η κατ’ αναλογία της δύναμης των Κοινοβουλευτικών Ομάδων εκπροσώπηση σε επτά κύκλους ομιλητών. Έκαστος κύκλος θα απαρτίζεται από δώδεκα Βουλευτές με την εξής αναλογία: Πέντε Βουλευτές από τη Νέα Δημοκρατία, δύο από τον ΣΥΡΙΖΑ, μία ή ένας από το ΠΑΣΟΚ - Κίνημα Αλλαγής, μία ή ένας από το Κομμουνιστικό Κόμμα Ελλάδας, ένας από το κόμμα Σπαρτιάτες, μία ή ένας Βουλευτής από το κόμμα Ελληνική Λύση και διαδοχικά ανά κύκλο μία ή ένας Βουλευτής από την Κοινοβουλευτική Ομάδα Νίκη και μία ή ένας από την Κοινοβουλευτική Ομάδα Πλεύση Ελευθερίας.

Ο τελευταίος κύκλος, ο έβδομος δηλαδή, θα απαρτίζεται από δεκατρείς Βουλευτές.

Προτείνω η διάρκεια ομιλίας των κατά προτεραιότητα Βουλευτών να είναι επαυξημένη κατά δέκα λεπτά χωρίς δικαίωμα δευτερολογίας, των ομιλητών που θα δοθούν από τις Κοινοβουλευτικές Ομάδες με κατάλογο να είναι επτά λεπτά χωρίς δικαίωμα δευτερολογίας, των Υπουργών δώδεκα λεπτά, των Αναπληρωτών Υπουργών δέκα λεπτά. Οι Υφυπουργοί δεν θα λάβουν τον λόγο, ώστε να μιλήσουν οι συνάδελφοι Βουλευτές.

Ο χρόνος ομιλίας των Προέδρων των Κοινοβουλευτικών Ομάδων ορίζεται από το άρθρο 97 του Κανονισμού. Ειδικότερα, η διάρκεια αγόρευσης του Πρωθυπουργού ως ορίζεται στον Κανονισμό είναι είκοσι λεπτά και για τους Προέδρους των υπόλοιπων Κοινοβουλευτικών Ομάδων μέχρι δεκαπέντε λεπτά. Προτείνω όμως την πρώτη μέρα η ανάγνωση των Προγραμματικών Δηλώσεων από τον Πρωθυπουργό κ. Κυριάκο Μητσοτάκη να διαρκέσει εξήντα λεπτά και των υπόλοιπων επτά Προέδρων μέχρι σαράντα λεπτά της ώρας.

Οι Κοινοβουλευτικοί Εκπρόσωποι δικαιούνται να λάβουν τον λόγο για δώδεκα λεπτά στην πρωτολογία και έξι στην δευτερολογία, όπως ορίζεται από τον Κανονισμό. Προτείνω να λάβουν τον λόγο για την πρωτολογία τους δώδεκα λεπτά σε έναν ιδιαίτερο κύκλο μετά την ολοκλήρωση της ομιλίας των τριών πρώτων κύκλων ομιλητών αύριο και για τις δευτερολογίες τους έξι λεπτά σε έναν επίσης ιδιαίτερο κύκλο στην τρίτη συνεδρίαση, πριν τις ομιλίες των Αρχηγών των Κοινοβουλευτικών Ομάδων, η οποία θα πραγματοποιηθεί με αντίστροφη σειρά της σημερινής και κάποια στιγμή το Σάββατο, νωρίς το απόγευμα. Όπως συνηθίζεται σε αυτή τη διαδικασία, προτείνω να μη δεχτούμε περιορισμό χρόνου ομιλίας τους κατά το ήμισυ σε περίπτωση που προηγηθεί ομιλία του Προέδρου της Κοινοβουλευτικής Ομάδας, όπως προβλέπεται στο άρθρο 167 παράγραφος 2 του Κανονισμού αφού ξεκινάμε με τις ομιλίες των Προέδρων.

Πέραν των ανωτέρω ομιλιών των Κοινοβουλευτικών Εκπροσώπων προτείνω, όπως έχουμε κάνει και παλιότερα, να μπορούν οι Κοινοβουλευτικοί Εκπρόσωποι να παρεμβαίνουν όταν επιθυμούν, συνήθως μετά από ομιλία Υπουργών, για τρία λεπτά με ανώτατο όριο τις τρεις παρεμβάσεις ανά ημέρα συνεδρίασης, σύμφωνα και με το άρθρο 62 του Κανονισμού και αυτό να ισχύει για όλους ανεξαιρέτως.

Δηλαδή, οι Κοινοβουλευτικοί Εκπρόσωποι, πέραν των ομιλιών τους σε κύκλους αύριο και μεθαύριο για δώδεκα και έξι λεπτά, θα έχουν τη μέγιστη δυνατότητα παρεμβάσεως άλλες τρεις φορές τόσο την Παρασκευή όσο και το Σάββατο. Αυτές οι τρεις φορές θα είναι τρίλεπτα.

Σε περίπτωση αλλαγής των Κοινοβουλευτικών Εκπροσώπων από κάποια Κοινοβουλευτική Ομάδα, εννοείται ότι οι παρεμβάσεις δεν είναι ανά πρόσωπα, αλλά αθροιστικά ανά Κοινοβουλευτική Ομάδα, διότι αν υποτεθεί ότι αλλάζει, δεν αθροίζεται ο χρόνος εκ του μηδενός, έχει διανυθεί χρόνος.

Τέλος, προτείνω να λαμβάνει τον λόγο Υπουργός ανά τέσσερις Βουλευτές ομιλητές, όπως έχει γίνει και κατά το παρελθόν σε ανάλογες διαδικασίες.

Ήθελα να παρακαλέσω τώρα που ξεκινάμε αυτή τη νέα τετραετία με τις Προγραμματικές Δηλώσεις, να τηρούμε τον χρόνο. «Φείδου χρόνου» θα έπρεπε να είχα αναγράψει στους τοίχους του Μεγάρου της Βουλής εάν δεν ήταν, κυρία Μενδώνη, μνημείο και μου το απαγορεύατε.

Ο τρόπος με τον οποίο μπορούμε να διαχειριστούμε μια οκτακομματική Βουλή για την διαχείριση του χρόνου δεν είναι μαγικός, είναι η τήρηση του χρόνου των ομιλιών και επειδή στο παρελθόν υπήρξαμε όντως γενναιόδωροι και πολύ ανεκτικοί, θεωρώ ότι πρέπει τώρα αυτή η γενναιοδωρία και η μεγάλη ανεκτικότης να μην ισχύσει, αλλά να προσπαθήσουμε και να πετύχουμε κυρίως, την τήρηση του χρόνου, που στο κάτω-κάτω είναι και θέμα τηρήσεως του Κανονισμού.

Τυχόν αλλαγές στη σειρά των ομιλητών του καταλόγου θα πρέπει να γίνονται σε εξαιρετικές περιπτώσεις μετά τη σύνταξη του καταλόγου, με έγγραφο του Γραμματέα των Κοινοβουλευτικών Ομάδων στην οποία ανήκουν οι Βουλευτές, το οποίο και απευθύνεται στο Προεδρείο και με την απαραίτητη προϋπόθεση της αμοιβαίας αλλαγής ως τη λήξη της δεύτερης συνεδρίασης.

Συνοψίζοντας, αύριο η συζήτηση ξεκινάει στις 9.00΄ όπως προανέφερα και θα είναι πολύωρη μέχρι τις πρωινές ώρες. Το Σάββατο 8 Ιουλίου, τελευταία μέρα, πάλι ξεκινάμε στις 9.00΄ και η προβλεπόμενη ονομαστική ψηφοφορία προτείνω να διεξαχθεί στις 20.00΄ δι’ εκφωνήσεως του καταλόγου των Βουλευτών μετά το πέρας των δευτερολογιών των Προέδρων των Κοινοβουλευτικών Ομάδων, αλλά με την αντίστροφη σειρά αυτή τη φορά, το Σάββατο δηλαδή, και χρόνους οκτώ λεπτά για όλους τους Προέδρους των Κοινοβουλευτικών Ομάδων και δέκα λεπτά για τον Πρωθυπουργό, που ομιλεί τελευταίος.

Τονίζω ότι η τήρηση όλων των ανωτέρω χρόνων θα είναι αυστηρή, για να μιλήσουν όσο το δυνατόν περισσότεροι συνάδελφοι και ζητώ τη συνδρομή όλων.

Αυτός είναι ο τρόπος με τον οποίο προτείνεται η διεξαγωγή της τριήμερης συζήτησης επί των Προγραμματικών Δηλώσεων.

Δέχεται η Βουλή την πρόταση όπως τη διατύπωσα;

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, παρακαλώ τον λόγο για ένα λεπτό.

**ΠΡΟΕΔΡΟΣ (Κωνσταντίνος Τασούλας):** Να είναι όμως ένα λεπτό. Κάνετε εσείς την αρχή αυτής της επαναστάσεως της τηρήσεως του χρόνου. Να δούμε αν είστε επαναστάτης.

**ΝΙΚΟΛΑΟΣ ΠΑΠΠΑΣ:** Θα το δοκιμάσουμε, κύριε Πρόεδρε, βάλτε και το χρονόμετρο ένα λεπτό και υπόσχομαι να είμαι εντός των συμφωνηθέντων.

Καλή δύναμη σε όλους κατ’ αρχάς σε αυτή τη νέα Βουλή.

Είναι προφανές ότι το Προεδρείο καλείται να διαχειριστεί μια κατάσταση πολυπληθούς Βουλής ως πολυκομματικής Βουλής και πολυπληθούς Υπουργικού Συμβουλίου. Συνήθως, οι χρόνοι ξεφεύγουν από τις πάμπολλες τοποθετήσεις των Υπουργών. Θα θέλαμε, λοιπόν, να τηρηθούν τα συμφωνηθέντα, να δείξουν εγκράτεια και τα μέλη της Κυβερνήσεως, για να μιλήσουν αρκετοί Βουλευτές και βεβαίως και ο κ. Βορίδης που τον βλέπω εδώ απέναντί μου και έχει τα ειδικά κοινοβουλευτικά καθήκοντα.

Γνωρίζετε, κύριε Πρόεδρε, ότι ο Κανονισμός της Βουλής επιφυλάσσει ειδικά προνόμια για τα μέλη της Κυβερνήσεως. Άρα παίρνουμε τοις μετρητοίς αυτό που είπατε περί τήρησης του χρόνου και θεωρούμε ότι κατά προτεραιότητα αφορά τα μέλη της Κυβερνήσεως, από τα οποία και περιμένουμε και την προτίμηση της κοινοβουλευτικής Πλειοψηφίας για το ποιοι θα πάρουν τον λόγο και πόσοι κατά τη διάρκεια της διαδικασίας.

Ευχαριστώ.

**ΠΡΟΕΔΡΟΣ (Κωνσταντίνος Τασούλας):** Σας ευχαριστώ.

Κατά προτεραιότητα αφορά όλες και όλους.

Δέχεται η Βουλή την πρόταση, όπως διετυπώθη;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Συνεπώς το Σώμα συμφωνεί ομοφώνως.

Κατόπιν αυτής της συμφωνίας ο Πρόεδρος της Κυβερνήσεως κ. Κυριάκος Μητσοτάκης καλείται να λάβει τον λόγο επί των Προγραμματικών Δηλώσεων.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σας ευχαριστώ.

Κύριε Πρόεδρε, κυρίες και κύριοι Βουλευτές, εύχομαι σε όλες και σε όλους καλή αρχή, καλή δύναμη στο έργο μας.

Χαίρομαι που απαλλαγήκαμε, κύριε Πρόεδρε και από τη τζαμαρία και μπορούμε να έχουμε καλύτερη πια οπτική επαφή με τους συναδέλφους.

Περίπου τέτοια εποχή, το 2019 και από το ίδιο Βήμα της Βουλής παρουσίαζα τις προγραμματικές κυβερνητικές δηλώσεις της πρώτης μας θητείας. Σήμερα, με την εντολή των πολιτών της 25ης Ιουνίου, βρίσκομαι ξανά εδώ για να περιγράψω τους νέους φιλόδοξους στόχους μας…

(Χειροκροτήματα από την πτέρυγα της Νέας Δημοκρατίας)

…τις προτεραιότητες μιας καινούργιας κυβερνητικής τετραετίας, με αυτοδύναμη Κυβέρνηση της Νέας Δημοκρατίας για δεύτερη συνεχή φορά και μάλιστα, με αυξημένη δύναμη, ώστε να κάνουμε πράξη ένα σχέδιο το οποίο εγκρίθηκε με μεγάλα ποσοστά στις κάλπες.

Δεν θα κρύψω τη συγκίνησή μου για τη μεγάλη τιμή και ευθύνη να υπηρετώ και πάλι ως Πρωθυπουργός την πατρίδα μου.

Στην αφετηρία, λοιπόν, αυτής της νέας νομοθετικής και κυβερνητικής περιόδου, θα εκφράσω την ακλόνητη θέλησή μου η νέα διακυβέρνηση να εκπληρώσει στο ακέραιο τις προσδοκίες των πολιτών. Οφείλουμε να είμαστε Κυβέρνηση όλων των Ελληνίδων και όλων των Ελλήνων και με τη σκληρή μας δουλειά, αλλά κυρίως, με τα αποτελέσματα της πολιτικής μας να συνεχίζουμε να οικοδομούμε στέρεες σχέσεις εμπιστοσύνης με ένα ολοένα και μεγαλύτερο τμήμα της ελληνικής κοινωνίας. Μαζί θα ακολουθήσουμε τη διαδρομή την οποία έχουμε χαράξει για να χτίσουμε πάνω στα θεμέλια τα οποία έχουμε ήδη βάλει, όπως μαζί θα αντιμετωπίσουμε και τις προκλήσεις -τις πολλές προκλήσεις- που έχουμε μπροστά μας.

Με το εκλογικό αποτέλεσμα του Ιουνίου η κοινωνία μας έκλεισε οριστικά έναν πολυετή κύκλο καθυστέρησης και διχασμού, ψέματος, άρνησης και τοξικότητας, με την τετραετία 2019 - 2023 να γίνεται η γέφυρα προς μια νέα εποχή. Τα προηγούμενα χρόνια το ξέρετε ότι βρεθήκαμε αντιμέτωποι με πολλές εξωγενείς κρίσεις, με πολλές εθνικές προκλήσεις. Τις ξεπεράσαμε όλοι μαζί νικηφόρα. Κρατήσαμε την κοινωνία όρθια, στηρίζοντας τους πιο αδύναμους, αλλά παράλληλα υλοποιήσαμε και όλες τις κεντρικές μας προεκλογικές δεσμεύσεις.

Οι πολίτες μας επιβράβευσαν για αυτό με γενναιοδωρία. Όμως, ταυτόχρονα, μας ζήτησαν και κάτι πολύ συγκεκριμένο: Να προχωρήσουμε γρήγορα και πιο τολμηρά στις μεγάλες αλλαγές.

Δεν έχουμε, λοιπόν, δεν έχω το δικαίωμα να διαψεύσω τις προσδοκίες τους.

(Χειροκροτήματα από την πτέρυγα της Νέας Δημοκρατίας)

Τώρα, άλλωστε, είμαστε και πιο έμπειροι και πιο δυνατοί. Η Ελλάδα του 2023 δεν είναι πια η Ελλάδα ούτε του 2010, ούτε του 2015, ούτε του 2019. Είναι μια χώρα πιο ανθεκτική, με μια κοινωνία πιο ενωμένη, πιο αισιόδοξη, με μια οικονομία η οποία αναπτύσσεται με γρήγορους ρυθμούς και με ένα κράτος το οποίο πατάει πια σε πιο στέρεο έδαφος, έτοιμο να ανταποκριθεί στις υψηλές προσδοκίες των πολιτών.

Ναι, το πιστεύω ακράδαντα, οι καλύτερες μέρες είναι μπροστά μας. Σημαίνει, άραγε, αυτό ότι έχουν λυθεί όλα μας τα προβλήματα; Σε καμμία περίπτωση. Πιστεύω ότι για αυτό μιλήσαμε και με πολύ μεγάλη ειλικρίνεια κατά τη διάρκεια και των δύο προεκλογικών περιόδων, του Μαΐου και του Ιουνίου.

Ο τόπος μας, δυστυχώς, κουβαλά ακόμα στρεβλώσεις και αμαρτίες δεκαετιών, που επιδεινώθηκαν από την πρωτοφανή οικονομική περιπέτεια τις τελευταίες δεκαετίες και τους τραγικούς χειρισμούς, που δυστυχώς την παρέτειναν αναίτια, στρεβλώσεις και αμαρτίες που σίγουρα δεν λύθηκαν σε μια τετραετία και που απαιτούν τουλάχιστον δύο θητείες συνεπούς και σταθερής διακυβέρνησης, για να μπορούν να θεραπευτούν. Διότι, ναι, η χώρα είναι τώρα ελεύθερη από εποπτείες. Πρέπει, όμως, να κάνει το τελευταίο βήμα για να ανακτήσει την επενδυτική βαθμίδα.

Ναι, η ανεργία διαρκώς μειώνεται και μάλιστα, με τους ταχύτερους ρυθμούς σε όλη την Ευρώπη. Όμως, μην ξεχνάμε ότι είναι ακόμα η δεύτερη υψηλότερη στην Ευρωπαϊκή Ένωση, ιδίως στις γυναίκες και στους νέους. Ναι, αυξήσαμε τον κατώτατο και τον μέσο μισθό. Ναι, μειώσαμε πενήντα φόρους και εισφορές, στηρίξαμε το διαθέσιμο εισόδημα, αλλά η διεθνής ακρίβεια ροκανίζει αυτές τις αυξήσεις, πιέζοντας καθημερινά τα νοικοκυριά και ναι, παρά τις αυξήσεις που έχουν γίνει, όλοι το γνωρίζουμε ότι οι μισθοί στην πατρίδα μας είναι ακόμα χαμηλοί. Ναι, είδαμε επιτέλους τι σημαίνει ψηφιακό κράτος. Όμως, η πατρίδα μας έχει ακόμα να κάνει πολλά βήματα για να κάνει ηλεκτρονικές όλες τις δημόσιες υπηρεσίες και να συντρίψει τη γραφειοκρατία. Ναι, το Εθνικό Σύστημα Υγείας άντεξε στην πανδημία. Ανέδειξε, όμως, ταυτόχρονα και τις χρόνιες παθογένειές του, που απαιτούν πια έναν ριζικό ανασχεδιασμό. Ναι, περιορίσαμε σημαντικά τις μεταναστευτικές ροές, θωρακίζοντας τα σύνορά μας. Όμως, όπως βλέπετε, η μεταναστευτική κρίση είναι διαρκώς παρούσα και η Ελλάδα, ως χώρα-σύνορο της Ευρώπης, οφείλει καθημερινά να δίνει εξετάσεις και στο πεδίο της προστασίας των συνόρων, αλλά και στο πεδίο του ανθρωπισμού. Ναι, αποκτήσαμε φωνή και λόγο που ακούγεται στην Ευρώπη και σε ολόκληρο τον κόσμο. Οι διεθνείς, όμως, προκλήσεις απαιτούν μια συνεχή, μια διαρκή εγρήγορση σε όλα τα μέτωπα της εξωτερικής μας πολιτικής.

Με άλλα λόγια, σήμερα η πατρίδα με τη συμπλήρωση μισού αιώνα από τη Μεταπολίτευση είναι πλέον, ναι, μια δημοκρατία ώριμη, ισχυρή και δυναμική, έτοιμη να ανοίξει τον δικό της βηματισμό στο μέλλον, αλλά χωρίς να ξεχνά τις πολλές και βαριές εκκρεμότητες που έρχονται από το παρελθόν και μας κρατούν ακόμα σε απόσταση από τον σκληρό πυρήνα της Ευρωπαϊκής Ένωσης, όπου μπορούμε και θέλουμε και πρέπει να ανήκουμε.

Το ίδιο έτοιμη και ανυπόμονη για μεγάλες αλλαγές είναι και η ελληνική κοινωνία, την οποία διατρέχει πια μια άλλη πολιτική κουλτούρα, μια κουλτούρα που δεν ζητά ηχηρά συνθήματα, αλλά πειστικά επιχειρήματα και κυρίως, ζητάει χειροπιαστά αποτελέσματα. Νομίζω ότι πρόκειται για μια πολύτιμη κατάκτηση, την οποία οφείλουμε και να εδραιώσουμε, αλλά και να διευρύνουμε, γιατί τις μεγάλες ιστορικές τομές της μπορούν να τις πραγματοποιούν μόνο οι μεγάλες συναινέσεις και τελικά, οι ευρύχωρες κοινωνικές συμμαχίες. Και μόνο τότε τα έθνη γράφουν τη δικιά τους ιστορία.

Αυτός είναι και ο λόγος, κύριε Πρόεδρε, κυρίες και κύριοι συνάδελφοι, που επέλεξα σήμερα να μην περιορίσω αυτές τις προγραμματικές δηλώσεις της Κυβέρνησης σε έναν απλό κατάλογο μέτρων. Οι δεσμεύσεις μας, άλλωστε, είναι γνωστές. Περιλαμβάνονται στο πρόγραμμά μας. Θα τις παρουσιάσουν αναλυτικά ανά τομέα και τηρώντας τον χρόνο οι Υπουργοί και οι Αναπληρωτές Υπουργοί, ενώ από τις επόμενες κιόλας μέρες θα αρχίσουν να παίρνουν τη μορφή νομοσχεδίων, αλλά και κυβερνητικών αποφάσεων.

Θα μιλήσω, λοιπόν, περιγράφοντας τα χρόνια που έρχονται από μια ευρύτερη, από μια πιο στρατηγική οπτική. Διότι, πράγματι, όπως δείχνουν όλα, είμαστε πια στο σύνορο ενός νέου ιστορικού τόξου.

Για να μιλήσουμε, λοιπόν, για το μέλλον, πρέπει πρώτα να συνομιλήσουμε, αλλά και να διδαχθούμε από το παρελθόν, πολύ περισσότερο όταν έχουν προηγηθεί, όπως μας θύμισε και ο κύριος Πρόεδρος της Βουλής στη δικιά του τοποθέτηση, τρεις σταθμοί που σφράγισαν την πρόοδο της χώρας μας τα τελευταία εκατό χρόνια.

Πρώτα ήταν ο αστικός εκσυγχρονισμός του Ελευθερίου Βενιζέλου, που συνδύασε την εθνική ολοκλήρωση με την αυγή της ελληνικής βιομηχανίας, αλλά και με την στέρεη οικοδόμηση ενός κράτους θεσμών.

Αργότερα, ο ανορθωτικός εκσυγχρονισμός των δεκαετιών του 1950 και του 1960 που, παρά τις ατέλειες της δημοκρατίας μας εκείνη την εποχή, οδήγησε σε μια ραγδαία μεταπολεμική ανάπτυξη με μεγάλα δημόσια έργα, με τη διαμόρφωση των αστικών κέντρων, αλλά και με το ρίζωμα της δημόσιας δωρεάν εκπαίδευσης. Αυτή ήταν μια τολμηρή πρωτοβουλία, που άνοιξε τον δρόμο της προκοπής σε όλα τα Ελληνόπουλα, για να την καταστήσει έναν ιμάντα κοινωνικής εξέλιξης, μια ευκαιρία ατομικής προκοπής.

Και τέλος, ο πολιτικός εκσυγχρονισμός της Μεταπολίτευσης, εξέλιξη η οποία, χάρη στον ιδρυτή της παράταξής μας, τον Κωνσταντίνο Καραμανλή, στέριωσε στον τόπο τη δημοκρατία.

(Χειροκροτήματα από την πτέρυγα της Νέας Δημοκρατίας)

Διασφάλισε, όμως, και την ευρωπαϊκή του προοπτική. Και πλαισιώθηκε στη συνέχεια από σημαντικές προωθητικές απόπειρες και από Πρωθυπουργούς του ΠΑΣΟΚ, από τον Ανδρέα Παπανδρέου, τον Κώστα Σημίτη, για την εθνική συμφιλίωση, για την ίδρυση του Εθνικού Συστήματος Υγείας, για την ένταξή μας στην ΟΝΕ.

Έχοντας, λοιπόν, αυτή τη βαριά παράδοση, η γενιά μας καλείται να δώσει περιεχόμενο στον δικό της εθνικό στόχο. Θα τον ονόμαζα έναν «πολυδιάστατο εκσυγχρονισμό». Και με αυτόν τον όρο, εννοώ τη μεγάλη προσπάθεια που πρέπει να καταβάλει η χώρα μας να αντιμετωπίσει πολλές παθογένειες σε πολλά μέτωπα, ενώ ταυτόχρονα πρέπει να κινούμαστε με μεγάλη ταχύτητα, με την ταχύτητα της τέταρτης βιομηχανικής επανάστασης, για να αντιμετωπίσουμε τις μεγάλες προκλήσεις οι οποίες έρχονται από το μέλλον. Θα μιλήσω και γι’ αυτές στη συνέχεια σήμερα.

Αυτή είναι μια προσπάθεια η οποία δεν είναι μόνο πολιτική, είναι και κοινωνική. Αφορά οριζόντια όλα τα πεδία της δημόσιας ζωής, έχοντας πάντα για επίκεντρο τον πολίτη. Είναι μια προσπάθεια που πρέπει να είναι συμπεριληπτική, προστατεύοντας πρώτα και πάνω απ’ όλα τους πιο αδύναμους και προσφέροντας ορατά δικαιώματα σε ανθρώπους που μέχρι σήμερα τους θεωρούσαμε αόρατους.

Είναι μια προσπάθεια που πρέπει να είναι και φιλόδοξη, αλλά και δίκαιη. Καθώς η ανάπτυξη αυξάνει τον εθνικό πλούτο, πρέπει σε αυτόν τον εθνικό πλούτο να έχουν όλοι μερίδιο. Την ίδια στιγμή, όμως, πρέπει να είναι και μια προσπάθεια ριζοσπαστική, η οποία στην εξέλιξή της θα προάγει, θα καλλιεργεί τελικά νέες συλλογικές συμπεριφορές.

Αναφέρομαι με άλλα λόγια σε έναν δυναμικό εκσυγχρονισμό της ευρωπαϊκής μας πατρίδας, που θα εκδηλώνεται παντού, με κοινό χαρακτηριστικό το απτό, το μετρήσιμο αποτέλεσμα.

Είναι μια διαρκής και κεντρομόλος κίνηση, η οποία πρέπει να οδηγεί την κοινωνία ενωμένη προς τα μπρος, ενσωματώνοντας σε αυτή αξίες και παραδόσεις μέσα σε μία ενιαία συνέχεια. Αυτή θα μας οδηγήσει τελικά στον κοινό βηματισμό στο μέλλον.

Βιώσαμε άλλωστε τους παλιούς ιδεολογικούς διαχωρισμούς και τις απατηλές υποσχέσεις. Δεν έφεραν τη χώρα μπροστά. Την πήγαν πίσω. Είναι, λοιπόν, καιρός να στοχεύσουμε ενωμένοι ψηλά, πατώντας όμως πάντα στο έδαφος γερά.

Κυρίες και κύριοι συνάδελφοι, έρχομαι τώρα στην εξειδίκευση των κεντρικών στόχων της κυβερνητικής μας θητείας για την τετραετία που έχουμε μπροστά μας. Και ξεκινώ με το μέτωπο της δημοσιονομικής και οικονομικής πολιτικής, όπου οι στόχοι μας είναι και σαφείς, αλλά και μετρήσιμοι:

Ανάκτηση της επενδυτικής βαθμίδας έως το τέλος του έτους!

(Χειροκροτήματα από την πτέρυγα της Νέας Δημοκρατίας)

Πρόωρη αποπληρωμή των διμερών δανείων του πρώτου μνημονίου!

(Χειροκροτήματα από την πτέρυγα της Νέας Δημοκρατίας)

Επίσης, λογικά πρωτογενή πλεονάσματα στο πλαίσιο του νέου Συμφώνου Σταθερότητας και Ανάπτυξης που διαπραγματευόμαστε αυτή την εποχή με την Ευρωπαϊκή Ένωση. Μείωση του δημόσιου χρέους ως ποσοστού του ΑΕΠ, αρκετά κάτω από το 140% έως το 2027. Υποχώρηση της ανεργίας στο 8% μέσα στην επόμενη τετραετία. Εξαγωγές στο 60% του ΑΕΠ. Και βέβαια, μείωση των ανισοτήτων, με μόνιμα μέτρα στήριξης της μεσαίας τάξης και των πιο αδύναμων, αλλά και με στοχευμένες πρωτοβουλίες όποτε χρειάζεται, που θα απαντούν σε έκτακτες δυσκολίες.

Και αυτή τη διπλή κατεύθυνση υπηρετεί και το πρώτο νομοσχέδιο του Υπουργείου Οικονομικών, το οποίο θα κατατεθεί στο Εθνικό Κοινοβούλιο και θα έχει ψηφιστεί πριν το τέλος του μήνα. Είναι ένα νομοσχέδιο στο οποίο θα αποτυπώνονται πολλές από τις προεκλογικές μας δεσμεύσεις, απαντώντας έτσι και σε κάποιες αμφιβολίες οι οποίες είχαν εκφραστεί από την αντιπολίτευση για το κατά πόσο θα είμαστε συνεπείς στην υλοποίηση των προεκλογικών μας εξαγγελιών.

Έτσι, απέναντι στην επίμονη ακρίβεια συνεχίζεται και για τους επόμενους μήνες το Market Pass, που καλύπτει το 10% των βασικών εξόδων των περισσότερων νοικοκυριών.

(Χειροκροτήματα από την πτέρυγα της Νέας Δημοκρατίας)

Καθιερώνουμε πια, όπως είχαμε δεσμευθεί, ως μόνιμο μέτρο το Youth Pass ύψος των 150 ευρώ σε κάθε νέο δεκαοκτώ - δεκαεννέα ετών για ταξίδια και πολιτιστικές δράσεις. Θα καταβληθεί για πρώτη φορά τον Σεπτέμβριο.

(Χειροκροτήματα από την πτέρυγα της Νέας Δημοκρατίας)

Παράλληλα, σε μόνιμη βάση από την 1-1-2024 τίθεται σε ισχύ το νέο μισθολόγιο των δημοσίων υπαλλήλων, με οριζόντιες αυξήσεις για πρώτη φορά μετά από δεκατέσσερα χρόνια.

(Χειροκροτήματα από την πτέρυγα της Νέας Δημοκρατίας)

Θα μιλήσει πιο ειδικά γι’ αυτό και ο Υπουργός Οικονομικών. Θα υπάρξει, εκτός από την οριζόντια αύξηση, ειδική έμφαση στις αμοιβές όσων κατέχουν θέσεις ευθύνης, τμηματάρχες, διευθυντές, γενικούς διευθυντές.

Η αλήθεια είναι ότι στην ελληνική δημόσια διοίκηση η «ψαλίδα» η οποία χωρίζει την αμοιβή ενός νεοπροσλαμβανόμενου δημοσίου υπαλλήλου απ’ αυτή του γενικού διευθυντή είναι η μικρότερη από οποιαδήποτε ευρωπαϊκή χώρα. Πρέπει να ανταμείψουμε καλύτερα τους δημόσιους υπαλλήλους μας οι οποίοι κατέχουν θέσεις ευθύνης, καθώς, βάσει του επιτελικού κράτους, τους αναθέτουμε και περισσότερες αρμοδιότητες.

Ταυτόχρονα, όμως, στηρίζουμε και τους δημόσιους υπαλλήλους οι οποίοι έχουν οικογένεια, αυξάνοντας το οικογενειακό επίδομα από 20 έως 50 ευρώ.

(Χειροκροτήματα από την πτέρυγα της Νέας Δημοκρατίας)

Ο Υπουργός θα δώσει περισσότερα συγκεκριμένα παραδείγματα. Αυτό σημαίνει, παραδείγματος χάριν, για έναν δημόσιο υπάλληλο σε θέση ευθύνης, ο όποιος έχει παιδί, μια σημαντικότατη αύξηση από 1-1-2024.

Αυτές οι νέες ρυθμίσεις φέρνουν και τρεις ακόμα ελαφρύνσεις για τις οποίες είχαμε δεσμευτεί προεκλογικά.

Την πρόσθετη μείωση φόρου κατά 1.000 ευρώ στις οικογένειες με παιδιά!

(Χειροκροτήματα από την πτέρυγα της Νέας Δημοκρατίας)

Τη νέα μείωση του ΕΝΦΙΑ κατά 10% για κάθε σπίτι το οποίο είναι ασφαλισμένο από φυσικές καταστροφές!

(Χειροκροτήματα από την πτέρυγα της Νέας Δημοκρατίας)

Επίσης, τη μόνιμη απαλλαγή των πρώην δικαιούχων του ΕΚΑΣ από κάθε συμμετοχή στις φαρμακευτικές δαπάνες!

(Χειροκροτήματα από την πτέρυγα της Νέας Δημοκρατίας)

Τέλος, κάτι το οποίο είμαι σίγουρος ότι θα σας χαροποιήσει όλους πάρα πολύ, ειδικά εσάς στον ΣΥΡΙΖΑ. Καθιερώνεται πια με το πρώτο νομοσχέδιο η κοστολόγηση των κομματικών προγραμμάτων από ανεξάρτητο φορέα!

(Χειροκροτήματα από την πτέρυγα της Νέας Δημοκρατίας)

Είναι μια κατάκτηση αυτή. Δεν νομίζω ότι θα ξαναμιλήσουμε χωρίς κοστολογημένα προγράμματα. Η διαφορά είναι τώρα ότι κάθε παροχή η οποία θα ακούγεται στον δημόσιο διάλογο πρέπει να είναι ρεαλιστική, με τη σφραγίδα του Δημοσιονομικού Συμβουλίου, και κυρίως να μην «ποτίζει» τα «λεφτόδεντρα» των ψεμάτων και τελικά της δυσπιστίας προς το πολιτικό σύστημα.

Και κάτι ακόμα. Αυτές τις άμεσες πρωτοβουλίες πλαισιώνουν και οι πρώτες μας κινήσεις προς τους συνταξιούχους. Αναφέρομαι στη συνέχιση της εφάπαξ ενίσχυσης στο τέλος του έτους από το πλεόνασμα της ανάπτυξης όσων συνεχίζουν να πλήττονται από την προσωπική διαφορά Κατρούγκαλου και ειδικά τους χαμηλοσυνταξιούχους.

(Χειροκροτήματα από την πτέρυγα της Νέας Δημοκρατίας)

Και μια ακόμα σημαντική πρωτοβουλία είναι αυτή που αφορά στην ενθάρρυνση της δυνατότητας που δίνουμε στους συνταξιούχους να παραμένουν, έστω και με μερική απασχόληση, γιατί αυτό είναι το πιο συνηθισμένο στην αγορά εργασίας. Στο εξής, όσοι συνταξιούχοι θέλουν να εργάζονται δεν θα βλέπουν τη σύνταξή τους μειωμένη κατά 30%.

(Χειροκροτήματα από την πτέρυγα της Νέας Δημοκρατίας)

Να το εξηγήσουμε και σε όσους μας ακούν και μπορεί να μην το γνωρίζουν. Σήμερα, ένας συνταξιούχος που μπορεί να δούλευε μία ημέρα τον μήνα, θα μειωνόταν η σύνταξή του κατά 30%. Στο εξής, θα λαμβάνουν ολόκληρη τη σύνταξη και θα βλέπουν μόνο μια μικρή παρακράτηση στα πρόσθετα έσοδά τους από τη δεύτερη δηλωμένη και νόμιμη πλέον αμοιβή τους.

Όπως είπα και στην αρχή, σκοπός μου σήμερα είναι να συνοψίσω τους κεντρικούς στόχους που υπηρετούν τον πολυδιάστατο εκσυγχρονισμό τον οποίο επιχειρούμε και που είναι στηριγμένος στο κυβερνητικό πρόγραμμα, το οποίο πριν από λίγες εβδομάδες ενέκρινε ο ελληνικός λαός. Είναι ένα σχέδιο το οποίο είναι γνωστό και, όπως σας είπα, έχουμε μιλήσει πολύ γι’ αυτό στην προεκλογική μας περίοδο. Το σχέδιο στηρίζεται σε πέντε πυλώνες: την παραγωγική Ελλάδα, την κοινωνική Ελλάδα, την ψηφιακή και «πράσινη» Ελλάδα, τη δίκαιη Ελλάδα και ασφαλώς, την ισχυρή Ελλάδα.

Διατρέχω σύντομα τις προτεραιότητές του:

Παραγωγική Ελλάδα σημαίνει πρώτα και πάνω από όλα καλύτερες αμοιβές, ώστε στην τετραετία ο μέσος μισθός να φτάσει στα 1.500 ευρώ και ο κατώτατος μισθός να φτάσει στα 950 ευρώ.

(Χειροκροτήματα από την πτέρυγα της Νέας Δημοκρατίας)

Σημαίνει περισσότερες συλλογικές συμβάσεις. Σήμερα είναι ήδη επτακόσιες ενενήντα τέσσερις από τις πεντακόσιες που ήταν πριν από τέσσερα χρόνια και καλύπτουν ένα εκατομμύριο εργαζόμενους. Και βέβαια, σημαίνει νέα ετήσια αύξηση των συντάξεων από 1-1-2024 που να ξεπερνά το 3%.

(Χειροκροτήματα από την πτέρυγα της Νέας Δημοκρατίας)

Μίλησα ήδη για τις πρώτες ελαφρύνσεις και σε αυτές θα πρέπει να προσθέσετε από τον επόμενο χρόνο τη σταδιακή μείωση των τεκμηρίων κατά 30%, την υποχώρηση κατά μία ακόμη μονάδα των εργοδοτικών εισφορών και σταδιακά την κατάργηση του τελευταίου μνημονιακού φόρου -και αναφέρομαι στο τέλος επιτηδεύματος.

(Χειροκροτήματα από την πτέρυγα της Νέας Δημοκρατίας)

Όλα αυτά θα επιτευχθούν με όχημα την ισχυρή ανάπτυξη.

Θα το ξαναπώ, κάναμε μια μεγάλη συζήτηση στην προεκλογική περίοδο πως αυξάνονται οι μισθοί και εάν μπορεί να δεσμευθεί μία κυβέρνηση ότι θα αυξήσει τους μισθούς και θα φτάσει τον μέσο μισθό στα 1500 ευρώ. Είπαμε ότι αυτός είναι ο στόχος μας και εξηγήσαμε πώς αυτός ο στόχος μπορεί να επιτευχθεί, καθώς η ανάπτυξη μέσα από πολλές ιδιωτικές επενδύσεις είναι αυτή που τελικά μειώνει την ανεργία, είναι αυτή που τελικά δίνει περισσότερη διαπραγματευτική δύναμη στους ίδιους τους εργαζόμενους και είναι αυτή που αναγκάζει τελικά τους επιχειρηματίες να πληρώνουν υψηλότερους μισθούς, για να βρουν τους καταρτισμένους εργαζόμενους τους οποίους έχουν ανάγκη.

Ακούμε συχνά να γίνεται αυτή η συζήτηση σε πολλούς κλάδους της ελληνικής οικονομίας σήμερα. «Δεν βρίσκουμε εργαζόμενους», μας λένε οι επιχειρηματίες. Και η απάντηση είναι «Πληρώστε περισσότερο και θα βρείτε εργαζόμενους». Και αυτό έχει ήδη αρχίσει και συμβαίνει, γιατί ο μέσος μισθός έχει αυξηθεί από τα 1050 ευρώ στα 1.200 ευρώ.

(Χειροκροτήματα από την πτέρυγα της Νέας Δημοκρατίας)

Και αυτή η μόνιμη ενίσχυση των δημόσιων οικονομικών είναι και αναγκαία συνθήκη για ένα ισχυρό κοινωνικό κράτος. Όμως για να την πετύχουμε, απαιτεί και κάτι ακόμα, το οποίο, θέλω να πιστεύω, ότι θα μας βρει όλες και όλους σύμφωνους σε αυτή την Αίθουσα: Να κερδίσουμε επιτέλους τον πόλεμο κατά της φοροδιαφυγής.

Έχουμε κάνει σημαντικά βήματα σε αυτήν την κατεύθυνση. Το κενό του ΦΠΑ μειώθηκε σημαντικά την προηγούμενη τετραετία και οι ηλεκτρονικές συναλλαγές μας βοήθησαν πολύ να περιορίσουμε τη μικρή φοροδιαφυγή. Έχουμε όμως να κάνουμε σημαντικά βήματα σε αυτήν την κατεύθυνση και ένα πολύ συγκεκριμένο σχέδιο, για να μπορούμε να υλοποιήσουμε αυτή τη δέσμευσή μας.

Και θέλω να προειδοποιήσω όλους όσοι έχουν βολευτεί πίσω από μία μακροχρόνια, στρεβλή πραγματικότητα που επιμερίζει άδικα τα φορολογικά βάρη στις πλάτες όλων όσοι δεν μπορούν να κρύψουν τα εισοδήματά τους. Τους λέω, λοιπόν, ξεκάθαρα ότι αυτή η Κυβέρνηση διαθέτει και την πολιτική νομιμοποίηση και τη βούληση και την τεχνογνωσία να σας εντοπίσει και να σας υποχρεώσει να κάνετε το αυτονόητο, να πληρώνετε δηλαδή τους φόρους που αναλογούν στο πραγματικό σας εισόδημα.

(Χειροκροτήματα από την πτέρυγα της Νέας Δημοκρατίας)

Τέλος, θα πω μια φράση για μια σημαντική πτυχή της παραγωγικής Ελλάδας που πιστεύω ότι μας αφορά όλους και αναφέρομαι στη μετατροπή της πατρίδας μας ουσιαστικά σε ένα απέραντο εργοτάξιο από το μετρό της Θεσσαλονίκης, το οποίο επιτέλους ολοκληρώνεται.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Πότε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα σας καλέσουμε, κύριε Φάμελλε, στις αρχές του επόμενου έτους να δείτε το μετρό να λειτουργεί χωρίς μουσαμάδες.

(Χειροκροτήματα από την πτέρυγα της Νέας Δημοκρατίας)

Χαίρομαι για το ενδιαφέρον που δείχνετε.

Το μετρό της Αθήνας, το οποίο εξαπλώνεται, τους μεγάλους δρόμους, τον αυτοκινητόδρομο Πάτρα-Πύργου και τον Ε65 που ήδη κατασκευάζονται, τον ΒΟΑΚ, ο οποίος δρομολογείται, το αεροδρόμιο στο Καστέλι, το οποίο και αυτό κατασκευάζεται δίπλα στα ήδη δεκατέσσερα περιφερειακά αεροδρόμια τα οποία λειτουργούν πλήρως ανακαινισμένα, τη διπλή ανάπλαση του Βοτανικού και το FlyOver στη Θεσσαλονίκη.

Αναφέρομαι σε λίγα μόνο, ενδεικτικά, από τα μεγάλα έργα τα οποία δρομολογούνται αυτή την τετραετία, αλλά δίπλα σε αυτά προσθέστε πέντε χιλιάδες οκτακόσια μικρά και μεσαία έργα σε κάθε περιφέρεια της χώρας με προϋπολογισμό που ξεπερνά τα 60 δισεκατομμύρια. Για πρώτη φορά η πατρίδα μας απέκτησε δώδεκα περιφερειακά σχέδια ανάπτυξης με συγκεκριμένο και κοστολογημένο προγραμματισμό έργων και με συγκεκριμένους φορείς υλοποίησης.

Τα σχέδια αυτά, θα έλεγα ότι αποτελούν και για εμάς, την Κυβέρνηση, μια αυτοδέσμευση ότι αυτά για τα οποία έχουμε μιλήσει στους πολίτες έξω από την Αθήνα πρέπει και μπορούν να υλοποιηθούν. Ελλάδα δεν είναι μόνο η Αθήνα και η Αττική. Οι παρεμβάσεις αυτές θα παρακολουθούνται και θα επικαιροποιούνται διαρκώς, υπηρετώντας τους πολίτες. Κανείς δεν πρέπει να αισθάνεται πολίτης δεύτερης κατηγορίας, επειδή μπορεί να κατοικεί στο Ορμένιο ή στη Γαύδο ή στο Καστελόριζο ή στους Οθωνούς. Όλοι οι πολίτες πρέπει να έχουν την ίδια πρόσβαση στα αγαθά της υγείας, της παιδείας, της ασφάλειας και όλοι να έχουν την ίδια ευκαιρία για προκοπή.

Κοινωνική Ελλάδα: Είναι ένα πολύ μεγάλο κεφάλαιο, στο οποίο αποδίδουμε εξαιρετική σημασία. Σημαίνει πριν και πρώτα απ’ όλα στήριξη των πιο αδύναμων. Αξιοπρεπής, δωρεάν υγεία. Παιδεία που να δίνει πρόσβαση στο μέλλον. Δικαίωμα στη στέγη και ιδίως, στη νέα γενιά.

Η αναμόρφωση του Εθνικού Συστήματος Υγείας αποτελεί και για εμένα, αλλά και για την Κυβέρνησή μας συνολικά και σίγουρα για την ηγεσία του Υπουργείου Υγείας ένα μεγάλο προσωπικό στοίχημα. Υλοποιούνται ήδη μια σειρά από έργα υποδομής και σήμερα που μιλάμε σε ογδόντα νοσοκομεία της χώρας, στα τμήματα επειγόντων περιστατικών και σε εκατόν πενήντα έξι κέντρα υγείας γίνονται σημαντικές αναβαθμίσεις. Αυτές οι δράσεις χρηματοδοτούνται από το Ταμείο Ανάκαμψης και οι οποίες κοστολογούνται στο 1,5 δισεκατομμύριο ευρώ. Είχε γίνει μια μεγάλη συζήτηση από το ΠΑΣΟΚ για το τι ποσοστό τελικά του Ταμείου Ανάκαμψης δαπανούμε στην υγεία. Το 1,5 δισεκατομμύριο από το ποσό που έχουμε στη διάθεσή μας από επιχορηγήσεις και όχι από δάνεια είναι περίπου 8% του Ταμείου Ανάκαμψης. Άρα, είναι μια σημαντική παρέμβαση η οποία γίνεται σε αυτή την κατεύθυνση και που οι πολίτες θα δουν τα πρώτα αποτελέσματα εντός των επόμενων μηνών.

Και προφανώς, αυτές τις νέες ανάγκες θα πρέπει να τις διαχειριστεί πρόσθετο προσωπικό. Η δέσμευσή μας για δέκα χιλιάδες νέες προσλήψεις στο Εθνικό Σύστημα Υγείας σε ορίζοντα τετραετίας ισχύει στο ακέραιο.

(Χειροκροτήματα από την πτέρυγα της Νέας Δημοκρατίας)

Οκτακόσιοι από αυτούς θα κατευθυνθούν στο ΕΚΑΒ. Ανεξάρτητα από τις άμεσες κινήσεις που έχουμε ήδη κάνει με την ηγεσία του Υπουργείου για να αντιμετωπίσουμε έκτακτες ανάγκες, με την αυτονόητη συνεργασία με εξειδικευμένο προσωπικό των Ενόπλων Δυνάμεων, της Πυροσβεστικής, ήδη αυτό υλοποιήθηκε με πράξη νομοθετικού περιεχομένου την οποία εκδώσαμε. Το κράτος είναι ένα, είναι ενιαίο. Και ειδικά σε εκείνες τις περιπτώσεις όπου μπορούν άλλοι τομείς του κράτους να προσφέρουν τις υπηρεσίες τους θα το κάνουμε χωρίς να το σκεφτούμε δεύτερη φορά. Ο σκοπός μας είναι στις αστικές και στις ημιαστικές περιοχές το ΕΚΑΒ να μπορεί να ανταποκρίνεται μέσα σε επτά έως δεκαπέντε λεπτά. Γι’ αυτό και μέσα στις επόμενες εβδομάδες συγκροτούμε ήδη μια ειδική ομάδα για τα μεγάλα αστικά κέντρα, ειδικά ξεκινώντας με την Αθήνα, από διακόσιους πενήντα δικυκλιστές διασώστες που θα προηγούνται των ασθενοφόρων παρέχοντας ταχύτερα τις πρώτες βοήθειες.

(Χειροκροτήματα από την πτέρυγα της Νέας Δημοκρατίας)

Βέβαια, προσθέστε σε αυτό τη δέσμευσή μας η οποία ήδη υλοποιείται με την έκδοση της σχετικής κοινής υπουργικής απόφασης για τη μίσθωση υπηρεσιών από το εξωτερικό ελαφρών ελικοπτέρων τα οποία θα μπορούν να κάνουν διασώσεις είτε στο βουνό είτε σε δύσκολες περιοχές της πατρίδας μας, προκειμένου να μπορούμε με αυτόν τον τρόπο να αντιμετωπίζουμε πολύ πιο γρήγορα και πολύ πιο αποτελεσματικά περιστατικά στην ελληνική περιφέρεια.

Οι παρεμβάσεις αυτές διασταυρώνονται και με τον ψηφιακό μετασχηματισμό της υγείας. Έχει σε μεγάλο βαθμό ήδη δρομολογηθεί. Η επόμενη τετραετία θα είναι η τετραετία της ολοκλήρωσής του. Από την περαιτέρω βελτίωση της ηλεκτρονικής συνταγογράφησης η οποία τόσο σημαντική είναι για να μπορούμε να συλλέγουμε και εκείνα τα στοιχεία για να αντιμετωπίσουμε τη μάστιγα της υπερσυνταγογράφησης, μέχρι τον ατομικό φάκελο, το ψηφιακό μητρώο ασθενών και φυσικά τον νέο υγειονομικό χάρτη, που πρώτα και πάνω απ’ όλα πρέπει να καθιερώνει ενιαία πρωτόκολλα υπηρεσιών σε όλες τις δομές υγείας της επικράτειας.

Και βέβαια, ένα πρόγραμμα στο οποίο αποδίδω προσωπικά πολύ μεγάλη σημασία, την επέκταση των δωρεάν προληπτικών εξετάσεων σε όλους τους πολίτες για όλα τα βασικά νοσήματα. Το πρόγραμμα «Φώφη Γεννηματά» έχει ήδη αφήσει ένα σημαντικό αποτύπωμα στη δημόσια υγεία και βρίσκεται ακόμα στην αρχή της υλοποίησής του. Παραπάνω από επτά χιλιάδες γυναίκες έχουν εντοπιστεί με πρόωρο καρκίνο του μαστού μέσα από δωρεάν εξετάσεις που έκαναν σε δημόσιες ή σε ιδιωτικές δομές υγείας με πολύ καλή πρόβλεψη τώρα για τη μόνιμη θεραπεία τους. Αυτό είναι ένα πρόγραμμα το οποίο απέδειξε στην πράξη ότι ο δημόσιος και ο ιδιωτικός τομέας μπορούν να συνεργάζονται προς όφελος του πολίτη, αρκεί οι υπηρεσίες οι οποίες παρέχονται να είναι δωρεάν.

(Χειροκροτήματα από την πτέρυγα της Νέας Δημοκρατίας)

Διότι προφανώς, κύριοι της Αντιπολίτευσης, δεν συνιστά ιδιωτικοποίηση της υγείας να μπορεί μια γυναίκα να πάει να κάνει μία δωρεάν μαστογραφία σε μία ιδιωτική δομή. Αυτό συνιστά απλά τη βέλτιστη συνεργασία δημόσιου και ιδιωτικού τομέα, εξακολουθώντας να παρέχουμε δωρεάν υπηρεσίες σε όλες τις Ελληνίδες και σε όλους τους Έλληνες.

Και βέβαια θέλω να πω μια φράση για μια μεγάλη μεταρρύθμιση την οποία πρέπει ακόμα να υλοποιήσουμε. Θα είναι η πρώτη φορά που θα γίνει εδώ και δεκαετίες ουσιαστική συμπληρωματική ψυχιατρική μεταρρύθμιση προς υλοποίηση του εθνικού σχεδίου ψυχικής υγείας το οποίο υλοποίησε η προηγούμενη ηγεσία του Υπουργείου Υγείας για τη δημιουργία συμβουλευτικών δομών περίθαλψης αλλά και συμβουλευτικής σε όλη την επικράτεια. Η ψυχική υγεία και ειδικά τα ζητήματα που αφορούν την ψυχική υγεία των παιδιών και των εφήβων είναι μια βόμβα στη δημόσια υγεία την οποία έχουμε να διαχειριστούμε μπροστά μας και θα πρέπει να γνωρίζουμε ότι για να την αντιμετωπίσουμε αποτελεσματικά θα χρειαστούμε να διαθέσουμε σημαντικούς πόρους, προκειμένου τα παιδιά μας να μπορούν να εξασφαλίσουν την ψυχική τους υγεία με τον ίδιο τρόπο που τους δίνουμε τη δυνατότητα να προστατεύσουμε τη σωματική τους υγεία.

Στην ίδια τροχιά με την υγεία, η δημόσια παιδεία επίσης προχωρά σε μια νέα εποχή. Μία μεταρρύθμιση η οποία πολεμήθηκε πολύ από την Αντιπολίτευση έχει για τα καλά ριζώσει στη χώρα. Και βέβαια η καλύτερη απάντηση σε αυτό είναι το μεγάλο ενδιαφέρον των γονιών να στείλουν τα παιδιά τους σε πρότυπα και πειραματικά σχολεία. Θα φτάσουν τα εκατόν ογδόντα μέχρι το 2027.

(Χειροκροτήματα από την πτέρυγα της Νέας Δημοκρατίας)

Η τεχνολογία απλώνεται σε όλη την εκπαιδευτική διαδικασία. Οι πρώτοι από τους τριάντα έξι χιλιάδες διαδραστικούς πίνακες εγκαθίσταται ήδη στις αίθουσες των δημόσιων σχολείων. Σύντομα όλοι οι μαθητές από την Ε΄ δημοτικού μέχρι το λύκειο θα διδάσκονται με αυτούς. Πόροι του Ταμείου Ανάκαμψης κι αυτό, επειδή ακούμε μια μεγάλη κουβέντα ότι το Ταμείο Ανάκαμψης, λέει, είναι μόνο για τους λίγους, για τους πλούσιους. Αυτή είναι μια δαπάνη που χρηματοδοτείται εξ ολοκλήρου από το Ταμείο Ανάκαμψης και θα διεκδικήσουμε μάλιστα να μπορέσουμε να εξασφαλίσουμε και πρόσθετους πόρους στις μικρές συμπληρωματικές αλλαγές που μπορούμε να κάνουμε στη δομή του Ταμείου Ανάκαμψης, ώστε να τοποθετήσουμε διαδραστικούς πίνακες σε όλες τις αίθουσες από το νηπιαγωγείο, να καλύψουμε το νηπιαγωγείο και τις τάξεις από την Α΄ έως την Δ΄ δημοτικού.

Δεν πρέπει ωστόσο να κρύψουμε και πρακτικές ελλείψεις δεκαετιών, όπως το κτηριακό. Με αφορμή μια πρωτοβουλία την οποία αναλάβαμε για τον αντισεισμικό έλεγχο όλων των σχολείων από το ΤΕΕ, το φθινόπωρο θα ξεκινήσει μια μελέτη για ένα εθνικό σχέδιο αναβάθμισης των σχολικών μονάδων της χώρας. Χρειαζόμαστε περισσότερα και καλύτερα σχολεία. Περισσότερα νέα σχολεία.

(Χειροκροτήματα από την πτέρυγα της Νέας Δημοκρατίας)

Και είναι καιρός να καταλήξουμε και σε ένα νέο μοντέλο αρχιτεκτονικών προδιαγραφών που θα ακολουθούν στο εξής όλα τα καινούργια σχολεία τα οποία θα χτίζονται στη χώρα μας. Έχω την εντύπωση ότι όταν χτίζουμε ένα σχολείο σήμερα, μάλλον σκεφτόμαστε πώς λειτουργούσε το σχολείο τις προηγούμενες δεκαετίες. Αλλά επειδή το σχολείο αλλάζει δραστικά και ο τρόπος μάθησης αλλάζει, πρέπει και τα κτήρια να προσαρμοστούν σε αυτή τη νέα σχολική πραγματικότητα.

Θέλω προσωπικά να δώσουμε μεγάλη έμφαση στην προσχολική αγωγή. Οι βρεφονηπιακοί και παιδικοί μας σταθμοί δεν είναι πάρκινγκ παιδιών, αλλά πρέπει να γίνουν δημιουργικά εργαστήρια ανάπτυξης δεξιοτήτων και αυτό σημαίνει συγκεκριμένες προδιαγραφές, έτσι ώστε να παρέχονται αυτές οι υπηρεσίες ποιοτικά στα παιδιά μας. Και το ίδιο βέβαια θα πρέπει να ισχύει σε όλες τις βαθμίδες. Ο Υπουργός Παιδείας στην τελετή παράδοσης-παραλαβής χρησιμοποίησε μια ωραία φράση, πολύ σωστή, ότι οι μαθητές σήμερα πρέπει να είναι λιγότερο σκληροί δίσκοι και περισσότερο επεξεργαστές. Τι σημαίνει αυτό; Ότι σε μια εποχή που έχουμε πια πρόσβαση στη γνώση από το κινητό μας τηλέφωνο η αποστήθιση μπορεί να έχει λιγότερη αξία. Αυτό που έχει μεγαλύτερη αξία είναι η κριτική σκέψη και κυρίως οι δεξιότητες τις οποίες πρέπει να αποκτά κανείς σε όλες τις βαθμίδες της εκπαιδευτικής διαδικασίας. Αυτό βέβαια σημαίνει και έναν πολύ καλύτερο συντονισμό της παιδείας με την αγορά εργασίας. Σύντομα θα ξεκινήσει ένα εξάμηνο πρόγραμμα κατάρτισης και πιστοποίησης εκατό χιλιάδων υποψηφίων για εργασία στους κλάδους της τεχνολογίας.

(Χειροκροτήματα από την πτέρυγα της Νέας Δημοκρατίας)

Είναι κάτι το οποίο μας το ζητά επιτακτικά η αγορά. Μπορεί να αφορά αποφοίτους, παραδείγματος χάριν, των πολυτεχνικών μας σχολών, όπως φυσικούς, χημικούς, μαθηματικούς που ενδεχομένως θα σκεφτόντουσαν να διδάξουν στο δημόσιο σχολείο, αλλά τώρα τους δίνεται η δυνατότητα να ανοίξουν έναν τελείως διαφορετικό δρόμο στην καριέρα τους, καθώς ήδη έχουν τις βασικές γνώσεις ώστε μέσα σε σύντομο χρονικό διάστημα να αποκτήσουν την απαραίτητη πιστοποίηση και να δουλέψουν στον κλάδο της τεχνολογίας.

Στην τριτοβάθμια εκπαίδευση εφαρμόζουμε πλήρως τη μεγάλη μεταρρύθμιση που ψηφίστηκε από την προηγούμενη ηγεσία του Υπουργείου Παιδείας. Τα δημόσια πανεπιστήμιά μας αλλάζουν. Ανοίγονται στον κόσμο. Παρέχουν πτυχία τα οποία έχουν πια μεγαλύτερη αξία σε μια αγορά εργασίας η οποία αλλάζει ραγδαία.

Και κάτι ακόμα. Οι διακρατικές συμφωνίες του άρθρου 28 του Συντάγματος προσφέρουν σήμερα τη δυνατότητα με την ευθύνη της Εθνικής Αρχής Ανώτατης Εκπαίδευσης να υπάρξει αναγνώριση ξένων πανεπιστημίων που θα ήθελαν να επενδύσουν στην Ελλάδα. Κάτι τέτοιο θα ξεκαθάριζε την κατάσταση στο σημερινό τοπίο της μεταλυκειακής εκπαίδευσης και θα προετοίμαζε τον δρόμο για τη μεγάλη μεταρρύθμιση του άρθρου 16. Και σε αυτόν τον δρόμο θα κινηθούμε άμεσα.

(Χειροκροτήματα από την πτέρυγα της Νέας Δημοκρατίας)

Και εύχομαι ειλικρινά, γιατί εμείς που είμαστε παλαιότεροι σε αυτήν την Αίθουσα θυμόμαστε τη συζήτηση για το άρθρο 16, θυμόμαστε την υπαναχώρηση του ΠΑΣΟΚ και προσωπικά του Γιώργου Παπανδρέου, όταν είχαμε ευκαιρία να αλλάξουμε το άρθρο 16, εύχομαι πραγματικά, κύριε Ανδρουλάκη, να μην ξανακάνετε το ίδιο λάθος αυτή τη φορά και μαζί να πάμε να βρούμε τους εκατόν ογδόντα Βουλευτές και να σταματήσει, επιτέλους, αυτή η ελληνική ιδιαιτερότητα του κρατικού μονοπωλίου στην ανώτατη εκπαίδευση.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, την κοινωνική Ελλάδα συμπληρώνει το πρόγραμμα στέγης. Ακούμε συνέχεια τη νέα γενιά να εκφράζει δικαιολογημένη αγανάκτηση για το γεγονός ότι έχει μεγάλη δυσκολία σε πρόσβαση σε στέγη, σε ένα λογικό ενοίκιο ή τη μεγάλη δυσκολία να αγοράσουν ένα ακίνητο σε μια αγορά ακινήτων η οποία έχει πάρει για τα καλά την ανιούσα. Θα υλοποιήσουμε μέσα στην επόμενη τετραετία το πρόγραμμά μας για την κατασκευή νέων φοιτητικών εστιών που θα στεγάσουν οκτώμισι χιλιάδες φοιτητές και φυσικά το πρόγραμμα «Σπίτι μου», το οποίο έχει ήδη προσφέρει σχεδόν πέντε χιλιάδες κατοικίες με φθηνά στεγαστικά δάνεια. Γνωρίζετε τους όρους. Είναι δέσμευσή μου ότι από τη στιγμή που θα εξαντληθούν οι πόροι του προγράμματος αυτού, θα τους διπλασιάσουμε, έτσι ώστε να δώσουμε και σε άλλους νέους τη δυνατότητα να αποκτήσουν ένα σπίτι πληρώνοντας σχετικά μικρή δόση. Το τονίζω. Γιατί είχε τόσο μεγάλο ενδιαφέρον το πρόγραμμα αυτό; Διότι η δόση για το στεγαστικό δάνειο είναι μικρότερη από τη δόση την οποία θα πλήρωναν σήμερα, από το ενοίκιο το οποίο θα πλήρωναν εάν αυτοί οι συμπολίτες μας νοίκιαζαν σπίτι.

Θα τρέξει δυναμικά αυτή την τετραετία ο θεσμός της κοινωνικής κατοικίας για ευάλωτες ομάδες, της κοινωνικής αντιπαροχής. Το δημόσιο έχει τόσα οικόπεδα τα οποία σχολάζουν σήμερα. Μπορούμε σχετικά εύκολα και προγραμματίζουμε στην αρχή να χτίσουμε δυόμισι χιλιάδες διαμερίσματα σε ακίνητα, σε γήπεδα του δημοσίου και το ίδιο πρέπει να γίνει και σε περιοχές όπου έχουμε δημόσιες εκτάσεις και παρατηρείται στεγαστικός κορεσμός. Εκεί η κοινωνική αντιπαροχή θα μπορούσε, παραδείγματος χάριν, να εξασφαλίσει στέγη για δασκάλους και γιατρούς, για το στρατιωτικό μας προσωπικό.

Τρίτος πυλώνας του σχεδίου μας είναι η πράσινη και η ψηφιακή Ελλάδα. Το 2030 η πατρίδα μας θα είναι πρωταγωνίστρια στη μάχη κατά της κλιματικής αλλαγής. Είδατε –θα το διαβάσατε και εσείς- ότι ο Ιούλιος αυτού του έτους είναι ο θερμότερος Ιούλιος στην ιστορία της ανθρωπότητας. Εμάς μπορεί να μη μας επηρέασε αυτή τη φορά μέχρι στιγμής τόσο πολύ, αλλά η κλιματική αλλαγή είναι μια πραγματικότητα, αλλά είναι και μια ευκαιρία για την πατρίδα μας. Και η στροφή στις ανανεώσιμες πηγές ενέργειας, η οποία ξεκίνησε την προηγούμενη τετραετία μετά από μια τετραετία μεγάλης στασιμότητας από την προηγούμενη Κυβέρνηση, θα εντατικοποιηθεί. Το 80% της ηλεκτρικής μας ενέργειας το αργότερο μέχρι το 2030 θα παράγεται από ανανεώσιμες πηγές ενέργειας.

(Χειροκροτήματα από την πτέρυγα της Νέας Δημοκρατίας)

Θα μειώσουμε, ταυτόχρονα, τις εισαγωγές. Επτά δισεκατομμύρια ευρώ μας στοίχισαν οι εισαγωγές φυσικού αερίου το 2022. Και καταλαβαίνετε ότι αυτή είναι μια εξάρτηση, η οποία είναι και οικονομική και γεωπολιτική. Μπορούμε να παράγουμε τη δικιά μας ενέργεια και όσο οι τεχνολογίες αποθήκευσης θα προχωρούν, τόσο θα μας δίδεται μεγαλύτερη δυνατότητα να αξιοποιήσουμε στο μέγιστο τις ανανεώσιμες πηγές ενέργειας είτε μιλάμε για μεγάλα συστήματα αποθήκευσης είτε μιλάμε για μικρά συστήματα αποθήκευσης, τα οποία ήδη επιδοτούνται, όπως φωτοβολταϊκά στη στέγη με προσθήκη μπαταρίας. Όμως, και όλα τα προγράμματα του «Εξοικονομώ» βλέπετε πόσο μεγάλη ανταπόκριση έχουν από τους πολίτες για τον απλούστατο λόγο ότι αυτή η πράσινη πολιτική τελικά είναι μια κοινωνική πολιτική. Μας προσφέρει όχι απλά πράσινη ενέργεια, αλλά μας προσφέρει πιο φτηνή ενέργεια, πιο φιλική κίνηση. Θα χωροθετήσουμε έντεκα χιλιάδες σταθμούς φόρτισης. Είμαστε πίσω ακόμα στα δίκτυα υποδομών που αφορούν την ηλεκτροκίνηση. Και, βέβαια, αυτό αφορά και τα μέσα μαζικής μεταφοράς, τα καινούργια ηλεκτρικά λεωφορεία, τα οποία θα κυκλοφορούν μέχρι το 2027, αλλά και τη μετατροπή του στόλου των ταξί σε πράσινα ταξί, καθώς οι επαγγελματίες αυτοκινητιστές είναι οι πρώτοι οι οποίοι μπορούν να δουν το μεγάλο όφελος από τη μετάβαση στην ηλεκτροκίνηση.

Θέλω να κάνω μια ξεχωριστή αναφορά στον χωροταξικό και πολεοδομικό σχεδιασμό. Είναι μία από τις σημαντικές αθόρυβες μεταρρυθμίσεις που ξεκίνησαν την προηγούμενη τετραετία και θα ολοκληρωθούν αυτή την τετραετία. Η σωστή οργάνωση του χώρου αποτελεί τη βασικότερη προϋπόθεση για την προσέλκυση επενδύσεων, αλλά και για την προστασία του μοναδικού φυσικού και πολιτιστικού μας πλούτου. Δεν θα καταστρέψουμε τα νησιά μας και τα βουνά μας στον βωμό μιας άναρχης ανάπτυξης.

(Χειροκροτήματα από την πτέρυγα της Νέας Δημοκρατίας)

Και στην περίπτωση της Μυκόνου αποδείξαμε ότι ο νόμος ισχύει για όλους και ιδίως για όσους πίστευαν ότι ήταν υπεράνω.

(Χειροκροτήματα από την πτέρυγα της Νέας Δημοκρατίας)

Στην ψηφιακή Ελλάδα τώρα η αθόρυβη επανάσταση του gov.gr πρέπει να απλωθεί σε κάθε πτυχή του κράτους. Μέχρι το 2027 το 90% των τεσσερισήμισι χιλιάδων διοικητικών διαδικασιών του δημοσίου πρέπει να έχει ψηφιοποιηθεί. Ψηφιοποιούνται, επίσης, όλα τα κρατικά αρχεία, όπως υποθηκοφυλακεία, δικαστήρια, πολεοδομίες, νοσοκομεία. Το Κτηματολόγιο, αυτό το γεφύρι της Άρτας, ολοκληρώνεται επιτέλους το 2025, ενώ μέχρι τότε όλες οι πληροφορίες, όλα τα δεδομένα του δημοσίου πρέπει να μπορούν να ανταλλάσσονται ηλεκτρονικά.

Το κεφάλαιο της δίκαιης Ελλάδας θα έλεγα ότι αυτό θεμελιώνεται πρώτα και πάνω απ’ όλα στη λογοδοσία, στη διαφάνεια και πρωτίστως στη διαρκή αξιολόγηση σε όλες τις υπηρεσίες και σε όλο το δυναμικό της δημόσιας διοίκησης με ένα σύστημα κινήτρων, που θα επιβραβεύουν τις επιδόσεις των υπαλλήλων και θα στηρίζουν εκείνους τους υπαλλήλους οι οποίοι υστερούν. Σύντομα, μάλιστα, θέλουμε να καθιερώσουμε και την αξιολόγηση των δημόσιων υπηρεσιών από τον ίδιο τον πολίτη. Αυτός είναι ο τελικός χρήστης και ο τελικός κριτής της ποιότητας μιας δημόσιας υπηρεσίας. Στη δικιά του υπηρεσία εξάλλου είναι όλη η κρατική μηχανή.

Η δίκαιη Ελλάδα, βέβαια, θα βασιστεί και σε ένα νέο δικαστικό χάρτη για την ορθολογική κατανομή των δικαστηρίων σε όλη τη χώρα χτίζοντας πάνω στη δουλειά που έγινε την προηγούμενη τετραετία, στην ψηφιοποίηση, στον εσωτερικό έλεγχο, ώστε να επιταχυνθούν οι αποφάσεις των δικαστηρίων, στην κατάρτιση του προσωπικού, στην εκπαίδευση των δικαστών σε νέες κατηγορίες εγκλημάτων τα οποία θα πρέπει να δικάζουν. Η καθυστέρηση στην απονομή της δικαιοσύνης συνιστά τη μεγαλύτερη αδικία, γιατί η δικαιοσύνη πρέπει να είναι πρώτα και πάνω από όλα το καταφύγιο του αδύναμου πολίτη. Μέχρι το 2027, λοιπόν, έχουμε θέσει μαζί με τον Υπουργό Δικαιοσύνης τον φιλόδοξο στόχο να φτάσουμε στα ευρωπαϊκά δεδομένα.

Και θέλω να εκφράσω σε πείσμα όλων όσοι μας ασκούσαν σκληρή κριτική για τα θέματα αυτά, την ικανοποίησή μου για την έκθεση του κράτους δικαίου που δημοσιεύτηκε από την Ευρωπαϊκή Επιτροπή, η οποία δείχνει ότι είμαστε στον σωστό δρόμο.

(Χειροκροτήματα από την πτέρυγα της Νέας Δημοκρατίας)

Πρέπει, ωστόσο, να πάμε πιο γρήγορα. Και, βέβαια, στις αρχές του 2025 θα εκκινήσει η διαδικασία της συνταγματικής αναθεώρησης. Κατεύθυνση είναι ο εκσυγχρονισμός πολλών διατάξεων, όχι μόνο του αναχρονιστικού άρθρου 16. Όμως, εδώ το Σύνταγμα είναι πολύ σαφές και γι’ αυτό και είναι υποχρέωσή μου να επιδιώξουμε τις ευρύτερες δυνατές συναινέσεις. Εξάλλου, το επιβάλλει το ίδιο το Σύνταγμα που ζητάει είτε στην προτείνουσα είτε στην επόμενη Βουλή εκατόν ογδόντα Βουλευτές για να μπορέσουμε να επισημοποιήσουμε και νομικά μια συνταγματική αλλαγή. Ο χρόνος μόνο θα δείξει εάν τα κόμματα της Αντιπολίτευσης μπορούν να αφήσουν τη στείρα άρνηση και να προσέλθουν σε αυτήν τη συζήτηση με δημιουργική διάθεση.

Κλείνω με την πέμπτη μας προτεραιότητα, που ταυτόχρονα είναι και η πρώτη, την ισχυρή Ελλάδα σε γεωπολιτικό σε διπλωματικό επίπεδο πρώτα από όλα με θωρακισμένη την άμυνά της, με τη φωνή της να ακούγεται παντού, με την παρουσία της να γίνεται αισθητή παντού ως αμυντικός πυλώνας σταθερότητας, αλλά και ως δυναμικός ενεργειακός κόμβος της περιοχής.

Συνεχίζουμε, λοιπόν και την επόμενη τετραετία τα εξοπλιστικά προγράμματα, τα οποία έχουν ήδη εγκριθεί για τα είκοσι τέσσερα Ραφάλ, τα ογδόντα τρία F-16 VIPER, τις τρεις φρεγάτες Μπελαρά…

(Χειροκροτήματα από την πτέρυγα της Νέας Δημοκρατίας)

…και ακολουθεί βέβαια η προμήθεια των μαχητικών F-35, για την οποία έχουμε ήδη αποσπάσει τη θετική απόφαση του αμερικανικού Κογκρέσου, τα οποία μπορούν να ενταχθούν στην Πολεμική μας Αεροπορία το νωρίτερο το 2028.

(Χειροκροτήματα από την πτέρυγα της Νέας Δημοκρατίας)

Και σύντομα μάλιστα πιστεύω ότι θα μπορούμε να ανακοινώσουμε και νέες θετικές ειδήσεις ως προς την αμυντική θωράκιση της χώρας μας στα πλαίσια διακρατικών συμφωνιών που έχουμε ήδη υπογράψει. Ας μην ξεχνάμε ότι αυτή η περήφανη γαλάζια ασπίδα στη γη, στη θάλασσα, στον αέρα προστατεύει τελικά τις εθνικές κόκκινες γραμμές μας.

Παράλληλα, θα συνεχίσουμε την αναβάθμιση της αμυντικής μας βιομηχανίας με έμφαση στα ναυπηγεία, τα οποία εξυγιάνθηκαν με επίμονες προσπάθειες της προηγούμενης Κυβέρνησης. Θα δώσουμε μεγάλη έμφαση στην ΕΑΒ, όπου δεν είμαστε σε αναζήτηση στρατηγικού επενδυτή για μειοψηφικό πακέτο. Η EAB χρειάζεται πρόσθετη τεχνογνωσία, για να μπορεί να ανταποκριθεί στις αυξημένες υποχρεώσεις της απέναντι στην Πολεμική Αεροπορία.

Kαι θα ήθελα να προσθέσω σε αυτό και τη μεγάλη ευκαιρία που παρουσιάζεται στα ελληνικά αμυντικά συστήματα, όπου ο πόλεμος στην Ουκρανία δημιουργεί νέες δυνατότητες και νέες υποχρεώσεις της Ευρωπαϊκής Ένωσης να προμηθευθεί πυρομαχικά, τα οποία μπορούν σήμερα τα ελληνικά αμυντικά συστήματα να παράξουν. Και σε αυτό τον τομέα πιστεύω ότι σύντομα θα έχουμε εξαιρετικά θετικές ειδήσεις.

Και βέβαια, ως προς την μεταναστευτική πολιτική -είτε αρέσει σε κάποιους είτε δεν αρέσει- ο φράχτης στον Έβρο ολοκληρώνεται μέχρι το 2025.

(Χειροκροτήματα από την πτέρυγα της Νέας Δημοκρατίας)

Και θα εξακολουθούμε να ενισχύουμε το Λιμενικό μας με μέσα και με ανθρώπινους πόρους, έτσι ώστε να μπορεί να κάνει τη δύσκολη δουλειά που του έχουμε αναθέσει: να προστατεύει τα σύνορά μας, σώζοντας ταυτόχρονα ανθρώπινες ζωές στη θάλασσα, όπως το έκανε όλο το τελευταίο διάστημα και ελπίζω και εύχομαι ότι τουλάχιστον στο ζήτημα αυτό, σε αυτή την Αίθουσα, να είμαστε ομονοούντες και να μην υιοθετούμε εύκολα την προπαγάνδα που κάποιοι άλλοι θέλουν να διακινούν εις βάρος του Λιμενικού, των ανδρών και των γυναικών της Ελληνικής Ακτοφυλακής.

(Χειροκροτήματα από την πτέρυγα της Νέας Δημοκρατίας)

Ως προς την ευρωπαϊκή μας πολιτική, η Ελλάδα έμεινε Ευρώπη για να γίνει Ευρώπη, παντού, να πρωταγωνιστεί στην Ευρώπη, στη νέα πραγματικότητα της ηπείρου ως ισότιμος εταίρος, αλλά και ως πρωτοπόρος. Θα συμμετέχουμε ενεργά στη διαδικασία της εμβάθυνσης της ευρωπαϊκής ενοποίησης. Εξάλλου, στα χρόνια των τελευταίων κρίσεων, πρωτοστατήσαμε σε μια σειρά από πολύ επιτυχημένες κοινές ευρωπαϊκές πολιτικές, εθνικές προτάσεις, όπως το ψηφιακό πιστοποιητικό εμβολιασμού, όπως ο μηχανισμός ανάπτυξης υπηρεσιών από τις εταιρείες ενέργειας, όπως η ελληνική συμμετοχή, ήμασταν από τους πρώτους που αγωνιστήκαμε για τη δημιουργία του Ταμείου Ανάκαμψης. Κερδίσαμε πολλές μάχες στην Ευρώπη και θα κερδίσουμε πολλές ακόμα. Έτσι θα συνεχίσουμε.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, αυτές οι πέντε Ελλάδες που περιέγραψα σύντομα και μέσα στα περιθώρια του χρόνου, είναι αυτές που συγκροτούν την Ελλάδα την οποία θέλουμε, μια Ελλάδα στην οποία η οικονομία θα αναπτύσσεται γρήγορα, αλλά θα υπηρετεί την κοινωνία, όπου η ασφάλεια θα προσφέρει τις απαραίτητες συνθήκες, τους όρους για τη συλλογική πρόοδο, με ένα δίκαιο κράτος που θα απελευθερώνει τις κινητήριες δυνάμεις της κοινωνίας, παρεμβαίνοντας όμως όποτε είναι απαραίτητο –και δεν διστάσαμε να το κάνουμε-, για να μπορέσουμε να χαράξουμε μαζί αυτή την κοινή πορεία και να αντιμετωπίσουμε έκτακτες κρίσεις, έκτακτες καταστάσεις. Αυτά είπαμε στους πολίτες τον Ιούνιο που μας πέρασε και ξεκινάμε να τα υλοποιούμε από σήμερα.

Ξεχωριστό κεφάλαιο, όμως, αποτελεί η ετοιμότητά μας να απαντήσουμε στις μεγάλες προκλήσεις που είναι ήδη παρούσες. Δεν αφορούν το μέλλον, αφορούν το παρόν. Για παράδειγμα, κράτος και πολίτες. Οφείλουμε τώρα να οργανώσουμε εγκαίρως την υποδοχή της τεχνητής νοημοσύνης, πριν αυτή καταστεί καθημερινή πραγματικότητα ερήμην ημών και αυτό είναι κάτι το οποίο αφορά και τις εθνικές πολιτικές και τις ευρωπαϊκές πολιτικές. Πρόκειται ίσως για τη μεγαλύτερη επανάσταση στην ιστορία της ανθρωπότητας. Εγείρει τεράστιες ευκαιρίες, αλλά και μια σειρά από πολύ σημαντικά επιστημονικά, κοινωνικά, ηθικά ερωτήματα. Αλλάζει δραματικά τις συνθήκες στην αγορά εργασίας, στην εκπαίδευση. Σήμερα που μιλάμε, λογισμικά μπορούν να γράψουν μία έκθεση για λογαριασμό ενός φοιτητή, που ο δάσκαλος θα έχει πολύ μεγάλη δυσκολία να αναγνωρίσει ότι έχει γραφτεί από έναν αλγόριθμό, από μια μηχανή και όχι από το ίδιο το παιδί.

Αυτές είναι τεράστιες προκλήσεις και δεν αφορούν προφανώς μόνο την πατρίδα μας. Αυτά πρέπει να μας απασχολήσουν σήμερα και όχι αύριο. Δεν υπάρχουν εύκολες απαντήσεις. Αυτό το οποίο μπορούμε να κάνουμε είναι να συστήσω, στο δικό μου το επίπεδο, άμεσα, μια συμβουλευτική επιτροπή για θέματα τεχνητής νοημοσύνης, μιλώντας και προσελκύοντας τα πιο λαμπρά μυαλά που έχουμε στην Ελλάδα και στο εξωτερικό –έχουμε εξαιρετικούς επιστήμονες, παγκόσμιους πρωταγωνιστές στα ζητήματα αυτά- έτσι ώστε να μπορούμε να συνδιαμορφώσουμε και να είμαστε πρωταγωνιστές και στην προσπάθεια της Ευρωπαϊκής Ένωσης, η οποία και αυτή είναι στην πρώτη γραμμή για τη ρύθμιση ενός χώρου που αλλάζει τόσο γρήγορα, που μερικές φορές ούτε οι ίδιοι οι σχεδιαστές αυτών των προγραμμάτων αντιλαμβάνονται τις δυνάμεις τις οποίες μπορεί να απελευθερώσουν.

Και σε αυτή την κατεύθυνση, η Ειδική Γραμματεία Μακροπρόθεσμου Σχεδιασμού –αυτό το οποίο αποκαλούμε «foresight»- αναβαθμίζεται σε Γενική Γραμματεία υπαγόμενη στη Γενική Γραμματεία της Κυβέρνησης.

Στην άλλη μεγάλη πρόκληση της κλιματικής αλλαγής αναφέρθηκα ήδη. Θα προσέθετα μόνο ότι αυτή θα επηρεάσει σύντομα –επηρεάζει ήδη- κάθε τομέα της οικονομικής και κοινωνικής μας ζωής. Η πολιτική προστασία ανάγεται σε τομέα απόλυτης προτεραιότητας και το ίδιο φυσικά ισχύει και για την προστασία των πολύτιμων φυσικών μας πόρων, με σημαντικότερο το νερό. Η ΕΥΔΑΠ και η ΕΥΑΘ επιστρέφουν στον έλεγχο του κράτους από το Υπερταμείο, στο οποίο τις είχε εκχωρήσει η κυβέρνηση του ΣΥΡΙΖΑ!

(Ζωηρά χειροκροτήματα από την πτέρυγα της Νέας Δημοκρατίας)

Καλά δεν τα λέω, κύριε Τσακαλώτε; Καλά τα λέω.

Ταυτόχρονα, η πολιτεία πρέπει να συνεχίσει να υλοποιεί όχι μόνο μεγάλα, αλλά μικρά, μεσαία αρδευτικά και εγγειοβελτιωτικά έργα. Δεν πρέπει να ξεχνάμε ότι το 85% του νερού στη χώρα μας κατευθύνεται για ανάγκες άρδευσης. Υπάρχει τεράστια σπατάλη νερού σήμερα που μιλάμε και αυτό είναι κάτι το οποίο πρέπει να μας απασχολήσει. Χρειαζόμαστε μια εθνική στρατηγική για το νερό. Οι πόροι της διαχείρισης του νερού, δυστυχώς, είναι κατακερματισμένοι σε πολλά διαφορετικά Υπουργεία. Είναι κάτι το οποίο και αυτό θα μας απασχολήσει πολύ συστηματικά αυτή την τετραετία.

Και βέβαια, σε αυτή την προσπάθεια θέλουμε και θα έχουμε δίπλα μας τους αγρότες μας, τους κτηνοτρόφους μας. Όλοι το γνωρίζουν –και έχω μιλήσει πολύ, θα έλεγα, τολμηρά γι’ αυτό- ότι οι επιδοτήσεις μας δεν μπορούν πια να αναφέρονται σε ένα ξεπερασμένο μοντέλο παραγωγής. Ο αγρότης, ο κτηνοτρόφος του αύριο πρέπει να είναι ένας εξωστρεφής και ενημερωμένος επιχειρηματίας που θα συνεργάζεται σε κοινά σχήματα. Οι πολιτικές μας για φορολογικά κίνητρα στους αγρότες που συνεργάζονται είχαν μεγάλη επιτυχία, αλλά έχουμε πολλά βήματα ακόμα να κάνουμε για να κινηθούμε σε αυτή την κατεύθυνση. Και βέβαια οι αγρότες και οι κτηνοτρόφοι μας θα πρέπει να αξιοποιούν πια την τεχνολογία από τα ψηφιακά εκτροφεία, αισθητήρες drones πάνω στα χωράφια. Υπάρχουν και εξαιρετικές ελληνικές εταιρείες, ξέρετε, οι οποίες επενδύουν στην τεχνολογία και στην καινοτομία, που αφορά συγκεκριμένα στον πρωτογενή μας τομέα και τέτοιες προσπάθειες θέλουμε να τις στηρίξουμε.

Σε ένα άλλο επίπεδο, αυτό και πάλι της εξωτερικής πολιτικής, μια χώρα με εθνική αυτοπεποίθηση ξέρει να διεκδικεί τα εθνικά της δίκαια αξιοποιώντας με τόλμη κάθε ευνοϊκή συγκυρία.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του Προέδρου της Κυβέρνησης)

Κύριε Πρόεδρε, θα ξεπεράσω κατά λίγο τον χρόνο, τον οποίο έχετε θέσει. Ζητώ συγγνώμη γι’ αυτό. Από εδώ και στο εξής, θα προσπαθήσω κι εγώ να είμαι…

**ΠΡΟΕΔΡΟΣ (Κωνσταντίνος Τασούλας):** Το «λίγο» εν σχέσει με το παρελθόν είναι σαν να τηρείτε τον χρόνο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα είναι λίγο, θα δείτε, ένα δεκάλεπτο.

Δεν πρέπει να διαπραγματευόμαστε από φόβο, αλλά να μη φοβόμαστε να διαπραγματευτούμε -αυτό το έλεγε ένας Αμερικανός Πρόεδρος, ο Τζον Κένεντι- και αυτό, βέβαια, ισχύει για τη μοναδική διαφορά που έχουμε με την Τουρκία, για την υφαλοκρηπίδα, για την οριοθέτηση υφαλοκρηπίδας και ΑΟΖ στο Αιγαίο και στην Ανατολική Μεσόγειο. Σίγουρα, από τη θερμή ένταση, τη θερμή επιφυλακή των προηγούμενων ετών, προτιμούμε να έχουμε καλές σχέσεις με την Τουρκία, έστω και αν συμφωνούμε ότι διαφωνούμε.

Όμως, δεν θα γυρίσουμε την πλάτη στην ιστορία, αν έχουμε την ευκαιρία να τη διαμορφώσουμε, πολύ περισσότερο αν αυτή η διαφορά, αυτή η παγωμένη διαφορά σαράντα και πλέον ετών αντί να παγιωθεί μπορεί να μετατραπεί σε μία ειρηνική και δημιουργική λύση. Γι’ αυτό και η θέση μας παραμένει σταθερή υπέρ μίας διευθέτησης στο Δικαστήριο της Χάγης με βάση πάντα το Διεθνές Δίκαιο και το Δίκαιο της Θάλασσας. Στα εθνικά θέματα μπορούμε να προχωρήσουμε με σιγουριά και με αποφασιστικότητα, όπως ακριβώς επιβάλλει ο πατριωτισμός της ευθύνης.

Είναι ο ίδιος πατριωτισμός της ευθύνης που σηματοδοτεί μία ακόμα μεγάλη προοπτική, έναν -θα έλεγα- εθνικό στόχο ο οποίος έμοιαζε άπιαστος πριν από κάποιον χρόνο. Αναφέρομαι στην ανάγκη να επανενωθούν τα γλυπτά του Παρθενώνα με τα αδέλφια τους στην πατρίδα τους, στο Μουσείο της Ακρόπολης.

(Χειροκροτήματα από την πτέρυγα της Νέας Δημοκρατίας)

Και, βέβαια, θέλουμε να πρωτοστατήσουμε σε μία συνολική καλλιτεχνική αναγέννηση με ένα ρεύμα από κάτω προς τα πάνω. Χρέος μας είναι να αναπτύξουμε πολιτικές που δεν θα περιορίζονται μόνο σε τομείς για τους οποίους έχουμε δεσμευθεί, όπως η ίδρυση Ανώτατης Σχολής Παραστατικών Τεχνών ούτε θα αφορούν απλά την ανάδειξη των μνημείων μας και των έργων της σύγχρονης δημιουργίας. Είμαστε πια στη θέση να αναπτύξουμε τη δικιά μας οπτικοακουστική και κινηματογραφική βιομηχανία με πολλές νέες ειδικότητες, με πολλές νέες θέσεις εργασίας.

Και κρατάμε τη σκέψη μας ανοιχτή, όπως την αποτυπώνει και η θετική εικόνα της σημερινής ΕΡΤ, μια δημόσια τηλεόραση η οποία καινοτομεί τεχνολογικά, πρωτοστατεί σε ποιοτικές παραγωγές, ταυτόχρονα, υπηρετεί την ελεύθερη και ανεξάρτητη ενημέρωση και δεν έχει καμία σχέση με την ΕΡΤ του παρελθόντος.

(Χειροκροτήματα από την πτέρυγα της Νέας Δημοκρατίας)

Με την ίδια τόλμη και σύνεση οφείλουμε να σταθούμε απέναντι στα πολύπλοκα στοιχήματα που καιροί φέρνουν γύρω από τα ανθρώπινα, γύρω από τα ατομικά δικαιώματα. Δεν υπάρχει εκσυγχρονισμός ο οποίος να μην είναι συμπεριληπτικός και τη δέσμευσή μας ότι κανείς δεν μένει πίσω πρέπει να την εφαρμόσουμε στην πράξη, να το νιώθουν οι πολίτες οι οποίοι αισθάνθηκαν απομονωμένοι, δεύτερης κατηγορίας πολίτες, να εφαρμόσουμε με συνέπεια όλα τα εθνικά σχέδια τα οποία εκπονήθηκαν από την Κυβέρνησή μας για τα άτομα με αναπηρία, για την ισότητα των φύλων, για τη ΛΟΑΤΚΙ+ κοινότητα, για το παιδί, αλλά και πρωτοβουλίες που αφορούν την ενεργό γήρανση, τη λεγόμενη «ασημένια ηλικία», που ζει ευτυχώς καλύτερα και περισσότερο, αλλά φυσικά και θα αντιμετωπίσουμε την πρόκληση του δημογραφικού και της υπογεννητικότητας που πρέπει επιτέλους να αναχθεί σε απόλυτη εθνική προτεραιότητα.

(Χειροκροτήματα από την πτέρυγα της Νέας Δημοκρατίας)

Αυτή την πολυδιάστατη πολιτική έρχεται και εξυπηρετεί η ανάγκη να ιδρύσουμε το νέο Υπουργείο Κοινωνικής Συνοχής και Οικογένειας με πολλές φιλοδοξίες και με μετρήσιμους στόχους, τους οποίους θέλουμε να υλοποιήσουμε την επόμενη τετραετία.

Και όταν μιλάμε, βέβαια, για δικαιώματα, δεν θέλω και δεν πρέπει να ξεχνάμε τη Θράκη. Η ισονομία και η ισοπολιτεία, ναι, αποτελούν κεκτημένο, αλλά πρέπει να αποκτήσουν επιτέλους και πλήρες περιεχόμενο. Οι Έλληνες μουσουλμάνοι συμπολίτες μας πρέπει να αισθάνονται στην πράξη ότι έχουν ακριβώς τις ίδιες ευκαιρίες με τους χριστιανούς συμπολίτες τους.

(Χειροκροτήματα από την πτέρυγα της Νέας Δημοκρατίας)

Και πρέπει να γνωρίζουν ότι δεν χρειάζονται ξένους προστάτες που με τις παρεμβάσεις τους θέλουν να διχάσουν και όχι να ενώσουν.

(Χειροκροτήματα από την πτέρυγα της Νέας Δημοκρατίας)

Κύριε Πρόεδρε, κυρίες και κύριοι Βουλευτές, θέλησα να περιγράψω όσο πιο σύντομα μπορούσα τις κεντρικές κατευθύνσεις της κυβερνητικής μας πολιτικής την επόμενη τετραετία, κατευθύνσεις που όλες συγκλίνουν σε ένα μεγάλο εκσυγχρονιστικό άλμα, συμβατό με αυτό το νέο ιστορικό τόξο στο οποίο πιστεύω ακράδαντα ότι εισέρχεται η χώρα, αλλά και αντίστοιχο με τις επερχόμενες προκλήσεις.

Πιστεύω ειλικρινά ότι αυτός ο πολιτικός προβληματισμός πρέπει να ξεφεύγει από την απλή διαχείριση, ενσωματώνοντας προοπτικές που αφορούν, όπως σας είπα, την ταχεία ανάπτυξη της τεχνολογίας, αλλά και τις τεκτονικές μεταβολές στον χάρτη των παγκόσμιων γεωπολιτικών εξελίξεων, ταυτόχρονα, δίνοντας νέες λύσεις σε νέα ερωτήματα για τη δημοκρατία, για τις ελευθερίες στις μέρες μας, χωρίς υπερβολές που προκαλούν τυφλές αντισυσπειρώσεις και κυρίως χωρίς υποταγή σε ξεπερασμένα στερεότυπα.

Στον ίδιο δρόμο καλείται να βαδίσει και η κοινωνία, η οποία έχει ήδη δείξει την ωριμότητά της με αίσθηση ατομικής ευθύνης απέναντι στο δημόσιο συμφέρον, η οποία, βέβαια, πρέπει να εκδηλώνεται παντού, από τη φορολογική συνείδηση μέχρι τη στάση μας απέναντι στο περιβάλλον, απέναντι στον διπλανό συμπολίτη μας ο οποίος μπορεί να χρειάζεται μία ράμπα αναπήρων στον δρόμο και δεν μπορούμε να πηγαίνουμε να παρκάρουμε μπροστά σαν να μη συμβαίνει τίποτα.

Η μακρά ιστορία μας μάς έχει διδάξει ότι μόνο ενωμένοι μπορούμε να προχωρήσουμε, να ξεπεράσουμε τις δυσκολίες, να πετύχουμε θριάμβους, να ξεπεράσουμε ιστορικές καταστροφές.

Γι’ αυτό και αποκτά, κύριε Πρόεδρε -και θα ήθελα να κλείσω αναφερόμενος σε κάποιες σκέψεις τις οποίες και εσείς εκθέσατε στην πρώτη σας ομιλία- μεγαλύτερη σημασία και το πολιτικό υπόδειγμα που θα εκπέμπουν εξαρχής τα κόμματα. Δεν είμαστε πια στους καιρούς των απατηλών φωνών, των υποσχέσεων δίχως αντίκρισμα. Προτεραιότητα σήμερα έχει η συνέπεια μεταξύ λόγων και πράξεων και η παραγωγή χειροπιαστού αποτελέσματος. Στο ίδιο παρελθόν ανήκουν και οι τεχνητοί διαχωρισμοί που γκρέμισε η εμπειρία της προηγούμενης τετραετίας. Εγώ δεν ξέρω αν είναι αριστερό ή δεξιό το gov.gr. Ούτε πιστεύω ότι είναι συντηρητικές πολιτικές οι πολιτικές που αυξάνουν τις συντάξεις, οι ελαφρύνσεις των νοικοκυριών από φόρους, η διδασκαλία ξένης γλώσσας στα νηπιαγωγεία.

Και η νέα πραγματικότητα δηλώνει ότι σε έναν βαθμό παλιές διαχωριστικές γραμμές έχουν ξεθωριάσει, στη θέση τους αναδύονται νέα δίπολα, πολύ πιο σύνθετα διλήμματα, με πρώτο το «πρόοδος-οπισθοχώρηση». Το έθεσε η ίδια η ζωή, το προσδιόρισε ηχηρά η ίδια η κοινωνία. Οι πολιτικές απόψεις δοκιμάζονται πια στις πολιτικές συμπεριφορές, όχι στις εξαγγελίες και δικαιώνονται μόνο στην πράξη, που ένα δηλώνει πλέον, ότι η προοδευτική δύναμη είναι αυτή η οποία τελικά είναι χρήσιμη για τον τόπο και τους πολίτες.

Πιστεύουμε σε μία φιλελεύθερη δημοκρατία και στην ανοιχτή οικονομία, σε ένα δίκαιο κράτος, σε μία κοινωνία αξιοπρέπειας και υπερηφάνειας, για την οποία πρέπει να συστρατεύονται τόσο οι δημόσιες όσο και οι ιδιωτικές δυνάμεις. Πιστεύουμε ότι η συλλογική προκοπή μπορεί να μετατρέπεται σε ατομική, με την ανάπτυξη στην οικονομία να τροφοδοτεί τελικά την εθνική ευημερία και την εθνική άμυνα να προσφέρει την αναγκαία ασφάλεια για την καθημερινή πρόοδο.

Στην αρχή, λοιπόν, αυτής της νέας θητείας δεν θα υποσχεθώ θαύματα, μόνο επιμονή, σκληρή δουλειά, διάθεση πάντα να μαθαίνουμε από τα λάθη μας και να τα διορθώνουμε. «Γίνεται;», είχαν αναρωτηθεί ορισμένοι και το 2019. «Και όμως γίνεται», τους απάντησε η πρώτη μας τετραετία και οι Έλληνες πολίτες οι οποίοι μας επιβράβευσαν.

(Χειροκροτήματα από την πτέρυγα της Νέας Δημοκρατίας)

Έτσι θα συνεχίσουμε και τα επόμενα χρόνια με οδηγό αυτόν τον πολυδύναμο εκσυγχρονισμό που θα σφραγίζει κάθε πεδίο της δημόσιας ζωής μας, λύνοντας εκκρεμείς λογαριασμούς με το παρελθόν, αλλά ανοίγοντας ταυτόχρονα και καινούργιους δρόμους στο μέλλον.

Ο στόχος μας είναι παραπάνω από καθαρός, στο τέλος της τετραετίας, το 2027, στηριγμένοι στα σημερινά ισχυρά θεμέλια να έχουμε οικοδομήσει μία Ελλάδα όπου οι ατομικές φιλοδοξίες της κάθε Ελληνίδας και του κάθε Έλληνα θα συμβαδίζουν με τη συλλογική πρόοδο, η οικονομική ελευθερία θα συναντά την αλληλεγγύη, θα έχουμε μία πατρίδα που δεν θα είναι μόνο ισχυρή οικονομικά, ενωμένη κοινωνικά και θωρακισμένη αμυντικά, αλλά μία πατρίδα που θα είναι βιώσιμη περιβαλλοντικά και αναγεννημένη πολιτιστικά.

Κυρίες και κύριοι Βουλευτές, αυτό το μήνυμα των πολιτών για ενότητα και αλήθεια πρέπει να φτάσει και εδώ στη Βουλή. Είναι, ναι, μία Βουλή πολυκομματική, αλλά δεν πρέπει, όπως είπατε, κύριε Πρόεδρε, να αναδειχθεί και σε πολυτάραχη ούτε σε παραλυτική. Η εποχή της ακρότητας και της χυδαιότητας ανήκει στο χθες.

(Χειροκροτήματα από την πτέρυγα της Νέας Δημοκρατίας)

Αν, λοιπόν, κάποιοι σε αυτή την Αίθουσα δεν είναι διατεθειμένοι να συντελέσουν σε αυτή την εθνική προσπάθεια, το λιγότερο που τους ζητώ είναι να μην την εμποδίσουν. Η δημοκρατική πολυφωνία η οποία εκφράζεται σε αυτή τη Βουλή δεν θα επιτρέψει καμμία κακοφωνία. Όλοι, άλλωστε, οφείλουμε να σεβόμαστε και τον όρκο μας, αλλά και τους κοινοβουλευτικούς κανόνες. Και μην ξεχνάμε ότι εδώ μεταφέρουμε, βέβαια, τις πολιτικές μας απόψεις, αλλά εκπροσωπούμε όλες τις Ελληνίδες και όλους τους Έλληνες και όχι κάποιες μικρές ομάδες. Η ευθύνη, συνεπώς, να ανταποκριθούμε σε αυτή τη νωπή λαϊκή εντολή είναι βαριά, απαντώντας με συνέπεια στα καθήκοντά μας, χωρίς ακρότητες, με θετικό λόγο, ώστε κάποτε ο στείρος κομματισμός και ο στενός δογματισμούς να πάψουν να υψώνουν εμπόδια στον διάλογο και στον ορθολογισμό.

Σήμερα είμαστε σε μια νέα αφετηρία, με τους πολίτες να περιμένουν από όλους τους Βουλευτές -και τους τριακόσιους- ορατή δημιουργία, αντί για τυφλή διαφωνία. Προφανώς και θα διαφωνούμε. Αυτή είναι η μορφή, ο χαρακτήρας του κοινοβουλευτικού πολιτεύματος. Όμως είμαστε αντίπαλοι, δεν είμαστε εχθροί. Να το θυμάστε καλά αυτό. Αυτή είναι η πεμπτουσία του κοινοβουλευτικού διαλόγου και η μεγάλη κατάκτηση της δημοκρατίας, δηλαδή ότι μπορούμε να λύνουμε ειρηνικά τις διαφωνίες μας μέσα από τον κοινοβουλευτικό διάλογο. Και αυτό οφείλουμε όλες και όλοι να το προασπίσουμε.

Αυτήν ακριβώς την επιθυμία για σύνθεση για τα τολμηρά βήματα στο μέλλον -ένα μέλλον που δεν μπορεί να περιμένει- αποτυπώνουν και οι Προγραμματικές Δηλώσεις της Κυβέρνησης που σας καλώ να τις υπερψηφίσετε. Θυμάμαι ότι στην αντίστοιχη στιγμή στο τέλος της ομιλίας μου το 2019 και αμέσως μετά τις τελευταίες εκλογές, επικαλέστηκα ένα από τα αγαπημένα μου ποιήματα, το «Αν» του Κίπλινγκ, αυτό το «Αν» το οποίο αναφέρεται στην αντοχή, στην ανάγκη για διαρκή αγώνα, στο πώς δεν το βάζει κανείς κάτω όταν η ζωή του τα φέρνει δύσκολα. Είναι η ώρα να το αντιστρέψουμε στο μεγάλο «Να», αυτό που θα μας προτείνει σε μία καθοριστική εθνική διεκδίκηση να γίνουμε οι ίδιοι οι αρχιτέκτονες του πεπρωμένου μας…

(Χειροκροτήματα από την πτέρυγα της Νέας Δημοκρατίας)

…και μαζί με τους πολίτες να ξεκινήσουμε το συναρπαστικό ταξίδι προς την αισιόδοξη Ελλάδα του 2030, με όραμα, με σχέδιο και πολλή δουλειά. Το θέλουμε και μπορούμε να το πετύχουμε.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Μετά την ανάγνωση των Προγραμματικών Δηλώσεων από τον κύριο Πρωθυπουργό, καλείται στο Βήμα ο κ. Σωκράτης Φάμελλος, Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας Συνασπισμός Ριζοσπαστικής Αριστεράς - Προοδευτική Συμμαχία, νέος Πρόεδρος του ΣΥΡΙΖΑ.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Πρωθυπουργέ, κυρίες και κύριοι Υπουργοί, προσερχόμαστε στη συζήτηση των Προγραμματικών Δηλώσεων εκ μέρους του ΣΥΡΙΖΑ - Προοδευτική Συμμαχία αναλαμβάνοντας την ευθύνη, αλλά και την τιμή, της Αξιωματικής Αντιπολίτευσης που μας ανέθεσε ο ελληνικός λαός στις εκλογές της 25ης Ιουνίου. Δηλώνουμε εκ των προτέρων ότι θα ασκήσουμε τα καθήκοντα αυτά με απόλυτο σεβασμό στο Σύνταγμα όχι εν ονόματι μόνο των ψηφοφόρων του ΣΥΡΙΖΑ - Προοδευτική Συμμαχία, αλλά εν ονόματι όλου του ελληνικού λαού, ανεξαρτήτως αν μας ψήφισε ή όχι. Θα αγωνιστούμε για να τιμήσουμε την εμπιστοσύνη των πολιτών που μας στήριξαν εκλογικά, αλλά πολύ περισσότερο θα αγωνιστούμε για τα συμφέροντα και τις ανάγκες των πολιτών που δεν ήρθαν να ψηφίσουν, για να τους μεταφέρουμε ένα μήνυμα, ότι δηλαδή δεν πρέπει να επιτρέπουν σε άλλους να αποφασίζουν για τη ζωή τους, ότι η πολιτική μπορεί να τους δώσει δικαιώματα επιλογής και ότι δεν είμαστε όλες και όλοι ίδιοι.

Θέλω εισαγωγικά και εγώ να ευχηθώ καλή επιτυχία στο έργο της Βουλής. Θέλουμε, επίσης, να ευχαριστήσουμε τα μέλη και τα στελέχη του ΣΥΡΙΖΑ και τους ψηφοφόρους του ΣΥΡΙΖΑ που στάθηκαν όρθιοι σε μια διπλή εκλογική μάχη, όπου όλες οι πολιτικές δυνάμεις αλλά και το σύστημα πολιτικής και οικονομικής εξουσίας, εκμεταλλευόμενοι και δικές μας αδυναμίες, πράγματι, και καθυστερήσεις, μας είχαν βάλει στο στόχαστρο, γιατί ξέρουν καλά -και ξέρετε και εσείς καλά- ότι ο ΣΥΡΙΖΑ - Προοδευτική Συμμαχία είναι ο πραγματικός αντίπαλος του συστήματος εξουσίας…

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

…είναι το εμπόδιο στην Κυβέρνηση Μητσοτάκη, αλλά είναι και ο πυλώνας μιας προοδευτικής διεξόδου για την κοινωνία, γιατί η κοινωνία μας έχει ανάγκη και διεκδικεί την πρόοδο.

Οφείλω βέβαια -και οφείλουμε- να κάνω μία ειδική αναφορά και να ευχαριστήσω εκ μέρους όλης της Κοινοβουλευτικής Ομάδας του ΣΥΡΙΖΑ τον Αλέξη Τσίπρα…

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

…για την προσφορά του, το πολιτικό κεφάλαιο και τη μεγάλη παρακαταθήκη που κληροδοτεί και στον ΣΥΡΙΖΑ αλλά και στην ελληνική κοινωνία, γιατί, κύριε Πρωθυπουργέ, συμβάλλοντας σε μια ιστορική αναδρομή που κάνατε, θα ήθελα να πω ότι κανείς δεν μπορεί να ξεχάσει ότι ο Αλέξης Τσίπρας ήταν ο Πρωθυπουργός που μαζί και στηριζόμενος στις θυσίες του ελληνικού λαού έβγαλε την Ελλάδα από το τούνελ της χρεοκοπίας και της επιτροπείας τον Αύγουστο του 2018.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ήταν αυτός ο επικεφαλής της Κυβέρνησης που αξιοποίησε τη δημοκρατική εντολή των διπλών εκλογών του 2015, αλλά ταυτόχρονα και την ισχυρή εντολή του δημοψηφίσματος, που αξιοποίησε το «ΟΧΙ» του ελληνικού λαού για να διαπραγματευτεί και να ανατρέψει την πρόταση που οι θεσμοί είχαν φέρει τότε στην Ελλάδα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

..γιατί στο δημοψήφισμα αποφασίσαμε και υλοποιήθηκε από την κυβέρνηση του ΣΥΡΙΖΑ ότι θα ανατρέψουμε τη δανειακή πρόταση που είχαν τότε οι θεσμοί. Και πετύχαμε τότε μία συμφωνία ώστε η Ελλάδα το 2018 να έχει ρυθμισμένο χρέος, να έχει καθαρό διάδρομο, να έχει φθηνότερο από ποτέ κόστος δανεισμού και να έχει ταυτόχρονα και απόθεμα. Και αυτό το παραδώσαμε και το πετύχαμε!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και μάλιστα, για να μην ξεχνιόμαστε, όλα αυτά τα καταφέραμε έχοντας την κοινωνία όρθια και από τους πρώτους μήνες εξασφαλισμένη την πρόσβαση στην υγεία για τους ανασφάλιστους που δεν είχαν εξασφαλίσει οι προηγούμενες κυβερνήσεις!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και να μην ξεχνάμε τα εννέα συνεχόμενα τρίμηνα θετικών ρυθμών ανάπτυξης. Να μην ξεχνάμε τα 37 δισεκατομμύρια που για πρώτη φορά υπήρχαν στο ταμείο. Να μην ξεχνάμε ότι εμείς παραλάβαμε άδεια ταμεία από την κυβέρνηση Σαμαρά - Βενιζέλου. Αυτή είναι η αλήθεια και καλό είναι να μην την ξεχνάμε!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και για να πούμε και την αλήθεια, σήμερα συζητάμε δημοσιονομικά και πολιτικά ελεύθερα για την άσκηση πολιτικής, γιατί το 2015 η χώρα μας δεν είχε ούτε την πολιτική ούτε τη δημοσιονομική ελευθερία. Και γι’ αυτό έφταιγαν κάποιες κυβερνήσεις και έφταιγαν κάποιοι Υπουργοί που σήμερα κάθονται στα υπουργικά έδρανα και από πολλές διαφορετικές κυβερνήσεις και κόμματα, αλλά στα ίδια υπουργικά έδρανα, για να λέμε την αλήθεια.

Ο Αλέξης Τσίπρας έκανε την Ελλάδα πιο ισχυρή και στη Μεσόγειο και στα Βαλκάνια, γιατί σε εκείνη την Κυβέρνηση είχαμε προχωρήσει και στο EAST MED ACT και στη Συμφωνία «3+1» και στην ιστορική Συμφωνία των Πρεσπών και στη Σύνοδο του Νότου και στη Σύνοδο των ηγετών των Βαλκανίων, γιατί για εμάς, για τον ΣΥΡΙΖΑ - Προοδευτική Συμμαχία, για την αριστερή προοδευτική δημοκρατική παράταξη, το πατριωτικό καθήκον και τα δικαιώματα της χώρας ήταν, είναι και θα είναι αδιαπραγμάτευτα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Κυρίες και κύριοι Βουλευτές, στη νέα κοινοβουλευτική περίοδο θα ασκήσουμε με σοβαρότητα και τεκμηριωμένα τα καθήκοντα της Αξιωματικής Αντιπολίτευσης μέσα στη Βουλή, αλλά και έξω από αυτήν, πρώτα απ’ όλα γιατί εμείς μπήκαμε στην πολιτική για να υπηρετήσουμε τις ανάγκες της κοινωνίας. Μπήκαμε για να υπηρετήσουμε τις ανάγκες των εργαζομένων, των ανέργων, των νέων, των συνταξιούχων και πάνω απ’ όλα των ανθρώπων που θέλουν να δημιουργήσουν και να προκόψουν με αξιοκρατία και αξιοπρέπεια.

Και ξέρετε γιατί; Γιατί εμείς δεν είμαστε από τζάκια, από οικογένειες πολιτικών, δεν είμαστε επαγγελματίες της πολιτικής, δεν έχουμε εξαρτήσεις ούτε από την καρέκλα ούτε τα συμφέροντα, αλλά και γιατί το αποτέλεσμα των εκλογών δεν έχει αλλάξει τα προβλήματα.

Όποιο και αν ήταν το αποτέλεσμα των εκλογών, το οποίο σαφώς το αναγνωρίζουμε, τα προβλήματα παραμένουν τα ίδια, δεν μεταβλήθηκαν τα προβλήματα των πολιτών με το αποτέλεσμα των εκλογών.

Αντιθέτως, πολλά από αυτά που είπε ο κ. Μητσοτάκης σήμερα απαντούν σε προβλήματα τα οποία δημιουργήθηκαν, κύριε Πρωθυπουργέ, από τη δική σας θητεία. Γιατί για ποιον λόγο να μιλήσετε για το Market Pass, αν δεν υπάρχει πρόβλημα ακρίβειας; Και πότε δημιουργήθηκε το πρόβλημα ακρίβειας, αν όχι με την προηγούμενη κυβέρνηση; Και πότε δεν λύθηκε το πρόβλημα ακρίβειας, αν όχι με την προηγούμενη κυβέρνηση;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Να σας πω και κάτι άλλο, αν διαφωνείτε για την ακρίβεια. Πότε δημιουργήθηκαν τα ελλείμματα στο ΕΚΑΒ, αν όχι με την προηγούμενη κυβέρνηση; Πότε δεν έγινε καμμία πρόσληψη μόνιμου προσωπικού, αν όχι με την προηγούμενη κυβέρνηση; Πότε μπήκαν τα ασθενοφόρα στα συνεργεία και παραμένουν εκεί, αν όχι με την προηγούμενη κυβέρνηση;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ναι, η Κυβέρνηση έρχεται σήμερα και υπόσχεται λύσεις σε προβλήματα που δημιούργησε και η ίδια ή σε προβλήματα που δεν μπόρεσε να λύσει. Δεν πρόκανε; Δεν άντεξε; Να είμαστε λίγο ειλικρινείς και σοβαροί, γιατί πρέπει να συνεισφέρουμε σε ένα κοινό αποτέλεσμα.

Η αλήθεια όμως είναι ότι το δημόσιο χρέος διογκώθηκε και παραμένει στα ύψη. Το ιδιωτικό χρέος διογκώθηκε και παραμένει στα ύψη. Η μείωση του πραγματικού εισοδήματος -είναι αλήθεια ότι τα έχει πει και ο ΟΟΣΑ-, ο πολλαπλασιασμός στο αρνητικό ισοζύγιο συναλλαγών, ο δεκαπλασιασμός του αρνητικού ελλείμματος είναι πραγματικότητα. Ότι η Ελλάδα είχε την πιο ακριβή κιλοβατώρα στην Ευρώπη το 2022 είναι πραγματικότητα. Το είπε η EUROSTAT.

Αυτά πρέπει να τα λύσουμε. Και χρησιμοποιώ το πρώτο πληθυντικό γιατί πρέπει να τα λύσουμε όλοι μαζί. Εσείς αν τα κρύψετε, κρύβετε και το πρόβλημα και τις λύσεις γιατί υπηρετείτε άλλα συμφέροντα. Να κάτσουμε να συζητήσουμε, λοιπόν, σοβαρά.

Το Market Pass και το Youth Pass είναι αποδοχή της ακρίβειας, δεν είναι επίλυση της ακρίβειας. Και μάλιστα είναι αποδοχή της ακρίβειας χρησιμοποιώντας λεφτά από τους φόρους για να χρηματοδοτήσετε την ακρίβεια, δηλαδή επιβαρύνοντας κι άλλο την κοινωνία. Εγώ θέλω να διαβάσουμε τον νόμο που λέει πώς χρηματοδοτείται το Market Pass. Λέει ότι χρηματοδοτείται από τον προϋπολογισμό και δεν λέει από την εισφορά των υπερκερδών.

Όμως θέλω να πω κάτι εισαγωγικά. Δεν άκουσα τίποτα από τα λόγια του κυρίου Πρωθυπουργού -και είναι κρίσιμο- για το θέμα της προστασίας της πρώτης κατοικίας το οποίο με τον πτωχευτικό της Κυβέρνησης Μητσοτάκη και με το σχέδιο «ΗΡΑΚΛΗΣ» για τις τράπεζες της Κυβέρνησης Μητσοτάκη έχει δημιουργήσει σοβαρό πρόβλημα σε δεκάδες χιλιάδες, αν όχι εκατοντάδες χιλιάδες, δανειολήπτες. Δεν μπορεί να μην ακούσουμε κάτι.

Επίσης, δεν ακούσαμε τίποτα για την ουσία της ανάπτυξης, που είναι η αυτοδιοίκηση και η αποκέντρωση. Ούτε κουβέντα.

Αυτά είναι σοβαρά ελλείμματα και τα βάζω τώρα για να τα λύσουμε στη διάρκεια της συζήτησης.

Εμείς έχουμε μια τελείως διαφορετική προσέγγιση από τον κ. Μητσοτάκη. Δεν έχουμε την ίδια πολιτική. Έχουμε μια τελείως διαφορετική πρόταση.

Η πρότασή μας στηρίζεται στους εξής βασικούς πυλώνες:

Πρώτον, ο ΣΥΡΙΖΑ - Προοδευτική Συμμαχία υποστηρίζει μία ισχυρή, σύγχρονη και καινοτόμος πολιτεία. Δεν είμαστε υπέρ του κράτους. Είμαστε υπέρ της πολιτείας, της σύγχρονης, στελεχωμένης και επαρκούς πολιτείας που θα έχει σχέδιο όμως -σήμερα δεν υπάρχει σχέδιο και θα σας εξηγήσω γιατί- και δεν θα αφήνει τους πολίτες μόνους και προφανώς δεν θα επιτρέπει να ζούμε σε μια κοινωνία Άγριας Δύσης. Αυτή είναι μια διαφορά.

Δεύτερη διαφορά: Εμείς πιστεύουμε ότι η Ελλάδα πρέπει να έχει ένα σχέδιο παραγωγικής ανασυγκρότησης, που να δίνει προτεραιότητα στο πραγματικό προϊόν και όχι μόνο στις υπηρεσίες, να είναι συντεταγμένο το σχέδιο σε όλα τα επίπεδα από το κράτος δικαίου μέχρι τη χωροταξία και η ευημερία να αφορά μία αγορά που είναι πλουραλιστική και όχι ολιγοπωλιακή. Άρα να έχουμε ευημερία για όλους και όχι να υπάρχει διασπάθιση του δημοσίου χρήματος μόνο για λίγους. Διαφέρουμε και σε αυτό.

Και, τρίτον, εμείς θεωρούμε ότι πρέπει να υπάρχει διασφάλιση της πρόσβασης όλων στα δημόσια αγαθά. Μιλάμε για το νερό. Μιλάμε για την ενέργεια. Μιλάμε για την παιδεία, για την πρόνοια, για την υγεία. Μιλάμε και για το υγιές περιβάλλον γιατί υπάρχει σοβαρό πρόβλημα περιβαλλοντικής υποβάθμισης και κατάρρευσης των οικοσυστημάτων.

Και για να απαντήσουμε τώρα, προφανώς και πρέπει άμεσα να μεταφερθούν οι μετοχές της ΕΥΔΑΠ και της ΕΥΑΘ στο δημόσιο. Προφανώς. Ο κ. Μητσοτάκης, όμως, δεν συμφώνησε ως προηγούμενος Πρωθυπουργός να ψηφίσει την τροπολογία που φέραμε εδώ λίγο πριν τις εκλογές και προέβλεπε την άμεση μεταφορά των μετοχών στο δημόσιο. Αυτή είναι η αλήθεια.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και δυστυχώς η Κυβέρνηση του κ. Μητσοτάκη με Υπουργό τον κ. Σταϊκούρα έκανε μια νομοθετική ρύθμιση για να μην επιστρέψουν οι μετοχές στο δημόσιο, ακριβώς πέρυσι τέτοιον καιρό. Το Συμβούλιο της Επικρατείας είχε ήδη πάρει απόφαση στις αρχές του 2022 και ήρθε το Συμβούλιο Συμμόρφωσης του Συμβουλίου της Επικρατείας και χτύπησε νέο καμπανάκι, το 2023.

Άρα, κύριε Μητσοτάκη, δεν κάνετε κανένα χατίρι σε κανέναν. Υπάρχει απόφαση του Συμβουλίου της Επικρατείας και είστε υποχρεωμένος. Και πάλι καλά που έχουμε το Συμβούλιο της Επικρατείας και σας υποχρεώνει. Αλλιώς δεν θα είχε μείνει τίποτα όρθιο.

Η πολιτική μας επίσης -για να επιστρέψω σε αυτό- στηρίζεται και σε βασικές αρχές, όπως είναι η δημοκρατία, η δικαιοσύνη και αλληλεγγύη. Η πολιτική μας έχει επίκεντρο το κοινωνικό κράτος, τη μείωση των ανισοτήτων και της αβεβαιότητας. Προσπαθήσατε να κλέψετε κάποια δικά μας συνθήματα σήμερα, αλλά το θέμα είναι ότι έχει αυξηθεί η φτώχεια, παραδείγματος χάριν, στη δική σας διακυβέρνηση σε σχέση με την προηγούμενη, που ήταν και μέσα σε μνημόνιο.

Επίσης εμείς υποστηρίζουμε τη γνώση, τον πολιτισμό και την επιστήμη. Υποστηρίζουμε τις ανάγκες των νέων ανθρώπων, το δικαίωμα στην εργασία, την προστασία του περιβάλλοντος, την αποκέντρωση και την αυτοδιοίκηση και τον κοινοτισμό. Και εμείς τα βάζουμε μπροστά. Δεν τα ξεχνάμε, κύριε Μητσοτάκη, γιατί εμείς πιστεύουμε ότι λόγο και συμμετοχή στις αποφάσεις πρέπει να έχουν και οι μη προνομιούχοι, οι μη «κολλητοί» του συστήματος εξουσίας Μητσοτάκη. Αυτό είναι η πραγματικότητα. Και αυτό είναι δημοκρατία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εμείς θέλουμε να βλέπουν όλοι την ενίσχυση του εισοδήματός τους, όλοι και όλες που βλέπουν ότι ο πλούτος από την εργασία τους μπαίνει σε τσέπες άλλων. Αυτό έγινε με τα υπερκέρδη. Τα άδικα κέρδη είναι ότι ο πλούτος της εργασίας όλων των Ελλήνων πηγαίνει σε λίγους. Δέκα εκατομμύρια Έλληνες και Ελληνίδες δούλευαν για λίγες εταιρείες ρεύματος, δύο διυλιστήρια, τέσσερις τράπεζες και λίγες αλυσίδες μεγάλων εμπορικών καταστημάτων. Αυτή είναι η αλήθεια.

Τρία είναι τα καθήκοντα, λοιπόν, και οι δεσμεύσεις του ΣΥΡΙΖΑ - Προοδευτική Συμμαχία σε αυτή την κοινοβουλευτική περίοδο:

Πρώτον, να ασκήσει αντιπολίτευση και να υπερασπιστεί το δημόσιο συμφέρον και το συμφέρον της κοινωνίας.

Δεύτερον, να συγκροτήσει μια συνεκτική πρόταση προοδευτικής διεξόδου, κυβερνητικής διεξόδου και να κάνουμε μία πλειοψηφική συμφωνία στην κοινωνία για να υποστηρίξει αυτή τη διέξοδο.

Τρίτον, να υπερασπιστεί τις δημοκρατικές αξίες και τις προοδευτικές ιδέες που αμφισβητούνται στη χώρα μας.

Και δυστυχώς, κύριε Μητσοτάκη, αμφισβητούνται και μέσα στο Κοινοβούλιο και δεν άκουσα να λέτε τίποτα γι’ αυτό.

Ο σκοπός μας είναι η ελπίδα της κοινωνικής προόδου να επιστρέψει και μια ισχυρή Ελλάδα να πάρει τη θέση μιας κοινωνίας που σήμερα δυστυχώς έχει μηδενικές προσδοκίες, οριακή επιβίωση και στοχεύει μόνο στο ρουσφέτι για να τακτοποιηθεί. Εμείς δεν θέλουμε να υποκλίνονται οι νέοι και οι νέες στο ρουσφέτι. Θέλουμε μια άλλη κοινωνία.

Και, βέβαια, πρέπει να το πω και προς τα υπόλοιπα κόμματα: Η στρατηγική της προοδευτικής διεξόδου δεν αφορά μόνο τον ΣΥΡΙΖΑ, όπως και η συζήτηση για τις προοδευτικές ιδέες. Αλίμονο.

Μάλιστα πρέπει να πω ότι εμείς πάντα είχαμε στόχο τη συνεργασία των προοδευτικών δυνάμεων και με τη στρατηγική της απλής αναλογικής είχαμε τείνει και χείρα φιλίας και συνεργασίας. Ναι, επέλεξαν οι προοδευτικές δυνάμεις τα υπόλοιπα κόμματα να πλήξουν τον ΣΥΡΙΖΑ για μικροκομματικά οφέλη. Θα κριθούν από την ιστορία γι’ αυτό. Όμως, ενώ ισχυροποιούνται συντηρητικές απόψεις και ενώ ελλοχεύει ο κίνδυνος μιας ηγεμονικής νεοφιλελεύθερης πολιτικής του κ. Μητσοτάκη, ενώ επωάζονται κίνδυνοι, εμείς λέμε ότι σήμερα είναι απαραίτητο να ενισχυθούν οι προοδευτικές ιδέες και στην κοινωνία και στο Κοινοβούλιο, για να υπάρχουν προοδευτικές πολιτικές που ξεκινούν από την κοινωνία, για να αφορούν την κοινωνία και όχι σε επίπεδο κορυφής. Σε αυτό εμείς ανοίγουμε τη συζήτηση και έχουμε τη δυνατότητα γιατί δεν έχουμε χώρο ούτε για παραγοντισμούς ούτε για κάποιους που διεκδικούν καρέκλα ούτε για αυθεντίες ούτε για κομματικούς εγωισμούς, που τελικά λειτουργούν εις βάρος της κοινωνίας και προς όφελος των δεξιών και των συντηρητικών πολιτικών.

Ανησυχήσαμε σήμερα, να σας πω την αλήθεια, για το ποιος θα βάλει πλάτη στα σχέδια του κ. Μητσοτάκη για την ιδιωτικοποίηση της παιδείας. Είναι ένα ερώτημα. Πρέπει να απαντήσετε. Το ζήτησε ο κ. Μητσοτάκης εκ του Βήματος με αλλαγή του Συντάγματος. Ζήτησε υποβάθμιση της δημόσιας εκπαίδευσης, περιορισμό της πρόσβασης στην παιδεία, ιδιαίτερα των φτωχότερων λαϊκών στρωμάτων, γιατί στα ιδιωτικά κολλέγια δεν έχει την ελάχιστη βάση εισαγωγής, που έβαλε η κ. Κεραμέως. Και αυτό πρέπει να το απαντήσουμε συλλογικά και κοινωνικά.

Σε αυτή την κατεύθυνση βέβαια καταλαβαίνουμε ότι πρώτη αναγκαιότητα είναι να δυναμώσει ο ΣΥΡΙΖΑ γιατί είναι και πολιτική και κοινωνική αναγκαιότητα και για τη μάχη της καθημερινότητας και για τις αξίες της προόδου και της δημοκρατίας και για τα πατριωτικά συμφέροντα.

Ο ΣΥΡΙΖΑ προχώρησε άμεσα σε αλλαγές και σήμερα είναι εδώ έτοιμος. Ο ΣΥΡΙΖΑ - Προοδευτική Συμμαχία ομόφωνα, μέσα σε λίγες μέρες μετά τη συγκλονιστική αποχώρηση του Αλέξη Τσίπρα, είναι εδώ με πλήρη στελέχωση σε όλες τις θέσεις της Κοινοβουλευτικής Ομάδας και με πλήρες χρονοδιάγραμμα που δίνει απάντηση και στη δική του αλλαγή, αλλά και στις ανάγκες της κοινωνίας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Απαντήσαμε σε μια δύσκολη στιγμή.

Πριν μπούμε όμως στα θέματα των Προγραμματικών Δηλώσεων, επιτρέψτε μου να πω κάτι που επεσήμανα ότι δεν ανέφερε ο κ. Μητσοτάκης. Υπάρχει μεγάλη ανησυχία εκ μέρους του ΣΥΡΙΖΑ - Προοδευτική Συμμαχία και της κοινωνίας για τα κομβικά ζητήματα της δημοκρατίας, των ατομικών δικαιωμάτων και το πώς εκφράζονται σήμερα και μέσα στο Κοινοβούλιο.

Είδαμε, κύριε Πρωθυπουργέ, να εκλέγονται κόμματα με προτροπή καταδικασμένου εγκληματία της Χρυσής Αυγής. Είδαμε επίσης να επανέρχονται μισαλλόδοξες, φασιστικές και ρατσιστικές απόψεις και να ανοίγουν από άλλους κομματικούς σχηματισμούς συζητήσεις ακόμα και για το ευρωπαϊκό κεκτημένο. Θεωρώ -και πρέπει να το ξεκαθαρίσουμε- ότι είναι απαράδεκτο το 2023 να ανοίγουν συζητήσεις και απόψεις που αμφισβητούν το δικαίωμα των γυναικών να αποφασίζουν για το σώμα τους και τη ζωή τους.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δηλώνουμε, λοιπόν, από την πλευρά του ΣΥΡΙΖΑ ότι η προτεραιότητα της δράσης μας την επόμενη τετραετία δεν είναι μόνο η ευημερία της κοινωνίας αλλά και οι αξίες της κοινωνίας. Διότι απέναντι σε μισαλλοδοξία, σε σκοτεινές απόψεις, σε θεωρίες που μας απομακρύνουν από την Ευρώπη και από το κράτος δικαίου, εμείς καλούμε όλους τους δημοκράτες πολίτες, τη νέα γενιά αλλά και την επιστήμη, τη διανόηση αλλά και την τέχνη, σε ένα πλατύ, δημιουργικό μέτωπο δημοκρατίας, χωρίς αποκλεισμούς. Και την πρόσκληση αυτή την καταθέτει ο ΣΥΡΙΖΑ και αναλαμβάνει αυτή την πρωτοβουλία.

Ξέρουμε βέβαια ότι θα έχουμε να δομήσουμε και ένα μέτωπο απέναντι στις πολιτικές της Νέας Δημοκρατίας, απέναντι σε νεοφιλελεύθερες απόψεις, και μάλιστα σε μια μάχη άνιση, γιατί υπάρχει και αυτή η ηγεμονία της επικοινωνίας της Νέας Δημοκρατίας.

Όμως εμείς το ξεκαθαρίζουμε, θα βάλουμε πλάτη στις ανάγκες της κοινωνίας απέναντι, πρώτον, στο πλιάτσικο, στο ξεπούλημα του δημόσιου πλούτου και στην άλωση του κράτους από κομματικούς στρατούς με τη σφραγίδα Κυριάκου Μητσοτάκη.

Δεύτερον, θα βάλουμε πλάτη και θα αντισταθούμε στη νοοτροπία του ρουσφετιού, που ταυτόχρονα όμως αποδομεί το κράτος δικαίου και τους θεσμούς, που το ζήσαμε, και θα προσπαθήσουμε να αναστρέψουμε αυτή την πορεία και σε κοινωνικό επίπεδο, να δημιουργήσουμε κοινωνικές συμμαχίες, αν χρειαστεί και έξω από την Ελλάδα, και σε επίπεδο Ευρώπης, για τους θεσμούς και τη δημοκρατία.

Ο κ. Μητσοτάκης προσπάθησε προηγουμένως να αλλάξει λίγο την ιστορία σε κάποια θέματα πολιτικής ιστορίας. Θέλει να ξεχάσουμε τι έγινε μέχρι το 2015, αλλά δεν είναι όμως εύκολο, γιατί κάποιοι χρεοκόπησαν τη πατρίδα μας. Θέλετε, όμως, να ξεχάσουμε και τι έγινε το 2019 - 2023.

Να μιλήσουμε όμως λίγο ειλικρινά: Δεν έχουμε μια νέα κυβέρνηση, έχουμε τη συνέχεια της Κυβέρνησης Μητσοτάκη. Δεν έχετε μια παρθενογένεση. Κάποιοι κυβέρνησαν τα προηγούμενα τέσσερα χρόνια και σήμερα καλούμαστε να λύσουμε κάποια προβλήματα.

Λέει, παραδείγματος χάριν, -και θα το πω πολύ απλά και ήταν και στην προεκλογική ατζέντα της Νέας Δημοκρατίας: Να αυξήσουμε τους μισθούς -αναφέρθηκε ο κύριος Πρωθυπουργός σε αυτό- και να λύσουμε τα θέματα της υγείας. Και ρωτάμε πολύ απλά: Γιατί δεν ασχοληθήκατε με αυτό το 2019 - 2023; Δεν προλάβατε; Ναι, αλλά εκείνη την περίοδο γιατί πρόλαβαν και έγιναν ιδιωτικοποιήσεις, και δεν προλάβαμε να ασχοληθούμε με τους μισθούς; Γιατί προλάβατε να υπάρχει ακρίβεια και αισχροκέρδεια, και δεν προλάβατε να υπάρχει δυνατή υγεία και στελέχωση του ΕΚΑΒ; Αυτά είναι πραγματικά ερωτήματα, δεν μπορείτε να τα κρύψετε.

Και οφείλουμε να ξεκινήσουμε με μια τραγική επικαιρότητα. Υπάρχουν δυστυχώς τις τελευταίες δύο μέρες άλλοι τρεις νεκροί, οι οποίοι προστέθηκαν στην τραγική λίστα των ανθρώπων που έχασαν τη ζωή τους, γιατί δεν υπάρχουν διαθέσιμα ασθενοφόρα, ένας πενηνταδυάχρονος γιατρός στο Περιστέρι, ένας άνδρας στη βόρεια Εύβοια, που μεταφέρθηκε στο κέντρο υγείας σε καρότσα -δεύτερο περιστατικό-, μια γυναίκα που κατέληξε στην παραλία του Γαββαθά στη Λέσβο, όπως ενημερωθήκαμε πρόσφατα, στην Κω, στη Χαλκιδική, στη Νέα Μάκρη, στη Θάσο. Όλα αυτά είναι περιστατικά τα οποία τα ζήσαμε τις τελευταίες μέρες.

Πρόκειται για ένα αποτέλεσμα πολιτικής που εφαρμόστηκε τα τελευταία χρόνια, γιατί ήταν κυβέρνηση η Νέα Δημοκρατία. Άρα πρέπει να δούμε πραγματικά τι ήταν το λάθος και τι πρέπει να αλλάξει. Δεν μπορεί να γίνει καμμία δικαιολογία αποδεκτή, όταν υπήρχαν τόσα δισεκατομμύρια διαθέσιμα για την υγεία, ιδιαίτερα λόγω της πανδημίας, και όταν η Ελλάδα είναι στις τελευταίες θέσεις της ένταξης πόρων στο Ταμείο Ανάκαμψης για την υγεία, αν δεν κάνω λάθος δέκατη έβδομη στην Ευρώπη. Δεν υπάρχει δικαιολογία, με διαθεσιμότητα πόρων, με κεντρικό κοινωνικό ζήτημα την πανδημία, και ταυτόχρονα να ακούμε από Υπουργούς της Νέας Δημοκρατίας τότε ότι είναι πεταμένα λεφτά αν γίνουν μονάδες εντατικής θεραπείας. Ο κ. Πέτσας, νομίζω, το είπε αυτό. Αυτά τα θυμάται ο ελληνικός λαός.

Ήταν επιλογή της Νέας Δημοκρατίας να μη στηρίξει την υγεία. Και λόγω της πανδημίας μπορεί λίγο να καθυστέρησε αυτή η επιλογή, όμως το πολιτικό σχέδιο είναι η υπονόμευση της δημόσιας υγείας, γιατί δεν έχει τίποτα κακό με έναν ασφαλιστικό φορέα να κάνουμε μια μαστογραφία σε μια ιδιωτική εταιρεία. Το κακό όμως είναι ότι μέσα σε ένα δημόσιο νοσοκομείο θέλετε να βάλουμε μια ιδιωτική εταιρεία να παράγει κέρδη. Αυτό είναι το πρόβλημα, έτσι ιδιωτικοποιείτε τη δημόσια υγεία. Και είναι γεγονός ότι η Νέα Δημοκρατία έχει ευθύνη για τη διάλυση του συστήματος υγείας. Γιατί θυμήθηκε τώρα την υγεία. Τη θυμόταν αλλιώς τα προηγούμενα χρόνια, μόνο προς όφελος κάποιων συμφερόντων. Και όφειλε η Κυβέρνηση την προηγούμενη τετραετία να κάνει έστω λίγες προσλήψεις μόνιμου προσωπικού, γιατί στο ΕΚΑΒ δεν έχουν γίνει καθόλου προσλήψεις μόνιμου προσωπικού την τελευταία τετραετία και οι τελευταίες ήταν της κυβέρνησης ΣΥΡΙΖΑ.

Και θεωρώ ότι και η πράξη νομοθετικού περιεχομένου, κύριε Πρωθυπουργέ, είναι προκλητική. Δηλαδή δεν μπορέσαμε να κάνουμε τίποτα για το ΕΚΑΒ και ερχόμαστε να χρησιμοποιήσουμε πληρώματα και οδηγούς από την Πυροσβεστική ή από στρατιωτικό προσωπικό, χωρίς πιθανά να υπάρχει εκπαίδευση, χωρίς να έχει αποτελεσματικότητα, όταν και η ΠΟΕΔΗΝ διατυπώνει έντονες ενστάσεις; Αυτά είναι ξεκάθαρα προβλήματα τα οποία υπάρχουν και οφείλουμε να σας τα επισημάνουμε. Δεν μπορείτε να βάλετε έναν επίδεσμο πάνω σε ένα ανοιχτό τραύμα εγχείρησης.

Από την άλλη μεριά, ο ΣΥΡΙΖΑ έχει παρουσιάσει ένα συνεκτικό και ολοκληρωμένο σχέδιο για την υγεία, με ουσιαστική ενίσχυση του συστήματος υγείας που έχει έναν τίτλο, «ελεύθερη πρόσβαση όλων των πολιτών σε δημόσιες υπηρεσίες υγείας». Και είναι απλό. Αντέχετε να το κάνουμε; Εμείς το προτείνουμε. Και έχει προφανώς και προσλήψεις.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ας δούμε λίγο τα θέματα οικονομικής πολιτικής, που είναι γεγονός ότι είναι πιο σημαντικά στις Προγραμματικές Δηλώσεις. Ζήτημα πρώτο: Μας είπε ο κ. Μητσοτάκης ότι θα συνεχιστεί το Market Pass και το Youth Pass. Οφείλω να καταθέσω τους βασικούς άξονες του σχεδίου της Νέας Δημοκρατίας. Βλέπουμε εδώ πέρα πίσω, κύριε Μητσοτάκη, να λέει «Νέα Δημοκρατία ίσον δουλειές, αυτή είναι η κοινωνική πολιτική, όχι η πολιτική των επιδομάτων».

Τελικά, τι ακριβώς είναι αυτό που λέτε; Σήμερα ήρθατε και μιλήσατε για επιδόματα. Αυτό είναι το παλιό σας πρόγραμμα, κύριε Μητσοτάκη. Θα το καταθέσω αργότερα στα Πρακτικά.

Θα μπορούσε να είναι αστείο, αλλά είναι πάρα πολύ σοβαρό, ιδιαίτερα όταν η νομοθεσία για το Market Pass προέβλεπε ότι θα χρηματοδοτηθεί από τον προϋπολογισμό σε έναν νόμο που προβλέπει την καθυστερημένη φορολόγηση των υπερκερδών των διυλιστηρίων, που οφείλω να σας πω, κυρίες και κύριοι Βουλευτές, ότι ακόμα δεν έχει γίνει. Η φορολόγηση των υπερκερδών των διυλιστηρίων παρατάθηκε κι άλλο, πήγε για το τέλος Ιουλίου και βλέπουμε, και δεν έχουν ακόμη υπολογιστεί. Άρα πληρώνουν οι πολίτες με τη φορολόγησή τους, πιθανά με την υπερφορολόγηση από τον ΦΠΑ -θα αναφερθούμε και σε αυτό- τη δική τους επιδότηση του επιδόματος σίτισης, του Market Pass -πέστε το όπως θέλετε. Αλλά τα υπερκέρδη δεν έχουν φορολογηθεί.

Δεύτερο ζήτημα: Δεν είναι αλήθεια ότι ο κ. Μητσοτάκης πριν αναλάβει την κυβέρνηση, το 2019, είχε υποσχεθεί μείωση του ΦΠΑ; Ψέμα είναι; Είχε πει ότι δεν θέλουν πολιτική επιδομάτων και θα μειώσουν τον ΦΠΑ. Υπήρχε η υπόσχεση ότι οι δύο συντελεστές θα καταλήξουν στο 11% και στο 22%. Δεν πρέπει να λέω κάποιο ψέμα, έτσι δεν είναι; Το υποσχεθήκατε. Όμως επιμένει να μη μειώνει τον ΦΠΑ σήμερα, που ακόμα και η εργαλειοθήκη της Κομισιόν από το 2021, τον Οκτώβριο, λέει «μειώστε τα φορολογικά βάρη». Και είχαμε υπερέσοδα πάνω από 4 δισεκατομμύρια στον ΦΠΑ το 2022 εις βάρος των πιο ασθενών οικονομικών τάξεων. Διότι είναι ξεκάθαρο ότι η έμμεση φορολογία πλήττει ιδιαίτερα τα ασθενή και μεσαία οικονομικά στρώματα και είναι προς όφελος των λίγων. Αυτό δεν είναι πρόβλημα; Δεν πρέπει να το δούμε; Άλλη μια ασυνέπεια, λοιπόν.

Στη νέα περίοδο βέβαια η Κυβέρνηση υπόσχεται αύξηση μισθών κατά 25%. Μάλιστα. Το ξέχασε την προηγούμενη τετραετία. Όμως η υπόσχεση αυτή, πρώτα απ’ όλα, διαψεύδεται από το πρόγραμμα σταθερότητας και στους δημόσιους υπαλλήλους, όπου φαίνεται να υπάρχει μέχρι και μείωση αμοιβών πραγματικών και αγοραστικής δύναμης, για εργαζόμενους που δεν έχουν δώδεκα χρόνια δει αύξηση, αλλά και στον ιδιωτικό τομέα, που προφανώς δεν υπάρχει το 25% αυξήσεων. Τώρα θα περιμένουμε και το νομοσχέδιο. Όμως προσέξτε, γιατί τα όρια που εσείς θέσατε με την πρόταση στην Κομισιόν δείχνουν ότι δεν μπορείτε να καλύψετε τις εξαγγελίες σας.

Η ακρίβεια όμως επιμένει, ιδίως στα τρόφιμα, και ενώ ο κ. Μητσοτάκης είχε υποσχεθεί στις προγραμματικές δηλώσεις το 2019 ότι θα συνδέσει τους μισθούς με την ανάπτυξη, αλλά δεν έχει γίνει αυτό. Και βλέπω ένα τελευταίο δημοσίευμα και θα το καταθέσω: Αύξηση κερδών 17%, αύξηση μισθών 2%. Αυτές είναι ανισότητες, για κάποιους έχει, για κάποιους άλλους δεν έχει. Ναι, αλλά εμείς θέλουμε να έχει για όλους. Η επόμενη μέρα, η προκοπή, να είναι για όλους και για όλες. Δεν το εξασφαλίζετε. Εμείς ήρθαμε εδώ και είμαστε εδώ για να το εξασφαλίσουμε και να σας πιέσουμε και να σας ελέγξουμε, γιατί ορισμένα πράγματα είναι γραπτά και μένουν.

Το πραγματικό, λοιπόν, αποτέλεσμα είναι ότι μεγαλώνει το χάσμα. Ας λέτε λόγια ωραία για τις ανισότητες και τη συμπερίληψη, τα ακούσαμε. Προσπαθείτε να κλέψετε την ορολογία της αριστερής προοδευτικής πολιτικής και αυτό είναι μια νίκη δική μας έναντι της δικιάς σας ιδεολογίας. Όμως η αλήθεια είναι ότι κλέβετε λέξεις, αλλά κλέβετε και το εισόδημα. Διότι τα υπερκέρδη που λείπουν από τις εταιρείες και από τους πολίτες είναι κλοπή για λίγους, με τη δική σας πλάτη.

Να πούμε όμως και την αλήθεια σχετικά με τον πληθωρισμό. Ποια ήταν η προτεραιότητα η πραγματική της κυβέρνησης το 2019 - 2023; Ήταν τα υπερκέρδη, και ας τα λένε κάποιοι απρόσμενα, υπερκέρδη είναι για λίγους. Και γιατί είναι για λίγους; Δεν είναι μόνο στα διυλιστήρια. Ούτε της εμπορίας ρεύματος υπάρχει ακόμη φορολόγηση των υπερκερδών. Δεν έχει βγει καν η υπουργική απόφαση. Νομοθετημένο είναι. Δεν έβγαλαν καν την υπουργική απόφαση.

Ενώ, λοιπόν, δεν έχει γίνει φορολόγηση, τα λεφτά είναι ήδη στα ταμεία κάποιων. Τα λεφτά αυτά είναι ήδη στις ενεργειακές εταιρείες, είναι ήδη στα διυλιστήρια και σε εταιρείες ρεύματος. Και, όπως αναδείξαμε πολλές φορές, θα βαρεθήκατε να μας ακούτε, είναι τουλάχιστον 6 δισεκατομμύρια τα υπερκέρδη στην ενέργεια, εκ των οποίων έχουν φορολογηθεί μέχρι τώρα μόνο 340 εκατομμύρια ευρώ.

Εσείς, κύριε Μητσοτάκη, δεν ήρθατε εδώ όταν αποκάλυψε τα υπερκέρδη ο Αλέξης Τσίπρας και δεσμευτήκαμε για 90% φορολόγηση; Μόνο 340 εκατομμύρια σε σχέση με 6 δισεκατομμύρια; Σε αυτές τις διαπιστώσεις προσθέστε και τα πρόσφατα ευρήματα από την έκθεση του Γραφείου Προϋπολογισμού της Βουλής που έρχονται να επιβεβαιώσουν ότι για την αύξηση του πληθωρισμού κατά 45% ευθύνονται τα κέρδη των επιχειρήσεων.

Ο πληθωρισμός δεν είναι εισαγόμενος, λοιπόν, ή τουλάχιστον δεν είναι μόνο εισαγόμενος. Σε έναν μεγάλο βαθμό οφείλεται στην αισχροκέρδεια και στην αισχροκέρδεια που δημιουργείται με τις πλάτες της Κυβέρνησης Μητσοτάκη.

Θα καταθέσω, λοιπόν, και το θέμα αυτό του πληθωρισμού απληστίας από την έκθεση του Γραφείου Προϋπολογισμού της Βουλής, που δείχνει ποιες πολιτικές συνεισφέρουν όχι μόνο στην αισχροκέρδεια, αλλά και στον πληθωρισμό, πλήττουν δηλαδή από δύο πλευρές το εισόδημα των πολιτών.

Κι εδώ πρέπει να πω ότι, όσα και να λέτε για την εισαγόμενη κρίση, οφείλω να θυμίσω κάτι πάρα πολύ απλό: Η ρήτρα αναπροσαρμογής στη ΔΕΗ εφαρμόστηκε τον Αύγουστο του 2021, εφτά μήνες πριν από την εισβολή στην Ουκρανία και την ενεργειακή κρίση που ακολούθησε. Αυτή είναι η αλήθεια, για να μη λέμε ό,τι θέλουμε εδώ.

Αναρωτιόμαστε όμως και τι έχετε να πείτε και ποια πρόταση έχετε να κάνετε -γιατί δεν άκουσα, κύριε Μητσοτάκη, καμμία τέτοια πρόταση- για περιορισμό ή για αντιστροφή των αυξήσεων.

Βλέπουμε τι γίνεται στις ευρωπαϊκές χώρες και διαβάζω το ρεπορτάζ της «Καθημερινής» της 4ης Ιουλίου: Ο Γάλλος Υπουργός Οικονομικών δήλωσε ότι δεν θα επιτρέψει στις μεγάλες βιομηχανικές εταιρείες να βγάλουν αδικαιολόγητα κέρδη. Στη Βρετανία κορυφαίοι λιανέμποροι κλήθηκαν να δικαιολογήσουν τα κέρδη τους σε βουλευτική επιτροπή.

Εσείς θα συνεχίσετε να επιδοτείτε την ακρίβεια -διότι τα επιδόματα κάνουν και κάτι τέτοιο- ή θα εφαρμόσετε αυτό που εμείς προτείνουμε; Μακάρι να το εφαρμόσετε, εμείς θα χειροκροτήσουμε. Μιλάω για την εφαρμογή 5% ανώτατου συντελεστή κέρδους σε όλη την ενέργεια και στην παραγωγή ρεύματος και την εμπορία ρεύματος. Εδώ είμαστε, μπορούμε να συζητήσουμε τέτοιες προτάσεις.

Ο κύριος Πρωθυπουργός αναφέρθηκε σε κάποια ζητήματα που μου έκανε ιδιαίτερη εντύπωση. Αναφέρθηκε κάτι για την καταπολέμηση του μαύρου χρήματος και της παραοικονομίας.

Κύριε Μητσοτάκη, θα ήθελα -αν σας αφήσει ο κ. Γεραπετρίτης- να παρακολουθήσετε λιγάκι κάτι που είναι πολύ σημαντικό και μας ενδιαφέρει και θα θέλαμε μια απάντηση. Αν θέλετε να πάρετε και τον λόγο μετά. Αναφερθήκατε στη φοροδιαφυγή. Θα καταθέσω, λοιπόν, ένα δημοσίευμα που μας έκανε ιδιαίτερη εντύπωση. Λέω τον τίτλο μόνο: «Οριστική αναβολή για τη σύνδεση ταμειακών μηχανών με τα POS, κερδισμένη η φοροδιαφυγή».

Με ποια κυβέρνηση έγινε αυτό; Δεν έγινε τώρα, πριν από λίγους μήνες; Πού είναι το ψηφιακό κράτος του κ. Πιερρακάκη, ο εκσυγχρονισμός; Δεν μπορέσατε να συνδέσετε τις ταμειακές μηχανές με τα POS. Αυτή είναι η πραγματικότητα. Και ποιος είναι κερδισμένος; Η φοροδιαφυγή. Ή θέλετε μήπως να αναφερθώ σε αυτό που το λάβετε κι εσείς, κύριε Πρωθυπουργέ, κι έχω τη λίστα σήμερα των παραληπτών και το έχετε λάβει.

Η Πανελλήνια Ομοσπονδία Πρατηριούχων Εμπόρων Καυσίμων σάς στέλνει και κοινοποιεί σε εμάς μια κραυγή αγωνίας, που λέει ότι το λαθρεμπόριο, η νοθεία και η καταδολίευση των ηλεκτρονικών συστημάτων εισροών - εκροών έχουν λάβει ανεξέλεγκτες διαστάσεις. Μας ανησυχεί, πλήττει την επιχειρηματικότητα, πλήττει την κοινωνία, πλήττει τα νοικοκυριά, πλήττει την ανάπτυξη της χώρας και την ανταγωνιστικότητα της Ελλάδας. Αυτά όμως πρέπει να τα λύσουμε.

Και θα καταθέσω το τελευταίο δημοσίευμα, και να μη σας κουράζω, που λέει ότι οι λαθρέμποροι νίκησαν την ΑΑΔΕ. Ελάχιστα λουκέτα σε βενζινάδικα. Αυτά είναι πραγματικότητα. Όλοι πηγαίνουν στα πρατήρια καυσίμων, όλοι πληρώνουν ταυτόχρονα την ακρίβεια, τα υπερκέρδη, την αισχροκέρδεια και μάλλον και το λαθρεμπόριο. Όλοι και όλες και εσείς και δεν κάνατε κάτι. Δεν πήρατε μέτρα, για να μιλάμε για οικονομία, γιατί εμείς θέλουμε να μιλάμε για οικονομία και να μιλάμε και για δουλειές.

Μιας όμως και το θέμα μας είναι οι δουλειές, ακόμα μια φορά, όπως και το 2019, η Κυβέρνηση υπόσχεται καλύτερες δουλειές, υποθέτω δουλειές σαν τη Ρόδο. Μάλλον κάτι τέτοιες δουλειές, όπου οι εργαζόμενοι πρέπει να έχουν και σκάφανδρο για να σερβίρουν. Και αυτό αποκαλύφθηκε πρόσφατα. Θυμίζω ότι σε συζήτηση με επαγγελματίες του τουριστικού τομέα που είχε κάνει ο κ. Μητσοτάκης υποσχόταν και του ζήτησαν τότε να βάλει οδοστρωτήρα στα δικαιώματα, στα όρια, στις υποχρεώσεις και στο κράτος δικαίου. Αυτό είναι το ευρωπαϊκό κεκτημένο που θέλετε να συζητήσουμε μαζί; Όχι βέβαια. Εδώ μιλάμε για μια απορρύθμιση της εργασίας με τον νόμο Χατζηδάκη, μιλάμε για προώθηση ελαστικών και φτηνών μορφών εργασίας, για απελευθέρωση των απολύσεων με την κατάργηση του οκταώρου και όλα αυτά με τις φθηνές υπερωρίες, που τα γνωρίζετε κι εσείς, τα γνωρίζει όλη η Ελλάδα.

Αυτά είναι η πολιτική που πρέπει να αλλάξουμε. Δεν ακούσαμε τίποτα για όλα αυτά ούτε για τα συνδικαλιστικά δικαιώματα ούτε για τον έλεγχο της εργασίας, για το ΣΕΠΕ, αλλά είδαμε περισσότερο την πραγματική σας αντίληψη που λέει βρες τα με τον εργοδότη -τα έλεγε και η Θάτσερ αυτά- μόνος, ατομική ευθύνη, όπως ατομική ευθύνη υπήρχε και στην πανδημία, ατομική ευθύνη και για το τι λογαριασμό ρεύματος θα διαλέξεις, ατομική ευθύνη και με τον εργοδότη. Πουθενά συνδικάτα, πουθενά συλλογικά δικαιώματα, πουθενά εργασιακές σχέσεις, πουθενά διαπραγματεύσεις, πουθενά το δικαίωμα της απεργίας. Αυτή είναι η «Ελλάδα 2.0»; Έτσι θα γυρίσουν τα παιδιά, έτσι θα γίνει το brain gain; Εμείς, πιστοί στο ευρωπαϊκό κεκτημένο, μιλάμε για συλλογικές συμβάσεις, για ενίσχυση εργασίας, για διαπραγματεύσεις, για ευρωπαϊκό μισθό -αυτά πρέπει να συζητήσουμε- και προφανώς για την κατάργηση της υπερεργασίας και τη συνδικαλιστική λειτουργία και το δικαίωμα στην απεργία.

Ας βγούμε όμως και λίγο πιο έξω από τη δύναμη της εργασίας, που είναι το κέντρο της παραγωγής, να δούμε το επενδυτικό περιβάλλον. Πού βρισκόμαστε σήμερα σαν χώρα; Μας ανησυχεί. Έχουμε σχεδιασμό της ανάπτυξης; Όχι. Διότι ο κ. Γεωργιάδης, σαν Υπουργός Ανάπτυξης τότε, είχε βγάλει από τον αναπτυξιακό νόμο την αναπτυξιακή στρατηγική. Δεν γίνονται επενδύσεις με βάση τη στρατηγική, γίνονται όπως λάχει ή όπως τους ταιριάζει για το ρουσφέτι. Δεν υπάρχει σχεδιασμός. Όμως ταυτόχρονα -προσέξτε- δεν έχουμε καν σχεδιασμό για την ενέργεια και το κλίμα για το 2030. Κατάφερε ο κ. Σκρέκας να αφήσει στον κ. Σκυλακάκη τον μη σχεδιασμό. Ήταν πέντε σελίδες Power Point, κάτι διαφάνειες. Δεν έχουμε σχεδιασμό. Και μιλάει για πράσινη Ελλάδα. Τα λέει ο κ. Μητσοτάκης, ο οποίος τώρα έφυγε βέβαια και δεν τα ακούει, αλλά πώς μιλάς για πράσινη Ελλάδα όταν δεν έχεις σχεδιασμό για την ενέργεια και το κλίμα, που είναι η βάση της μετάβασης;

Ταυτόχρονα, μήπως έχουμε χωροταξικό σχεδιασμό, γιατί αναφέρθηκε στη χωροταξία; Μα πώς; Τέσσερα χρόνια χωρίς να ανατεθεί ούτε ένα σχέδιο χωροταξικό πολεοδομικό για δήμο; Είναι δυνατόν; Και νομίζω δύο τώρα τελευταία στην εκλογική περιφέρεια του νυν Υφυπουργού; Είναι δυνατόν; Αυτή είναι η Ελλάδα; Αυτή είναι η ΕΡΕ του ’50 και του ’60, του Γκόρτσου και του ρουσφετιού, χωρίς σχεδιασμό, δηλαδή Άγρια Δύση.

Μήπως έχουμε Κτηματολόγιο; Ο άλλος άριστος, ο κ. Πιερρακάκης, είναι δυνατόν να νομοθέτησε ότι το Κτηματολόγιο κλείνει με εκκρεμότητες, με αστερίσκους, χωρίς καθαρούς τίτλους, για να γίνει ένα ξενοδοχείο, να γίνει μια βιομηχανία, να γίνει μια πράξη οικιστική;

Ή μήπως δεν έχετε δει ότι σήμερα το πρωί -μας έστειλαν φωτογραφία- 4.30΄ τα ξημερώματα έξω από το Υποθηκοφυλακείο Αθηνών περίμεναν άνθρωποι για να πάρουν σειρά. Στην ψηφιακή Ελλάδα που θέλουμε να ζούμε; Όχι, αυτή την Ελλάδα εμείς δεν θέλουμε να την αποδεχτούμε. Γιατί τι έχετε κάνει ουσιαστικά; Έχετε καταργήσει την ασφάλεια δικαίου, άρα δεν μπορούμε να έχουμε σωστές και σοβαρές επενδύσεις. Για να μην πω ότι δυστυχώς στην Ελλάδα του κ. Μητσοτάκη είχαμε και επιχειρηματίες που τους παρακολουθούσε το «Predator» και η ΕΥΠ. Και πώς θα έρθει ένας σοβαρός άνθρωπος να επενδύσει στην Ελλάδα; Και ξέρετε ποια ήταν προτεραιότητα; Η προτεραιότητα ήταν η αναστολή των κατεδαφίσεων.

Κι όμως αυτή η Κυβέρνηση, που λέει ότι θέλει να είναι πράσινη, μας επιφύλαξε να ανασταλούν οι κατεδαφίσεις στον αιγιαλό, στα ποτάμια, στις κοίτες. Αυτά έχουν νομοθετηθεί την προηγούμενη περίοδο. Και τι κάνατε ταυτόχρονα; Και εγώ σας καλώ να το αλλάξουμε σήμερα μαζί. Σταματήσατε τις προσλήψεις στα παρατηρητήρια δόμησης, δηλαδή στους επιστήμονες που θα ήλεγχαν όλη την αυθαίρετη αλλά και την οργανωμένη δόμηση, για να έχουμε κράτος δικαίου. Η ανάπτυξη αυτή είναι μια ανάπτυξη με όρους Φαρ Ουέστ, δεν έχει κανόνες, δεν έχει έλεγχο και υποθηκεύει το μέλλον της οικονομίας, υποθηκεύει όμως και το φυσικό περιβάλλον, δηλαδή τους πόρους μας, και το ανθρώπινο κεφάλαιο. Και τελικά καθόμαστε και στενοχωριόμαστε -γιατί πιστεύω ότι μοιραζόμαστε τη στενοχώρια για το «turkaegean», που δεν ξέρουμε τελικά ποιο Υπουργείο έφταιγε ή γιατί τελικά η εξαγωγική δραστηριότητα που σηματοδότησε την τελευταία περίοδο ήταν η εξαγωγή του «Predator» σε άλλες χώρες και ακόμα περιμένουμε να δούμε τι έχει γίνει εκείνη η ΕΔΕ με τον αναπληρωτή διευθυντή σας στη Νέα Δημοκρατία. Μιλάμε για ένα κακόβουλο λογισμικό.

Αυτό όμως εμάς μας προσβάλλει. Θέλουμε να συζητήσουμε και μια άλλη Ελλάδα. Και, ειλικρινά, πώς είναι δυνατόν να μην ακούς τίποτα για τον σιδηρόδρομο, ενώ μιλάμε για την πράσινη και ψηφιακή Ελλάδα; Τίποτα για τον σιδηρόδρομο, για τα μέσα σταθερής τροχιάς και ψάξαμε και στεναχωρηθήκαμε, ειλικρινά σας το λέω, το πρόγραμμα το προεκλογικό της Νέας Δημοκρατίας του 2019 μιλούσε για την ολοκλήρωση της τηλεδιοίκησης και του τηλελέγχου και είχαμε την τραγικότητα των Τεμπών. Ήταν δέσμευσή σας το 2019 να το ολοκληρώσετε.

Εμείς θέλουμε να αλλάξουμε αυτά τα πράγματα και να υπάρχει και περιφερειακή ανάπτυξη. Γι’ αυτό μιλήσαμε για την αυτοδιοίκηση, για τον κοινοτισμό, για τον περιφερειακό χωροταξικό προγραμματισμό. Δεν σας φαίνεται περίεργο το ότι η Θεσσαλονίκη, για παράδειγμα, είναι εκτός τελείως από τους πόρους του Ταμείου Ανάκαμψης; Δεν υπάρχει έργο. Δεν σας κάνει εντύπωση που σταμάτησε τέσσερα χρόνια το διαμετακομιστικό κέντρο του Στρατοπέδου Γκόνου, δηλαδή το κέντρο που θα συνέδεε τη Θεσσαλονίκη με τα Βαλκάνια; Ή ότι κανείς δεν έχει πει πώς θα χρηματοδοτηθεί η ανάπλαση της έκθεσης που θέλουν να την ιδιωτικοποιήσουν μάλλον και αυτή; Ή γιατί περίεργα καθυστερούν το Μουσείο Ολοκαυτώματος και όλα τα μεγάλα πρότζεκτ, το γήπεδο του ΠΑΟΚ, που είχαν ξεκινήσει το 2019. Αυτή είναι η περιφερειακή ανάπτυξη που επιφυλάσσετε στην πόλη μας;

Η Νέα Δημοκρατία δεν έλαβε καμμία πρωτοβουλία για την περιφερειακή ανάπτυξη, για να μην πω ότι στη Θεσσαλονίκη δυστυχώς, κύριε Πρωθυπουργέ, μας καλέσατε να έρθουμε στα εγκαίνια του μετρό, που κι αυτά είχατε πει ότι θα γίνουν πέρυσι, που ήδη έχουν τρία χρόνια καθυστέρηση και που δεν ξέρουμε αν, όταν γίνουν, θα έχουμε ιδιωτικό φορέα διαχείρισης.

Ενώ στην πόλη μας καταργήσατε τον φορέα για τον Θερμαϊκό Κόλπο, αν θέλετε να μιλήσουμε για περιφερειακή ανάπτυξη. Και δεν έχουμε δει καμμία πρωτοβουλία, για παράδειγμα, για το κόστος παραγωγής, για τον πρωτογενή τομέα.

Διότι και εκεί κρίνεται η περιφερειακή ανάπτυξη και η αποκέντρωση. Διότι μόνο έτσι μπορείς να αναστρέψεις και την αναπτυξιακή ταπείνωση αλλά και την πληθυσμιακή μείωση και τη γήρανση και το δημογραφικό πρόβλημα. Και αυτά είναι πραγματικά προβλήματα.

Και βέβαια, οφείλω να πω ότι όλα αυτά υπονομεύονται και από τα μεγάλα ελλείμματα στην πράσινη μετάβαση. Αναφέρθηκε ο κύριος Πρωθυπουργός, αλλά εγώ θέλω να θέσω κάποια πολύ απλά ερωτήματα. Πρώτον, τι γίνεται με το μπρος-πίσω στην απολιγνιτοποίηση; Δεύτερον, γιατί η χώρα είναι δεσμευμένη στο φυσικό αέριο και συνεχίζει να δεσμεύεται; Τρίτον, γιατί δεν υπάρχει δίκτυο για να συνδεθούν ακόμα και τα μικρά φωτοβολταϊκά; Τέταρτον, τι γίνεται με την αποθήκευση ενέργειας; Εδώ και τέσσερα χρόνια δεν έχετε κάνει τίποτα για την αποθήκευση ενέργειας; Και πέμπτον, είναι δυνατόν στην Ελλάδα του 2023 να συζητάμε για απόρριψη στην παραγωγή πράσινης ενέργειας; Και όμως, υπάρχει πλέον παραγόμενη πράσινη ενέργεια που δεν χρησιμοποιείται.

Λείπει, λοιπόν, και το κομμάτι των ενεργειακών κοινοτήτων και η αυτοπαραγωγή-αυτοκατανάλωση, ώστε η ελληνική βιομηχανία να έχει και παραγωγή και χρήση πράσινης ενέργειας. Δεν έχουμε τους ενεργειακούς συνεταιρισμούς, τις ενεργειακές κοινότητες και η εξοικονόμηση ενέργειας, δυστυχώς, εδώ και τέσσερα χρόνια πάει από το κακό στο χειρότερο, που θα έπρεπε να έχει τουλάχιστον 1 δισεκατομμύριο ευρώ τον χρόνο από το Ταμείο Ανάκαμψης.

Θέλω να κλείσω, όμως, όσον αφορά στα παραγωγικά ζητήματα με κάτι το οποίο δεν είναι παραγωγικό ή δεν φαίνεται, αλλά είναι στην ουσία του παραγωγικό: Το κράτος δικαίου.

Η διαφύλαξη του κράτους δικαίου είναι βασικός σκοπός του ΣΥΡΙΖΑ - Προοδευτική Συμμαχία και επηρεάζει σε σημαντικό βαθμό την οικονομία και την εργασία, άρα την ανάπτυξη. Όμως, θεωρούμε ότι η ανεξαρτησία των αρχών, η προστασία των δικαιωμάτων, η ελευθερία του Τύπου και η ταχεία απονομή της δικαιοσύνης είναι αδιαπραγμάτευτες αξίες για εμάς και δεν εξασφαλίζονται σήμερα στην Ελλάδα.

Η θητεία της Νέας Δημοκρατίας δεν θεωρείται πετυχημένη στα ζητήματα αυτά. Είχαμε το σκάνδαλο των υποκλοπών και είχαμε μάλιστα και μια προσπάθεια συγκάλυψης από την Κυβέρνηση. Να πω ότι έχουμε και μια πολύ μεγάλη καθυστέρηση στο δικαστικό πόρισμα. Δεν ξέρουμε τι γίνεται. Δεν υπάρχουν απαντήσεις. Και φυσικά, είχαμε και αιφνιδιαστικές νομοθετικές τροπολογίες, που περιόριζαν τη διαφάνεια στο θέμα αυτό. Είχαμε ένα κλείσιμο άρον-άρον της εξεταστικής και ένα σχέδιο απενεργοποίησης ανεξάρτητων αρχών. Και ενώ ο κ. Μητσοτάκης τελικά αναγνώρισε ότι υπάρχει σκάνδαλο και ότι θα χυθεί άπλετο φως, δεν έχουμε απαντήσεις.

Η χώρα μας εκτέθηκε διεθνώς, γιατί υπήρχε και ειδική εξεταστική επιτροπή στο Ευρωπαϊκό Κοινοβούλιο και κατέληξε σε μια σύσταση η οποία είναι κόλαφος για την Ελλάδα. Και αναρωτιέμαι -γιατί βλέπω και τον κ. Χατζηδάκη- πόσο ασφαλή αισθάνονται τα μέλη του Υπουργικού Συμβουλίου, όταν ενημερώθηκαν ότι υπήρχαν περιστατικά υποκλοπών ακόμη και εις βάρος τους.

Εμείς, ως Αντιπολίτευση, ως μέλη του Κοινοβουλίου, σας λέμε ότι δεν είμαστε ασφαλείς και δεν θέλουμε να παρακολουθούνται οι Υπουργοί, όπως και ο Αρχηγός του στρατεύματος, όπως και ο υπεύθυνος αμυντικών εξοπλισμών. Είναι δυνατόν αυτό να περνάει δίπλα από τους Υπουργούς και να μην υπάρχει καμμία κουβέντα; Τι δεσμεύσεις και τι προβλήματα υπάρχουν;

Εμείς δεν θέλουμε να υπάρχει καμμία σκιά και το δηλώνουμε και πιστεύουμε στην αξιοπιστία των πολιτικών στελεχών, αλλά πρέπει να το αποδεικνύουν και πρέπει και η δικαιοσύνη να το αποδείξει ότι έχουμε κράτος δικαίου. Αυτό αφορά προφανώς και τους δημοσιογράφους, αφορά και τα μέσα ενημέρωσης, αφορά και τη χειραγώγηση της πληροφορίας, αφορά και στην έκθεση της Ευρωπαϊκής Επιτροπής για το κράτος δικαίου, στην οποία επισημαίνεται πως οι απειλές και επιθέσεις κατά δημοσιογράφων εξακολουθούν να αποτελούν πρόβλημα στη χώρα μας.

Κύριε Πρόεδρε, θα ήθελα να αναφερθώ σε κάποια ζητήματα της πρόνοιας, της παιδείας και της εξωτερικής πολιτικής και της άμυνας, όμως βλέπω ότι ο χρόνος δεν είναι αρκετός. Θα κλείσω με κάποια ζητήματα και θα εκμεταλλευτώ λίγο παραπάνω και κρατώ αυτό το δικαίωμα στη δεύτερη τοποθέτησή μου...

**ΠΡΟΕΔΡΟΣ (Κωνσταντίνος Τασούλας):** Μπορείτε να πάρετε άλλα πέντε λεπτά. Αλίμονο!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Θα αναφερθώ λιγάκι, πριν κλείσω, σε ένα ζήτημα που αφορά στην εξωτερική πολιτική. Είναι σημαντικό θέμα και πρέπει να περιλαμβάνεται στη συζήτηση των Προγραμματικών Δηλώσεων. Οφείλουμε να αναφερθούμε στις μεγάλες προκλήσεις που καλείται να αντιμετωπίσει η Ελλάδα στον τομέα της εξωτερικής πολιτικής.

Για τον ΣΥΡΙΖΑ, οι στόχοι σε αυτό το πλαίσιο ήταν ξεκάθαροι, όταν ήμασταν κυβέρνηση και παραμένουν ξεκάθαροι και σήμερα και για τα επόμενα χρόνια.

Πρώτος στόχος για εμάς είναι η αποφασιστική προάσπιση της κυριαρχίας και των κυριαρχικών δικαιωμάτων της Ελλάδας απέναντι σε κάθε παράνομη αμφισβήτηση, αλλά και κάθε διεκδίκηση της Τουρκίας. Είναι ένα μήνυμα που δώσαμε με το πλαίσιο ευρωπαϊκών κυρώσεων για τις τουρκικές παραβιάσεις στην Ανατολική Μεσόγειο, για τον εκσυγχρονισμό των F-16, αλλά και όταν το Πολεμικό μας Ναυτικό έφτασε σχεδόν στη μέση της Ανατολικής Μεσογείου, για να προασπίσει τα κυριαρχικά μας δικαιώματα το 2018.

Δεύτερος στόχος μας είναι η ενεργητική προσπάθεια ειρηνικής επίλυσης των διαφορών στη βάση του Διεθνούς Δικαίου. Είναι ένας αγώνας τον οποίο εμείς κατακτήσαμε και κερδίσαμε με την ιστορική Συμφωνία των Πρεσπών, η οποία κατοχύρωσε εθνικά συμφέροντα, προώθησε την ειρήνη και εξασφάλισε την επαναφορά της Ευρώπης σε μια περιοχή, στα δυτικά Βαλκάνια, όπου άλλες δυνάμεις -και η Τουρκία- διεκδικούσαν χώρο.

Όμως, διεκδικήσαμε και τη δίκαιη και βιώσιμη επίλυση του Κυπριακού στη βάση των αποφάσεων του ΟΗΕ προς όφελος όλου του κυπριακού λαού, Ελληνοκυπρίων και Τουρκοκυπρίων, κατοχυρώνοντας για πρώτη φορά ως κεκτημένο ότι δεν μπορεί να υπάρχει λύση στην Κύπρο χωρίς κατάργηση των εγγυήσεων και αποχώρηση των κατοχικών στρατευμάτων της Τουρκίας. Και αυτό το κεκτημένο πρέπει να αξιοποιηθεί και σήμερα.

Σήμερα, η αλληλεγγύη που επέδειξε η Ελλάδα σε συνέχεια των πολύνεκρων σεισμών και η μείωση των παραβιάσεων δημιουργούν μια νέα δυναμική, που πρέπει να αξιοποιηθεί, ώστε η Τουρκία να δεσμευτεί σε ένα πλαίσιο διαλόγου στη βάση του Διεθνούς Δικαίου, με απώτερο στόχο την οριοθέτηση της μόνιμης μεταξύ μας διαφοράς -υφαλοκρηπίδας, ΑΟΖ- στο Διεθνές Δικαστήριο της Χάγης, με σαφείς όμως διπλωματικές κόκκινες γραμμές: την εδαφική ακεραιότητα της Ελλάδας, το αναφαίρετο δικαίωμα αμυντικής προάσπισης και ιδιαίτερα των ελληνικών νησιών, αλλά και με επιβολή κυρώσεων, αν τυχόν η Τουρκία επιλέξει τον δρόμο των προκλήσεων.

Και τρίτος για εμάς στόχος της εξωτερικής πολιτικής οφείλει να είναι η αναβάθμιση του διεθνούς, του ευρωπαϊκού, αλλά και περιφερειακού ρόλου της Ελλάδας, ως ένας πυλώνας ειρήνης και σταθερότητας στην περιοχή, αλλά και ως ένας περιφερειακός, ενεργειακός και πολιτιστικός κόμβος, γιατί θέλουμε να είναι κόμβος και σημείο αναφοράς η χώρα μας. Και σήμερα είναι εξαιρετικά σημαντικό η Ελλάδα να δίνει αυτό το διεθνές μήνυμα, διατηρώντας μια σαφή θέση απέναντι στην παράνομη και αιματηρή ρωσική εισβολή, με αλληλεγγύη στον ουκρανικό λαό και τηρώντας τις δεσμεύσεις της, ως χώρα-μέλος της Ευρωπαϊκής Ένωσης και του ΝΑΤΟ. Η αλληλεγγύη, όμως, επιβάλλει και κάθε φορά να διαλέγει η κάθε χώρα το πώς θα δείξει την αλληλεγγύη της και το δικαίωμα να επιλέξει αυτόν τον δρόμο της αλληλεγγύης.

Σε αυτό το πλαίσιο, λοιπόν, θεωρούμε ότι πρέπει να στηριχτεί από την Ευρωπαϊκή Ένωση κάθε διεθνής πρωτοβουλία για την ειρήνη, γιατί πρέπει να μιλάμε πρώτα για την ειρήνη και μετά για την αλληλεγγύη και στο προσφυγικό αλλά και στις περιοχές όπου έχουμε, δυστυχώς, την τραγική εξέλιξη.

Και τέταρτος στόχος της Ελλάδας είναι να αξιοποιήσει τις συμμαχίες στην Ευρωπαϊκή Ένωση, για να εξασφαλίσει ένα ισχυρό ευρωπαϊκό αλλά και ευρωτουρκικό πλαίσιο για την προσφυγική και μεταναστευτική πολιτική, μια ουσιαστικά δίκαιη συμφωνία μετανάστευσης και ασύλου, όπου η προστασία των συνόρων -που, προφανώς και προέχει- απέναντι στην άθλια εργαλειοποίηση του πόνου και της αγωνίας από τους διακινητές, θα γίνει με σεβασμό στο Διεθνές Δίκαιο και στη ζωή.

Εμείς αυτό λέμε, δεν λέμε τίποτα διαφορετικό. Προασπίζουμε τα σύνορα της χώρας μας. Αντιμετωπίζουμε την άθλια διαχείριση του πόνου και της αγωνίας από τους διακινητές, σεβόμενοι το Διεθνές Δίκαιο, το οποίο έτσι εξασφαλίζει και τα δικαιώματα της χώρας και την ανθρώπινη ζωή. Και όπου προφανώς πρέπει να εξασφαλίζονται νόμιμες και ασφαλείς οδοί μετανάστευσης, για να αποδυναμωθούν οι παράνομες, επικίνδυνες οδοί, οι χώρες της Ευρώπης να δεσμευτούν για την αναλογική, δίκαιη κατανομή των προσφύγων και προφανώς, όπου υπάρχει παρατυπία και παρανομία, να υπάρχει και η ορθή διαδικασία της επιστροφής. Αυτό λέει ο ΣΥΡΙΖΑ.

Τα τέσσερα χρόνια της διακυβέρνησης ΣΥΡΙΖΑ το μήνυμά μας ήταν σταθερό και οι στόχοι αυτοί ήταν εθνικοί. Όσο ψηφοθηρικά και αν χρησιμοποιήσει η Νέα Δημοκρατία τα εθνικά ζητήματα, για εμάς το μήνυμα είναι σαφές: Στηρίζουμε ενεργά τον διάλογο με την Τουρκία, με ξεκάθαρες κόκκινες γραμμές. Αν αυτές παραβιαστούν, η Κυβέρνηση θα μας βρει απέναντί της.

Δεύτερον, δεν υπάρχει καμμία λευκή επιταγή στην Κυβέρνηση για αγορά εξοπλιστικών, αν δεν υπάρχει διαφάνεια, αν δεν υπάρχει επιχειρησιακό σχέδιο, αν δεν λαμβάνεται υπ’ όψιν η ελληνική αμυντική βιομηχανία. Διότι δεν έγιναν το τελευταίο διάστημα τα πράγματα έτσι.

Και τρίτον, ο όρος για την αναβάθμιση των ελληνοαμερικανικών σχέσεων και στον αμυντικό τομέα είναι να υπάρχει αμοιβαία επωφελής διαδικασία και τρόπος. Δεν θα δεχτούμε λογικές του «πιστού και δεδομένου συμμάχου». Το ακούσαμε τα πρώτα χρόνια από τον κ. Μητσοτάκη. Ούτε θα δεχτούμε ανταλλάγματα, ιδίως στο μείζον ζήτημα της ασφάλειας της Ελλάδας, στα ελληνοτουρκικά και στο Κυπριακό.

Και προφανώς, η εξωτερική αμυντική μεταναστευτική πολιτική δεν μπορεί να γίνει παιγνίδι εθνικισμού και πατριδοκαπηλίας. Δεν μπορεί να γίνει αντικείμενο μικροπολιτικής εκμετάλλευσης για αλίευση ψήφων. Διότι το ακούσαμε και σήμερα και βλέπουμε τα αποτελέσματα και μέσα στο Κοινοβούλιο.

Ξεκαθαρίζουμε, κύριε Μητσοτάκη: Είδαμε τους λυσσαλέους αγώνες που κάνατε κατά της Συμφωνίας των Πρεσπών, χέρι-χέρι με δυνάμεις που σήμερα είναι στο Κοινοβούλιο και ελπίζω να σας ανησυχούν και εσάς. Είδαμε να χειροκροτείτε, νομίζω, τον κ. Βορίδη, όταν μας κατήγγειλε τότε για μειοδοσία. Ευτυχώς για τη χώρα, σήμερα τιμάτε τη Συμφωνία των Πρεσπών και είστε από τους Ευρωπαίους Πρωθυπουργούς που πρότειναν να ενταχθεί η Βόρεια Μακεδονία στην Ευρωπαϊκή Ένωση. Δυστυχώς, όμως, για την Ελλάδα, δεν έχετε το σθένος όχι μόνο να υπογράψετε νέες συμφωνίες, αλλά και να φέρετε να κυρώσετε τρεις τεχνικές συμφωνίες που εκκρεμούν εδώ με τη Βόρεια Μακεδονία, με αποτέλεσμα να ανησυχούμε για τον δύστροπο ανατολικό γείτονα και τους ρόλους που αναλαμβάνει στα Βαλκάνια.

Την ίδια ανησυχία πρέπει να σας πω ότι έχουμε και στην Αλβανία, που προτιμάτε τις φιέστες και όχι την πίεση, για να υπάρχει σεβασμός στην ελληνική εθνική μειονότητα. Από την άλλη, σας ακούσαμε να λέτε τα τελευταία χρόνια ότι για μας ο πατριωτισμός είναι ξένη λέξη, ότι αποτελούμε εθνική εξαίρεση και είδαμε ότι εκμεταλλευτήκατε ακόμα και το ζήτημα της ΕΥΠ στη Θράκη. Ταυτίζετε όποιον κάνει κριτική στο μεταναστευτικό και στο τραγικό ναυάγιο της Πύλου με τις τουρκικές θέσεις, παρ’ ότι βοούν τα διεθνή μέσα. Σήμερα, μάλιστα, στην Επιτροπή LIBE του Ευρωκοινοβουλίου συζητούσαν για την ανεξάρτητη έρευνα στο θέμα αυτό. Μας προσβάλλει να λένε για τη χώρα μας ότι απαιτείται «ανεξάρτητη έρευνα».

Θέλουμε να ξεκαθαρίσουμε, λοιπόν, πρώτα απ’ όλα στην ελληνική κοινωνία αλλά και σε όλες τις δυνάμεις του Κοινοβουλίου, ότι η Αριστερά και γενικότερα η δημοκρατική και προοδευτική παράταξη της χώρας ως δύναμη πατριωτικής ευθύνης θα υποστηρίζει, χωρίς κομματική εκμετάλλευση, τα πατριωτικά συμφέροντα και τις εθνικές γραμμές, θα αξιοποιεί τη γραμμή του Διεθνούς Δικαίου, γιατί αυτό πολλαπλασιάζει τη δύναμη της χώρας μας, και θα στέκεται πάντα απέναντι σε εθνικιστικές δυνάμεις και απέναντι σε όσους εκμεταλλεύονται τα εθνικά συμφέροντα για πρόσκαιρα κομματικά οφέλη.

Κλείνω.

Κύριε Μητσοτάκη, σας άκουσα σήμερα να βάζετε μετεκλογικά τα θέματα του δικαιώματος στην επιλογή και της ΛΟΑΤΚΙ κοινότητας. Αναρωτιέμαι, όταν ο ΣΥΡΙΖΑ τον Ιούνιο του 2022 κατέθεσε πρόταση νόμου για την ισότητα στον γάμο, γιατί είπατε ότι δεν είναι η κατάλληλη στιγμή και το φέρνετε τώρα, μετεκλογικά; Υπάρχει ένα ερώτημα. Το ερώτημα βέβαια είναι εύλογο. Σε θέματα ισότητας χωρούν αοριστίες ή να κρύβετε κάτι προεκλογικά και να το λέτε μετεκλογικά;

Εμείς θεωρούμε ότι χρειάζονται ίσα δικαιώματα για όλους τους πολίτες, για όλους τους ανθρώπους. Και η καιροσκοπική εκμετάλλευση είτε του πατριωτισμού είτε εθνικών θεμάτων είτε ακόμα και του θρησκεύματος είναι επικίνδυνη. Δίνει χώρο σε ακροδεξιές αντιλήψεις, αυξάνει τις ανισότητες. Και μάλιστα, όταν αυτό προχωρά μαζί με την αφαίρεση του ρόλου της επιστήμης είναι επικίνδυνο. Δεν μπορούμε να μην το πούμε.

Μας ανησυχεί ιδιαίτερα το ότι αυτή η πορεία στο επίπεδο των ιδεών συνδυάστηκε με την αφαίρεση του μαθήματος της Κοινωνιολογίας από τα σχολεία. Και αυτό ήταν επιλογή σας. Γιατί εμείς θέλουμε να επιστρέψουμε στον δρόμο της επιστήμης, του ευρωπαϊκού κεκτημένου και των ατομικών δικαιωμάτων.

Και όλα αυτά μαζί, όλα όσα σάς ανέφερα, αποδεικνύουν μια μεγάλη ανησυχία, ότι απομακρύνεται η Ελλάδα από το ευρωπαϊκό κεκτημένο. Με σκληρούς αγώνες και με την κυβέρνηση του ΣΥΡΙΖΑ η Ελλάδα έμεινε στην Ευρώπη. Όμως, εμείς θέλουμε να γίνουμε Ευρώπη και θέλουμε να προσεγγίσουμε το ευρωπαϊκό κεκτημένο. Δυστυχώς, και στο επίπεδο μισθών και στο επίπεδο διαδικασίας ανάπτυξης και στο επίπεδο των πολιτικών των δικαιωμάτων υπάρχουν κίνδυνοι και σας τους επισημαίνουμε.

Επειδή, λοιπόν, οι αναμετρήσεις είναι ιδεολογικές και τα κόμματα υπηρετούν συγκεκριμένα σχέδια, εμείς θέλουμε να σας πούμε ότι ξέρουμε πολύ καλά ποιο θα είναι το επίπεδο της δικής μας αντιπαράθεσης σε αυτή τη θητεία. Εμείς είμαστε με μια ισχυρή, σύγχρονη πολιτεία με κοινωνικό κράτος. Και εσείς είστε με ένα Φαρ Ουέστ, με αποθέωση της αγοράς. Σε αυτό θα αντιπαρατεθούμε.

Εμείς θα έχουμε ένα βλέμμα σταθερό, που θα κοιτάει την κοινωνία. Θα επιχειρήσουμε να ενεργοποιήσουμε κοινωνικές δυνάμεις που έχουν απογοητευτεί, που έχουν ιδιωτεύσει και να επαναφέρουμε την αξία της πολιτικής. Γιατί πρέπει να σας πω ότι το «γκριζάρισμα» της πολιτικής, την απαξίωση της πολιτικής, τη λογική του «όλοι ίδιοι είναι», του «τίποτα δεν γίνεται» τα χρησιμοποιήσατε και τα χρησιμοποιεί και το σύστημα οικονομικής εξουσίας για να μην έχει αντίπαλο, γιατί έτσι τελικά θίγονται τα συμφέροντα της κοινωνίας.

Εμείς, λοιπόν, θα στηρίξουμε τον αγώνα της δημοκρατίας, της διαφάνειας, της δίκαιης ανάπτυξης, αλλά και της αναδιανομής προς όφελος της μεγάλης πλειοψηφίας των πολιτών. Και θα αντιμετωπίσουμε οποιαδήποτε κανονικοποίηση, που μπορεί να γίνεται έμμεσα ή άμεσα, σκοταδιστικών, αναχρονιστικών και αντιδημοκρατικών πολιτικών. Θα είμαστε, λοιπόν, εδώ, για να διαφυλάξουμε όλα εκείνα τα οποία κατακτήσαμε τα προηγούμενα χρόνια και έχουν αξία και ανάγκη για την κοινωνία μας και τον λαό μας. Και θα το κάνουμε αυτό με ευθύνη και με όραμα για τους πολίτες και την πατρίδα.

Προφανώς θα στηρίξουμε κάθε προσπάθεια που μειώνει τα βάρη για τους πολίτες και ενισχύει την αναπτυξιακή στρατηγική της χώρας. Προφανώς! Αλλά έχουμε εμπειρία και από μια τετραετία η οποία πολλαπλασίασε τα βάρη στην κοινωνία. Θα τα λάβουμε και αυτά υπ’ όψιν μας.

Εμείς, λοιπόν, σας το ξεκαθαρίζουμε. Θα στηρίξουμε την πρόοδο, θα στηρίξουμε τη δημοκρατία. Όμως, θα μας βρείτε απέναντι και κοινοβουλευτικά και κινηματικά, αλλά πάντα δημοκρατικά, σε κάθε προσπάθεια επιβάρυνσης της οικονομίας, σε κάθε προσπάθεια επιβάρυνσης της κοινωνίας, σε κάθε προσπάθεια ή κίνδυνο υποβάθμισης της χώρας.

Σας υπενθυμίζουμε ότι η ψήφος των πολιτών δεν είναι λευκή επιταγή, είναι υψηλή δέσμευση. Και εμείς θα είμαστε εδώ, ανταποκρινόμενοι σε αυτή τη δέσμευση, για τα συμφέροντα της κοινωνίας και της πατρίδας μας. Και θα είμαστε εδώ για να υπερασπιστούμε τη δημοκρατία, την πρόοδο, τις πανανθρώπινες αξίες, την ειρήνη και τα ατομικά δικαιώματα. Και η δημοκρατία θα εκφράζεται από τον ΣΥΡΙΖΑ - Προοδευτική Συμμαχία στην ελληνική Βουλή και τους κοινωνικούς αγώνες.

Σας ευχαριστώ θερμά.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Όρθιοι οι Βουλευτές του ΣΥΡΙΖΑ - Προοδευτική Συμμαχία χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Πριν καλέσω τον επόμενο ομιλητή στο Βήμα, θα κάνω δύο ανακοινώσεις. Έλαβα δύο έγγραφα από τον κ. Βασίλειο Στίγκα, Πρόεδρο των Σπαρτιατών. Με το ένα μάς γνωστοποιεί ότι ο Βουλευτής της Ανατολικής Αττικής κ. Ιωάννης Δημητροκάλλης ορίζεται Γραμματέας της Κοινοβουλευτικής Ομάδας του κόμματος. Και με το άλλο ότι ο Βουλευτής κ. Ιωάννης Κόντης, με αναπληρωτή τον Βουλευτή κ. Χαράλαμπο Κατσιβαρδά, ορίζονται ως Κοινοβουλευτικοί Εκπρόσωποι του κόμματος.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 107-108)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Καλώ τώρα στο Βήμα τον κ. Νικόλαο Ανδρουλάκη, Πρόεδρο της Κοινοβουλευτικής Ομάδας ΠΑΣΟΚ –Κινήματος Αλλαγής, για την ομιλία του.

(Όρθιοι οι Βουλευτές του ΠΑΣΟΚ – Κινήματος Αλλαγής χειροκροτούν ζωηρά και παρατεταμένα)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι Βουλευτές, έχει τεράστια σημασία να αξιολογήσουμε το διεθνές και εθνικό πλαίσιο στο οποίο θα πραγματοποιηθεί ο κυβερνητικός σχεδιασμός. Η αλληλουχία των διεθνών κρίσεων και η αστάθεια που προκαλούν θα είναι το περιβάλλον στο οποίο θα κινηθούν οι ευρωπαϊκές και οι εθνικές πολιτικές.

Η παράνομη και βάρβαρη εισβολή του Πούτιν στην Ουκρανία συνεχίζει να πυροδοτεί οικονομικές και γεωπολιτικές εξελίξεις, πέρα από τα όρια αυτών των δύο χωρών. Νέες περιφερειακές δυνάμεις αναδύονται, άλλες με σεβασμό στο Διεθνές Δίκαιο και άλλες με αυταρχικό αναθεωρητικό τρόπο, όπως, για παράδειγμα, συμβαίνει στη γειτονιά μας με την Τουρκία.

Ο νέος αυτός πολυπολικός κόσμος είναι λιγότερο προβλέψιμος απ’ ό,τι στο παρελθόν. Γι’ αυτό έχουμε χρέος με γνώση, με σύνεση να σχεδιάσουμε τις εθνικές μας πολιτικές για τη θωράκιση της χώρας, με μια παραγωγική ανθεκτική οικονομία, ισχυρούς δημοκρατικούς θεσμούς και αξιόπιστη αποτρεπτική δύναμη.

Στους υπολογισμούς μας οφείλουμε να λάβουμε υπ’ όψιν τις συζητήσεις για την ενεργειακή ασφάλεια της Ευρώπης, τον επαναπατρισμό μέρους της παραγωγής της από τρίτες χώρες και βέβαια, τις διαπραγματεύσεις για το νέο Σύμφωνο Σταθερότητας. Είναι τρία πεδία στα οποία η χώρα μας οφείλει να είναι πρωταγωνιστής στις αποφάσεις και όχι απλώς θεατής των εξελίξεων. Είναι τρία ζητήματα στα οποία η ευρωπαϊκή σοσιαλδημοκρατία προσπαθεί να απαντήσει με γνώμονα την αλληλεγγύη των λαών. Γιατί είναι κρίσιμο να διασφαλίσουμε ότι η Ελλάδα θα αποτελέσει τον ενεργειακό κόμβο για την πράσινη ενέργεια, θα μπορέσει να εκμεταλλευτεί τις ευκαιρίες που προκύπτουν για τη δημιουργία παραγωγικών επενδύσεων εντός της Ένωσης.

Ένα ακόμα ζήτημα είναι το πώς η δημοσιονομική πειθαρχία δεν θα ξαναγίνει συνώνυμο της λιτότητας, αλλά θα προσμετρά στις υψηλές αμυντικές δαπάνες μιας χώρας στα ευρωπαϊκά σύνορα και δεν θα αποτελεί τροχοπέδη στην ανάπτυξη ενός ισχυρού κοινωνικού κράτους, που τόσο ανάγκη έχει ο ελληνικός λαός.

Πυξίδα των ιδεών και των προτάσεών μας είναι η ισχυρή Ελλάδα, η ισχυρή πατρίδα, μέσα σε μια αυτοδύναμη Ευρώπη, την Ευρώπη που θα είναι φάρος για όλη την ανθρωπότητα στα ζητήματα της κλιματικής αλλαγής, των δικαιωμάτων και της βιώσιμης ανάπτυξης.

Η χώρα μας σε αυτό το περιβάλλον χρειάζεται μια ρωμαλέα μεταρρύθμιση της οικονομίας, του κράτους, των θεσμών, ώστε να μειωθούν οι ανισότητες, οι πολίτες να ευημερούν, να υπάρχει προοπτική για τη νέα γενιά, να εδραιωθεί το κοινωνικό κράτος στην υγεία, την παιδεία, την ασφάλιση, και να αντιμετωπίσουμε τον τεράστιο εθνικό κίνδυνο του δημογραφικού.

Όλα τα παραπάνω υπογραμμίζουν την ανάγκη για μια ισχυρή, σύγχρονη, δημοκρατική παράταξη, την οικοδόμηση ενός πλειοψηφικού προοδευτικού ρεύματος, ενός κοινωνικού ρεύματος, μαζί με τη νεολαία, τις δημιουργικές δυνάμεις, τα κινήματα και όσους βρίσκονται εκτός των τειχών.

Υπάρχει ευκαιρία τώρα και έχουμε χρέος να τραβήξουμε μπροστά απαρέγκλιτα, με σχέδιο δημιουργικό, αισιοδοξία, πίστη σε αρχές και αξίες, ώστε να απαλλαγούμε οριστικά από την αναξιοκρατία, την αδιαφάνεια στην πολιτική ζωή και την οικονομία.

Το ΠΑΣΟΚ θα δώσει τις μάχες του μέλλοντος δίπλα στον ελληνικό λαό, δίπλα σε κάθε Ελληνίδα και σε κάθε Έλληνα. Θα αγωνιστούμε για τους νέους ανθρώπους, για το αυτονόητο δικαίωμά τους να προκόβουν με τις δικές τους δυνάμεις, να μην έχουν ανάγκη κανέναν παράγοντα και κανένα μέσο, να κάνουν οικογένεια και να ζουν ανεξάρτητοι, διασφαλίζοντας καλές θέσεις εργασίας και χαμηλό κόστος διαβίωσης.

Ας έρθουμε στη θέση ενός νέου φοιτητή που σε λίγες ημέρες θα αναζητήσει στέγη στην Αθήνα ή τη Θεσσαλονίκη ή στη θέση ενός νέου ανθρώπου που θέλει να ξεκινήσει τη ζωή του, να κάνει την οικογένειά του και ψάχνει μία στέγη, μία κατοικία. Θα χρειαστούν εκατοντάδες ευρώ για να νοικιάσουν μόλις λίγα τετραγωνικά. Αυτή είναι, δυστυχώς, η άδικη κατάσταση στα μεγάλα αστικά κέντρα της χώρας.

Αγαπητοί συνάδελφοι, ο Πρωθυπουργός παρουσίασε μια εξωραϊσμένη εικόνα της οικονομίας. Έδωσε υποσχέσεις που δεν θα υλοποιηθούν και απέκρυψε όσα έρχονται. Η χαλάρωση των δημοσιονομικών κανόνων λόγω της πανδημίας και της ενεργειακής κρίσης επέτρεψε στην Κυβέρνηση να μοιράσει πάνω από 60 δισεκατομμύρια ευρώ. Όμως, αντί αυτά τα χρήματα να επενδυθούν με στόχο την αλλαγή του παραγωγικού μοντέλου της χώρας -ζητούμενο που έχουμε τα τελευταία αρκετά χρόνια- κάνοντας έτσι ανθεκτική την οικονομία, τα αξιοποίησε χωρίς στόχευση και χωρίς κριτήρια, με πελατειακούς όρους.

Τα δημοσιονομικά μεγέθη της χώρας, ιδίως τα φορολογικά έσοδα, επηρεάστηκαν θετικά από τον πληθωρισμό. Αυτή είναι η πραγματικότητα. Ο πληθωρισμός, όμως, μειώνει το πραγματικό εισόδημα, τροφοδοτεί την ακρίβεια και διογκώνει τις κοινωνικές ανισότητες. Οι Έλληνες πολίτες έχουν το τρίτο χαμηλότερο διαθέσιμο εισόδημα σε όλη την Ευρωπαϊκή Ένωση. Υπολείπονται μόνο η Βουλγαρία και η Ρουμανία.

Σύμφωνα με την έκθεση του Διοικητή της Τράπεζας της Ελλάδας, σχεδόν τρία εκατομμύρια συμπολίτες μας κινδυνεύουν από φτώχεια ή κοινωνικό αποκλεισμό και είναι το τρίτο μεγαλύτερο ποσοστό στην Ευρώπη των είκοσι επτά. Στην ίδια έκθεση σημειώνεται ότι οι δείκτες εισοδηματικής ανισότητας εμφανίζουν σημαντική επιδείνωση, κάτι που φαίνεται και από το γεγονός ότι το 72,5% των καταθετών έχει λιγότερα από 1.000 ευρώ στην τράπεζα.

Προφανώς, στηρίζουμε τον στόχο τής όσο γίνεται ταχύτερης απόκτησης της επενδυτικής βαθμίδας. Την αξίζουν οι Έλληνες και οι Ελληνίδες που σήκωσαν τεράστιο βάρος της οικονομικής κρίσης τα τελευταία χρόνια. Η επίτευξη του στόχου αυτού, όμως, πρέπει να αφορά το σύνολο της ελληνικής κοινωνίας. Δεν είναι συνεκτική και συμπεριληπτική μία κοινωνία και μία οικονομία δύο ταχυτήτων, μιας πρώτης για έναν μικρό κύκλο και μιας δεύτερης για τη μεγάλη πλειονότητα.

Η κυβερνητική αναξιοπιστία δεν σταματά, όμως, εδώ. Ο κ. Μητσοτάκης εμφάνισε ως κεντρικό πρόταγμα της νέας θητείας την αύξηση των μισθών. Αλλά ο κ. Μητσοτάκης είχε αποκαλύψει σε μία συνέντευξή του πριν από μερικές εβδομάδες ότι «με το μεσοπρόθεσμο δεν κάνουμε κολπάκια». Αφού, λοιπόν, δεν κάναμε κολπάκια με το μεσοπρόθεσμο, στείλατε στις Βρυξέλλες, κύριοι της Νέας Δημοκρατίας, αύξηση 12,7%, ενώ εδώ προεκλογικά όλοι σας και ο Πρωθυπουργός, μιλούσατε για 25% αύξηση των μισθών. Περιφρονήσατε ευθέως την αγωνία του ελληνικού λαού για καλύτερους μισθούς.

Αλλά, είναι μόνο αυτό; Το προεκλογικό σας πρόγραμμα είχε αύξηση των επενδύσεων κατά 70% και στις Βρυξέλλες στείλατε κατά 47%. Το προεκλογικό σας πρόγραμμα, όπως και εσείς σήμερα αναφέρατε –περιείχε αύξηση των εξαγωγών στο 60% του ΑΕΠ και στο μεσοπρόθεσμο τις προσγειώσατε στο 34%. Τελικά, πράγματι, στο μεσοπρόθεσμο δεν γίνονται κολπάκια. Και θα μπορούσατε να στείλετε από τώρα τις προεκλογικές σας κοροϊδίες στην αρχή, που θα κοστολογήσει τα προγράμματα στις επόμενες εθνικές εκλογές.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Άλλο ένα σημείο που φαίνεται η αποτυχία της οικονομικής πολιτικής είναι το έλλειμμα στο ισοζύγιο τρεχουσών συναλλαγών, το οποίο έφτασε το 10% το 2022. Ήταν το τρίτο μεγαλύτερο έλλειμμα στο ισοζύγιο τρεχουσών συναλλαγών μεταπολεμικά.

Δεν είναι, όμως, μόνο αυτό. Η ανάπτυξη που διαφημίζετε δεν έχει βάθος, γιατί σε έναν πολύ μεγάλο βαθμό στηρίζεται στο real estate, τη χρυσή βίζα και τις κερδοσκοπικές εξαγορές κόκκινων δανείων και επιχειρήσεων που, μάλιστα, πολλές από αυτές τις εξαγορές γίνονται με δάνεια των ελληνικών τραπεζών. Δηλαδή τι συμβαίνει; Οι τράπεζες της χώρας χρηματοδοτούν τον αφελληνισμό της ελληνικής οικονομίας. Για ποια ανάπτυξη, λοιπόν, μιλάμε, όταν ένα αρχιπέλαγος μικρομεσαίων επιχειρήσεων δεν έχει πρόσβαση στο τραπεζικό σύστημα και στα αναπτυξιακά προγράμματα, ενώ θα μπορούσε να έχει στα δάνεια του Ταμείου Ανάκαμψης, όπως συνέβη στην Πορτογαλία.

Η Κοινοβουλευτική Ομάδα του ΠΑΣΟΚ έχει έτοιμες και θα επαναφέρει τις νομοθετικές της πρωτοβουλίες για την προστασία της πρώτης κατοικίας, τη ρύθμιση για τους δανειολήπτες σε ελβετικό φράγκο, τους κανόνες διαφάνειας στη λειτουργία των funds και τις εκατόν είκοσι δόσεις για χρέη σε εφορία και ασφαλιστικά ταμεία.

Εμείς προτείνουμε ένα άλλο μοντέλο ανάπτυξης, το οποίο έχει προτεραιότητα την ενίσχυση της ελληνικής παραγωγής διασυνδέοντας τον τουρισμό με τους υπόλοιπους τομείς της οικονομίας και ιδιαίτερα τον πρωτογενή τομέα και τη μεταποίηση. Έτσι, δημιουργείται προστιθέμενη αξία στην οικονομία μας, μία αειφόρος ανάπτυξη. Είναι αυτή η δίκαιη πράσινη μετάβαση που πριν από δεκαπέντε χρόνια εσείς της Νέας Δημοκρατίας την κοροϊδεύατε ως «πράσινα άλογα» και σήμερα μας κάνετε μαθήματα για το άρθρο 16 -θα τα πούμε και αυτά στη συνέχεια.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Μία αειφόρο ανάπτυξη που έχει προτεραιότητα τις ενεργειακές κοινότητες και όχι βέβαια τη διανομή των επενδύσεων ΑΠΕ σε λίγους ισχυρούς ολιγάρχες, αλλά με προτεραιότητα σε όρους σύνδεσης για δήμους και παραγωγούς, προστατεύοντας τους πολίτες και τις επιχειρήσεις από τις διακυμάνσεις των τιμών ενέργειας.

Κυρίες και κύριοι συνάδελφοι, το κοινωνικό κράτος για μας είναι προτεραιότητα. Ο Πρωθυπουργός θέτει ως στρατηγικό στόχο τη ριζική βελτίωση του ΕΣΥ. Αναρωτιέμαι, κύριε Μητσοτάκη, ξεχνάτε ότι είστε ο Πρωθυπουργός που στα χρόνια της διακυβέρνησής σας ο ελληνικός λαός πλήρωσε από την τσέπη του τις δεύτερες υψηλότερες ιδιωτικές δαπάνες υγείας σε όλη την Ευρωπαϊκή Ένωση; Μας ξεπερνά μόνο η Βουλγαρία.

Και μάλιστα, μόνο στο «Παπανικολάου», το νοσοκομείο της Θεσσαλονίκης, τρεισήμισι χιλιάδες ασθενείς περιμένουν για ένα χειρουργείο στις λίστες ντροπής και στον «Ευαγγελισμό» η λίστα αναμονής για μη επείγουσες καρδιαγγειακές επεμβάσεις είναι περίπου έξι μήνες. Κάθε μέρα έρχονται με τραγικό τρόπο στο προσκήνιο οι αδυναμίες του ΕΚΑΒ. Τι κάνατε τέσσερα χρόνια; Φτάσατε την τελευταία ώρα να επιστρατεύσετε στελέχη των Ενόπλων Δυνάμεων και της Πυροσβεστικής, για να καλύψετε το κενό επτακοσίων διασωστών που χρειάζεται το ΕΚΑΒ. Σας ενημερώνω ότι η πρώτη επίκαιρη επερώτηση της Κοινοβουλευτικής μας Ομάδας θα είναι για τα προβλήματα της λειτουργίας του ΕΚΑΒ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Γνωρίζουμε όλοι πάρα πολύ καλά ότι οι αποφάσεις σας για την υγεία ήρθαν με γνώμονα την εξυπηρέτηση μεγάλων ιδιωτικών συμφερόντων, όπως καταδεικνύει η κατάργηση της αποκλειστικής απασχόλησης των γιατρών στα δημόσια νοσοκομεία. Το ΠΑΣΟΚ δημιούργησε το ΕΣΥ και το ΠΑΣΟΚ θα αγωνιστεί για την αναγέννηση του Εθνικού Συστήματος Υγείας, γιατί είναι ένα τεράστιο κοινωνικό ζήτημα που ακουμπά κάθε ελληνική οικογένεια.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Για τον λόγο αυτό σας πρότεινα να ανακατευθύνετε τους πόρους του Ταμείου Ανάκαμψης. Σας άκουσα να λέτε προεκλογικά ότι δεν είναι δυνατή η αναθεώρηση των σχεδίων του Ταμείου Ανάκαμψης. Μόλις προχθές η Ευρωπαϊκή Επιτροπή ενέκρινε την αναθεώρηση των σχεδίων της Γαλλίας και της Σλοβακίας. Ως πού θα φτάσει αυτή η κοροϊδία;

Έχετε τη δυνατότητα έως το τέλος του χρόνου να ανακατευθύνετε το 30% των πόρων του Ταμείου Ανάκαμψης. Βάλτε επιτέλους προτεραιότητα την αναγέννηση του Εθνικού Συστήματος Υγείας, για να σταματήσει ο ελληνικός λαός να πληρώνει τις δεύτερες υψηλότερες ιδιωτικές δαπάνες υγείας στην Ευρώπη.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αλλά όπως λέει ο ελληνικός λαός, «δεν υπάρχει δεν μπορώ, υπάρχει δεν θέλω».

Αλλά και στην παιδεία όλη την προηγούμενη τετραετία η επικοινωνία υπερίσχυσε της πολιτικής. Χαρακτηριστικό παράδειγμα η Πανεπιστημιακή Αστυνομία. Οι προσλήψεις έγιναν, αλλά αυτή δεν υπάρχει, όπως περίπου έγινε και με τους αγροφύλακες του κ. Πολύδωρα. Το έχετε μάλλον παράδοση στο κόμμα της Νέας Δημοκρατίας. Ή ακόμα και η δημόσια συζήτηση για τη βάση του «10» χωρίς να προβληματιζόμαστε για τους πραγματικούς λόγους που χιλιάδες μαθητές έχουν τόσο χαμηλές επιδόσεις.

Για εμάς προτεραιότητα είναι μια ριζική μεταρρύθμιση στο εκπαιδευτικό σύστημα, με καθιέρωση του εθνικού απολυτηρίου στα πρότυπα άλλων ευρωπαϊκών χωρών, ώστε να γίνει ξανά το σχολείο κέντρο βάρους και όχι η παραπαιδεία. Με την ενισχυτική διδασκαλία που μειώνει τις ανισότητες. Την ουσιαστική ψυχολογική υποστήριξη των μαθητών και την ενίσχυση της ειδικής αγωγής το πραγματικό σχολείο της συμπερίληψης στα ευρωπαϊκά πρότυπα.

Και μια μικρή παρατήρηση. Προφανώς χρειάζεται και θέλουμε αξιολόγηση στους εκπαιδευτικούς και στην εκπαίδευση, αλλά όχι από μετακλητούς υπαλλήλους και τους κολλητούς των Υπουργών σας. Αυτό δεν είναι αξιολόγηση κ. Μητσοτάκη. Αυτό δεν είναι αξιοκρατία. Αυτό είναι κομματοκρατία και είμαστε απέναντι. Εμείς στηρίζουμε την πραγματική, γνήσια αξιολόγηση.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Δεν θα μπορούσα να μη σχολιάσω επίσης και την προαναγγελία σας για τη συνταγματική Αναθεώρηση. Κάνατε σύμβολο αυτής της κορυφαίας διαδικασίας μόνο το άρθρο 16. Όπως έχω πει επανειλημμένα, προτεραιότητά μας είναι η ενίσχυση του δημοσίου πανεπιστημίου για να έχουν τα εφόδια που χρειάζονται για να σταθούν όρθια και να δημιουργήσουν τα Ελληνόπουλα. Αλλά δεν είμαστε αρνητικοί στην ουσιαστική ρύθμιση της τριτοβάθμιας εκπαίδευσης με γνώμονα την αυτονομία, τη λογοδοσία και τα υψηλά στάνταρ που πρέπει να πληρούνται όπως και σε άλλες χώρες. Σε κάθε περίπτωση, μην περιμένετε να δεχθούμε ότι ισότιμα πανεπιστήμια θα είναι ιδιωτικά εκπαιδευτήρια που απλά θα βάλουν μια ταμπέλα και θα κάνουν εμπόριο πτυχίων, όχι. Το ΠΑΣΟΚ δεν πρόκειται να δεχτεί ποτέ.

Κυρίες και κύριοι συνάδελφοι, το δήθεν επιτελικό κράτος από όπου οργανώθηκαν όλες οι επιθέσεις κατά του κράτους δικαίου για εμάς αποτελεί ξεκάθαρα τον πυρήνα ενός προβληματικού συστήματος διακυβέρνησης. Ποια είναι η επιτελικότητα που επικαλείστε; Με τους τρεισήμισι χιλιάδες μετακλητούς υπαλλήλους υπάρχει επιτελικότητα; Έχετε κάνει διαχρονικό ρεκόρ, αλλά και αυτό το βαφτίζετε επιτελικό κράτος. Ρουσφέτι είναι, καθαρό ρουσφέτι.

Όταν όλες οι αποφάσεις για το Ταμείο Ανάκαμψης παίρνονται χωρίς καμμία διαβούλευση με την τοπική αυτοδιοίκηση είναι επιτελικό κράτος; Ακόμα και η σημερινή σύνθεση της Κυβέρνησης σπάει κάθε ρεκόρ. Εξήντα τρία μέλη, είκοσι τρεις Υπουργοί, τέσσερις Αναπληρωτές, τριανταπέντε Υφυπουργοί και κυβερνητικός εκπρόσωπος που παραμένει Γραμματέας της Νέας Δημοκρατίας. Αλλά αυτή είναι η αντίληψή σας ή καλύτερα, όπως λέει ο αγαπητός Γραμματέας του Κομμουνιστικού Κόμματος, «αυτοί είστε». Αυτή είναι η νοοτροπία σας, το ρουσφέτι, η αναξιοκρατία.

Σε αυτό, λοιπόν, το δαιδαλώδες σχήμα οι συνταγματικά κατοχυρωμένες ανεξάρτητες αρχές αποκτούν έναν ακόμα πιο σημαντικό εποπτικό και ελεγκτικό ρόλο. Και θέλω να σας θέσω ευθέως ένα ερώτημα. Είναι στις προθέσεις σας η συγχώνευση της αρχής διασφάλισης του απορρήτου των επικοινωνιών με την αρχή προστασίας δεδομένων προσωπικού χαρακτήρα με μόνο στόχο την επιτάχυνση της αποστρατείας του κ. Ράμμου, ο οποίος είναι και το θύμα εξωθεσμικών επιθέσεων από τον Υπουργό σας, τον κ. Γεωργιάδη; Στον βωμό της δήθεν επιτελικότητας και αυτό; Θα αποδυναμώσετε τα θεσμικά αντίβαρα; Αλλά ενοχλεί ο κ. Ράμμος, ο οποίος μαζί με τον κ. Μενουδάκο έχουν αγωνιστεί για να μάθουμε την αλήθεια στη νοσηρή υπόθεση των υποκλοπών…

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

… μια υπόθεση που η δικαιοσύνη έχει χρέος να αποκαλύψει την αλήθεια και να υποδείξει ποιοι είναι αυτοί που ευθύνονται γι’ αυτό το νοσηρό σκάνδαλο που έπληξε τους θεσμούς, τη δημοκρατία και τα ανθρώπινα δικαιώματα στη χώρα, εκθέτοντάς τη διεθνώς. Και επιχαίρετε βλέπω για ένα report της Κομισιόν για τα θέματα του κράτους δικαίου, αλλά δεν λέτε κουβέντα για το πόρισμα της Εξεταστικής Επιτροπής του Ευρωπαϊκού Κοινοβουλίου που είναι κόλαφος για την Κυβέρνηση της Νέας Δημοκρατίας.

Αγαπητοί συνάδελφοι, για την παράταξή μας που συνδέθηκε με τις μεγάλες μεταρρυθμίσεις του κράτους και της λειτουργίας του, ουσιαστικό επιτελικό κράτος σημαίνει δημοκρατία, διαφάνεια, ενίσχυση της αυτοδιοίκησης με πόρους και αρμοδιότητες, βάζοντας φραγμό στο συγκεντρωτικό μοντέλο λήψης αποφάσεων και στη λογική του κράτους-λάφυρο του εκάστοτε κλειστού συστήματος εξουσίας που αναπαράγει την αναξιοκρατία και τη διαφθορά. Γιατί αυτή η αναξιοκρατία και η διαφθορά αποτυπώνονται στην τραγωδία των Τεμπών. Το πόρισμα είναι εκκωφαντικό. Θα μπορούσαμε να έχουμε τηλεδιοίκηση και να μην έχουμε πενήντα επτά συμπολίτες μας νεκρούς. Δεν είχαμε, όμως, τηλεδιοίκηση γιατί υπήρχαν εκτεταμένα φαινόμενα διαφθοράς. Τα ήξερε όλα η Κυβέρνηση γιατί η αρχή διαφάνειας είχε παραδώσει από τον Οκτώβριο του 2021 σχετική αναφορά στον αρμόδιο Υπουργό. Δεν είναι τυχαίο που το πόρισμα αυτό δεν πήγε ποτέ στον εισαγγελέα. Ξεχάστηκε στο συρτάρι του κ. Καραμανλή, προφανέστατα για να μην μπλέξουν τα «γαλάζια παιδιά» του ΟΣΕ και των άλλων οργανισμών που ερευνά σήμερα η Ευρωπαϊκή Εισαγγελία.

Σας καλώ έστω και τώρα να υιοθετήσετε την πρότασή μας για τη σύγχρονη Ελλάδα της αξιοκρατίας και της διαφάνειας, και να συμφωνήσουμε σήμερα εδώ στη Βουλή των Ελλήνων οι διοικήσεις των νοσοκομείων και των οργανισμών να επιλέγονται με ανοικτό διεθνή διαγωνισμό εντός δύο μηνών, ώστε πραγματικά να υπηρετήσουν το δημόσιο συμφέρον και τον ελληνικό λαό οι άξιοι Έλληνες και όχι οι κολλητοί και οι επιλογές του κομματικού κράτους.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Κυρίες και κύριοι συνάδελφοι, η λαϊκή ετυμηγορία ανέδειξε, όμως, και την ενίσχυση της ακροδεξιάς, των νεοναζιστικών μορφωμάτων υπό νέο περιτύλιγμα. Κολακεύονται να παρουσιάζονται ως αντισυστημικές δυνάμεις ποιοι; Οι υμνητές του Χίτλερ; Οι οπαδοί της χούντας; Το μισαλλόδοξο περιθώριο; Εμείς επιλέξαμε να δώσουμε τη μάχη αυτή για να εμποδίσουμε τους δολοφόνους, τους εγκληματίες της Χρυσής Αυγής να παίξουν ρόλο στο πολιτικό σύστημα κατεβαίνοντας στις εθνικές εκλογές.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Δεν λιποτακτήσαμε, δεν κάναμε ότι δεν τρέχει τίποτα ούτε ψαρέψαμε ψήφους σε θολά νερά κλείνοντας το μάτι στους νεοναζί. Και βέβαια ούτε επιτρέψαμε, κύριε Μητσοτάκη, στον καταδικασμένο εγκληματία Κασιδιάρη να κάνει τρία χρόνια προεκλογική εκστρατεία από τις φυλακές, όπως κάνατε εσείς.

Κυρίες και κύριοι Βουλευτές, το ΠΑΣΟΚ στα ζητήματα εξωτερικής πολιτικής τοποθετείται πάντα με ιστορική και εθνική ευθύνη. Για εμάς τα εθνικά θέματα πρέπει να είναι πεδίο συναινέσεων. Αυτό, όμως, προϋποθέτει σεβασμό στον θεσμικό ρόλο της Βουλής και συναντίληψη. Άλλωστε, το ΠΑΣΟΚ το απέδειξε στην πράξη με την ψήφο του. Στηρίξαμε όλες τις συμφωνίες για την ενίσχυση της αποτρεπτικής ισχύος της χώρας. Αυτό βέβαια δεν σημαίνει λευκή επιταγή στην Κυβέρνηση για ένα μακροπρόθεσμο ράλι εξοπλισμών ούτε θα δεχθούμε υποχωρήσεις στα κυριαρχικά μας δικαιώματα.

Στο τελευταίο Ευρωπαϊκό Συμβούλιο άνοιξε η συζήτηση για την επανέναρξη της θετικής ατζέντας μεταξύ της Ευρωπαϊκής Ένωσης και της Τουρκίας. Δεν θα δεχθούμε οικονομικά ή γεωπολιτικά παιχνίδια του ΝΑΤΟ ή ισχυρών κρατών της Ένωσης στην πλάτη του ελληνικού λαού. Η όποια συζήτηση θα εξαρτάται άμεσα από το πόσο έτοιμη είναι η Τουρκία να αφήσει στο παρελθόν τις αναθεωρητικές της λογικές και να σεβαστεί επιτέλους το Διεθνές Δίκαιο, τη Συνθήκη της Λωζάνης, καθώς και τις σχέσεις καλής γειτονίας απέναντι στην Ελλάδα και την Κύπρο.

Τα ελληνικά σύνορα είναι και ευρωπαϊκά σύνορα. Για τον λόγο αυτό είναι απαραίτητη η ευρωπαϊκή αλληλεγγύη στην πράξη με υποχρεωτικούς κανόνες για τις εξαγωγές ευρωπαϊκών όπλων προς τρίτες χώρες και ιδιαίτερα προς την Τουρκία. Δεν επιτρέπεται οι εταίροι μας και οι σύμμαχοί μας να εξοπλίζουν έναν διεθνή ταραξία που δεν σέβεται το Διεθνές Δίκαιο ούτε να κερδοσκοπούν ωθώντας σε ένα ανταγωνισμό εξοπλισμών τις δύο χώρες.

Ως προς το προσφυγικό-μεταναστευτικό, η αδυναμία της τελευταίας συνόδου να καταλήξει σε ένα κοινό κείμενο αναδεικνύει τη λανθασμένη επιλογή συμμάχων που έκανε η Κυβέρνηση τα προηγούμενα χρόνια. Αυτοί που της κτυπούσαν την πλάτη είναι οι ίδιοι που σήμερα στην Ευρώπη κλείνουν την πόρτα της αλληλεγγύης. Το επόμενο διάστημα είναι πολύ κρίσιμο, καθώς θα ξεκινήσουν οι διαπραγματεύσεις μεταξύ Συμβουλίου και Κοινοβουλίου για τη νομοθεσία που θα αντικαταστήσει τον Κανονισμό Δουβλίνο ΙΙΙ. Η Κυβέρνηση θα πρέπει επιτέλους να ενεργοποιηθεί και μαζί με άλλες χώρες της περιφέρειας να πιέσει το συμβούλιο, ώστε να προσεγγίσει τη θέση του Ευρωπαϊκού Κοινοβουλίου, που είναι πιο κοντά στις πραγματικές ανάγκες της Ελλάδας, καθώς προβλέπει ένα μόνιμο μηχανισμό αλληλεγγύης και μετεγκαταστάσεων.

Κυρίες και κύριοι συνάδελφοι, όπως δεσμεύτηκα προεκλογικά, το ΠΑΣΟΚ θα είναι η στιβαρή, υπεύθυνη, αξιόπιστη Αντιπολίτευση, που θα καθοδηγείται από τις αρχές και τις αξίες της. Θα είναι ο γνήσιος αντίπαλος του ανορθολογισμού και της συντήρησης, θα είναι η φωνή της λογικής και της προόδου, χωρίς διχασμό, χωρίς τοξικότητα, χωρίς εύκολες λύσεις, χωρίς την πολιτική της ατάκας και του ανέξοδου εντυπωσιασμού, που, όμως, τον πλήρωσε τα τελευταία χρόνια πολύ ακριβά ο ελληνικός λαός. Πυξίδα των συναινέσεών μας, αλλά και των αντιπαραθέσεών μας θα είναι το συμφέρον του λαού και της πατρίδας. Οι προτάσεις μας θα είναι δίκαιες και εφαρμόσιμες για να υπερασπιστούμε την κοινωνική συνοχή, τη βιώσιμη ανάπτυξη, τους δημοκρατικούς θεσμούς, τα ανθρώπινα δικαιώματα και το περιβάλλον.

Η Νέα Δημοκρατία, όσο και αν αυτοπροβάλλεται ως φορέας εκσυγχρονισμού, είναι μια δύναμη βαθιά υπερσυγκεντρωτική και πελατειακή. Οι καθημερινές μας μάχες θα είναι το στέρεο έδαφος πάνω στο οποίο θα αναγεννηθεί και θα μεγαλώσει η προοδευτική δημοκρατική παράταξη για να αποκτήσει ξανά η χώρα μας μια ισχυρή εναλλακτική προοδευτική πρόταση διακυβέρνησης τα επόμενα χρόνια.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και επειδή, κύριε Πρωθυπουργέ, σας άκουσα για μήνες να παραπονιέστε ότι δεν έχουμε συναντηθεί, ορίστε συναντηθήκαμε επιτέλους και θα τα λέμε τακτικά στη Βουλή των Ελλήνων και να είστε βέβαιος για αυτό.

Σας ευχαριστώ πολύ.

(Όρθιοι οι Βουλευτές του ΠΑΣΟΚ - Κινήματος Αλλαγής χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε τον κ. Ανδρουλάκη στην πρώτη του εμφάνιση ως Αρχηγός Κόμματος στη Βουλή και με την οικονομία χρόνου συμψήφισε και το μικρό ξεπέρασμα που έγινε από τους άλλους Αρχηγούς, που και αυτοί σεβάστηκαν κατά βάσιν την τήρηση του χρόνου και μπορώ να πω ότι πάμε καλά σε αυτόν τον τομέα.

Ήθελα να κάνω μια ανακοίνωση πριν καλέσω τον κ. Κουτσούμπα.

Την 4η Ιουλίου, προχθές, έλαβα μια επιστολή από τους ψηφολέκτες της κάλπης των υποψηφίων Αντιπροέδρων της Αντιπολίτευσης, η οποία καταχωρείται στα Πρακτικά της σημερινής συνεδρίασης.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 127)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Τον λόγο έχει τώρα ο κ. Δημήτριος Κουτσούμπας, Πρόεδρος της Κοινοβουλευτικής Ομάδας Κομμουνιστικό Κόμμα Ελλάδας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, οι Προγραμματικές Δηλώσεις που ανέγνωσε νωρίτερα ο Πρωθυπουργός επιβεβαιώνουν πως στη νέα κυβερνητική της θητεία η Νέα Δημοκρατία θα επιχειρήσει να τρέξει ακόμα πιο αποφασιστικά την επίθεση στα εργατικά λαϊκά δικαιώματα. Έχει όλο το πακέτο και το αντιλαϊκό πρόγραμμα, αλλά και τους κατάλληλους ανθρώπους στις κατάλληλες θέσεις για να εκτελέσουν τις νέες ειδικές αποστολές σε βάρος του ελληνικού λαού.

Όλα αυτά για τα οποία προειδοποιούσε το Κομμουνιστικό Κόμμα Ελλάδος σε αυτή τη μακρά προεκλογική περίοδο είναι εδώ μπροστά μας. Είναι εδώ τα προαπαιτούμενα του Ταμείου Ανάκαμψης και της πολυπόθητης επενδυτικής βαθμίδας. Είναι εδώ οι λεγόμενες μεταρρυθμίσεις, δηλαδή οι βαθιές αναγκαίες αλλαγές που απαιτούν οι επιχειρηματικοί όμιλοι, οι οποίες απλώνονται σε όλους τους κρίσιμους τομείς της ζωής του ελληνικού λαού. Είναι εδώ όλα αυτά σε συνθήκες, μάλιστα, που τα γνωστά από την περίοδο των μνημονίων «ματωμένα» πλεονάσματα επιστρέφουν με το νέο Σύμφωνο Σταθερότητας της Ευρωπαϊκής Ένωσης, ενώ όπως όλα δείχνουν μια νέα οικονομική κρίση είναι προ των πυλών. Είναι εδώ η μεγαλύτερη εμπλοκή της χώρας στο μακελειό στην Ουκρανία και στους διάφορους νατοϊκούς σχεδιασμούς στην περιοχή. Είναι εδώ οι διευθετήσεις σε Αιγαίο και Ανατολική Μεσόγειο κάτω από την ομπρέλα των Ηνωμένων Πολιτειών Αμερικής και του ΝΑΤΟ, που έχουν μπει για τα καλά πλέον στο τραπέζι.

Όλα αυτά περιέχονται στους μπλε φακέλους, που λίγες μέρες πριν παρέλαβαν τα μέλη του νέου Υπουργικού Συμβουλίου. Είναι καλαίσθητοι εξωτερικά, αλλά τρομακτικοί στο περιεχόμενο και αυτό το περιεχόμενο δεν αλλάζει όσους τίτλους, όσους αστερίσκους και αν βάλετε.

Τα όσα λέτε για δήθεν καλύτερους μισθούς, καλύτερη υγεία, καλύτερη ζωή, μόνο ως έκθεση ιδεών ακούγονται σε σοβαρά και υπεύθυνα αυτιά. Βέβαια, τα ίδια λέγατε περίπου πριν τέσσερα χρόνια. Πριν μας πείτε για τις διάφορες αναποδιές τώρα που σας έτυχαν τα προηγούμενα χρόνια, θα σας πούμε εμείς ότι σε κάθε περίπτωση κρατήσατε σταθερό τον βασικό προσανατολισμό σας, να διαφυλαχθούν δηλαδή τα συμφέροντα του μεγάλου κεφαλαίου κόντρα στα πραγματικά συμφέροντα των εργαζομένων όσο και αν αρκετοί εργαζόμενοι ακόμα σας έδωσαν τράτο, δείχνοντάς σας ανοχή με την ψήφο τους μέχρι να δουν πού ακριβώς το πάτε.

Βέβαια, εσείς με την ίδια πυξίδα συνεχίζετε και με αυτό το κριτήριο θα αντιμετωπίσετε ό,τι προκύψει, προσπαθώντας πάντα να κουκουλώσετε τα μεγάλα αδιέξοδα του συστήματός σας, τα οποία όσο περνάει ο καιρός όλο και πιο δύσκολα είναι διαχειρίσιμα.

Εμείς δεν πρόκειται να κρατήσουμε καμμία στάση αναμονής απέναντί σας ούτε φυσικά να σας δώσουμε κάποια περίοδο χάριτος. Το αντίθετο. Οι είκοσι ένας Βουλευτές, που εξέλεξε το Κομμουνιστικό Κόμμα Ελλάδος και θα ήταν περισσότεροι αν δεν υπήρχε ο καλπονοθευτικός νόμος σας, έχουν ήδη πάρει τη θέση τους εκεί που είχαν υποσχεθεί, δίπλα στον λαό στους αγώνες, στις διεκδικήσεις του.

Αυτή τη φωνή των αγώνων, των διεκδικήσεων θα μεταφέρουμε και μέσα στη Βουλή με τις προτάσεις που θα καταθέτουμε, ενώ θα αποκαλύπτουμε και τον πραγματικό χαρακτήρα των νομοθετημάτων σας.

Το κυριότερο; Θα επιμένουμε να προβάλλουμε πως υπάρχει εναλλακτική για τον λαό και αυτή φυσικά δεν βρίσκεται στον δρόμο που υπηρετεί τα κέρδη των λίγων, αλλά σε ένα ριζικά διαφορετικό δρόμο για τη χώρα μας, για τον λαό μας, που υπηρετεί τις πραγματικές δικές του ανάγκες.

Ξεκαθαρίζουμε, λοιπόν. Όποιος εξακολουθεί να μιλάει για μία δήθεν παντοδυναμία της νέας Κυβέρνησης και μάλιστα να την αβαντάρει αυτή τη δήθεν παντοδυναμία, θα διαψευστεί πανηγυρικά. Το ίδιο και εσείς στην Κυβέρνηση βέβαια, αν το πιστεύετε, που δεν το νομίζουμε, γιατί ξέρετε και εσείς πολύ καλά πως πάρα πολλοί από αυτούς που σας ψήφισαν το έκαναν με βαριά καρδιά.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Πιστεύουμε ακράδαντα ότι η παντοδυναμία ή όχι της οποιασδήποτε κυβέρνησης δεν κρίνεται φυσικά από την κοινοβουλευτική της δύναμη ή από το ποσοστό της Αξιωματικής Αντιπολίτευσης ή από το αν έχει τον απαιτούμενο αριθμό Βουλευτών για να καταθέσει πρόταση μομφής. Κρίνεται από το αν υπάρχει δυνατό, οργανωμένο λαϊκό εργατικό κίνημα, αν υπάρχει δυνατό ΚΚΕ. Και στη χώρα μας υπάρχει τέτοιο κίνημα, εργατικό κίνημα, παρά τα περισσότερα βήματα αναμφίβολα που πρέπει να γίνουν στην κατεύθυνση αυτό το κίνημα να μαζικοποιείται και να αποκτά συντονισμένο πανελλαδικό χαρακτήρα με πιο ξεκάθαρο αντικαπιταλιστικό προσανατολισμό.

Έχετε αντίπαλο, κύριοι της Κυβέρνησης και θα κάνει ό,τι περνάει από το χέρι του για να σας βάλει εμπόδια, να δυσκολέψει το αντιλαϊκό έργο, για να έχει ο ελληνικός λαός και κατακτήσεις. Αυτή είναι η δική μας δέσμευση και προεκλογικά -το ξέρετε άλλωστε όλοι εδώ μέσα στη Βουλή- αλλά και μετεκλογικά: Να ανταποκριθούμε σε αυτό για το οποίο μας στήριξαν οι εργαζόμενοι, να είμαστε η λαϊκή μαχητική Αντιπολίτευση και μέσα εδώ και κυρίως έξω, μέσα στον λαό, μέσα στους αγώνες του. Γιατί αντιπολίτευση από τη σκοπιά του λαού δεν μπορούν να κάνουν τα κόμματα της σοσιαλδημοκρατίας, ο ΣΥΡΙΖΑ, το ΠΑΣΟΚ, όχι επειδή είναι σε εξέλιξη οι διεργασίες για την αναμόρφωση του χώρου που διεκδικούν, αλλά επειδή ουσιαστικά ταυτίζονται μαζί σας στα προγραμματικά ζητήματα.

Αυτός είναι και ο λόγος που Βουλευτές του ΣΥΡΙΖΑ εκφράζονται με τόσο καλά λόγια για τη νέα Κυβέρνηση της Νέας Δημοκρατίας. Τι αντιπολίτευση να κάνουν ΣΥΡΙΖΑ, ΠΑΣΟΚ στα αντιλαϊκά προαπαιτούμενα του Ταμείου Ανάκαμψης, όταν έχουν κάνει γαργάρα το ότι πρόκειται για μια νέα επαίσχυντη δανειακή σύμβαση, με ό,τι συνεπάγεται αυτό για τον λαό; Ζητάνε μάλιστα τη μονιμοποίησή του, βάζοντας μονάχα θέμα επαναδιαπραγμάτευσης κάποιων όρων του. Θυμίζω μόνο πως δεν πήγε και πολύ καλά αυτό στο παρελθόν. Χθες είχαμε μάλιστα και την επέτειο του δημοψηφίσματος-απάτη, που οδήγησε στο τρίτο βάρβαρο μνημόνιο.

Τώρα, όμως, δεν υπάρχει καιρός για νέες αυταπάτες. Αυτές έχουν τελειώσει μαζί με τους εμπνευστές τους. Γι’ αυτό άλλωστε και αναζητούν νέα αφηγήματα, νέες εκδοχές ίδιας βέβαια νοοτροπίας αυταπατών, για να τις πλασάρουν πάλι στον ελληνικό λαό, στη νεολαία και το κίνημά τους.

Τι αντιπολίτευση να κάνει, για παράδειγμα, ο ΣΥΡΙΖΑ στα ζητήματα της υγείας, όταν αποδέχεται την μεγάλη επιχειρηματική δράση στον κρίσιμο αυτό τομέα; Προχθές, ο κ. Μητσοτάκης εξήγγειλε το μέτρο-μπάλωμα ουσιαστικά των τραγικών ελλείψεων στο ΕΚΑΒ. Σήμερα αναλαμβάνει ο Στρατός και η Πυροσβεστική, αύριο πιο ενεργά ο ιδιωτικός επιχειρηματικός τομέας.

Θυμίζω το ίδιο πρότεινε και ο κ. Τσίπρας προεκλογικά σε μια ομιλία του, κατά τραγική σύμπτωση μάλιστα στην Κω, εκεί που λίγες εβδομάδες μετά μια γυναίκα έχασε τη ζωή της, καθώς την μετέφεραν σε καρότσα στο νοσοκομείο, χώρια που παραδέχτηκε πως η δημοσιονομική ισορροπία δεν επιτρέπει τις αναγκαίες προσλήψεις στα νοσοκομεία.

Θα μπορούσαμε να μιλάμε ώρες, αποδεικνύοντας πως σε αυτή τη Βουλή θα επαναληφθεί το ίδιο σκηνικό με την προηγούμενη: ο ΣΥΡΙΖΑ και το ΠΑΣΟΚ να ψηφίζουν τους εμβληματικούς αντιλαϊκούς νόμους της Νέας Δημοκρατίας, γιατί πολύ απλά συμφωνούν στα κρίσιμα στρατηγικά ζητήματα. Ούτε μπορεί κανείς να περιμένει ότι θα ασκήσει αντιπολίτευση από τη σκοπιά του λαού το φασιστικό μόρφωμα ή άλλες αντιδραστικές δυνάμεις που βρίσκονται μέσα στη νέα Βουλή.

Όσο ορισμένοι θα συνεχίζουν το ξέπλυμα αυτών των δυνάμεων, όπως άλλοι έκαναν και προεκλογικά, όσο τα διάφορα επιτελεία του συστήματος θα παρουσιάζουν ως δήθεν αντισυστημικούς τα δικά τους τσιράκια, εμείς θα πρωτοστατούμε μέσα στον λαό, στις γειτονιές, στις πόλεις, στους χώρους δουλειάς, στις σχολές, για να απομονωθούν, για να πάνε από εκεί που ήρθαν αυτές οι δυνάμεις του σκότους.

Ας επανέλθουμε τώρα σε εσάς, κύριοι της Νέας Δημοκρατίας. Σαν να μην πέρασε μια μέρα. Όπως και τον Ιούλη του 2009 έτσι και σήμερα υπόσχεστε ξανά οφέλη για όλους από την αύξηση του ρυθμού ανάπτυξης, την προσέλκυση νέων επενδύσεων, την αξιοποίηση των πόρων του Ταμείου Ανάκαμψης και του ΕΣΠΑ. Παρουσιάζετε τον στόχο κατάκτησης της επενδυτικής βαθμίδας ως το σίγουρο δρόμο που θα οδηγήσει στη λαϊκή ευημερία.

Όμως, ήδη έχει αρχίσει να συσσωρεύεται πάρα πολύ μεγάλη πείρα ανάμεσα στους εργαζόμενους, για να πιστέψουν ξανά το γνωστό παραμύθι της ανάπτυξης για όλους. Έχουμε και λέμε. Ο ρυθμός ανάπτυξης το 2021 ήταν 8,4% και 5.9% το 2022. Σημειώθηκε, όπως λέτε και εσείς, ρεκόρ επενδύσεων και κερδών. Ήρθε τάχα η ευημερία για τους εργαζόμενους; Γνώρισαν καλύτερες μέρες οι εργαζόμενοι, για παράδειγμα, στον τουρισμό, στις κατασκευές. στις τηλεπικοινωνίες, στην υγεία; Όπως παντού, ένα πράγμα αποδεικνύεται: Προϋπόθεση για να αυξάνονται τα κέρδη είναι να αυξάνεται το ξεζούμισμα, ο βαθμός εκμετάλλευσης των εργαζομένων και αυτό σημαίνει πως οι ανισότητες αυξάνονται και δεν μειώνονται, όπως υπόσχεται η Κυβέρνησή σας.

Τα ίδια, βέβαια, υποσχόταν και το ΠΑΣΟΚ παλιότερα και ο ΣΥΡΙΖΑ. Τι διαφορετικό θα φέρει, τάχα, η νέα αύξηση του ρυθμού ανάπτυξης που θα είναι στην καλύτερη των περιπτώσεων κάτω από το μισό της περσινής; Λέμε «στην καλύτερη περίπτωση» μόνο αν υπάρξει καλύτερη επίδοση από τις αρχικές προβλέψεις του ΟΟΣΑ και τις δικές σας και ο ρυθμός φτάσει στο 2,5% για το 2023. Δηλαδή, για να λέμε τα πράγματα με το όνομά τους, η ελληνική οικονομία βρίσκεται ήδη σε πορεία επιβράδυνσης. Και τι θα γίνει, αν εκδηλωθεί τελικά νωρίτερα νέα κρίση στην Ευρωζώνη; Ποιος θα σηκώσει ξανά τα πρόσθετα βάρη;

Τα μαντάτα δεν είναι καλά. Η γερμανική οικονομία είναι ήδη σε ύφεση και η Ευρωζώνη σημειώνει επίσης συνεχή συρρίκνωση για δύο συνεχόμενα τρίμηνα. Αποδεικνύεται ότι το σύστημα δεν διαθέτει φάρμακο για τη μεγάλη ασθένειά του, τα πολλά δηλαδή υπερσυσσωρευμένα κεφάλαια που δεν μπορούν να διασφαλίσουν ικανοποιητικό ποσοστό κέρδους.

Έτσι η Ευρωπαϊκή Κεντρική Τράπεζα, αφού δοκίμασε τον φθηνό δανεισμό και τα μεγάλα κρατικά πακέτα για την τόνωση της ανάπτυξης, προχωρά στην πιο γρήγορη και μεγάλη εκτίναξη των επιτοκίων μεταπολεμικά, για να αντιμετωπίσει τον πληθωρισμό που αυξήθηκε με την προηγούμενη πολιτική της. Ήδη η Λαγκάρντ προεξόφλησε νέα αύξηση του επιτοκίου και υψηλά επιτόκια για τα δύο επόμενα χρόνια. Ταυτόχρονα, υποδεικνύει καθήλωση των πραγματικών μισθών και διατήρηση του ακριβού δανεισμού για τα λαϊκά νοικοκυριά για να συγκρατηθεί ο πληθωρισμός. Παραδέχεται ότι πίσω από την άνοδο των τιμών κρύβεται κυρίως η αύξηση των καπιταλιστικών κερδών.

Όμως όλοι ξέρουμε και βλέπουμε ότι αυτά τα καπιταλιστικά κέρδη για την Ευρωπαϊκή Κεντρική Τράπεζα, για την Κομισιόν, για τις κυβερνήσεις τους είναι ιερά. Γι’ αυτό και έχουν αρχίσει τα ευχολόγια να δεχθούν οι όμιλοι εθελοντικά μια μείωση στα περιθώρια κέρδους τους.

Στην πράξη, λοιπόν, η κατάσταση θα επιδεινωθεί τόσο για τα υπερχρεωμένα κράτη όσο και για τα χρεωμένα λαϊκά νοικοκυριά. Την ίδια ώρα το ελληνικό κρατικό χρέος έχει ήδη διογκωθεί κατά 50 δισεκατομμύρια ευρώ από το 2015. Μπορεί σήμερα ακόμα να εξυπηρετείται, αλλά τα δεδομένα θα αλλάξουν σε περίπτωση εκδήλωσης διεθνούς κρίσης.

Δεν θα επιδράσουν, λοιπόν, αυτές οι εξελίξεις αρνητικά το επόμενο διάστημα τον τουρισμό, τις εξαγωγές, το ισοζύγιο τρεχουσών συναλλαγών; Ήδη υπάρχουν αρνητικά σημάδια. Ποιος, λοιπόν, θα φορτωθεί ακόμα μεγαλύτερα βάρη για να διασφαλιστούν τα ετήσια πλεονάσματα που απαιτεί η Κομισιόν και στα οποία έχει ήδη συμφωνήσει η Κυβέρνηση, αλλά και ο ΣΥΡΙΖΑ και το ΠΑΣΟΚ; Δεν θα πληρώσουν ασφαλώς οι μεγαλομέτοχοι των εισηγμένων στο Χρηματιστήριο ομίλων, θα συνεχιστεί το καθεστώς του αναβαλλόμενου φόρου για τις τράπεζες και των αφορολόγητων μερισμάτων των εφοπλιστών. Τι θα γίνει ακριβώς; Μα, φυσικά, θα κλιμακωθεί, σύμφωνα με την υπόδειξη της Τράπεζας της Ελλάδος η επίθεση στους αυτοαπασχολούμενους, στους μικρούς επιχειρηματίες μέσα από τους ψηφιακούς ελέγχους, αυτούς τους αυτοαπασχολούμενους τους οποίους εσείς και οι μεγαλοεπιχειρηματίες έχετε το θράσος -και σήμερα το κάνατε- να τους βαφτίζετε φοροφυγάδες, ενώ θα συνεχιστεί το αίσχος των υψηλών άδικων έμμεσων φόρων που φορτώνουν ίσα βάρη σε άνισα εισοδήματα.

Μαζί με όλα αυτά θα υλοποιηθούν και οι απαιτήσεις της Ευρωπαϊκής Ένωσης. Τα διαβάσαμε στην εαρινή έκθεση της Κομισιόν, «να κοπούν οι επιδοτήσεις και οι δαπάνες κοινωνικής πολιτικής και να περιοριστούν μόνο στην ακραία φτώχεια». Ήδη ο Ελληνικός Σύνδεσμος Προμηθευτών Ενέργειας ζητά αυξήσεις στο Κοινωνικό Τιμολόγιο του ρεύματος, ενώ οι σχετικές επιδοτήσεις θα σταματήσουν τους επόμενους μήνες.

Ποια είναι η απάντησή σας σε όλα αυτά; Τα γνωστά που λέγατε και προεκλογικά, ότι ο ρυθμός ανάπτυξης της Ελλάδας είναι διπλάσιος της Ευρωζώνης, ότι σύντομα θα αποκτήσετε την επενδυτική βαθμίδα. Μα αυτά ακριβώς τα χαρακτηριστικά είχε η ελληνική οικονομία και την περίοδο πριν εκδηλωθεί η μεγαλύτερη μεταπολεμική κρίση το 2008-2009. Οι ευνοϊκοί όροι δανεισμού έτσι κι αλλιώς θα αφορούν τους μεγάλους επενδυτές. Δεν θα σταματήσει το κούρεμα των λαϊκών καταθέσεων από τον πληθωρισμό ούτε η δραματική επιβάρυνση των λαϊκών οικογενειών από τους τόκους των δανείων. Όλα αυτά, βέβαια, είναι γνωστά, γι’ αυτό και ο κ. Στουρνάρας προσπαθούσε να τα μαζέψει -να μαζέψει εσάς μάλλον- λέγοντας πως δεν υπάρχει επαρκής δημοσιονομικός χώρος για να υλοποιηθούν αυτές οι εξαγγελίες σας. Κάτι ξέφυγε για αυτό και στον κ. Σκυλακάκη, νομίζω.

Εσείς, όμως, τον χαβά σας, προσπαθείτε να κάνετε το άσπρο μαύρο, για να κρύψετε ποιος πραγματικά χάνει και ποιος πραγματικά κερδίζει. Συνεχίζετε τη μεγάλη κλοπή του λαϊκού εισοδήματος και παρουσιάζετε την επιστροφή ελάχιστων από τα κλεμμένα ως φιλολαϊκή πολιτική. Σαν να λέμε «τα δικά μου δικά μου και τα δικά σου πάλι δικά μου».

Βέβαια, θα καταργήσετε σταδιακά ορισμένα από τα παλιά αντιλαϊκά μέτρα, όπως τα τεκμήρια διαβίωσης, αφού έχετε εξασφαλίσει ότι η φοροαφαίμαξη θα γίνει με πιο σύγχρονους τρόπους. Το παράδειγμα της φορολογίας των αυτοαπασχολούμενων είναι ίσως το χαρακτηριστικότερο: Υπόσχεστε σημαντική μείωση φορολογίας για τους μικροεπαγγελματίες, τους φτωχούς αγρότες, κάποια από τα εργατικά λαϊκά στρώματα, χωρίς να τους λέτε, όμως, την αλήθεια. Γιατί δεν λέτε στον λαό ότι αυτό που προτείνετε είναι μικρότερους συντελεστές, αλλά περισσότερους φόρους;

Στην πραγματικότητα, είναι εμφανές τι θέλετε να κάνετε: Θα αξιοποιήσετε την ψηφιακή τεχνολογία, την ηλεκτρονική διασύνδεση, το πλαστικό χρήμα και το περιβόητο «myDATA», για να βάλετε μια πραγματική θηλιά σε εκατοντάδες χιλιάδες αυτοαπασχολούμενους και πολύ μικρές επιχειρήσεις που φοροδιαφεύγουν. Στόχος σας είναι να εντείνετε την επίθεση στους αυτοαπασχολούμενους και στις μικρές επιχειρήσεις για να προωθήσετε και μάλιστα με επιθετικό τρόπο τη συγκέντρωση της πίτας στους μεγάλους λίγους ομίλους.

Η πολιτική σας αποκαλύπτει ποιο είναι το πραγματικό πολιτικό και ταξικό αποτύπωμα του περιβόητου ψηφιακού κράτους, το οποίο -σας θυμίζω- έγινε στάχτη σε εκείνη την ανείπωτη τραγωδία όπου χάθηκαν αθώες ψυχές, στη σύγκρουση των τρένων στα Τέμπη, για το οποίο οι γονείς και όλοι οι συγγενείς των παιδιών ζητούν να μην παραγραφούν τα εγκλήματα όλων των υπεύθυνων, όσο ψηλά κι αν βρίσκονται.

Ανοίγω μια ακόμα μικρή παρένθεση. Αυτό το ψηφιακό κράτος θυμίζει λίγο ένα παλιό τηλεοπτικό σποτ, πάει με όλα. Προβάλλετε τον ψηφιακό μετασχηματισμό ως δήθεν διασφάλιση της ισότιμης πρόσβασης όλων στις δημόσιες υποδομές, ως κατοχύρωση της διαφάνειας της κρατικής λειτουργίας, μαζί με τα γνωστά περί κατάργησης των χρονοβόρων γραφειοκρατικών εμποδίων στην εξυπηρέτηση του πολίτη. Μάλιστα! Μπορεί να γλιτώσουμε από ορισμένες περιττές ουρές αναμονής στις κρατικές υπηρεσίες που προκαλούν εκνευρισμό, αγανάκτηση στον κόσμο και αργήσαμε και πολύ να το κάνουμε, βέβαια, αυτό.

Όμως η ψηφιακή διακυβέρνηση υπηρετεί την αντιλαϊκή πολιτική σας, έχει ταξικό πρόσημο. Τα παραδείγματα είναι πολλά. Τι εννοούμε; Η ψηφιακή άυλη, για παράδειγμα, συνταγογράφηση έχει στόχο την πιο αποτελεσματική περικοπή αναγκαίων κρατικών δαπανών στην υγεία. Τα ψηφιακά ραντεβού δεν καταργούν τους μήνες αναμονής για μια εξέταση στα δημόσια νοσοκομεία. Οι ηλεκτρονικοί πλειστηριασμοί είναι ο εφιάλτης των λαϊκών νοικοκυριών με τα κόκκινα δάνεια. Σας το λέμε εμείς που κάθε μέρα μπαίνουμε μπροστά για να τους ακυρώσουμε και το καταφέρνουμε. Η Ψηφιακή Κάρτα Εργασίας -διάταξη του νόμου Χατζηδάκη που ψήφισε και ο ΣΥΡΙΖΑ- δεν μείωσε την εκμετάλλευση, τις απλήρωτες υπερωρίες. Ο νέος Υπουργός Εργασίας εξήγγειλε κιόλας αλλαγές στην Ψηφιακή Κάρτα Εργασίας. Εδώ θα είμαστε να τα λέμε, κυρίως να καταγγέλλουμε την εργοδοτική τρομοκρατία την οποία υφίστανται και θα υφίστανται οι εργαζόμενοι. Η ηλεκτρονική έκδοση οικοδομικών αδειών, η Ηλεκτρονική Ταυτότητα Κτηρίου, το e-ΚΤΗΜΑΤΟΛΟΓΙΟ, η ψηφιοποίηση των υποθηκοφυλακείων και των αρχείων των πολεοδομιών -όλα έργα του Ταμείου Ανάκαμψης- δεν κάνουν φθηνότερη και πιο ασφαλή τη λαϊκή στέγη. Κλείνω την παρένθεση.

Μην μας πείτε, λοιπόν, πως με τις νέες τεχνολογίες θέλετε να διευκολύνετε τη ζωή των εκατοντάδων χιλιάδων αυτοαπασχολούμενων και πολύ μικρών επιχειρήσεων, να τους κυνηγήσετε ανελέητα θέλετε. Οι φοροελαφρύνσεις που υπόσχεστε είναι, λοιπόν, ένα μεγάλο ψέμα. Το κάθε ευρώ από τα ψίχουλα φοροελάφρυνσης για τους αυτοαπασχολούμενους ΕΒΕ θα το πληρώνουν διπλά και τρίδιπλα οι ίδιοι. Οι ίδιες οι ελαφρύνσεις για τους πολλούς είναι πραγματικά ψίχουλα. Υπόσχεστε μια μείωση 100 ευρώ φόρου για έναν μισθωτό και ενδεχομένως μια μεγαλύτερη μείωση για έναν αυτοαπασχολούμενο, που, όμως, θα κληθεί μέσα από ένα ασφυκτικό δίκτυ φοροαφαίμαξης να πληρώσει χιλιάδες ευρώ περισσότερα σε φόρους και πρόστιμα.

Θα μας απαντήσετε, ενδεχομένως, ότι απλά εφαρμόζετε τους νόμους με μεγάλη αυστηρότητα και ότι για σας αυτή είναι η δικαιοσύνη. Άλλωστε, λέτε, κάποιος πρέπει να πληρώσει.

Όχι, κύριοι της Νέας Δημοκρατίας. Τους νόμους σας τους έχετε φτιάξει για να κερδίζουν οι πάνω, οι μεγάλοι, οι διάφοροι όμιλοι, όλοι αυτοί που νόμιμα δεν καταβάλλουν φόρους για τα τρελά κέρδη τους, για τα δισεκατομμύρια που χουφτώνουν κάθε χρόνο. Μιλάμε για εφοπλιστές, για δεκάδες φοροαπαλλαγές, για τους μεγαλοξενοδόχους, για τους βιομηχάνους, τους τραπεζίτες, που όλοι τους δεν ξέρουν τι έχουν. Μιλάμε για όλους αυτούς που δεν έχουν καμμία ανάγκη να αποκρύψουν έσοδα, γιατί με ένα απίστευτα πολύπλοκο σύστημα που έχετε φτιάξει φοροαπαλλαγών, αποσβέσεων, άλλων εργαλείων, απλά δεν πληρώνουν φόρους νόμιμα. Και για όλα αυτά προεκλογικά δεν είπατε, βέβαια, κουβέντα, παρ’ ότι συνεχώς σας προκαλούσαμε δημόσια. Όλοι σας κάνατε τον ψόφιο κοριό ή σφυρίζατε αδιάφορα.

Αντίστοιχα ψέματα λέτε για τους μισθούς. Οι υποσχέσεις σας για δήθεν καλύτερους μισθούς έχουν πάντα ένα «εάν», «εάν και εφ’ όσον» έρθει αυτή η καπιταλιστική ανάπτυξη. Πώς ορίζονται, λοιπόν, οι καλύτεροι μισθοί, όταν έχουμε δραστική μείωση του ονομαστικού μέσου μισθού πάνω από 25% την τελευταία δεκαπενταετία και όταν η εκτίναξη της φορολογίας με τους άμεσους και κυρίως τους έμμεσους φόρους και ο πληθωρισμός έχουν τελείως αφανίσει σχεδόν το 30% του εργατικού λαϊκού εισοδήματος;

Και εσείς υπόσχεστε αυξήσεις, χωρίς καν να λέτε πότε και πόσο. Ακούμε ξανά το γνωστό επιχείρημα: «Θα έρθει η ανάπτυξη και μετά θα έρθουν και οι αυξήσεις». Όμως η πραγματικότητα σας διαψεύδει κατηγορηματικά. Το παράδειγμα του τουρισμού, του αναπτυξιακού σας μοντέλου, του πρωταθλητή της ανάπτυξης των τελευταίων ετών, είναι χαρακτηριστικό. Δεκάδες εκατομμύρια πρόσθετοι τουρίστες, δισεκατομμύρια ευρώ τζίρος, βουλιάζουν τα νησιά μας και μαζί βουλιάζουν στην κυριολεξία και οι εργαζόμενοι στον τουρισμό, όπως ο σερβιτόρος στη Ρόδο. Οι εικόνες είναι ανατριχιαστικές. Να το χαίρεστε, λοιπόν, αυτό το τουριστικό σας θαύμα!

Εδώ και χρόνια λέμε το αυτονόητο, αυτό που όλοι πλέον βλέπουν. Οι τεράστιοι ρυθμοί ανάπτυξης στον τουρισμό όχι απλά δεν οδηγούν σε αξιοπρεπείς σχέσεις εργασίας, σε μισθούς που να καλύπτουν τις ανάγκες των εργαζομένων, αλλά επιδείνωσαν τις συνθήκες γαλέρας.

Ακούσαμε, επίσης, Υπουργούς σας να λένε διάφορα ωραία δημοσίως όταν ανέλαβαν τα καθήκοντα στα Υπουργεία τους, όπως ο νέος Υπουργός Ναυτιλίας ο οποίος δήλωσε κατά την παραλαβή του Υπουργείου του ότι έχετε στόχο και όραμα να διευκολύνετε όσο μπορείτε την ελληνική ναυτιλία. Όμως, αλήθεια, πόσο άλλη διευκόλυνση χρειάζεται το εφοπλιστικό κεφάλαιο, όταν απολαμβάνει πάνω από πενήντα φοροαπαλλαγές συνταγματικά κατοχυρωμένες και φορολογείται εθελοντικά; Την ίδια ώρα η Κυβέρνησή σας ετοιμάζεται να προχωρήσει και σε νέα προνόμια σε εφοπλιστές, όταν στην ακτοπλοΐα οι εφοπλιστές επιδοτούνται επιπλέον για τα καράβια καρυδότσουφλα που έχουν και για τα κάτεργα για τους ναυτεργάτες, όταν τα τελευταία χρόνια αυξάνονται συνεχώς οι επιδοτήσεις προς αυτούς τους εφοπλιστές ακτοπλόους, όταν αναμένουν κέρδη ρεκόρ από την τουριστική κίνηση, με νέες αυξήσεις σε τιμές των εισιτηρίων, κάνοντάς τα απλησίαστα όμως για την εργατική λαϊκή οικογένεια να πάει διακοπές, ενώ τα νησιά μας την ίδια ώρα αποκόβονται από τις ακτοπλοϊκές συνδέσεις, ειδικά τις μη τουριστικές περιόδους, με διάφορες φθηνές δικαιολογίες εκ μέρους των εφοπλιστών.

Τα γνωρίζουν καλά αυτά οι νησιώτες μας, όπως και οι εργαζόμενοι γνωρίζουν πολύ καλά πως όταν ο νέος Υπουργός Εργασίας λέει: «Είμαστε εδώ για να κάνουμε τη ζωή των συμπολιτών μας καλύτερη», κλείνει το μάτι κυρίως στους μεγαλοεργοδότες.

Πάμε λοιπόν στο διά ταύτα. Πόσο θα αυξηθεί ο πραγματικός μισθός; Πότε; Πώς θα διαμορφωθούν οι συνθήκες εργασίας; Πότε θα αναπληρωθούν οι απώλειες; Δεν χρειάζεται να πάει κανείς πολύ μακριά. Αρκεί να δει τις συγκεκριμένες λεγόμενες «παροχές», για να καταλάβει, όπως αυτά που είπατε στους δημόσιους υπαλλήλους οι οποίοι έχουν παγωμένους μισθούς εδώ και χρόνια σε μια περίοδο που ο συνδυασμός φόρων, ακρίβειας και αύξησης του κόστους ζωής τσακίζει και εσείς απλά υπόσχεστε μια ευθυγράμμιση με την αύξηση του κατώτερου μισθού. Το μόνο που κάνετε είναι να εφαρμόσετε τη νομοθεσία των μνημονίων για τους μισθούς στο δημόσιο. Αυτό δεν είναι;

Όμως, ίσως η μεγαλύτερη πρόκληση είναι τα περιβόητα Pass. Έχετε το θράσος να λέτε ότι το Market Pass αντιμετωπίζει την ακρίβεια στα σουπερμάρκετ ή ότι το Youth Pass βοηθάει τους νέους να πάνε διακοπές το καλοκαίρι. Μιλάμε για τα διάφορα Pass τα οποία προέρχονται πάλι από τους φόρους που πληρώνει ο ίδιος ο ελληνικός λαός, αν και απ’ ό,τι γράφεται γενικώς –θα το δούμε- κι αυτά σταματούν. Η Ευρωπαϊκή Ένωση ζητά πλέον σιδερένια εφαρμογή των δημοσιονομικών κανόνων και διαμηνύει: «Pass τέλος». Αυτό δεν μας το είπατε. Το λέει όμως η Ευρωπαϊκή Επιτροπή. Ήδη, τα λαϊκά νοικοκυριά έχουν μειώσει την κατανάλωση σε τρόφιμα υψηλής διατροφικής ποιότητας και καταναλώνουν φθηνότερα, αμφιβόλου όμως ποιότητας. Εκεί φτάσαμε. Ο πληθωρισμός έχει οδηγήσει σε εκτίναξη τιμών, τιμές που δεν πρόκειται να μειωθούν, ακόμα και αν ο πληθωρισμός πέσει. Το πολύ-πολύ να σταματήσουν οι τιμές να αυξάνονται.

Παρ’ όλα αυτά, εσείς ξεχειλίζετε από ψεύτικη αισιοδοξία για την πορεία της ελληνικής οικονομίας. Αισιόδοξοι, όμως, μπορεί να είναι μόνο κάποιοι όμιλοι που προσδοκούν νέες επιδοτήσεις, νέα προνόμια και όχι οι εργαζόμενοι, ο ελληνικός λαός που πληρώνουν μόνιμα τη λυπητερή.

Κυρίες και κύριοι, όταν μιλάμε βέβαια για προγραμματικές δηλώσεις, μιλάμε και για τους σχεδιασμούς σας σε αυτό που ονομάζουμε εξωτερική πολιτική, που δεν είναι βέβαια μόνο εξωτερική. Θα πω δυο λόγια μόνο. Ως Κυβέρνηση, με τη στήριξη του ΣΥΡΙΖΑ, του ΠΑΣΟΚ και άλλων κομμάτων, έχετε σπρώξει τη χώρα μας σε μια βαθιά εμπλοκή στον ιμπεριαλιστικό πόλεμο και στις επιπτώσεις του στην Ουκρανία. Μπορεί πλέον ως θέμα να μη μονοπωλεί, όμως ο πόλεμος κλιμακώνεται επικίνδυνα και με τη δική σας συμβολή, γιατί στέλνετε πυρομαχικά και όπλα στη φωτιά του πολέμου, αποψιλώνοντας την όποια άμυνα των ελληνικών νησιών και επιπλέον μετατρέποντας τη χώρα σε ένα απέραντο αμερικανονατοϊκό πολεμικό προγεφύρωμα, δρόμο που άνοιξε βέβαια –δεν το ξεχνάμε ούτε αυτό- η κυβέρνηση του ΣΥΡΙΖΑ με την επέκταση των αμερικανικών βάσεων και το άνοιγμα του δρόμου για τη νέα επαίσχυντη συμφωνία. Η χρήση της Σούδας, της Αλεξανδρούπολης, της Λάρισας, του Βόλου και άλλων υποδομών στην υλοποίηση αυτών των σχεδιασμών βάζουν τον λαό μας σε πολύ μεγάλες περιπέτειες που θα μεγαλώσουν μετά από τις αποφάσεις που θα πάρει το ΝΑΤΟ στη Σύνοδο Κορυφής σε λίγες μέρες με τη συμμετοχή του Έλληνα Πρωθυπουργού.

Συνεχίζετε, όμως, την κοροϊδία του ελληνικού λαού και των στρατευμένων παιδιών του με το ότι η βαθύτερη εμπλοκή της χώρας σε αυτά τα σχέδια στην Ουκρανία ή στην Αφρική στη ζώνη του Σαχέλ ή αύριο στη θάλασσα ακόμα της νότιας Κίνας γίνεται δήθεν για την ασφάλεια της χώρας μας, για τη διασφάλιση της εδαφικής μας ακεραιότητας. Σας διαψεύδει, όμως, οικτρά η ίδια η ζωή, τα ίδια τα γεγονότα. Πάει πολύ όμως να μας λέτε ότι η εμπλοκή της Ελλάδας δήθεν μας προφυλάσσει από την επιθετικότητα του τουρκικού κράτους που προωθεί όλα τα σχέδια της άρχουσας τάξης του και όχι μόνο. Μόνο οι πολιτικά τυφλοί δεν μπορούν να δουν το ανατολίτικο παζάρι της Τουρκίας και με τις Ηνωμένες Πολιτείες της Αμερικής και με το ΝΑΤΟ και με άλλους, προκειμένου να την κρατήσουν πάση θυσία στη στρούγκα, μακριά βέβαια από την αγκαλιά της Ρωσίας και φυσικά από την Κίνα.

Αλήθεια, με τι ανταλλάγματα θα γίνει κάτι τέτοιο, όταν η τουρκική άρχουσα τάξη έχει απλώσει όλο τον τραχανά των διεκδικήσεών της με τη λεγόμενη γαλάζια πατρίδα, την αμφισβήτηση κυριαρχικών δικαιωμάτων, ακόμα και της κυριαρχίας ελληνικών νησιών;

 Αυτά παραμένουν, παρά την προσωρινή ύφεση στις ελληνοτουρκικές σχέσεις. Οι σύμμαχοί σας οι νατοϊκοί στρώνουν το κρεβάτι του Προκρούστη για τα κυριαρχικά δικαιώματα της χώρας με τη λεγόμενη συνδιαχείριση του Αιγαίου, για την οποία βέβαια αμείωτο είναι το ενδιαφέρον και του μεγάλου κεφαλαίου, που θέλει να πλιατσικολογήσει τον ορυκτό και φυσικό πλούτο σε βάρος και των δύο λαών, αλλά και του περιβάλλοντος και της ειρήνης και της ασφάλειας στην περιοχή, γιατί ας μην διαφεύγει από τον καθένα και την καθεμία πως συμφωνίες χωρίς αρχές ή που βάζουν αστερίσκους σε κυριαρχικά δικαιώματα της χώρας, σαν αυτές που η προηγούμενη κυβέρνηση της Νέας Δημοκρατίας υπέγραψε και με την Ιταλία και με την Αίγυπτο για την ΑΟΖ, μόνο την όρεξη άνοιξαν στην τουρκική επιθετικότητα και φτάσανε κάποιοι τώρα να μιλούν και για «Πρέσπες του Αιγαίου», δηλαδή κατ’ αναλογία και αυτή με την απαράδεκτη συμφωνία που μαγείρεψε ο ΣΥΡΙΖΑ για τα συμφέροντα των «διαβολικά καλών Ηνωμένων Πολιτειών Αμερικής», της διεύρυνσης του ΝΑΤΟ, της διεύρυνσης της Ευρωπαϊκής Ένωσης στα Δυτικά Βαλκάνια, ώστε να αυξηθούν τα κέρδη, να μεγαλώσει η εκμετάλλευση των πολλών, αφήνοντας άθικτο το σπέρμα του αλυτρωτισμού που βλέπουμε ακόμα καλά να κρατεί.

Βλέπουμε τι γίνεται τώρα στα Βαλκάνια με την αύξηση της έντασης στο νατοϊκό προτεκτοράτο του Κοσσόβου και στο αντίστοιχο της Βοσνίας - Ερζεγοβίνης.

Βλέπουμε πώς αξιοποιούνται οι εθνικισμοί στα Βαλκάνια για να συνεχίζεται το διαίρει και βασίλευε, για να καλλιεργούνται αποπροσανατολιστικές και καταστροφικές μεγάλες ιδέες, όπως της «Μεγάλης Αλβανίας», που κυοφορείται αυτήν την περίοδο.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Και από αυτό το Βήμα θέλουμε να καταδικάσουμε τη συνεχιζόμενη κράτηση του εκλεγμένου δημάρχου Χειμάρρας, του Φρέντι Μπελέρη, που αποτελεί προσπάθεια παρεμπόδισης της πολιτικής δραστηριότητας της ελληνικής μειονότητας.

Όλοι σας σιγοντάρετε τα τελευταία χρόνια τους σχεδιασμούς του ΝΑΤΟ και της Ευρωπαϊκής Ένωσης, που έχουν κάνει βήματα προς την κατεύθυνση αναγνώρισης του προτεκτοράτου του Κοσσόβου, παραδείγματος χάριν, με το γραφείο του Υπουργείου Εξωτερικών στην Πρίστινα. Και αυτό τη στιγμή που η Τουρκία επιδιώκει να επιβάλει την αναγνώριση του ψευδοκράτους της βόρειας Κύπρου και μαζί με τους συμμάχους σας διαχρονικά προωθεί την αναγνώριση των αποτελεσμάτων της τουρκικής εισβολής και κατοχής της Κύπρου.

Όμως δίκαιη και βιώσιμη λύση για το Κυπριακό δεν μπορεί να υπάρξει χωρίς ενιαία, ανεξάρτητη Κύπρο, ένα και όχι δύο κράτη, με μία και μόνη κυριαρχία, μία ιθαγένεια, μία διεθνή προσωπικότητα, χωρίς ξένες βάσεις και στρατεύματα, κοινή πατρίδα Ελληνοκυπρίων και Τουρκοκυπρίων, χωρίς ξένους εγγυητές και προστάτες, με τον κυπριακό λαό πραγματικά κυρίαρχο στον τόπο του, στην πατρίδα του.

Το Κομμουνιστικό Κόμμα Ελλάδας θα συνεχίσει και μέσα και έξω από τη Βουλή να αντιπαλεύει την πολιτική που θέτει τη χώρα και τον λαό μας στις μυλόπετρες των πολεμικών επεμβάσεων, για να επιστρέψουν ελληνικές ένοπλες δυνάμεις που βρίσκονται σε διάφορες αποστολές εκτός συνόρων, μακριά, όπου δεν έχουν καμία δουλειά για την υπεράσπιση των συμφερόντων του ελληνικού λαού και της πατρίδας, για να κλείσουν οι ξενόφερτες βάσεις και να αποδεσμευτεί η χώρα από σχεδιασμούς, αλλά και τους οργανισμούς του ΝΑΤΟ και της Ευρωπαϊκής Ένωσης, για να επικρατήσει τελικά και οριστικά η ειρήνη, η φιλία, η συνεργασία ανάμεσα στους λαούς κόντρα στα συμφέροντα εκείνων που κερδίζουν από τους πολέμους και τη δήθεν ειρήνη με το πιστόλι στον κρόταφο των λαών.

Εμείς, κύριοι της Νέας Δημοκρατίας, δεν σας κατηγορούμε ότι δεν έχετε πρόγραμμα, όπως κάνουν άλλα κόμματα. Έχετε και παραέχετε και πρόγραμμα και συγκεκριμένες στοχεύσεις. Μόνο που αυτό είναι κομμένο και ραμμένο, κοστολογημένο, για να μιλήσω στη γλώσσα σας, στα μέτρα του μεγάλου κεφαλαίου, στο οποίο φυσικά δεν χωράνε οι ανάγκες των εργαζομένων, του ελληνικού λαού γιατί αποτελούν κόστος γι’ αυτό, επιβαρύνουν, όπως λέτε, την οικονομία σας, που υπηρετεί τους λίγους, τους επιχειρηματικούς ομίλους.

Η δική μας πρόταση είναι στην αντίπερα όχθη, εκεί που οι ανάγκες του λαού και της νεολαίας θα είναι πραγματικά στο επίκεντρο. Κατά συνέπεια, μάλλον είναι περιττό να πω τελειώνοντας το αυτονόητο: Η Κοινοβουλευτική Ομάδα του ΚΚΕ δεν δίνει ψήφο εμπιστοσύνης στην Κυβέρνηση. Καταψηφίζουμε μια ακόμα αντιλαϊκή κυβέρνηση, μια ακόμα από αυτές που έχει γνωρίσει ο τόπος μας όλα τα προηγούμενα χρόνια.

Στον χρόνο μου είμαι!

Σας ευχαριστώ.

**ΠΡΟΕΔΡΟΣ (Κωνσταντίνος Τασούλας):** Κύριε Κουτσούμπα, πώς το κάνατε αυτό; Να μας το μάθετε.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας του Κομμουνιστικού Κόμματος Ελλάδας):** Σταματάω να λέω παραπάνω πράγματα. Θα μπορούσα να πω άλλα τόσα, αλλά δεν χρειάζεται.

**ΠΡΟΕΔΡΟΣ (Κωνσταντίνος Τασούλας):** Μπορείτε να γράψετε ένα άρθρο.

Να χτυπήσω ξύλο, πάει καλά η ιστορία του χρόνου!

Ευχαριστούμε τον κ. Κουτσούμπα για την με το υποδεκάμετρο τήρηση του χρόνου.

Καλούμε τώρα στο Βήμα τον κ. Βασίλειο Στίγκα, Πρόεδρο της Κοινοβουλευτικής Ομάδας Σπαρτιάτες, για τη δική του ομιλία επί των προγραμματικών δηλώσεων.

(Χειροκροτήματα από την πτέρυγα των Σπαρτιατών)

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρίες και κύριοι συνάδελφοι, είναι μεγάλη μου τιμή που συμμετέχω μαζί με μια ομάδα έντεκα Βουλευτών στη σημερινή συνεδρίαση που διεξάγεται ενώπιον της Εθνικής Αντιπροσωπείας και αφορά την ανάπτυξη των προγραμματικών θέσεων, τόσο της Κυβέρνησης, όσο και των λοιπών κοινοβουλευτικών κομμάτων.

Εμείς, οι Σπαρτιάτες, καταφέραμε τελικά να μπούμε στη Βουλή, παρά τη σύντομη προεκλογική περίοδο και παρά τη διασπορά ψευδών ειδήσεων και αναληθών πληροφοριών από τα μέσα μαζικής ενημέρωσης, ότι δήθεν είμαστε συνεχιστές ενός άλλου κόμματος, εικασία τόσο αβάσιμη, όσο και παρελκυστική.

Κάποιοι έσπευσαν να μας αποδώσουν χαρακτηρισμούς υβριστικούς και συκοφαντικούς. Βιάστηκαν γιατί έτσι τους βόλευε. Ο πανδαμάτωρ χρόνος θα αποδείξει του λόγου το αληθές. Είμαστε κάθετα απέναντι από τον ναζισμό και τον φασισμό και σε οτιδήποτε εκπορεύεται από αυτές τις ξένες προς εμάς ιδεολογίες.

Ταυτόχρονα, όμως, εκφράζουμε δίχως δισταγμό και με περηφάνια ότι πορευόμαστε στην πολιτική ακολουθώντας τις διδαχές των Ελλήνων προφητών και μαχητών του ευγενούς πνεύματος του ελληνικού εθνικισμού, όπως είναι ο Παύλος Μελάς, ο Ίων Δραγούμης, ο Περικλής Γιαννόπουλος και πολλοί άλλοι άνθρωποι του πνεύματος.

Θα ήθελα σε αυτό το σημείο να κάνω μια παρένθεση. Προηγουμένως οι προλαλήσαντες αντί να μας κάνουν ως είθισται ένα καλωσόρισμα, μας είπαν φασίστες, ναζιστές κ.λπ.. Επειδή και εγώ και η Κοινοβουλευτική Ομάδα μου κατά τη διάρκεια του προεκλογικού αγώνα έχουμε ακούσει πάρα πολλά πράγματα, έχουμε μπερδευτεί λιγάκι. Δεν ξέρουμε τι είναι φασισμός και τι είναι δημοκρατία.

Δηλαδή δημοκρατία τι είναι; Να λες ότι θα σκίσεις τα μνημόνια με έναν νόμο, με ένα άρθρο και να κάνεις ακριβώς το αντίθετο;

Δημοκρατία τι είναι; Να έχεις έναν Πρωθυπουργό να δουλεύει δεκαέξι ώρες και στο τέλος με το πιστόλι στον κρόταφο να υπογράφει ένα τρίτο μνημόνιο και να χρεώνει τη χώρα με 100 δισεκατομμύρια;

Δημοκρατία τι είναι; Να παίρνεις ένα δημοψήφισμα του ελληνικού λαού και να το γυρίζεις ανάποδα;

Και, τέλος, τι είναι δημοκρατία; Να υπογράφεις το ξεπούλημα της χώρας σου, το ξεπούλημα της Μακεδονίας; Αυτό είναι δημοκρατία;

Ή μήπως δημοκρατία είναι να είσαι αρχηγός ενός κόμματος το οποίο χρωστάει 300 εκατομμύρια ευρώ στον ελληνικό λαό και στο τέλος να αλλάζει ΑΦΜ και όνομα για να γλυτώσει τις συνέπειες; Εγώ έχω μπερδευτεί πάντως.

Πολλούς ενδεχομένως τους ενοχλεί που αγαπάμε την πατρίδα μας, που σηκώνουμε ψηλά τις σημαίες μας, που δακρύζουμε στην ανάκρουση του εθνικού μας ύμνου, που είμαστε έτοιμοι να υπερασπιστούμε με κάθε τίμημα τα διαχρονικά ιδεώδη του γένους μας. Ο πρωταρχικός μας στόχος είναι να μεταφέρουμε εντός της Αίθουσας της Ολομέλειας της Βουλής των Ελλήνων τα αληθινά και μείζονα προβλήματα που ταλανίζουν τον μέσο Έλληνα και τη μέση Ελληνίδα στην Ελλάδα του 2023. Στεκόμαστε εδώ, μπροστά στο Βήμα της δημοκρατίας, και είμαστε έτοιμοι να εκθέσουμε τα πιστεύω μας, προκειμένου να μας γνωρίσετε, να μας ακούσετε και να καταστείτε κοινωνοί των βασικών μας πολιτικών και οικονομικών θέσεων, τις οποίες ευελπιστούμε στο άμεσο μέλλον να εφαρμόσουμε ως υπηρέτες του δημοσίου συμφέροντος.

Αξιολογώντας πρώτα εμείς τον εαυτό μας, ξέρουμε ότι είμαστε βαθιά δημοκράτες, πραγματικοί Έλληνες, με εθνική και θρησκευτική συνείδηση, στοιχεία και δομικά χαρακτηριστικά της πολιτικής μας ταυτότητας και της εν γένει πολιτικής μας αποστολής. Οι Σπαρτιάτες είναι ο πολιτικός φορέας της αναγεννημένης εθνικής πατριωτικής Δεξιάς, που μέσα από το πολίτευμα της κοινοβουλευτικής δημοκρατίας αγωνίζεται για την ισονομία και την ισοτιμία όλων των Ελλήνων πολιτών, ως τούτο επιτάσσει ο συνταγματικός και δημοκρατικός πατριωτισμός.

Η ιδέα του υγιούς πατριωτισμού, η κοινωνική δικαιοσύνη, ο πλήρης σεβασμός στα ατομικά δικαιώματα, μέσα στο πλαίσιο της αυστηρής και απαρέγκλιτης τήρησης του Συντάγματος και της διαφύλαξης της εθνικής μας ταυτότητας και εθνικής ιδεολογίας είναι τα ορμητήρια της πολιτικής μας δράσης.

Προσβλέπουμε σε μια ενωμένη Ευρώπη, όπου κυριαρχούν οι αξίες της συνεργασίας, της αλληλεγγύης και του αλληλοσεβασμού και όπου τα κράτη μέλη της θα είναι απολύτως ισότιμα, με τη διατήρηση των πολιτιστικών και πολιτισμικών τους χαρακτηριστικών. Δηλαδή ευαγγελιζόμαστε την παλινόρθωση της Ευρώπης των εθνών και των λαών και όχι της Ευρώπης της θεσμικής ελίτ των ολιγαρχών.

Η Ελλάδα, ως θεμελιωτής του πολιτεύματος της δημοκρατίας, οφείλει να πορεύεται, να συμπορεύεται ως εγγυητής της διασφάλισης των δημοκρατικών θεσμών και αξιών στον ευρωπαϊκό χώρο. Επιθυμούμε να εκφράσουμε μια νέα εθνική πατριωτική παράταξη, προσαρμοσμένη στις ανάγκες και τις επιταγές της σύγχρονης εποχής, με γνώση και σεβασμό στο παρελθόν μας και με το βλέμμα στραμμένο στο μέλλον, όπου ανήκει στα παιδιά μας και τις επόμενες γενεές των Ελλήνων.

Στεκόμαστε απέναντι στην κοσμοπολίτικη διεθνιστική αριστερά και δεν συμφωνούμε με τη σημερινή παγκοσμιοποιημένη κεντροδεξιά, που εμείς αντιλαμβανόμαστε ως τον αγγελιοφόρο της νέας τάξης πραγμάτων, που κατά τη γνώμη μας συνιστά έναν θεσμικό ολετήρα και αποδομητή των ευρωπαϊκών εθνών και κρατών.

Επιδιώκουμε να εκπροσωπήσουμε στην κοινωνία, αλλά εντός αυτής της ιστορικής Αιθούσης, τον αγνό εθνικό πατριωτικό χώρο, ο οποίος έχει ως πρωταρχικό στόχο την κοινωνική ανάπτυξη και ευημερία, που επιτυγχάνονται μόνο με σκληρή εργασία, προώθηση θεσμικών εργαλείων για την ενίσχυση της υγιούς επιχειρηματικότητας, τις νέες ψηφιακές τεχνολογίες -τεχνητή νοημοσύνη- καθώς και τον εκσυγχρονισμό της λειτουργίας και της οργάνωσης της δημόσιας διοίκησης και ολόκληρου του κράτους, με αφετηρία την εξυπηρέτηση των Ελλήνων πολιτών, οι οποίοι κατά την τελευταία δεκαετία μπήκαν στο στόχαστρο των ξένων οικονομικών και εθνομηδενιστικών μηχανισμών, όπου πολλοί εξ αυτών ουσιαστικά καταστράφηκαν, τόσο οικονομικά όσο και κοινωνικά.

Προτεραιότητά μας λοιπόν είναι αναμφισβήτητα η Ελλάδα και οι Έλληνες. Δεσμευόμαστε να επιδιώξουμε την επίλυση των εθνικών μας θεμάτων, με γνώμονα την εξυπηρέτηση των εθνικών συμφερόντων στο πλαίσιο της διεθνούς έννομης τάξης. Σκοπός μας είναι να συμμετέχουν οι νέοι μας στις πολιτικές εξελίξεις και όχι ως παρατηρητές, αλλά ως συνδιαμορφωτές τους.

Θέλουμε και πρέπει να επενδύσουμε στην παιδεία, ώστε οι επερχόμενες γενιές των Ελλήνων να είναι συνειδητοποιημένοι πολίτες, οι οποίοι θα κρατήσουν με σεβασμό τη θρησκεία και την ιδέα της πατρίδας. Στοχεύουμε σε μια νέα σύγχρονη, ισχυρή Ελλάδα, με ευαισθητοποιημένους και ενεργούς πολίτες, αξιοποιώντας το εξαιρετικό ανθρώπινο δυναμικό μας, το οποίο με πρωτόγνωρους ρυθμούς εγκαταλείπει την πατρίδα προς ανεύρεση εργασίας στο εξωτερικό.

Προσβλέπουμε στη δημιουργία ενός κράτος δικαίου, που θα λειτουργεί ως εγγυητής των θεσμών και όχι ως τροχονόμος της διαπλοκής. Όλοι οι Έλληνες είναι ίσοι απέναντι στο νόμο, όπως το Σύνταγμα ορίζει, με ίσες ευκαιρίες, δικαιώματα και υποχρεώσεις.

Στεκόμαστε απέναντι σε κάθε προσπάθεια αλλοίωσης της πολιτιστικής μας ταυτότητας και της επιχειρούμενης από το καθεστωτικό πολιτικό σύστημα ισλαμοποίησης της Ελλάδας.

Επιδιώκουμε να αναδεικνύονται οι άριστοι στους χώρους της επιστήμης, της εργασίας, του πολιτισμού και της επιχειρηματικότητας, επιδιώκοντας ένα καλύτερο αύριο για την πατρίδα μας, για τις νέες γενιές, προς αποφυγήν άλλης μεταναστευτικής αιμορραγίας νέων επιστημόνων αλλά και εργατικού δυναμικού στο εξωτερικό, όπως τούτο έλαβε χώρα κατά επαχθή τρόπο κατά τη ζοφερή περίοδο των μνημονίων.

Σαλπίζουμε και προσκαλούμε σε συμπαράταξη μαζί με όλους τους ελληνόψυχους, που έχουν εθνική συνείδηση και καρδιά, τον νέο άνθρωπο, τον νοικοκύρη, τον αγρότη, τον δημόσιο υπάλληλο, τον ελεύθερο επαγγελματία, τον πολύτεκνο, τον άνεργο, τον φοιτητή, που ονειρεύεται να σπουδάσει σε ένα καθαρό πανεπιστήμιο, χωρίς καταλήψεις και απουσίες μαθημάτων, όλους αυτούς που οραματίζονται την Ελλάδα που μας αξίζει.

Πρέπει να αποκατασταθεί η εμπιστοσύνη στις σχέσεις πολίτη-κράτους, όπου προδόθηκε και αποδομήθηκε τις τελευταίες δεκαετίες στη χώρα μας.

Αναγνωρίζουμε τον ρόλο της εκκλησίας μας ως συνθεμελιωτή του έθνους των Ελλήνων και θεματοφύλακα της γλώσσας και των παραδόσεων.

Στηρίζουμε τις ένοπλες δυνάμεις και τα σώματα ασφαλείας ως βασικούς πυλώνες ισχύος του έθνους μας.

Στηρίζουμε την ελληνική οικογένεια ως το βασικό υγιές κύτταρο της κοινωνίας μας, ενισχύοντας και προστατεύοντάς την με κάθε μέσο, βάζοντας ένα τέλος στην υπογεννητικότητα που μαστίζει το έθνος μας.

Εν κατακλείδι, οι προτεραιότητές μας είναι: η καθ’ οιονδήποτε σύννομο τρόπο άμεση αναστολή των πλειστηριασμών και η γενναία προστασία των καθημαγμένων δανειοληπτών οποιασδήποτε μορφής δανεισμού, εν είδει σεισάχθειας, επιδιώκοντας κατά τον τρόπο την ανακούφιση των ευπαθών και οικονομικά ευάλωτων συμπολιτών μας.

Επίσης άμεση θεσμοθέτηση δυνατότητας δυναμικής εξωδικαστικής διαπραγμάτευσης των δανειοληπτών με τα funds σχετικώς με τις ληξιπρόθεσμες οφειλές τους, τα οποία σφυροκοπούν ανελέητα και αδυσώπητα τα ελληνικά νοικοκυριά.

Άμεση θέσπιση ανασχετικού νόμου για την ασυδοσία και την επίδειξη καταχρηστικής και έκνομης συμπεριφοράς των εισπρακτικών εταιρειών, οι οποίες εκβιάζουν ευθέως τους δανειολήπτες, καταστρατηγώντας κατ’ αυτόν τον τρόπο την έννομη τάξη και στραγγαλίζοντας κάθε αμυντικό τους δικαίωμα.

Διεύρυνση των δυνατοτήτων ασκήσεως ενδίκων βοηθημάτων και μέσων υπέρ δανειοληπτών και κατά τη λήψη καταδιωκτικών μέτρων εις βάρος των πολιτών, αναγκαστικές κατασχέσεις και πλειστηριασμοί.

Άμεση επίλυση του οξέος δημογραφικού με τη διασφάλιση οικονομικών κινήτρων για τις νέες οικογένειες και την προώθηση φοροελαφρύνσεων προς τις πολύτεκνες οικογένειες, καθότι για εμάς έχει προτεραιότητα η ελληνική παραδοσιακή οικογένεια, θεμέλιο συστατικό της διαχρονικότητας της ελληνικότητας και της εθνικής μας ταυτότητας εις το διάβα των αιώνων.

Άμεσα μέτρα τώρα τα οποία έχουν να κάνουν με κρατική επιδότηση ενοικίων για τη διευκόλυνση φοιτητών ανά την επικράτεια, υποστηρίζοντας κατ’ αυτόν τον τρόπο, εμμέσως πλην σαφώς, τη μικρομεσαία οικογένεια.

Προτείνουμε τη θωράκιση της ελληνικής οικογένειας, η οποία πλήττεται εκ βάθρων εξαιτίας της εισβολής νέων ηθών και επείσακτων θεσμών, οι οποίοι εργαλειοποιούν για πολιτικούς λόγους και αλλότριους σκοπούς τις ιδιαιτερότητες μιας ορισμένης κοινωνικής ομάδας.

Για τον λόγο αυτόν, προτείνουμε την εφαρμογή του θεσμού του «pride family», ενός επιτυχημένου θεσμού, ο οποίος χαίρει υποδοχής στη γειτονική Ιταλία της Τζόρτζια Μελόνι. Ζητούμε τον εξορθολογισμό της μεταναστευτικής πολιτικής και τη σαφή διάκριση του όρου «οικονομικού μετανάστη» με αυτόν του «πρόσφυγα», την άμεση απέλαση των παράνομων μεταναστών και την αυστηρότερη φύλαξη των θαλασσίων και χερσαίων συνόρων μας, κατάργηση του υφιστάμενου νόμου ο οποίος χορηγεί αφειδώς και με ευσύνοπτες διαδικασίες υπηκοότητα σε αλλοδαπούς, με όλα τα συνεπακόλουθα αυτής προνόμια, εξομοιώνοντας άμεσα με τον Έλληνα πολίτη, εξυγίανση του πολυδαίδαλου καταρρέοντος δημοσίου συστήματος υγείας, το οποίο πνέει τα λοίσθια, στερούμενο στοιχειωδώς τις βασικές παροχές-υπηρεσίες υγείας προς τους πολίτες, όπως ανύπαρκτα ασθενοφόρα για την άμεση διακομιδή των ασθενών, έλλειψη υγειονομικού προσωπικού, έλλειψη του προσήκοντος τεχνικού εξοπλισμού, εμφανίζοντας συνάμα ιδιαίτερα προβλήματα οργάνωσης στις ΜΕΘ.

Συνοψίζοντας, στο σημερινό σύστημα υγείας θα δίναμε τον τίτλο «πεθαίνοντας στους δρόμους». Είναι ντροπή για την Ελλάδα του 2023 ο μέσος Έλληνας πολίτης, παρά το γεγονός ότι καταβάλλει μια ζωή ασφαλιστικές εισφορές, δεν απολαμβάνει τις ανάλογες υπηρεσίες σε ένα ανύπαρκτο σύστημα υγείας, σε αντίθεση με το ιδιωτικό σύστημα υγείας των προνομιούχων, στο οποίο οι ολίγοι προνομιούχοντες και κεφαλαιοκράτες έχουν αποκλειστική πρόσβαση.

Τέλος, κλείνοντας με τα εθνικά μας θέματα, φυλάττουμε Θερμοπύλες και δεν θα επιτρέψουμε να θιγεί έτι περαιτέρω η εθνική μας αξιοπρέπεια, όπως αυτή επλήγη ανεπανόρθωτα από την προδοτική Συμφωνία των Πρεσπών και την αναθεώρηση της οποίας επιφυλάσσουμε και προτείνουμε την ανακήρυξη της ελληνικής ΑΟΖ με την Κύπρο, επέκταση χωρικών υδάτων στα δώδεκα ναυτικά μίλια, όπως προβλέπεται από το Διεθνές Δίκαιο, καμμία προσφυγή στη Χάγη, προστασία της ελληνικής μειονότητας στη Βόρειο Ήπειρο, δικαίωμα ψήφου στην ομογένεια. Τα σύνορά μας είναι τα όρια της πατρίδας μας και η πατρίδα μας είναι το σπίτι μας, όπου αναπτύσσουμε την προσωπικότητά μας και τη ζωή μας, τιμώντας ζώντες και νεκρούς οι οποίοι θυσιάστηκαν με αυταπάρνηση για να είμαστε σήμερα ελεύθεροι και να ευημερούμε, διότι τούτο το οφείλουμε στην παράδοσή μας, στο ένδοξο ηρωικό παρελθόν μας, αλλά και στην ιστορία μας.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε τον κ. Στίγκα. Πολύ συντομότερος από τον διατεθειμένο χρόνο. Πάμε ανησυχητικά καλά!

Καλώ τώρα στο Βήμα τον κ. Κυριάκο Βελόπουλο, Πρόεδρο της Κοινοβουλευτικής Ομάδας Ελληνική Λύση για τη δική του ομιλία επί των προγραμματικών δηλώσεων.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε. Θα πάρω και τους προηγούμενους χρόνους, αν θέλετε!

Κατ’ αρχάς, θα ήθελα να ευχαριστήσουμε, ως Ελληνική Λύση, τον ελληνικό λαό για την εμπιστοσύνη του για τέταρτη συνεχόμενη φορά. Για πρώτη φορά στα πολιτικά χρονικά ένα μικρό κόμμα μπορεί και τέταρτη φορά να εισέρχεται στο ελληνικό Κοινοβούλιο. Δεν έχει ξαναγίνει ποτέ αυτό στα χρονικά της νεότερης πολιτικής ιστορίας!

(Χειροκροτήματα από την πτέρυγα της Ελληνικής Λύσης)

Έτσι, λοιπόν, δεσμευόμαστε ενώπιον Θεού και ανθρώπων ότι θα συνεχίσουμε να αγωνιζόμαστε για τα δίκαια του ελληνικού λαού, με πρόγραμμα, σχέδιο, προτάσεις.

(Χειροκροτήματα από την πτέρυγα της Ελληνικής Λύσης)

Ακούγοντας τους προηγούμενους συνομιλητές και Προέδρους των κομμάτων, έχω να παρατηρήσω ότι ουδείς μίλησε για την ουσία της ομιλίας του Έλληνα Πρωθυπουργού.

Σήμερα ο Έλληνας Πρωθυπουργός ήρθε και επιδοκίμασε μία κορυφαία πολιτική φυσιογνωμία της πολιτικής ιστορίας, τον Ουίνστον Τσόρτσιλ. Τι είχε πει; «Πολιτική ικανότητα είναι να παρουσιάζεις σήμερα τι θα γίνει αύριο και να εξηγείς αύριο γιατί δεν έγινε». Αυτά μας είπε σήμερα ο Πρωθυπουργός. Μας εξήγησε ότι δεν έκανε κάποια πράγματα και θα τα επαναλάβει τώρα. Και θα σας αποδείξω το γιατί.

Έχω μπροστά μου το πρόγραμμα της Νέας Δημοκρατίας 2019 - 2023. Αυτό εδώ. Τότε έλεγε «ισχυρή ανάπτυξη - αυτοδύναμη Ελλάδα». Θα πάμε σταχυολογώντας σε μερικά σημεία των δεσμεύσεων του Έλληνα Πρωθυπουργού και αναρωτιέμαι αν πρέπει να τον εμπιστευτούμε κιόλας.

Λέει: «Μείωση ΕΝΦΙΑ, έκπτωση φόρου για ενεργειακή λειτουργία». Όσον αφορά στη μείωση του ΕΝΦΙΑ, μπράβο, την κάνατε τη μείωση! Αυξήσατε, όμως, τις αντικειμενικές αξίες και εισπράξατε τα ίδια έσοδα και περισσότερα. Άρα, λοιπόν, καμμία μείωση δεν κάνατε, αλχημεία κάνατε.

Πάμε παρακάτω, σε ένα προς ένα. Στον πρωτογενή τομέα και τη μεταποίηση τροφίμων, σύμφωνα με το πρόγραμμά σας, θα δίνατε 20 δισεκατομμύρια ευρώ. Λέγατε: «Καταργούμε σταδιακά το τέλος επιτηδεύματος και την ειδική εισφορά αλληλεγγύης. Μειώνουμε ΦΠΑ, με καθιέρωση δύο βασικών συντελεστών, 11% και 22%, από 13% και 24%». Δεν το κάνατε. Αυτές είναι οι δεσμεύσεις σας του 2019.

Πάμε παρακάτω. Άλλη δέσμευση. Εδώ είστε γεμάτοι δεσμεύσεις. Γιατί είναι πραγματικά κάποιος να απορεί, όχι με την πολιτική θρασύτητα, αλλά με την κοντή μνήμη του Έλληνα Πρωθυπουργού. Νομίζει ότι απευθύνεται εδώ μέσα σε ανθρώπους που δεν θυμούνται. Όμως, έχετε ένα πρόβλημα. Τώρα θα έχετε πραγματική αντιπολίτευση, με επιχειρήματα, με σχέδιο και αποδείξεις. Δεν θα κοροϊδεύετε τον ελληνικό λαό συνέχεια.

(Χειροκροτήματα από την πτέρυγα της Ελληνικής Λύσης)

Πάμε σε άλλο. Το 2019 λέγατε ότι «δίνουμε τη δυνατότητα για ελεύθερη επιλογή του οικογενειακού γιατρού». Ούτε αυτό έγινε. Θέλετε και άλλα;

Εν πάση περιπτώσει, για να μη σας κουράζω, ό,τι είπε σήμερα είναι «copy – paste» των δικών του δεσμεύσεων του 2019. Πώς να πιστέψεις, λοιπόν, έναν άνθρωπο ο οποίος ψευδόμενος συλλαμβάνεται και λέει ότι δεν λέει ψέματα;

Θα πω, λοιπόν, στον Έλληνα Πρωθυπουργό τι είπε ο ίδιος πριν από λίγα λεπτά. Επικαλέστηκε τον Κωνσταντίνο Καραμανλή, τον γενάρχη της Νέας Δημοκρατίας. Θα «τρίζουν τα κόκαλά του», όχι τίποτε άλλο. Τι είπε; Ότι «ακολουθώντας τις επιταγές του Καραμανλή…». Ξεχνάει ότι εκείνος έκανε κρατική την «ΟΛΥΜΠΙΑΚΗ», τα τρένα, τα λιμάνια, τα αεροδρόμια και αυτός τα ξεπουλάει. Νέα Δημοκρατία είστε. Αποφασίστε τι είστε ιδεολογικά.

(Χειροκροτήματα από την πτέρυγα της Ελληνικής Λύσης)

Πάμε στο επόμενο. Το 2019 μιλούσε πάλι για την επενδυτική βαθμίδα. Πάλι το ίδιο παραμύθι, πάλι οι ίδιες υποσχέσεις. Αυτά –ακούστε- θα τα βρείτε μπροστά σας. Μας είπε σήμερα με περηφάνια -αφού ήμουν έτοιμος να τον χειροκροτήσω- ότι αποπληρώσαμε το δάνειο με 5 δισεκατομμύρια ευρώ. Το δάνειο είναι 50 δισεκατομμύρια ευρώ. Δώσαμε τα 5 δισεκατομμύρια ευρώ και μιλάει για αποπληρωμή δανείων.

Μιλάει για αυξήσεις δημοσίων υπαλλήλων. Τα είπε εδώ. Πόσες θα είναι οι αυξήσεις; Γιατί αν πραγματικά μιλάμε για ισόποση αύξηση αυτού που έχασε ο δημόσιος υπάλληλος, είναι το 15%, ίσο με τον πληθωρισμό. Θα του δώσετε 15% του δημοσίου υπαλλήλου; Αυτό περιμένουμε να ακούσουμε.

Είπε, επίσης, για μείωση φόρου 1.000 ευρώ για όσους έχουν τρία παιδιά. Τι λογική, σε μια χώρα που πεθαίνει δημογραφικά, που τελειώνει ο πληθυσμός της, να δίνεις 1.000 ευρώ έκπτωση φόρου; Έτσι θα γεννηθούν Έλληνες; Αλλά, ξέχασα, το μυαλό του Έλληνα Πρωθυπουργού είναι στα επιδόματα. Στα επιδόματα, όμως, στον Χασάν και στον Ιμπραήμ, που να τα πάρουν αν έχω, αλλά, αν δεν έχω, γιατί να τα δώσω; Θα τα δώσω στον Γιώργο, στον Νίκο, στον Σταύρο, στη Γεωργία, στη Σταυρούλα, για να κάνουν Ελληνόπουλα. Αυτή είναι η ποιοτική μας διαφορά.

(Χειροκροτήματα από την πτέρυγα της Ελληνικής Λύσης)

Έχουμε και ένα άλλο κόλπο, μία καλή δουλειά: Ασφάλιση σπιτιών! Εντελώς συμπτωματικά η «ΕΘΝΙΚΗ ΑΣΦΑΛΙΣΤΙΚΗ» πήγε στη CVC. Συμπτωματικό είναι αυτό. Δεν θα μιλήσω για οικογενειακές σχέσεις εδώ. Το προσπερνώ. Προσωπικά χτυπήματα από την Ελληνική Λύση δεν θα ακουστούν ποτέ εδώ μέσα. Θα μιλάμε πολιτικά.

(Χειροκροτήματα από την πτέρυγα της Ελληνικής Λύσης)

Επίσης, λέει ότι μέσα στην τετραετία ο κατώτατος μισθός θα πάει στα 900 ευρώ. Να ρωτήσω κάτι τους Νεοδημοκράτες; Σοβιετία είμαστε; Θα επιβάλλετε εσείς στον ιδιώτη επιχειρηματία τι μισθό θα δώσει; 1.200 ευρώ ή και 1.500 ευρώ θέλουμε εμείς. Όμως, δώστε τα χρήματα αυτά -από πού; Θα τολμήσετε;- από την πάταξη του λαθρεμπορίου πετρελαίου, από τις ανεξάρτητες αρχές. Από εκεί μπορούν να βγουν τα δισεκατομμύρια και όχι από την τσέπη του Έλληνα με φόρο. Πάλι κάνετε λάθος.

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα. Μείωση τεκμηρίων κατά 30%. Είμαστε η μοναδική χώρα που έχει τεκμήρια! Τεκμήρια για το παιδί, τεκμήρια διαβίωσης, τεκμήρια για το δεύτερο παιδί, τεκμήρια για το τρίτο. Τι παγκόσμια πρωτοτυπία! Μιλάμε για μυαλά - Αϊνστάιν οικονομολόγων, οι οποίοι σκέφτονται το βράδυ τι πρέπει να κάνουν και εφευρίσκουν τα τεκμήρια!

Επίσης, να σας πω και κάτι ακόμα. Δείξτε μου μία χώρα που έχει ηλεκτρονικούς πλειστηριασμούς, έστω μία ευρωπαϊκή, μία! Η μοναδική είναι η Ελλάδα. Τεράστια επιτυχία και αυτή!

Πάμε στην πάταξη φοροδιαφυγής. Είπε για την πάταξη φοροδιαφυγής, θέλει να κάνει κυνηγούς κεφαλών τους εφοριακούς πάλι και να κυνηγούν τους Έλληνες. Τι λέει η Ελληνική Λύση, η μόνη σοβαρή πολιτική φωνή; Λέει, οριζόντιος φόρος 15% σε έσοδα και έξοδα, αφαίρεση και φορολόγηση εκεί.

(Χειροκροτήματα από την πτέρυγα της Ελληνικής Λύσης)

Ιχνηλάτηση του λαθρεμπορίου καυσίμων. Πήγε να το κάνει ο ΣΥΡΙΖΑ, αλλά έκανε πίσω. Έτσι δεν είναι, κύριε Παππά; Πήγατε να το κάνετε, αλλά κάποιοι λαθρέμποροι φίλοι ή εχθροί, σας φόβισαν. Εμείς, λοιπόν, θα κάνουμε την ιχνηλάτηση και θα μαζέψουμε τα 10 δισεκατομμύρια ευρώ που κλέβουν οι εφοπλιστές και οι λαθρέμποροι πετρελαίου.

(Χειροκροτήματα από την πτέρυγα της Ελληνικής Λύσης)

Και ζητάμε τη βοήθεια όλων υμών, αρκεί να ενωθούν πραγματικά οι δυνάμεις χωρίς προσωπικές ακρότητες και ούτε απλές φωνές διαμαρτυρίας, αλλά προτάσεις.

Ακούστε τώρα. Εγώ το πρωί ξεκινώντας από το σπίτι μου για να έρθω στην Αθήνα, πήρα το μετρό του κ. Μητσοτάκη, αλλά δεν είχε να βγάλω εισιτήριο. Είναι σταματημένο στην Εγνατία Οδό. Ο Πρωθυπουργός μας έλεγε ότι το 2021 θα είναι έτοιμο, μετά μας πήγε στο 2022, τώρα θα μας πάει στο 2024. Και ακόμη, κύριε Καλαφάτη μου, περιμένουμε το μετρό στο αεροδρόμιο Θεσσαλονίκης. Εάν μου δείξετε μία χώρα που έχει μετρό χωρίς να συνδέεται με το αεροδρόμιο, αυτή μπορεί να είναι της Αφρικής. Όχι η Θεσσαλονίκη. Δεν αξίζει αυτό το πράγμα η νύμφη του Θερμαϊκού. Δεν αξίζει αυτό το πράγμα η Μακεδονία μας. Δεν αξίζει αυτό το πράγμα, αυτό που κάνετε, να κοροϊδεύετε τον ελληνικό λαό.

(Χειροκροτήματα από την πτέρυγα της Ελληνικής Λύσης)

Πάμε και στο επόμενο, σε μία απορία. Ο κύριος Πρωθυπουργός αγάπησε τη Μακεδονία, τον Μέγα Αλέξανδρο και πήγε και έκανε ομιλία κάτω από τον Βουκεφάλα. Σε μία στιγμή το πίστεψα, ότι μπορεί να είναι και ο Μέγας Αλέξανδρος! Μετά, όμως, είδα το Υπουργικό Συμβούλιο και την απαξία για τη Μακεδονία. Ούτε ένας Υπουργός Μακεδόνας! Αυτή είναι η αγάπη του Έλληνος Πρωθυπουργού προς τη βόρεια Ελλάδα, προς τη Μακεδονία, προς τη Θράκη, τη Θεσσαλία, όλη την Ελλάδα! Δεν του αρέσει η επαρχία. Νιώθει μεγαλοαστός, δικαίωμά του. Εμείς αγαπάμε τη Μακεδονία, αγαπάμε τη Θράκη, αγαπάμε τους Έλληνες όπου κι εάν κατοικοεδρεύουν.

(Χειροκροτήματα από την πτέρυγα της Ελληνικής Λύσης)

Ούτε ένας Υπουργός από τη Μακεδονία, μα ούτε ένας!

Και ως Κρητικός, για πέμπτη φορά εγκαινίασε τον ΒΟΑΚ. Πήγε για πέμπτη φορά και εγκαινίασε τον ΒΟΑΚ! Είκοσι χρόνια πηγαίνω στην Κρήτη, είκοσι χρόνια ακούω ΒΟΑΚ, βόας έγινε και ΒΟΑΚ δεν έγινε. Γιατί το λέω αυτό; Δεν έχει πει ο κ. Μητσοτάκης στους Κρητικούς ότι για να πάνε από το Ηράκλειο στα Χανιά θέλουν πήγαινε-έλα 50 ευρώ διόδια; Άλλη κλοπή του ελληνικού λαού! Πληρώνει τέλη κυκλοφορίας και από πάνω πληρώνει σε νταβατζήδες και τα διόδια. Τέρμα τα διόδια. Ή θα πληρώνουμε τέλη κυκλοφορίας ή διόδια, όχι και τα δύο. Είναι παράνομο, είναι αντισυνταγματικό.

(Χειροκροτήματα από την πτέρυγα της Ελληνικής Λύσης)

Πάμε και στο επόμενο. Ήρθε εδώ και μας είπε ο κύριος Πρωθυπουργός ότι πήραμε λεφτά από το Ταμείο Ανάκαμψης. Ξαφνικά κοιτάμε πάνω όλοι μαζί και πέφτουν πεντακοσάευρα. Πήραμε λεφτά! Δεν λέει, όμως, στον ελληνικό λαό ότι τα λεφτά αυτά είναι δανεικά. Τουλάχιστον ένα ποσό των 9 δισεκατομμυρίων ευρώ είναι δανεικά, είναι λεφτά με τόκο, τα οποία θα επιστρέψουμε πίσω.

Πείτε, επίσης, ότι τα λεφτά αυτά έχουν εγγύηση του ελληνικού δημοσίου. Δηλαδή, εάν ο ιδιώτης πάρει το δάνειο και δεν θα το αποπληρώσει, ποιος θα το πληρώσει; Ο κ. Μητσοτάκης; Όχι. Ο Γιώργος από το Κερατσίνι, ο Σταύρος από το Κορδελιό, ο κ. Γιώργος από τον Άβαντα στην Αλεξανδρούπολη, αυτοί θα τα πληρώσουν. Ωραίοι είστε! Παίρνετε δάνεια, τα δίνετε στους κολλητούς και, εάν δεν τα πληρώσουν οι κολλητοί, όπως τα γνωστά θαλασσοδάνεια, θα τα πληρώσει ο κάθε μεροκαματιάρης. Αυτό που κάνετε είναι έγκλημα, γιατί επιφορτίζετε και με άλλα χρέη τους Έλληνες, γιατί διογκώνετε το ιδιωτικό και το δημόσιο χρέος.

Ακούστε τώρα το εξής. Μου θυμίζει αυτόν που έχει καταντήσει την Ελλάδα επαίτη και ζητιάνο. Μόλις ακούει δανεικά ο Πρωθυπουργός, τρέχει να πάρει δανεικά. Είμαστε με τα καλά μας; Αυτό είναι παραγωγικό μοντέλο; Αυτό είναι παραγωγή πλούτου; Αυτό είναι ισχυρή χώρα, να τρέχεις για δανεικά; Εάν θέλετε να πάρετε δανεικά, να τα εγγυηθεί η ίδια η Νέα Δημοκρατία που δεν έχει πληρώσει ποτέ τα δικά της δάνεια, τα 400 εκατομμύρια ευρώ!

(Χειροκροτήματα από την πτέρυγα της Ελληνικής Λύσης)

Είναι και το ΠΑΣΟΚ. Εγώ τουλάχιστον είμαι ακριβοδίκαιος. Και αυτοί χρωστάνε 350 εκατομμύρια ευρώ.

**ΜΙΧΑΗΛ ΚΑΤΡΙΝΗΣ:** …(Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ε, τι να κάνουμε, αφού τα χρωστάς κι εσύ. Εγώ φταίω; Αφού τα χρωστάτε, κύριε Κατρίνη μου, τι να κάνω; Τα χρωστάτε. Εγώ φταίω που τα χρωστάτε;

**ΜΙΧΑΗΛ ΚΑΤΡΙΝΗΣ:** Και τα πληρώνουμε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Άμα τα πληρώνατε, θα ήμασταν όλοι καλά.

**ΜΙΧΑΗΛ ΚΑΤΡΙΝΗΣ:** …(Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάμε στην ουσία. Δεν είναι σπέκουλα, είναι η αλήθεια. Είναι η αλήθεια, κύριε Κατρίνη. Ενοχλεί η αλήθεια.

**ΠΡΟΕΔΡΟΣ (Κωνσταντίνος Τασούλας):** Όχι διακοπές, όχι διακοπές.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ενοχλεί η αλήθεια, όπως πάντα, ενοχλεί το ΠΑΣΟΚ η αλήθεια, αλλά δεν πειράζει. Θα τη λέμε εμείς και ας ενοχλείται και το ΠΑΣΟΚ και η Νέα Δημοκρατία και όλοι οι υπόλοιποι.

Πάμε στην παιδεία. Ήρθε εδώ, μας μίλησε για μεταρρυθμίσεις, κάλεσε και το ΠΑΣΟΚ σώνει και καλά να συρθεί πίσω τους για να ψηφίσουν, λέει, τα ιδιωτικά πανεπιστήμια. Για να είμαστε σοβαροί, αν θέλετε να μιλήσουμε σοβαρά για ιδιωτικά πανεπιστήμια, να μιλήσουμε σοβαρά. Να έρχεστε εδώ, όμως, και να απειλείτε ή έμμεσα να εκβιάζετε κόμματα πολιτικά να συρθούν πίσω από την επιλογή σας, είναι λάθος. Και θα σας αποδείξω γιατί. Τα ίδια λέγατε για την πανεπιστημιακή αστυνομία. Πού είναι τώρα η πανεπιστημιακή αστυνομία; Πού πήγε; Διακτινίστηκε. Δίπλα σε κάποιον Βουλευτή, σε κάποιο Υπουργό, σε κάποιο γραφείο. Ούτε αυτό δεν μπορέσατε να κάνετε. Απλά προσλάβατε κόσμο, δικά σας παιδιά. Εσείς τα δικά σας παιδιά τα βολεύετε, τα παιδιά των Ελλήνων, όμως, δεν σας ενδιαφέρουν.

Εμάς πρωτίστως μας ενδιαφέρουν τα παιδιά των Ελλήνων και όχι τα παιδιά του κόμματός μας και του κομματικού σωλήνα. Αυτή είναι η ποιοτική διαφορά της Ελληνικής Λύσης.

(Χειροκροτήματα από την πτέρυγα της Ελληνικής Λύσης)

Πήγε στα σπίτια και μας είπε ότι θα κάνει δεκατέσσερις, δεκαπέντε χιλιάδες σπίτια. Να το δεχτώ, είναι μία καλή πράξη, αλλά ένας Πρωθυπουργός πρώτιστα ενδιαφέρεται να βρει λύση για τα επτακόσιες χιλιάδες κόκκινα δάνεια που κινδυνεύουν να χάσουν τα σπίτια τους και μετά να ασχοληθεί με τα δεκατέσσερις χιλιάδες σπίτια που θα κάνει.

Σώστε τα σπίτια των Ελλήνων. Διαγραφή τώρα. Κούρεμα, όπως κάνατε σε εφοπλιστές, μεγαλοκαναλάρχες κολλητούς σας.

(Χειροκροτήματα από την πτέρυγα της Ελληνικής Λύσης)

Κούρεμα όλων των δανείων. Θέλετε ονόματα; Πηλαδάκης. Καζινάρχης. Θέλετε κι άλλα ονόματα; «ΠΡΩΤΟ ΘΕΜΑ». Θέλετε κι άλλα ονόματα να σας πω; Τα έχω πει πολλές φορές. Το θέμα είναι ότι δεν κάνετε τίποτα.

Ακούστε τώρα. Ήρθε εδώ και μας είπε ότι επιτέλους θα αυξηθεί ο χρόνος περαιώσεως των δικαστηρίων. Θα κάνουμε, λέει, ταχύτερες δικαστικές αποφάσεις με ηλεκτρονικά μέσα. Μα το έχετε κάνει ήδη. Το πετύχατε αυτό. Η δικαιοσύνη απονέμεται πολύ πιο γρήγορα. Ένα παράδειγμα θα σας δώσω. Σε οκτώ ημέρες έβγαλε απόφαση ο Άρειος Πάγος για να παίρνουν τα σπίτια τα funds.

(Χειροκροτήματα από την πτέρυγα της Ελληνικής Λύσης)

Πόσο πιο γρήγορα πια! Πόσο πιο γρήγορα, κύριε Βορίδη μου!

Έξι μήνες κάνει, οκτώ μήνες, έναν χρόνο, σε οκτώ ημέρες! Φαστ τρακ διαδικασίες! Γιατί, όπως είχα αποδείξει από του Βήματος της Βουλής, πολλοί εξ αυτών, αγαπητοί συνάδελφοι, πολιτικοί, κομματικά παιδιά έχουν δικά τους call center, αλλά έχουν και δικές τους σχέσεις με τα funds. Είναι οι ίδιοι άνθρωποι αυτοί, τα «κοράκια» που εξυπηρετούν και υπηρετούν κόμματα και παρατάξεις.

Πάμε και στο επόμενο. Πράσινη ανάπτυξη. Εδώ τι να πει κάποιος. Διότι είναι ευαίσθητος ο Πρωθυπουργός με το περιβάλλον. Έχει μία ιδιαίτερη ευαισθησία με τις ανεμογεννήτριες. Εγώ δεν λέω ότι έχει σχέση με αυτούς που τις φέρνουν εδώ, τους Γερμανούς φίλους του που τις πουλάνε. Όχι. Καμμία σχέση. Λέω, όμως, ότι δεν μπορείς να βάζεις όπου να ’ναι ανεμογεννήτριες και να έρχεται η Κομισιόν και η Ευρωπαϊκή Επιτροπή και να σου βάζει πρόστιμο να πληρώνεις 100 εκατομμύρια ευρώ κάθε χρόνο γιατί πήγατε και βάλατε ανεμογεννήτριες σε περιοχές «NATURA». Δηλαδή, πόσο ευαίσθητοι είστε με το περιβάλλον; Να πληρώνουμε και 100 εκατομμύρια ευρώ.

Το χειρότερο απ’ όλα που είπε, ήρθε εδώ και υποσχέθηκε ως νέος πολιτικός-Χουντίνι, ότι σε έξι χρόνια θα παράγουμε 80%, λέει, ενέργεια από αιολικά πάρκα. Δεν βγαίνει με τίποτα. Αυτό που είπε ο Πρωθυπουργός δεν βγαίνει με τίποτα, όχι μόνο γιατί δεν υπάρχουν μπαταρίες αποθηκεύσεως, όχι μόνο γιατί δεν γίνεται. Αφήστε τα αυτά, αφήστε τα. Γιατί; Για έναν και μόνο λόγο. Πρέπει ο καθένας από εμάς να κουβαλάει και μία ανεμογεννήτρια μαζί του, να έχουμε δέκα εκατομμύρια ανεμογεννήτριες. Αυτοί είναι. Δηλαδή, έρχεται εδώ και κοροϊδεύει, το καταλαβαίνετε;

Κοροϊδεύει τον ελληνικό λαό και νομίζει ο Πρωθυπουργός, ο αξιότιμος κύριος Πρωθυπουργός, ότι μπορούν να τρώνε σανό οι Έλληνες εσαεί. Δεν τρώνε σανό πλέον οι Έλληνες. Σας ψήφισαν, ναι. Ας είναι καλά τα μέσα ενημερώσεως και ο Γκρίνμπεργκ. Θα τα πούμε σε λίγο αυτά. Πάλι σε πράσινο πέσατε. Γκρίνμπεργκ. Πράσινος. Αντί για Γκρίνμπεργκερ, τον λέτε Γκρίνμπεργκ, πράσινος. Να μας πείτε, όμως, αυτός ο Γκρίνμπεργκ, ο επικοινωνιολόγος σας, από πού πληρώνεται. Από το κόμμα; Πόσα λεφτά του δώσατε; Ο πιο ακριβός επικοινωνιολόγος στον κόσμο. Πόσα του δώσατε;

Αν τον πλήρωσε το κόμμα, κύριε Παππά, της Νέας Δημοκρατίας, λέω εγώ: «Αυτοί είναι χρεωκοπημένοι. Χρωστάνε 300 - 400 εκατομμύρια ευρώ. Δεν τα πληρώνουν αυτά, αλλά πληρώνουν τον Γκρίνμπεργκ για να δολοφονεί χαρακτήρες». Θα τα πούμε στην πορεία.

Εάν πληρώνεται από κάπου αλλού και είναι δωρεάν η παροχή, σημαίνει ότι έχουμε έναν ξένο πολίτη, ο οποίος παρεμβαίνει στις εκλογές τις ελληνικές. Άρα και εδώ υπάρχει θέμα ηθικής τάξεως. Τι είπα; Ηθικής τάξεως; Όταν μιλάς με Νέα Δημοκρατία και ηθική τάξη, είναι μαλωμένες οι έννοιες.

Πάμε στο εθνικό σχέδιο προσεισμικών ελέγχων. Πέρυσι –επαναλαμβάνω πέρυσι- εδώ τα κατέθεσα και σας έδωσα μία ολόκληρη μελέτη για προσεισμικούς ελέγχους και γελούσατε και σήμερα το ανακοίνωσε ο Πρωθυπουργός. Πηγαίνετε στα Πρακτικά, πείτε στον Πρωθυπουργό να πάρει έτοιμη τη μελέτη, μην πληρώσει πάλι κάνα διακοσάρι χιλιάδες, πεντακοσάρι χιλιάδες. Έτοιμη είναι η μελέτη. Πηγαίνετε πάρτε την από τα Πρακτικά της Βουλής ή να σας την προσκομίσουμε εμείς, αν θέλετε.

Πάμε τώρα στην πολιτική προστασία. Προειδοποιώ τη Νέα Δημοκρατία ότι ήρθε το καλοκαίρι. Δεν έχουμε πάρει ούτε ένα αεροσκάφος πυροσβεστικό. Δεν έχουμε πυροσβεστικά αεροσκάφη. Τα μισά και παραπάνω είναι με προβλήματα από ανταλλακτικά. Το είχαμε πει τον Γενάρη μήνα. Εδώ ήταν ο Πρωθυπουργός. Του είχα πει ότι δεν έχετε πάρει πυροσβεστικά. Μη θρηνήσουμε πάλι θύματα, μη θρηνήσουμε καμένες περιουσίες και λέμε ότι δεν ξέραμε, δεν γνωρίζαμε, δεν προκάναμε, δεν φτάσαμε. Ε, λοιπόν, αυτό το «δεν ήξερα, δεν γνώριζα» κάποια στιγμή πρέπει να είναι «αναλαμβάνω και την ευθύνη σοβαρά».

Πάμε και στο επόμενο. Ήρθε ο Πρωθυπουργός εδώ και μας είπε για τη Χάγη. Δεν κατάλαβα. Για να ρωτήσω κάτι απλό εγώ τώρα: Τι σχέση έχει ένα δικαστήριο που αφορά την ΑΟΖ, δηλαδή ένα δικαστήριο που είναι στο Αμβούργο;

Κύριε Βορίδη, επειδή δεν είναι εδώ ο Πρωθυπουργός, να σας πω ότι δεν θα πρέπει να πάμε στη Χάγη, πρέπει να πάμε εδώ. Αυτό είναι το δικαστήριο του Αμβούργου. Αυτό εδώ. Εδώ πρέπει να πάει ο Πρωθυπουργός, γιατί για την ΑΟΖ πηγαίνεις στο Αμβούργο, στη Χάγη πηγαίνεις για άλλους λόγους, αν το πακέτο διεκδικήσεων της Τουρκίας είναι μεγαλύτερο από την ΑΟΖ. Εδώ πρέπει να πάτε. Γιατί μιλάτε για Χάγη; Ποιες είναι οι δεσμεύσεις της Κυβερνήσεως στη Χάγη; Τι προαπαιτούμενα έθεσε η Τουρκία; Πείτε μας, γιατί αν δεν μας τα πείτε, θα επιβεβαιώσετε την Ελληνική Λύση, που εδώ και ενάμιση χρόνο ομιλεί για Χάγη και συνεκμετάλλευση στο Αιγαίο και συνδιαχείριση του πετρελαίου. Τα έχουμε πει. Έχουμε φωνάξει. Έχουμε διαμαρτυρηθεί.

(Χειροκροτήματα από την πτέρυγα της Ελληνικής Λύσης)

Να πω και το εξής: Εσείς, κύριε Βορίδη, δικηγόρος είστε. Αν είχατε μία αστική διαφορά, θα πηγαίνατε στο ποινικό δικαστήριο; Φαντάζομαι πως όχι. Είστε και έγκριτος νομικός, από τους καλύτερους. Δεν θα το έλεγα, γιατί μου λέγατε θα κερδίσουμε το «Turkaegean». Ως νομικός μιλούσατε στο «OPEN», αλλά ακόμη δεν το κερδίσαμε.

Περιμένουμε, κύριε Βορίδη, έγκριτε νομικέ. Εγώ θα είχα παραδώσει το πτυχίο μου, αν δεσμευόμουν δημοσίως πριν από έναν χρόνο ότι θα το έχαναν οι Τούρκοι το «Turkaegean» και θα το κερδίζαμε εμείς νομικά. Τι έγινε;

Το είπατε στο «OPEN», κύριε Βορίδη; Το είπατε στο «OPEN». Είπατε ότι ως νομικός γνωρίζω ότι αυτό θα καταρριφθεί. Το είπατε. Να πω ότι δεν το είπατε; Το είπατε. Να πάτε, λοιπόν, στο Αμβούργο για να μη συζητάμε περισσότερα.

Να πω και το εξής: Έχω την ιστοσελίδα του Υπουργείου Εξωτερικών. Λέει τα ίδια με μένα. Το Υπουργείο Εξωτερικών, στο οποίο σήμερα υπάρχει Υπουργός της Νέας Δημοκρατίας, λέει ακριβώς τα ίδια με μένα για την ΑΟΖ, ότι πρέπει να πάμε στο δικαστήριο για το σύμφωνο και τη σύμβαση των θαλασσών. Άρα, στο Αμβούργο πρέπει να πάμε. Γιατί στη Χάγη; Ποιος ο λόγος και η αναγκαιότης να προστρέξουμε εις τη Χάγη;

Ερωτώ, γιατί άλλο εθνική κυριαρχία, κύριε Βορίδη, -το ξέρετε καλά εσείς- και άλλο κυριαρχικά δικαιώματα. Το ένα συζητά κυριαρχικά δικαιώματα και το άλλο εθνική κυριαρχία. Βλέπετε ποια είναι η διαφορά της Ελληνικής Λύσης; Με την Ελληνική Λύση δεν θα παίζει κανείς, γιατί ξέρουμε καλά τα θέματα και δεν μπορείτε να μας κοροϊδεύετε, τουλάχιστον εμάς. Τους άλλους κοροϊδέψτε τους.

(Χειροκροτήματα από την πτέρυγα της Ελληνικής Λύσης)

Επίσης, ήρθε ο Πρωθυπουργός και δεν είπε κουβέντα για τα Τέμπη. Κουβέντα δεν είπε. Εγώ έχασα φίλο, τριάντα χρόνια φίλο μου. Κουβέντα δεν είπε για τα Σκόπια, για την Κύπρο. Τίποτα.

Μια παρατήρηση, κύριε Βορίδη, θα κάνω σε όλους σας. Όλοι μίλησαν εδώ, κυρίως η Αντιπολίτευση, τα δύο κόμματα, κύριε Παππά –κύριε Κατρίνη, μη μου θυμώσετε πάλι- για τα κόκκινα δάνεια και για το ακριβό ρεύμα. Ερωτήσεις: Ποιος μετοχοποίησε τη ΔΕΗ; Εσείς, το ΠΑΣΟΚ. Ποιος έκανε το Χρηματιστήριο Ενέργειας; Εσείς, ο ΣΥΡΙΖΑ. Ποιος έκανε τη «μικρή» ΔΕΗ; Εσείς. Ποιος έκανε τα funds; Το ΠΑΣΟΚ το 2003. Ποιος έκανε τους πλειστηριασμούς; Εσείς.

Άρα, γιατί διαμαρτύρεστε εσείς τα κόμματα της Αξιωματικής Αντιπολιτεύσεως, αλλά και της ελάσσονος Αντιπολιτεύσεως; Για ποιον λόγο; Αφού όλοι εσείς κάνατε και τα κόκκινα δάνεια να τα παίρνουν τα funds και να έχουν ακριβό ρεύμα οι Έλληνες. Προς τι τα δάκρυα τώρα; Για ποιον λόγο βλέπουμε το δάκρυ το πικρό από το μάτι του καθενός, το υποκριτικό, όμως, πικρό δάκρυ;

Θα σας διαβάσω τι έγινε σήμερα, αγαπητοί συνάδελφοι, μήπως και ευαισθητοποιηθεί η Κυβέρνηση, είδηση από το «ΠΡΩΤΟ ΘΕΜΑ» και από το newsit.gr.

Το απόγευμα έγινε το συμβάν και η είδηση είναι από το newsit.gr. «Τέλος στη ζωή της προσπάθησε να δώσει μία γυναίκα πενήντα δύο χρόνων από την περιοχή της Αμαλιάδας. Πρόκειται για μία γυναίκα της οποίας έκοψαν το ρεύμα για οφειλές και στην απελπισία της και τη στεναχώρια της προσπάθησε να αυτοκτονήσει με χάπια».

Είναι επτακόσιες χιλιάδες Έλληνες σε αυτή τη θέση με τα κόκκινα δάνεια και χιλιάδες άλλοι με το κομμένο ρεύμα!

(Χειροκροτήματα από την πτέρυγα της Ελληνικής Λύσης)

Αυτούς πρέπει να προστατεύετε και όχι τους κολλητούς σας εφοπλιστές και παρόχους ενέργειας, αυτά τα πλατιά λαϊκά στρώματα που αιμορραγούν καθημερινά, τον άνθρωπο του κόπου, του μόχθου, του μεροκάματου, όχι τα χιλιάδες βολεμένα σας παιδιά στον δημόσιο τομέα.

Και μια και μιλάμε λίγο για τη Ρωσία, άκουγα έναν πολιτικό Αρχηγό να σκίζει τα ιμάτιά του, αλλά δεν μας είπε ο πολιτικός Αρχηγός αυτός την είδηση που ήρθε από το IIF. Το IIF είναι το κορυφαίο οικονομικό ινστιτούτο μετά το IMF. Κατηγορεί την Κυβέρνηση της Νέας Δημοκρατίας ότι χρηματοδοτεί τον πόλεμο του Πούτιν. Αποκαλύπτει ότι η Νέα Δημοκρατία δέχτηκε κυρώσεις για τα ζαρζαβατικά της Ελλάδας, κυρώσεις για τα προϊόντα τα ελληνικά για εξαγωγές, αλλά έθεσε βέτο στις κυρώσεις για τους Έλληνες εφοπλιστές που φέρνουν το πετρέλαιο από τη Ρωσία, το φυσικό αέριο και το κάρβουνο!

(Χειροκροτήματα από την πτέρυγα της Ελληνικής Λύσης)

Αυτή είναι η Νέα Δημοκρατία «της σωστής πλευράς της ιστορίας», να βολεύει εφοπλιστές και κολλητούς, αλλά ο Έλληνας αγρότης που έχει το ροδάκινο να μην μπορεί να το κάνει εξαγωγή. Καταστρέψατε, λοιπόν, τους Έλληνες.

Και θα σας πω και ένα άλλο παράδειγμα. Μου το είπε φίλος κτηνοτρόφος. Πολλοί είστε από χωριά, όπως εσύ, αγαπητέ φίλε εκεί πίσω, από τον Λαγκαδά. Στην μπανανία που λέγεται Ελλάδα, για να φτιάξεις έναν στάβλο, ένα υπόστεγο εκατό τετραγωνικών μέτρων, για να βρίσκουν οι αγελάδες σου σκιά, χρειάζεσαι άδεια από την πολεοδομία. Όμως, για να μπορείς να κάνεις ένα παραθαλάσσιο beach bar με χίλια τετραγωνικά σκέπαστρο, δεν χρειάζεται καμμία άδεια. Το επιτελικό σας κράτος! Να το χαίρεστε!

Αυτή είναι η αλήθεια. Σε αυτή την Ελλάδα ζούμε, σε αυτή την Ελλάδα, που τόλμησε να πει ένας εδώ μέσα «επανίδρυση του κράτους» και έπεσαν να τον φάνε! Αν δεν επανιδρυθεί το κράτος, αν δεν το ξαναϊδρύσουμε, θα έχουμε πρόβλημα! Καταλάβετέ το!

(Χειροκροτήματα από την πτέρυγα της Ελληνικής Λύσης)

Θα πάμε στο ιστορικό, γιατί ξεκινήσαμε με πολλές δυσκολίες ως Ελληνική Λύση. Ξεκινήσαμε το 2016 μία πορεία μοναχική, μία πορεία απέναντι σε ένα σύστημα ολόκληρο. Επί τέσσερα ολόκληρα χρόνια ήμασταν ανύπαρκτοι για τα κανάλια, δεν μας παρουσίασαν ποτέ!

Ο ομιλών εδώ, στην κρατική τηλεόραση στη δεύτερη εκλογική αναμέτρηση δεν πάτησε ούτε απ’ έξω! Μιλώ για την κρατική τηλεόραση, την ΕΡΤ. Δεν λέω για τα δύο-τρία κανάλια, τα αφήνω. Μου επέβαλε το ΕΣΡ παράνομα 2,5 εκατομμύρια ευρώ πρόστιμα που τα πλήρωσα και στο Σ.τ.Ε σιγά-σιγά κερδίζω γιατί ήταν κατάφωρη η παραβίαση του συνταγματικού δικαιώματος να ομιλώ.

Μας έκαναν οι δημοσκοπήσεις πόλεμο. Κάθε φορά πριν από τις εκλογές, τις τελευταίες ημέρες, οι δημοσκοπήσεις μας έδειχναν 2%, 2,5%, 2,2% και έβγαζαν τα «παπαγαλάκια» να λένε ότι δεν μπαίνουμε στη Βουλή. Η πρόθεση ψήφου με αναγωγή επί των εγκύρων στις 9 Μαΐου του 2023 –ακούστε- έδινε στην Ελληνική Λύση 2,8%. Η πρόθεση ψήφου με τη «RASS ACTION» έδινε στην Ελληνική Λύση 2,7% στις 15 Μαΐου του 2023. Η πρόθεση ψήφου «RASS» στις 15 Μαΐου –είναι η δεύτερη δημοσκόπηση- έδινε 2,6%. Η «METRON ANALYSIS» στη «ΝΑΥΤΕΜΠΟΡΙΚΗ» στις 5 Μαΐου έδινε 2,4%. Η «MARC» στον «ANTENNA» έδινε στις 19 Μαΐου 2,3%. Σε λίγο θα μας έδιναν και 0,1%!

Και βγαίνουν –ακούστε ποια είναι τα χειρότερα- στις 13.30΄ η ώρα και διαρρέουν το exit poll. Παρανομία καραμπινάτη! Έπρεπε πολλοί να πάνε φυλακή εκείνη τη μέρα, αλλά τολμά η Νέα Δημοκρατία να βάλει φυλακή αυτούς με τους οποίους συνεργάζεται; Δεν γίνεται. Τον συνεργάτη δεν τον βάζεις φυλακή, αλλά τον καλύπτεις. Η διαρροή ήταν παράνομη. Το exit poll έδινε 2,3% στην Ελληνική Λύση και 4,3% μάξιμουμ. Ήταν 2,3%, δηλαδή το ψυχολογικό όριο, επίτηδες. Αυτό εδώ είναι, το δείχνω κιόλας. Είναι 2,3% σύμφωνα με το exit poll.

Ξέρετε τι περάσαμε αυτές τις ημέρες εμείς; Περάσαμε γολγοθά. Όμως, αντέξαμε. Δώσαμε μάχες, πολεμήσαμε. Αγωνιστήκαμε τίμια και έντιμα. Ποτέ δεν λοιδορήσαμε κανέναν. Ποτέ δεν ασχοληθήκαμε με κανέναν προσωπικά. Ποτέ δεν μίλησα άσχημα για κανέναν σας εδώ μέσα επί τέσσερα ολόκληρα χρόνια. Αποδείξαμε ότι με έργο μπορούμε να κάνουμε πολλά εμείς οι Έλληνες.

Ακόμα και για Ραφάλ εγώ το είπα. Ακόμα και για τις Μπελαρά ας πει ο Πρωθυπουργός ότι του το πρότεινα εγώ τηλεφωνικά και τον παρακαλούσα για τα Ραφάλ. Και βγήκαν τα «παπαγαλάκια» σας και λέγανε ότι εγώ δεν θέλω τα F-35! Και δεν ντρέπεστε να έχετε μονταρισμένο βίντεο! Και αναγκαζόμουν να πηγαίνω στα δικαστήρια που δεν έχω πάει ποτέ στη ζωή μου!

Όμως, φτάνει πια η συκοφαντία! Εγώ είπα ότι τα F-35, σύμφωνα με το Κογκρέσο, έχουν προβληματάκια, να δούμε τη σύμβαση, να κάνουμε συμπαραγωγή και υπογράφουμε με δέκα χέρια, γιατί το κοινό καλό της Ελλάδας είναι η Ελλάδα να είναι «αστακός», αλλά για να είναι «αστακός» πρέπει να έχει δόντια, να μην είναι ξεδοντιασμένος «αστακός». Αυτό είπαμε, αλλά είπαμε τα «παπαγαλάκια» σας αυτό έκαναν, δολοφόνησαν χαρακτήρες ανθρώπων, όπως έκαναν και με αυτούς και με αυτούς. Αυτό έκανε ο κ. Γκρίνμπεργκ. Τι έκανε; Να σας το πω τώρα: Επειδή είχε ένα προϊόν το οποίο δεν είχε μεγάλο ύψος -τι να κάνουμε τώρα;- δεν είχε το μεγάλο πολιτικό ύψος, έπρεπε να κοντύνει τους άλλους, χτυπώντας ηθικά, χτυπώντας τον χαρακτήρα, χτυπώντας με μονταρισμένα βίντεο. Αν αυτή είναι η δημοκρατία σας, σας τη χαρίζουμε, σας την επιστρέφουμε! Δεν τιμάτε τον Κωνσταντίνο Καραμανλή, αυτόν που έκανε τη δημοκρατία μετά το 1974! Δεν τον τιμάτε!

(Χειροκροτήματα από την πτέρυγα της Ελληνικής Λύσης)

Και πάμε σε ένα άλλο θέμα, στα γρήγορα. Είχα ανακοινώσει πριν από δύο μήνες ότι θα κατατεθούν εξεταστικές επιτροπές -το είχα πει- για το έγκλημα στο Μάτι με τους εκατόν τέσσερις νεκρούς. Επίσημα το είχα πει και με δελτίο Τύπου και με εκπομπή στο «OPEN».

Κύριε Παππά, στα Τέμπη χάθηκαν πολλοί άνθρωποι, όπως και στο Μάτι. Ζητώ από τους φίλους της Νέας Δημοκρατίας, όπως και των υπολοίπων κομμάτων -δεν κάνουμε εξαίρεση- να κάνουν, όπως κάναμε εμείς κατά το παρελθόν, όταν υπήρχαν –ακούστε- εξεταστικές, όπως με τις υποκλοπές, κύριε Παππά. Εμείς υπογράψαμε, άσχετα αν δεν την κάναμε εμείς την πρόταση. Όταν είναι για το κοινό καλό, για το καλό του ελληνικού λαού, για το καλό των πλατιών λαϊκών στρωμάτων, είμαστε δίπλα, συμπορευόμαστε και αγωνιζόμαστε με οποιονδήποτε για να μπορέσουμε να δώσουμε τη λύση.

(Χειροκροτήματα από την πτέρυγα της Ελληνικής Λύσης)

Δεν τρέφουμε αυταπάτες ούτε μωροφιλοδοξίες ούτε προσωπικά παιχνίδια κάναμε ποτέ. Εδώ δεν είναι ο ανταγωνισμός, ποιος είναι πρώτος, ποιος είναι δεύτερος, εδώ είναι ο ευγενής ανταγωνισμός του να ενωθούμε για να παλέψουμε για το δίκιο του ελληνικού λαού.

Για το έγκλημα στο Μάτι, λοιπόν, γιατί το Νομικό Συμβούλιο του Κράτους συνεχώς κάνει εφέσεις, όταν κερδίζουν 200.000 ή 300.000 ευρώ οι άνθρωποι που έχασαν ανθρώπους; Κερδίζουν μια αστική αγωγή και πάει και κάνει το κράτος, το Νομικό Συμβούλιο εφέσεις. Γιατί, ρε παιδιά; Γιατί, κύριε Βορίδη; Κύριε Βορίδη, γιατί; Γιατί; Να μην το κάνουμε αυτό! Δώστε μια εντολή! Εφέσεις σε ανθρώπους όπου επιδικάστηκε μία αποζημίωση για το ότι έχασαν τους ανθρώπους στο Μάτι; Πάει και κάνει εφέσεις το Νομικό Συμβούλιο του Κράτους! Δείτε το, κύριε Βορίδη μου! Εσείς είστε καλός άνθρωπος, καλό παιδί, καλός άνθρωπος είστε εσείς!

Πάμε, λοιπόν, εδώ και ζητάμε από εσάς, για το Μάτι ειδικά, να υπογράψετε την εξεταστική επιτροπή, να δούμε τι είχε γίνει. Μου βάλατε τον Τσουβάλα, τον προηγάγατε, μου βάλατε τον άλλον τον πυροσβέστη, τον κάνατε πιο πάνω, τον αστυνομικό, τον κάνατε πιο πάνω. Γιατί;

Πάμε στο δεύτερο: Τέμπη. Κύριοι του ΣΥΡΙΖΑ, κύριε Παππά -ξέρω ότι έχετε προβλήματα εσωτερικά, το καταλαβαίνω- στα Τέμπη χάθηκαν άνθρωποι. Εγώ έχασα φίλο τριάντα ετών. Γιατί να μην κάνουμε μία εξεταστική; Την καταθέσαμε, υπογράψτε την! Να μαζευτούν υπογραφές, να δούμε οι κύριοι από εδώ πόσα ψέματα έχουν πει, αν υπήρχε ηλεκτρονική διακυβέρνηση και ηλεκτρονική διαδικασία για να προσέχουμε τα τρένα, να απολογηθούν, να τιμωρηθούν οι ηθικοί και φυσικοί αυτουργοί του εγκλήματος των Τεμπών. Έχασα φίλο, τριάντα χρόνια φίλο!

(Χειροκροτήματα από την πτέρυγα της Ελληνικής Λύσης)

Το καταλαβαίνετε αυτό; Και έχω δώσει όρκο τιμής, θα πάω μέχρι τέλους όσο πηγαίνει η ιστορία, γιατί είναι ανθρώπινες ψυχές, νέα παιδιά. Έκαναν μήνυση οι γονείς. Ας τους βοηθήσουμε τουλάχιστον, ας τους βοηθήσουμε! Έκκληση!

Πάμε στο πρώτο εξάμηνο των ΑΝΕΛ και του ΣΥΡΙΖΑ. Εσείς δεν λέγατε, κύριε Βορίδη, ότι είναι 100 δισεκατομμύρια ευρώ –το έλεγε ο Άδωνις και εσείς και πολλοί άλλοι της Νέας Δημοκρατίας- ότι το πρώτο εξάμηνο του ΣΥΡΙΖΑ χάσαμε 100 δισεκατομμύρια ευρώ με αυτά τα στρεβλά που έκανε ο ΣΥΡΙΖΑ; Ωραία, ελάτε, υπογράψτε την εξεταστική, να δούμε αν τελικά το έκαναν ή δεν το έκαναν. Τι σας ζητάμε; Να πέσουμε στα πόδια σας να σας παρακαλέσουμε και για τα Τέμπη και για το Μάτι και γι’ αυτό; Αυτό θέλετε; Αυτό ζητάτε;

Ζητήσαμε εξεταστική για τις επιπλοκές. Άρχισαν να μιλάνε πολλοί πλέον. Ακούω πολλούς να μιλάνε για επιπλοκές και παρενέργειες από τα εμβόλια, για την υποχρεωτικότητα. Αυτό είναι καλό, αλλά θα πω το εξής: Πρέπει δηλαδή, να το κάνει πρώτος κάποιος άλλος για να προστρέξω εγώ να υπογράψω; Έτυχε να είναι η Ελληνική Λύση, κύριοι συνάδελφοι, εκεί στα ορεινά. Υπογράψτε, ρε παιδιά! Κακό είναι; Τόσο κακό είναι; Τι είναι; Αγώνας εκατό μέτρων ποιος θα βγει πρώτος; Ας υπογράψει το ΚΚΕ και ο ΣΥΡΙΖΑ και όλοι, να δούμε τι συνέβη, τι συνέβη! Το πρόστιμο των 100 ευρώ να καταργηθεί, αυτό ζητάνε, τα αυτονόητα!

Όσο για τις Πρέσπες είμαι ο τελευταίος που θα χαρακτηρίσω κάποιον πατριώτη ή μη πατριώτη. Και ξέρετε γιατί το κάνω αυτό; Γιατί ο πατριώτης εν τοις πράγμασι αποδεικνύει πόσο πατριώτης είναι, γιατί ο πατριώτης στα λόγια μπορεί να είναι πατριώτης, όπως όλοι, αλλά στην πραγματικότητα πώς είναι πατριώτης έχει σημασία.

Δεν μπορεί να δέχεσαι το όνομα Βόρεια ψευτο-Μακεδονία και να είσαι πατριώτης κατά την άποψή μου, μπορεί να κάνω λάθος εγώ. Δεν μπορεί να δέχεσαι τον φυλακισμένο Μπελέρη, να διαμαρτύρονται άλλοι για εμάς και να θεωρείσαι ψευτοπατριώτης ή πατριώτης κανονικός. Δεν μπορεί να δέχεσαι συνεκμετάλλευση στο Αιγαίο και να λέγεσαι πατριώτης.

Τα έχετε λίγο μπερδεμένα όλοι εδώ μέσα. Ο πατριωτισμός είναι μία βιωματική σχέση, μία σχέση άδολης αγάπης με τα ιερά και όσια των προγόνων, με την πατρίδα, με τη γη που από αυτήν απορρέει μία οσμή νεκρών, αίματος που πολέμησαν για να είμαστε ελεύθεροι εμείς σήμερα. Δεν έχουμε το δικαίωμα να λέμε ότι είμαστε πατριώτες και να ανεχόμαστε το όνομα Βόρεια ψευτο-Μακεδονία. Τελεία και παύλα. Όποιος θέλει, ακολουθεί.

(Χειροκροτήματα από την πτέρυγα της Ελληνικής Λύσης)

Άρα, λοιπόν, θα ήθελα να πω και να απαντήσω σε κάποιους που δεν κατάλαβαν, το είπαμε πριν ενάμιση μήνα δημόσια ότι θα καταθέσουμε πέντε εξεταστικές. Την Τρίτη ορκιστήκαμε και το κάναμε την ίδια μέρα. Πού είναι το κακό; Δεν το κατάλαβα ποτέ μου. Περιμένουμε, λοιπόν, από όλους τους Βουλευτές, που μπορεί να έκαναν και λάθος πάνω στη σπουδή τους, που αμέλησαν να συνυπογράψουν, να συνταχθούν με τις εξεταστικές όλοι οι Βουλευτές του ελληνικού Κοινοβουλίου. Έχουμε ηθική, εθνική, κοινωνική, λαϊκή υποχρέωση.

(Χειροκροτήματα από την πτέρυγα της Ελληνικής Λύσης)

Αυτή είναι η άποψή μας, γιατί δεν παίζουμε με τα εθνικά θέματα και δεν μπορεί να παίζει κανείς, μα κανένας. Και το λέω με πολλή αγάπη αυτό είναι, πραγματικά, απορίας άξιον να μην μπορούμε να μαζέψουμε εκατόν είκοσι υπογραφές για την τραγωδία στα Τέμπη, κύριε Παππά. Είναι τραγικό και να το συζητάμε και το λέω, γιατί έχω προσωπικό πρόβλημα. Το λέω δημοσίως, δεν με ενδιαφέρει αν κάποιοι ενοχληθούν. Ναι, γιατί ορκίστηκα να το πάω μέχρι τέλους, γιατί έχασα τριάντα χρόνια φίλο μου, μεγαλώσαμε μαζί. Χάθηκε και δεύτερη φορά έπαιρνε το τρένο στη ζωή του. Και σκοτώθηκε εκεί μέσα. Και δεν σκοτώθηκε, η μάνα του ξέρετε τι πήρε; Τίποτα. Είχε 1.98 ύψος, μεγάλο παλικάρι και δεν είχε τίποτα το φέρετρο για να τον κλάψει. Σοβαρά μιλάμε και δεν θα το ψάξουμε; Δεν θα το ψάξουμε, κύριοι συνάδελφοι; Δεν με ενδιαφέρει εάν είστε Αριστεροί ή Δεξιοί, δεν θα το ψάξουμε ούτε αυτό; Τίποτε δεν θα ψάξουμε σ’ αυτή τη χώρα; Όλοι ατιμώρητοι θα είναι και όλοι δικαιωμένοι και όλοι με βουλεύματα έξω;

Είδαμε τι έγινε με τη γνωστή ιστορία, δέκα ατυχήσαντες έφυγαν από τη ζωή σε μεγάλο κορυφαίο δικαστήριο. Τους πάτησε το τρένο, τους πάτησε αυτοκίνητο, έτσι φεύγουν από τη ζωή μερικοί μάρτυρες κατηγορίας. Αλλά είπαμε ποσώς με ενδιαφέρει το πρόσωπο. Με ενδιαφέρει η ηθική υπόσταση της ιστορίας. Πρέπει αυτό το Κοινοβούλιο να κάνει τη διαφορά ανεξαρτήτου ιδεολογίας. Πρέπει να αισθανθεί ο Έλληνας ότι μπορεί να ακουμπήσει πάνω μας. Πρέπει να αισθανθεί ο νεοέλληνας, ο πολίτης, ο Έλληνας πατριώτης ότι μπορούμε μαζί να ενώσουμε δυνάμεις για να πάμε μπροστά τη χώρα. Όχι διχασμοί αλλά ένωση δυνάμεων. Αυτό ζητάμε και αυτό θέλουμε.

(Χειροκροτήματα από την πτέρυγα της Ελληνικής Λύσης)

Ως προς τα υπόλοιπα, η αγωγή μου δεν μου επιτρέπει να φερθώ ανάγωγα. Θα πω, λοιπόν, το εξής: Δεν θέλω άλλα ψέματα εναντίον μας, δεν θέλω άλλη λάσπη εναντίον μας ούτε συκοφαντίες. Ουδέποτε ήμουν στη Νέα Δημοκρατία όταν υπεγράφη η Συμφωνία των Πρεσπών. Ουδέποτε στη ζωή μου είπα ότι η συμφωνία ήταν καλή.

Για τον υποχρεωτικό εμβολιασμό και την fake είδηση θα καταθέσω στα Πρακτικά για τελευταία πλέον φορά την ψηφοφορία ότι ψηφίσαμε «όχι». Το καταθέτω στα Πρακτικά της Βουλής, όποιος θέλει να την πάρει από εκεί.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ζητήσαμε, επίσης, εξεταστική επιτροπή πριν τρία χρόνια για τις Πρέσπες. Το καταθέτω στα Πρακτικά. Δεν είναι τωρινή η αντίδραση μας και δεν ήμουν ποτέ στη Νέα Δημοκρατία.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το αναγιγνώσκω, όπως ακριβώς έχει. Ο Βελόπουλος είπε «όχι» στον Σαμαρά για το ευρωψηφοδέλτιο. «Όχι» από τον Βελόπουλο στον Σαμαρά. Το καταθέτω στα Πρακτικά για να τελειώνει η πλημμελής ενημέρωση κάποιων και η διασπορά fake news.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με ευγένεια το λέω, με κομψό τρόπο το λέω. Το λέω προς κάθε κατεύθυνση. Μηνύσεις και αγωγές δεν έκανε ποτέ o Βελόπουλος. Αναγκάστηκα να κάνω τώρα, γιατί με το όνομα της Ελληνικής Λύσης δεν θα παίζει κανένας όταν συκοφαντεί και λέει ψέματα. Πείτε αλήθεια, κατηγορήστε μας για αυτά που κάνουμε, όχι για αυτά που δεν κάνουμε.

(Χειροκροτήματα από την πτέρυγα της Ελληνικής Λύσης)

Και στην τελική ακούστε τον ομιλητή πώς μίλησε σήμερα για τη Νέα Δημοκρατία και ακούστε τους προηγούμενους όλους πώς μίλησαν για τη Νέα Δημοκρατία. Εμείς δεν φοβηθήκαμε. Εμείς δεν σκιαχτήκαμε. Εμείς δεν λιποψυχήσαμε. Εμείς ήρθαμε εδώ και θα λέμε πάντα αυτό που, πραγματικά, συμβαίνει, είτε είναι η Νέα Δημοκρατία είτε το ΠΑΣΟΚ είτε ο ΣΥΡΙΖΑ να τα ξεκαθαρίσουμε λίγο.

(Χειροκροτήματα από την πτέρυγα της Ελληνικής Λύσης)

Επειδή πιέζει και ο χρόνος, θα ήθελα να πάμε στο πλαίσιο μετά τις εκλογές. Κατά την άποψή μας είναι ένα πολύ κακό πλαίσιο. Ο Πρωθυπουργός είναι ηγεμών κατά την άποψή του, κατά τη δική μας όχι, αλλά φοβάμαι ότι θα έχουμε μια αυταρχική, απόλυτη κυριαρχία της Νέας Δημοκρατίας στην πολιτική.

Αυτό σκέφτονται, αυτό οραματίζονται -πιστέψτε με- με το χαμογελάκι τους, με την ευγένεια. Κοιτάξτε τους. Τί χαμόγελο ο κ. Βορίδης! Αυτό το αλαζονικό, ξέρετε το μπλαζέ. Το έχετε, δεν είναι κακό.

Εσείς είστε από χωριό, κύριε Χαρδαλιά, είστε από επαρχία.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Είναι καμάρι μου που είμαι από χωριό!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και εγώ. Το μπλαζέ το έχουν άλλοι σου λέω. Μην μπερδεύεσαι. Γιατί πετάγεσαι; Εσένα είπα;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Ισοπεδώνετε τα πάντα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, το μπλαζέ το έχετε ο Πρωθυπουργός, εσείς.

**ΠΡΟΕΔΡΟΣ (Κωνσταντίνος Τασούλας):** Μην απαντάτε, μην απαντάτε

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Λέω ότι το έχετε -δεν είναι κακό- είναι και φίλος μας ο Χαρδαλιάς, ελικοπτεράς.

Θα πω, όμως το εξής, για να το ξεκαθαρίσουμε: Να θυμάστε ένα πράγμα: Πως όσο μπλαζέ ύφος κι αν έχετε, όσο κι αν νιώθετε ηγεμόνες της Βουλής γιατί το νιώθετε -λογικό- δολοφονήσατε όλους τους αντιπάλους σας ηθικά, όλους τους κοντύνατε ηθικά, όλους, όλους. Και τι πετύχατε; Να φαίνεστε ηγεμονική δύναμη στη Βουλή. Σας βγάζω το καπέλο στον κ. Γκρίνμπεργκ, τον Αμερικανό, τον πράσινο, πάλι πράσινος, πάλι πασόκος μέσα.Και ο κ. Φλωρίδης ΠΑΣΟΚ ήταν. Πώς τυχαίνει να είναι όλοι πασόκοι, ρε παιδί μου; Αρχίζω να μπερδεύομαι. Θα λέω ΠΑΣΟΚ τη Νέα Δημοκρατία τώρα. Τριάντα άνθρωποι είναι ΠΑΣΟΚ εκεί μέσα.

Θα πω το εξής: Να θυμάστε ένα πράγμα, θα έχετε εδώ τη Νέμεση. Θα έχετε εδώ τον εφιάλτη σας, όχι με κεφαλαίο αλλά με μικρό, τον εφιάλτη της ειλικρίνειας και της αλήθειας, αυτόν που θα ομιλεί εξ ονόματος του ελληνικού λαού, του κατατρεγμένου. Θα έχετε εδώ την Ελληνική Λύση για να ορθοτομεί τον πολιτικό λόγο, θέλετε, δεν θέλετε.

(Χειροκροτήματα από την πτέρυγα της Ελληνικής Λύσης)

Σας είπα για τον κ. Γκρίνμπεργκ. Περιμένω να μου απαντήσει. Είπα ΠΑΣΟΚ. Όχι εσείς, εσείς μια χαρά είστε. Μας τα χαλάσατε λίγο με τη δήλωση σήμερα, θα σας τα πω σε λίγο. Λίγο, όχι πολύ, με τις συντεταγμένες.

Από αύριο σύμφωνα με τη Νέα Δημοκρατία θα λέμε την Κύπρο 38ος παράλληλος και 25ος μεσημβρινός, γιατί έτσι θέλουν οι Αμερικάνοι με συντεταγμένες στους χάρτες.

Μη γελάτε, κύριε Συρίγο, αυτό θα λέμε, τι να κάνουμε; Και δεν μίλησε κανένας σας, όμως. Αποφάσισαν η Κύπρος να λέγεται με συντεταγμένες στους χάρτες του ΝΑΤΟ και κανένας δεν μίλησε. Τα Δαρδανέλια να λέγονται τουρκικά στενά, κανένας δεν μίλησε. Μόνο εμείς φωνάζουμε. Φωνάξτε και εσείς, τί κάθεστε; Διαμαρτυρηθείτε όλοι. Αλλιώς τους βλέπω αυτούς καβάλα στο άλογο με τον Βουκεφάλα από την παραλία Θεσσαλονίκης να πηγαίνουν στον Έβρο, κύριε Βορίδη.

Η νέα Κυβέρνηση της Νέας Δημοκρατίας είναι κυβέρνηση Σημίτη. Ακούστε τώρα. Σύνθημα Σημίτη προεκλογικά…

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, παρακαλώ να απευθύνεστε προς τη Βουλή και όχι προς άτομα. Αυτό λέει ο Κανονισμός, προς τη Βουλή, όχι προς άτομα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είναι συμπάθειά μου ο κ. Βορίδης, τον ξέρω από παλιά.

**ΠΡΟΕΔΡΟΣ (Κωνσταντίνος Τασούλας):** Παρά τις συμπάθειές σας, εδώ ήρθαμε για να καταπιέσουμε τις συμπάθειές μας, όχι να τις αναδείξουμε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάντως, η αντιπάθειά σας φαίνεται, συνεχώς, προς το πρόσωπό μας αλλά δεν πειράζει, πάμε στην ουσία.

(Χειροκροτήματα από την πτέρυγα της Ελληνικής Λύσης)

Σύνθημα Σημίτη, ακούστε λίγο: «Σιγουριά-νίκη-ελπίδα». Μητσοτάκης: «Σταθερά-τολμηρά-μπροστά».

Κοινό θέμα ο εκσυγχρονισμός. Σημίτης: «Εκσυγχρονισμός, μεταρρυθμίσεις και Ευρώπη. Προτεραιότητα το ευρώ, μεγάλα έργα, ΕΣΠΑ, φιλελεύθερη κατεύθυνση. Όχι λαϊκό ΠΑΣΟΚ».

Μητσοτάκης: «Εκσυγχρονισμός, μεταρρυθμίσεις και Ευρώπη, προτεραιότητες Ταμείο Ανάκαμψης, επενδυτική βαθμίδα, εύνοια σε μεγάλες επιχειρήσεις, υποβάθμιση της λαϊκής δεξιάς και των δεξιών πρώην, τέως του κ. Βορίδη και των υπολοίπων».

Ελαφροδεξιοί είστε πλέον, αφήστε τα αυτά τώρα.

Στυλ διακυβέρνησης είναι από τα προσπέκτους. Σημίτης: Υπουργικό Συμβούλιο ογδόντα μέλη, τετράδια με δράσεις, Υπουργείο, έμπιστοι εκσυγχρονισμού.

Μητσοτάκης: Υπουργικό Συμβούλιο, εξήντα τρία μέλη, μπλε φάκελοι με δράσεις, Υπουργείο «Μητσοτάκης Α.Ε.».

Κοινά πρόσωπα. Εδώ είναι το μεγάλο γέλιο. Σημίτης: Χρυσοχοΐδης, Φλωρίδης, Μενδώνη, Γεραπετρίτης, Παπανδρέου σύμβουλος, Λιβάνιος.

Μητσοτάκης. Γελάτε. Είναι οι ίδιοι ακριβώς. Οι ίδιοι δεν είναι; Καλοί άνθρωποι, δεν μπορώ να πω κάτι άλλο. Τα ίδια πουλέν του ΠΑΣΟΚ είναι.

(Χειροκροτήματα από την πτέρυγα της Ελληνικής Λύσης)

Του εκσυγχρονιστικού Σημίτη του ΠΑΣΟΚ, γιατί άλλο ο Ανδρέας Παπανδρέου που δάκρυζε για το όνομα Μακεδονία και έλεγε: «Το όνομά μας είναι η ψυχή μας» για τη Μακεδονία και άλλο ο Σημίτης, άλλο πράγμα. Έμφαση σε οικονομία έλεγε ο Σημίτης. Κατασκευαστικά με πακέτο Ντελόρ - ΕΣΠΑ, προώθηση ιδιωτικοποιήσεων.

Τι λέει ο Μητσοτάκης; Προώθηση ιδιωτικοποιήσεων, πωλήσεις ιδιωτικής περιουσίας, μεγάλα έργα με Ταμείο Ανάκαμψης.

Εξήντα τρεις είναι οι Υπουργοί της Νέας Δημοκρατίας. Εδώ είναι το μεγάλο πάρτι, κύριοι συνάδελφοι. Ακούστε, πόσοι γραμματείς; Ρωτώ. Πόσοι διευθυντές; Πόσοι μετακλητοί; Πόσα αυτοκίνητα; Πόσοι οδηγοί; Πόσοι υπάλληλοι; Πόσα εκατομμύρια ευρώ πετάμε με εξήντα τρεις Υπουργούς και όλους μαζί τους παρατρεχάμενους; Και σ’ όλα αυτά ούτε ένας Μακεδόνας Υπουργός! Αυτό είναι το δυστύχημα.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Εγώ που είμαι από το Κιλκίς δεν μετράω;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι. Υπουργός λέω, εσύ είσαι ΠΑΣΟΚ εκ μετεγγραφής. Οι εκ μετεγγραφής δεν θεωρούνται Υπουργοί. Είσαι τελευταίας στιγμής μετεγγραφή. Σε πήραν και σε έβαλαν. Και μη νομίζεις, άμα κάνεις νερά, δεν σε βλέπω να μακροημερεύσεις.

**ΠΡΟΕΔΡΟΣ (Κωνσταντίνος Τασούλας):** Άρα υπάρχει Μακεδόνας Υπουργός. Πάμε παρακάτω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι.

**ΠΡΟΕΔΡΟΣ (Κωνσταντίνος Τασούλας):** Πώς όχι;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ο κ. Φλωρίδης για το Μακεδονικό έχει μια προχωρημένη άποψη, Βόρεια ψευτο-Μακεδονία. Άρα δεν είναι Μακεδόνας. Ο Μακεδόνας λέει: «Δεν υπάρχει Βόρεια ψευτο-Μακεδονία».

(Χειροκροτήματα από την πτέρυγα της Ελληνικής Λύσης)

Πάμε και στο άλλο τραγελαφικό.

Ξέρετε διάβαζα μια οικονομική εφημερίδα. Τελευταία, κύριοι Υπουργοί και κύριοι Βουλευτές της Νέας Δημοκρατίας, έχετε ένα χάρισμα να μετονομάζετε τα Υπουργεία. Το Υπουργείο Παιδείας έχει μετονομαστεί πέντε φορές. Από ουσία καμμία, μόνο το περιτύλιγμα.

Ξέρετε πόσο κοστίζει κάθε μετονομασία ενός Υπουργείου, κύριε ναύαρχέ μου; Οκτακόσιες χιλιάδες ευρώ. Δηλαδή πέντε φορές άλλαξαν τα ονόματα, 4 εκατομμύρια σε σφραγίδες, έγγραφα, αυτά. Αυτοί είστε.

Ακούστε, τώρα, να γελάσετε περισσότερο. Προλάβατε να καταργήσετε, όμως, τη Γενική Γραμματεία Ισότητας των Φύλων. Γιατί; Να σας πω εγώ. Γιατί πλέον ο Πρωθυπουργός μας είπε ότι υπάρχουν κι άλλα φύλα, το τρίτο, το τέταρτο, το πέμπτο. Θα έχουμε και γάμους ομοφυλοφίλων και υιοθεσία ομοφυλοφίλων, θα τα έχουμε όλα εδώ. Τι Δεξιά είναι αυτή, Θεέ μου; Δεν βλέπει η δεξιά του Κυρίου τι κάνει η Νέα Δημοκρατία και η Δεξιά της. Πού είναι η Δεξιά η πατριωτική; Πού είναι οι πατριώτες της Νέας Δημοκρατίας να πουν: «Όχι! Μέχρι εδώ». Τι είναι αυτό; Έχετε ξεχειλώσει την ιδεολογία σας. Τα έχετε ισοπεδώσει όλα.

Θέλετε αλήθεια, λοιπόν; Πάμε στην οικονομία, γιατί είναι πάρα πολλά τα θέματα.

 Θα σας πω μια αλήθεια μια αλήθεια που την ξέρουν οι πρωτοετείς φοιτητές των οικονομικών. Με σκληρό νόμισμα μια χώρα που δεν παράγει, μαθηματικά παράγει μόνο χρέη γιατί είναι όλα εισαγόμενα. Πρώτο μάθημα πρωτοετούς των οικονομικών. Δεν χρειάζεσαι να ξέρετε οικονομικά. Το λέει, βέβαια, και ο κολλητός του κυρίου Πρωθυπουργού. Ποιος το λέει; ο Τζορτζ Σόρος, γνωστό παιδί του Open Society, με τις ΜΚΟ, με τα εκατομμύρια να ρέουν. Μόνο το Υπουργείο Μεταναστεύσεως χρειάζεται 400 εκατομμύρια ευρώ τον χρόνο για να υπάρχει. Αυτή είναι απάντηση του Υπουργού σε μας: Τετρακόσια εκατομμύρια. Μπράβο λεφτά! Άπλα τα λεφτά. Φεύγουν έτσι. Πού πάνε ξέρουμε. Στα κοντέινερ, στην τροφοδοσία, στα κέτερινγκ, στα φιλαράκια μας, εκεί πάνε.

Τι είπε ο Σόρος; «Η Ελλάδα ποτέ ξανά δεν θα ορθοποδήσει οικονομικά όσο είναι μέλος της Ευρωζώνης. Το ευρώ ήταν ο τάφος της. Η Ελλάδα πρέπει να αποχωρήσει από την Ευρωζώνη, να επιστρέψει σε ένα άλλο νόμισμα».

Εγώ δεν μιλώ για το νόμισμα αν είναι καλό ή κακό. Θα σας πω, όμως, το εξής: Πετύχατε το ακατόρθωτο. Έχουμε σκληρό νόμισμα, δεν παράγουμε τίποτα και παράγουμε μόνο χρέη. Αλλαγή παραγωγικού μοντέλου. Με 75% παροχή υπηρεσίας δεν κινείται η ατμομηχανή της οικονομίας. Τόσο απλά είναι τα πράγματα, σας λέω.

(Χειροκροτήματα από την πτέρυγα της Ελληνικής Λύσης)

Επίσης, μισείτε και την αλήθεια. Έμαθα ότι το Νομικό Συμβούλιο του Κράτους -εν μέσω προεκλογικής περιόδου, στις 8 Ιουνίου με υπηρεσιακή κυβέρνηση- προχώρησε σε αίτηση επανεξέτασης της υπόθεσης Γεωργίου. Η Κυβέρνηση προχώρησε σε άμεση παρέμβαση καταθέτοντας αίτημα ανάκλησης της προσφυγής. Δηλαδή το Νομικό Συμβούλιο του Κράτους ενεργεί νόμιμα και έντιμα για να ψάξει αν υπήρχε μαγειρείο από τον Γεωργίου και τρέχει μετά η δική σας Κυβέρνηση και βάζει τον κ. Χατζηδάκη -δεν ξέρω ποιος είναι αυτός- να κάνει ανακοπή.

Γιατί βρε; Γιατί; Τον Καραμανλή κορόιδεψαν βρε, τον Καραμανλή έριψαν με τα πλαστά στοιχεία, τον Καραμανλή σας! Γιατί φοβάστε; Πώς δώσατε εντολή να γίνει ανακοπή; Εξηγήστε μου τον λόγο! Δεν πρέπει να μάθει ο ελληνικός λαός ποιος πλαστογράφησε, και αν, τα swaps του Σημίτη; Δεν θα μάθουμε ποτέ; Γιατί να μη μάθουμε; Πείτε μου: Γιατί να μη μάθουμε; Διότι από εκεί οδηγηθήκαμε στα μνημόνια, συρθήκαμε στα μνημόνια.

Και είτε συμφωνεί είτε διαφωνεί κανείς, ακόμα με τα μνημόνια είμαστε. Είναι κοροϊδία να λέμε ότι βγήκαμε από τα μνημόνια. Είμαστε για εκατόν δεκαπέντε χρόνια «βουτηγμένοι» σε επιτροπεία. Το καταλαβαίνετε αυτό; Ποιον κοροϊδεύετε πια; Πείτε στον ελληνικό λαό την αλήθεια.

Και εδώ θα πω το εξής: Το Γραφείο Προϋπολογισμού της Βουλής χθες σε οικονομική εφημερίδα μας δικαιώνει, κύριε Παππά. Και τι λέει; Για να μη μας κοροϊδεύουν αυτοί. Μιλάει για πληθωρισμό απληστίας. Η ακρίβεια ρημάζει την Ελληνίδα και τον Έλληνα για να πλουτίζουν τα καρτέλ. Γιατί δεν υπάρχει έλεγχος. Το καταλαβαίνετε; Δεν ελέγχει κανείς τα καρτέλ! Κανένας! Μόνοι τους κάνουν τις τιμές, μόνοι τους τις ανεβάζουν, μόνοι τους τις φουσκώνουν και δεν ελέγχει κανένας κανέναν. Γίνεται χαμός και κλαίει ο κόσμος για να πάρει ένα κιλό ντομάτα! Έχουν 3 ευρώ οι ντομάτες και 7 ευρώ τα κεράσια! Είμαστε με τα καλά μας; Ο Θεός, ο Χριστός και η Παναγία μας ακούν και μας βλέπουν δηλαδή, τι είναι αυτά που λέτε; Και όλα είναι καλά και η ανάπτυξη έρχεται; Με τι έρχεται; Με το σαλιγκάρι;

Και μένουμε σε μια ερώτηση ρητορική προς όλους σας. Αν μείνουμε στην απλή διαχείριση της είσπραξης των φόρων, πότε θα αποπληρώσουμε το δημόσιο χρέος; Ποτέ! Ξέρετε οικονομικά εσείς; Ποτέ! Τι απαιτούμε εμείς; Εμείς θα είμαστε μαζί σας, από αύριο το πρωί η Ελληνική Λύση στηρίζει την οποιαδήποτε κυβέρνηση που θα πατάξει το λαθρεμπόριο πετρελαίου, θα κλείσει τις ανεξάρτητες αρχές με τους υπέρογκους μισθούς, θα επιβάλει οριζόντιο φόρο 15%, θα ζητήσει επιστροφή του κατοχικού δανείου, που έκαναν γαργάρα κάποια στελέχη σας. Γιατί; Κέρδος δεκάδες δισεκατομμύρια είναι. Γιατί να μην τα πάρουν οι Έλληνες τα λεφτά αυτά;

(Χειροκροτήματα από την πτέρυγα της Ελληνικής Λύσης)

Κι εδώ θα μείνουμε λίγο πάλι στο Σ.τ.Ε.. Βγαίνει το Σ.τ.Ε. και τους εξευτελίζει πάλι. Κατεδαφίζει τον νόμο Χατζηδάκη για τα golden boys του ΕΦΚΑ. Βγαίνει το Σ.τ.Ε. και τους λέει ότι όλες οι αποφάσεις για τον ΕΦΚΑ και τα golden boys, για τα δέκα χιλιάρικα, πέντε χιλιάρικα, οκτώ χιλιάρικα ή δεκαπέντε που πέταξαν από τα παράθυρα στους κολλητούς τους, δεν αιτιολογήθηκαν και δεν τεκμηριώθηκαν. Για τις γενικές διευθύνσεις που μπήκαν ιδιώτες με πολλά λεφτά, κανένας δεν μιλάει. Δεν τους νοιάζει! Πέντε πάνω, πέντε κάτω, να περνάει μέρα και να είμαστε καλά εμείς.

Κι εδώ θα σας πω και κάτι ακόμα. Ξέρετε πόσο κάνει να εγκριθούν τα αρχιτεκτονικά σχέδια, κύριοι Υπουργοί, ενός κτηρίου από τις αρμόδιες υπηρεσίες, για να βγει μια άδεια οικοδομής ηλεκτρονικά; Πέντε έως δώδεκα μήνες! Το ακούτε;

Και θα ήθελα να πω κάτι που κι ο Πρωθυπουργός το είπε ακροθιγώς. Έρχονται τα παιδιά μας να πάνε τον Σεπτέμβριο και τον Οκτώβριο στις σχολές. Υπάρχει τρομακτικό πρόβλημα στη στέγαση. Τα Airbnb σκότωσαν τα ενοικιοστάσια. Δεν μπορούν να νοικιάσουν τα παιδιά μας ένα ακίνητο για να πάνε ως φοιτητές σε μια πόλη. Πρέπει να βρει γρήγορα τρόπο η Κυβέρνηση! Δεν μπορεί να τραβιέται αυτή ιστορία παραπάνω! Δίνουν 700 και 800 ευρώ για ένα δυάρι. Πώς θα παντρευτεί ο άλλος; Πώς θα κάνει παιδιά; Πώς θα βγει; Δεν βγαίνει!

Και επειδή κλείνω, εδώ πρέπει να πω το εξής: Δεν έχετε ιδέα τι σημαίνει, πραγματικά, τουρισμός. Αντιγράψτε την Ευρώπη. Από το 2019 σας το λέω. Ακόμη και η Αλβανία μας προσπέρασε. Το Ελμπασάν, το κεντρικό κάστρο της Αλβανίας υποχρεώθηκε ιδιώτης να το αναπαλαιώσει. Τα δικά μας γκρεμίζονται! Έκανε μέσα ξενοδοχείο έξι αστέρων, εστιατόρια. Έκανε τα πάντα, αλλά είναι υποχρεωμένος να το συντηρεί. Φεργκές λέγεται το κάστρο. Κάντε κάτι επιτέλους!

Κι εδώ έρχεται το τελευταίο και οριστικό. Πρέπει να συνδέσετε τον τουρισμό με τον πρωτογενή τομέα, να παίρνουμε από την αγροτική και κτηνοτροφική μονάδα τα προϊόντα, να τα μεταφέρουμε στα ξενοδοχεία. Εσείς κοιτάτε τον αριθμό επισκεπτών και λέτε: «Τρομακτικά τα νούμερα του τουρισμού. Τριάντα εκατομμύρια ήρθαν».

Ακούστε, κύριοι συνάδελφοι, το τριάντα εκατομμύρια δεν μου λέει τίποτα. Ο τζίρος μου λέει και πόσα λεφτά μένουν εδώ. Όταν Γερμανός μου φέρνει τους τουρίστες, γερμανική αεροπορική εταιρεία τους φέρνει εδώ, σε γερμανικό ξενοδοχείο, Γερμανός είναι ο tour operator, εισαγόμενα τα προϊόντα που καταναλώνουν, όλα πάνε έξω. Ας βρούμε ένα μοντέλο σοβαρά, γιατί τα πράγματα δεν πάνε καθόλου καλά.

Επίσης, κανείς δεν υπολογίζει εδώ μέσα ότι με σαράντα εκατομμύρια τουρίστες στην Ελλάδα, έχουμε καταπόνηση των υποδομών. Είναι και το νερό που χρησιμοποιούν. Κατασπαταλούνται πάρα πολλά χρήματα σε αυτή την κατεύθυνση. Υπολογίζονται;

Γι’ αυτό λέμε ότι στηρίζουμε πρωτογενή τομέα, αγροτική οικονομία, κτηνοτροφία, αλιεία, μεταποίηση, υδρογονάνθρακες, για να μπορέσει η Ελλάδα να πάει μπροστά.

(Χειροκροτήματα από την πτέρυγα της Ελληνικής Λύσης)

Υπηρετείτε το κεφάλαιο, υπηρετούμε τον πολίτη. Καλούμε σε ενιαία συμπαράταξη παραγωγικών, καταναλωτικών, πολιτισμικών, κοινωνικών δυνάμεων, των πλατειών λαϊκών στρωμάτων, για μια νέα στρατηγική, για εθνική, κοινωνική, λαϊκή, πολιτική υπέρβαση όλων των Ελλήνων απέναντι σ’ αυτά που έρχονται.

Είμαστε η δύναμη που μπορεί να αλλάξει την Ελλάδα. Είστε το πρόβλημα. Είμαστε η λύση.

Σας ευχαριστώ πάρα πολύ.

(Στο σημείο αυτό όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Αμέσως μετά τον κ. Βελόπουλο καλείται στο Βήμα ο τέταρτος πολιτικός Αρχηγός -αν δεν κάνω λάθος, που πρωτοανεβαίνει σε αυτό το Βήμα- ο κ. Δημήτριος Νατσιός, Πρόεδρος της Κοινοβουλευτικής Ομάδας Νίκη.

(Χειροκροτήματα από την πτέρυγα του Δημοκρατικού Πατριωτικού Κινήματος - Νίκη)

Ελάτε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Πρόεδρε, κυρίες και κύριοι Βουλευτές, ευχαριστούμε τους Έλληνες που μας τίμησαν με την ψήφο τους. Υποσχόμαστε σε αυτούς αλλά και σε ολόκληρο τον ελληνικό λαό, ασφαλώς και σε αυτή τη σιωπηλή πλειοψηφία που δεν προσήλθε να ψηφίσει, ότι θα εργαστούμε για την ενότητά του, υπό το πρίσμα των κοινών μας αρχών και αξιών.

Το σύνθημα που χάραξε την πορεία της Νίκης -και το λέμε ενώπιον όλου του ελληνικού λαού- είναι ότι σε τούτες τις δύσκολες στιγμές η πατρίδα μας χρειάζεται παιδιά και παιδεία, δηλαδή εστίαση στο δημογραφικό μας πρόβλημα που είναι το πρώτο και κυριότερο πρόβλημα της πατρίδας μας, αλλά και στην ποιότητα της διάπλασης των παιδιών μας που είναι οι αυριανοί πολίτες. Ο αόρατος εχθρός που λέγεται υπογεννητικότητα είναι πολύ πιο ύπουλος από τους ορατούς εχθρούς του έθνους μας, διότι μας παρασύρει στην εθνική αυτοκτονία και διότι πρέπει να αντιμετωπίσουμε τις παθογένειες της ίδιας μας της κοινωνίας για να επιβιώσουμε.

Η υπογεννητικότητα είναι η μεγαλύτερη εθνική απειλή που αντιμετωπίζει η χώρα μας και έχουμε ιερό χρέος να θίγουμε ασταμάτητα αυτό το ζήτημα. Ο Ελληνισμός αργοπεθαίνει από δημογραφική αιμορραγία και οι στρατηγικές επιλογές των τελευταίων δεκαετιών άφησαν την ωρολογιακή βόμβα του δημογραφικού να ριζώνει όλο και πιο βαθιά στα θεμέλια της κοινωνίας. Στην τελευταία τριετία καταγράφηκαν τα θλιβερότερα εθνικά ρεκόρ με τις λιγότερες γεννήσεις και τους περισσότερους θανάτους στην πατρίδα μας, εδώ και ενενήντα χρόνια, από τότε που καταγράφονται στατιστικά στοιχεία. Μέχρι το 2050 εκτιμάται πως ο μέσος όρος ηλικίας του πληθυσμού στη χώρα μας θα έχει ανέβει στα σαράντα επτά με πενήντα έτη. Η Ελλάδα μετατρέπεται σε μια χώρα γερόντων. Ένα ολόκληρο έθνος οδεύει προς τη σύνταξη, γιατί παύει να εκτιμά το θεόσδοτο δώρο της ζωής έτσι όπως του αξίζει. Ο ατομικισμός που προωθεί η κουλτούρα των ημερών μας, βάζει φρένο στον κύκλο της ζωής και στην απαραίτητη ανανέωση του πληθυσμού μας.

Για τη Νίκη η ενίσχυση της ελληνικής οικογένειας είναι άμεση προτεραιότητα. Η Νέα Δημοκρατία προεκλογικώς θυμήθηκε τη λέξη οικογένεια και υποσχέθηκε ότι θα ξεκινήσει τώρα να συζητά τη χάραξη εθνικής στρατηγικής για την οικογένεια και το δημογραφικό. Μάλιστα αποφάσισε ως Κυβέρνηση, σήμερα, πως αυτός ο τόπος έχει ανάγκη από την ύπαρξη νέου Υπουργείου με αντικείμενο ειδικά την οικογένεια. Στην ονομασία του, βέβαια, σβήστηκε η λέξη δημογραφικό. Λέγεται Υπουργείο Κοινωνικής Συνοχής και Οικογένειας.

Βέβαια, μέχρι σήμερα, ελλείψει τέτοιου Υπουργείου, τα δείγματα γραφής της Κυβέρνησης ήταν διαφορετικά. Έχουμε ακούσει κυβερνητικά στελέχη να υποστηρίζουν ευθέως την πολυπολιτισμικότητα. Βλέπουμε τα παιδιά μας να αντιμετωπίζονται ως τεκμήριο και όχι ως αιτία φοροελάφρυνσης. Ψάχνουμε χωρίς να βρίσκουμε την ελάχιστη θετική μνεία στην αξία του ιερού θεσμού της οικογένειας μέσα στα σχολικά βιβλία.

Αλήθεια; Ποιο θα είναι το αντικείμενο αυτού του ειδικού Υπουργείου; Τι είναι αυτό που δεν κάλυπταν ως σήμερα τα άλλα και πολλά συναρμόδια Υπουργεία; Αυτό το Υπουργείο θα αναλάβει να λύσει το δημογραφικό πρόβλημα της χώρας, προστατεύοντας και ενισχύοντας την πυρηνική οικογένεια; Θα προστατέψει, σύμφωνα με την παράδοση και τις επιταγές της εκκλησίας μας, το απολύτως σεβαστό δικαίωμα στη ζωή που έχει εξ άκρας συλλήψεως το αγέννητο παιδί; Θα στηρίξει, ουσιαστικά, την πολύτεκνη οικογένεια, φροντίζοντας, μεταξύ άλλων, να υπάρχουν φορολογικές απαλλαγές ανάλογες του αριθμού των παιδιών κάθε οικογένειας, οι οποίες μάλιστα θα αυξάνονται όχι αριθμητικά αλλά γεωμετρικά, σε σχέση με τον αριθμό των παιδιών; Θα μεριμνήσει να στηρίξει τη μάνα, θεσπίζοντας, για παράδειγμα, άδεια μητρότητας σε νεαρές μάνες μέχρι την ηλικία τουλάχιστον των τριών ετών; Έρευνες αποδεικνύουν ότι τα παιδιά που μεγαλώνουν στην αγκαλιά της μάνας τους δεν -πολύ σπάνια- παρουσιάζουν αργότερα βίαιες και αποκλίνουσες συμπεριφορές. Θα βοηθά με μια πάγια αντιμισθία την κάθε μητέρα για το σπουδαίο έργο της ανατροφής των παιδιών της;

Θα μεριμνήσει το νέο Υπουργείο για να διαφημιστεί η ευλογημένη γονεϊκότητα, μητρότητα και πατρότητα και να υπάρξουν κίνητρα για τους συνανθρώπους μας που θα αποφασίσουν να γίνουν γονείς σε, κατά το δυνατόν, νεαρή ηλικία, ώστε να μπορούν να τεκνοποιούν χωρίς δυσκολίες και ανησυχίες και να αντεπεξέρχονται ευκολότερα στην ανατροφή των παιδιών τους;

Θα συνεργαστεί το νέο Υπουργείο με το Υπουργείο Παιδείας, ώστε να ενισχυθεί το δημογραφικό μέσω της παιδείας; Σαράντα σχολεία έκλεισαν στην Ήπειρο μόνο το 2021 επειδή είχαν λιγοστούς μαθητές. Και οι ιθύνοντες έκριναν πως πρέπει να συγχωνεύσουν σχολικές μονάδες, αντί να κοιτάξουν πώς θα αντιμετωπίσουν το πρόβλημα στη ρίζα του. Σύμφωνα με επίσημα στοιχεία της ΕΛΣΤΑΤ, τα τελευταία χρόνια μόνο ο αριθμός των εγγεγραμμένων μαθητών σε δημοτικά σχολεία έχει μειωθεί κατά σχεδόν είκοσι επτά χιλιάδες παιδιά.

Πάγια θέση της Νίκης είναι ότι σε οποιαδήποτε γωνιά της Ελλάδας υπάρχουν έστω και τρία παιδιά, λόγοι εθνικοί και δημογραφικοί επιβάλλουν το άνοιγμα του σχολείου για να τα στεγάσει. Ο Άγιος Κοσμάς ο Αιτωλός έλεγε: «Καλύτερα να έχεις εις την χώραν σου σχολείον ελληνικόν παρά να έχεις βρύσες και ποταμούς, διότι η βρύσις ποτίζει το σώμα, το δε σχολείον ποτίζει την ψυχήν».

Θέση μας και πρότασή μας είναι, επίσης, η άμεση μονιμοποίηση των χιλιάδων αναπληρωτών εκπαιδευτικών, οι οποίοι σήμερα με διαρκείς αποσπάσεις και αλλαγές τόπου κατοικίας βιώνουν καθεστώς αβεβαιότητας για το μέλλον τους, κάτι που τους αποτρέπει από το να προγραμματίσουν τη ζωή τους και να κάνουν οικογένεια. Δεν είναι δυνατόν να μπαίνει το μέλλον της Ελλάδας στη ζυγαριά του δημοσιονομικού κόστους. Είναι ανεπίτρεπτο εν έτει 2023 να αναγκάζονται οικογένειες να φύγουν από τον τόπο τους για να εξασφαλίσουν προσβάσιμο σχολείο στα παιδιά τους. Είναι απαράδεκτο να ερημώνουν τα χωριά της πατρίδας μας, πολύ περισσότερο τα ακριτικά, επειδή κλείνουν τα σχολεία τους και να καταδικάζονται οι οικογένειες σε εκπαιδευτική προσφυγιά. Μέτρησαν ποτέ οι κυβερνήσεις τη ζημία της εθνικής οικονομίας από την καταστροφή των τοπικών μικροοικονομιών εξαιτίας αυτής της πολιτικής; Βέβαια, όλα είναι θέμα προτεραιοτήτων.

Ο Πρωθυπουργός ανέφερε στην ομιλία του πρώτα την πολιτική για τη ΛΟΑΤΚΙ κοινότητα και τελευταία την πολιτική για το παιδί. Πράγματι, μέχρι στιγμής η πρώτη πρωτοβουλία που εκφράστηκε από την Κυβέρνηση ήδη προ των προγραμματικών της δηλώσεων, είναι η νομιμοποίηση γάμων ομοφυλοφίλων. Προεκλογικώς δεν ακούσαμε στις επίσημες ομιλίες της Νέας Δημοκρατίας την ευθεία ομολογία της πρόθεσης αυτής. Δυστυχώς, οι περισσότεροι ανύποπτοι ψηφοφόροι σας το έμαθαν αφού σας επέλεξαν. Η πρότασή σας αυτή συνιστά αποϊεροποίηση, θα λέγαμε, του θεσμού της οικογένειας, προσβολή της παράδοσης και του νομικού πολιτισμού μας και ευθεία παραβίαση του Συντάγματος που στο άρθρο 21 προβλέπει ότι: «Η οικογένεια, ως θεμέλιο της συντήρησης και προαγωγής του έθνους, καθώς και ο γάμος, η μητρότητα και η παιδική ηλικία τελούν υπό την προστασία του κράτους».

Αναφορικά, λοιπόν, με την πρόθεσή σας να νομιμοποιήσετε τους γάμους ομοφυλοφίλων, σας πληροφορούμε ότι θα καταψηφίσουμε οποιαδήποτε τέτοια πρόταση νόμου. Η Νίκη επιθυμεί να ακούγεται και η γνώμη της σιωπηλής πλειοψηφίας των Ελλήνων που δεν συμφωνεί με όσα κάνουν την κοινωνία μας αγνώριστη.

Ως Κυβέρνηση έχετε μεγάλη ευθύνη να καλλιεργείτε τον αλληλοσεβασμό και την ομόνοια στην κοινωνία αντί να νομοθετείτε καταστάσεις που διχάζουν τον καταταλαιπωρημένο λαό μας. Τι τον θέλετε τον γάμο των ομόφυλων ζευγαριών, όταν όλα τους τα αστικά δικαιώματα είναι εξασφαλισμένα από το σύμφωνο συμβίωσης το οποίο ήδη είχατε υπερψηφίσει;

Ας δούμε, όμως, και το δεύτερο μέγα σημείο των θέσεων της Νίκης, την παιδεία που την διακόνησα τριάντα πέντε χρόνια ως μάχιμος δάσκαλος. Αναρωτήθηκε κανείς από τους υπεύθυνος τι είναι αυτό που αγριεύει, εξαγριώνει τα παιδιά σήμερα, ώστε να βλέπουμε φαινόμενα όπως συμμορίες ανηλίκων και βιαιοπραγίες μεταξύ μικρών παιδιών; Ποιος φταίει; Φταίνε τα παιδιά μας; Δεν θα έπρεπε εύκολα να καταδικάζουμε τα παιδιά ότι έχουν πάρει λάθος δρόμο. Όχι. Απλώς, και αυτό είναι το πιο τραγικό, βαδίζουν μπροστά από εμάς στον δρόμο που εμείς τους δείξαμε να βαδίζουν. Εμείς είμαστε αυτοί οι οποίοι στην πράξη βάζουμε πάνω απ’ όλα τα υλικά αγαθά και τα χρήματα και όσα σχετίζονται με τον άνθρωπο από τη μέση και κάτω. Αν δεν διδάξουμε διά του παραδείγματος στα παιδιά μας την ειρήνη, την απλότητα, το φιλότιμο και την αιώνια προοπτική του ανθρώπου, τότε κάποια αρρωστημένα πρότυπα θα τους διδάξουν τη βία, την απληστία, τη διαφθορά και τον νόμο της ζούγκλας.

Η νεανική εγκληματικότητα καλπάζει, διότι πολλά παιδιά μεγαλώνουν με την υλιστική πεποίθηση πως πρέπει να πατήσουν επί πτωμάτων για να διεκδικήσουν ό,τι προλαβαίνουν σε τούτη τη ζωή. Και γι’ αυτή τη στρεβλή πεποίθηση ευθύνεται το οικογενειακό περιβάλλον και φυσικά η άρρωστη παιδεία μας, ειδικά τώρα που την έχει καταλάβει το ανεξέλεγκτο διαδίκτυο. Η τηλεόραση και τα μέσα κοινωνικής δικτύωσης έχουν γίνει οι νέοι «δάσκαλοι» των παιδιών και το εκπαιδευτικό σύστημα μεταδίδει στους μαθητές άψυχες γνώσεις που έχουν αποσυνδεθεί από την εθνική μας συνείδηση, την ιστορία μας και την πίστη μας. Τα σχολεία έχουν μετατραπεί σε γκρίζα φυτώρια απαισιοδοξίας, σε κέντρα εκπαίδευσης απογοητευμένων και καταπτοημένων νέων ανθρώπων. Κατά τον Καποδίστρια, τον μεγάλο κυβερνήτη, τα σχολεία δεν είναι μόνο «τόποι προσκτήσεως γνώσεων αλλά φροντιστήρια ηθικής, εθνικής και χριστιανικής αγωγής».

Να αναφέρω κάτι από την εμπειρία μου στη σχολική αίθουσα και τη διδασκαλία των σχολικών βιβλίων. Τρία εμβληματικά κείμενα, αγαπητοί μου, αφαιρέθηκαν πριν από δεκαπέντε περίπου χρόνια από τα σχολικά βιβλία γλώσσας. Και αυτά είναι τα εξής: Πρώτον, ο ύμνος στη δημοκρατία από τον «Επιτάφιο» του Περικλή, ένα κείμενο εμβληματικό, παγκόσμιας εμβέλειας και ιδρυτικό του δημοκρατικού πολιτεύματος που αναφέρει, το ξέρετε οι περισσότεροι: «Καὶ ὄνομα μὲν διὰ τὸ μὴ ἐς ὀλίγους ἀλλ᾽ ἐς πλείονας οἰκεῖν δημοκρατία κέκληται». Και σε μετάφραση: «Το πολίτευμα μας ονομάζεται δημοκρατία, γιατί η διοίκηση είναι στα χέρια των πολλών και όχι των ολίγων».

Δεύτερο κείμενο που εκπαραθυρώθηκε από τα σχολικά βιβλία γλώσσας είναι το αριστουργηματικό ποίημα για τον ελληνοκύπριο ήρωα του εθνικοαπελευθερωτικού αγώνα της ΕΟΚΑ, τον μαθητή Ευαγόρα Παλληκαρίδη, γραμμένο από τον σπουδαίο -δεν ζει πια- Δωδεκανήσιο ποιητή Φώτη Βαρέλη.

Τρίτο κείμενο που αφαιρέθηκε με τίτλο: «Ο βασιλιάς Φίλιππος κοιμάται στη Μακεδονία» που αναφερόταν στις ανασκαφές του αείμνηστου καθηγητή της αρχαιολογίας Μανόλη Ανδρόνικου.

Είναι κείμενα που ακριβώς παρουσιάζουν στα Ελληνόπουλα τον πολιτισμό των προγόνων τους και τους αγώνες του λαού μας για ελευθερία και δημοκρατία. Αυτά αντικαταστάθηκαν με συνταγές μαγειρικής.

Χρειάζεται άμεσα αλλαγή βιβλίων γλώσσας τα οποία πρέπει να αποκτήσουν ταυτότητα. Αν δεν υπάρξει επανασύνδεση του μαθητή με τη ζωντανή υπόσταση της γλώσσας του και της ελληνορθόδοξης ταυτότητάς του, τότε θα συνεχίσουμε να έχουμε μία απονεκρωμένη παιδεία που θα φέρνει στην κοινωνία παιδιά χωρίς πνευματικά εφόδια, χωρίς πολιτισμικό υπόβαθρο, χωρίς επίγνωση της πλούσιας κληρονομιάς μας. Αυτό το σχολείο θα παράγει παγκοσμιοποιημένους πολίτες για τη δυστοπία του αύριο και όχι συνειδητοποιημένους Έλληνες για την ευημερία του σήμερα.

Αναφορικά με την εξαγγελία του Πρωθυπουργού περί παιδείας, ως εκπαιδευτικός πολλά χρόνια σε δημόσια σχολεία γνωρίζω την κατάσταση που επικρατεί και στα ιδιωτικά. Θα περιμένουμε να δούμε αποτυπωμένη στο χαρτί την πρότασή σας για την ανώτατη εκπαίδευση προκειμένου να διατυπώσουμε τη γνώμη μας.

Επί της αρχής, θεωρούμε αυτονόητο ότι πρώτον, τόσο στα δημόσια όσο και στα ιδιωτικά ΑΕΙ το κράτος θα διατηρεί την εποπτεία και τα προγράμματα σπουδών τους θα τίθενται υπό την έγκριση του Υπουργείου Παιδείας όπως γίνεται σήμερα με την ιδιωτική δευτεροβάθμια εκπαίδευση.

Δεύτερον, δημόσια και ιδιωτικά ΑΕΙ θα προσφέρουν εθνική παιδεία με ανοιχτούς ορίζοντες, θα διδάσκουν την ελληνική σκέψη η οποία είναι η μόνη γνησίως δυτική και οικουμενική στον νέο παγκοσμιοποιημένο κόσμο που ζούμε. Θέλουμε τα πανεπιστήμιά μας, δημόσια και ιδιωτικά, να εκπαιδεύουν και να μορφώνουν Έλληνες και όχι ελληνόφωνους.

Τρίτον, το επιστημονικό προσωπικό τους να αποτελείται κατά πλειοψηφία από Έλληνες και Ελληνίδες της ημεδαπής ή της αλλοδαπής από τον Απόδημο Ελληνισμό. Δεν είμαστε δογματικοί με την ίδρυση μη κρατικών ΑΕΙ, υπό την προϋπόθεση ότι θα προάγουν τα γερά ελληνικά γράμματα, την ελληνική έρευνα και τον ελληνικό πολιτισμό στο νέο άχρωμο παγκοσμιοποιημένο κόσμο που ζούμε.

Και, βεβαίως, να μην αποβάλουμε την πίστη μας και τις αξίες της από τα πανεπιστήμια όπου είναι συναφή με το περιεχόμενο των σπουδών. Σας θυμίζω, κύριε Πρωθυπουργέ, ότι στο πανεπιστήμιο Στάνφορντ των ΗΠΑ όπου μιλήσατε προ δύο ετών, σας προλόγισε ο πάστορας πρύτανής του.

Το στοίχημα για την ελληνική εκπαίδευση σε μια Δύση που παρακμάζει ιδεολογικώς είναι η Ελλάδα να ηγηθεί της μεταρρύθμισης της Δύσεως εκπαιδευτικά. Έχουμε το δικαίωμα. Εδώ γεννήθηκαν όλα. Την ώρα που η Δύση ψυχορραγεί ιδεολογικά εμείς να ηγηθούμε της αναγέννησής της με οδηγό τις ελληνικές ιδέες.

Έχετε εξαγγείλει, κύριε Πρωθυπουργέ, συνταγματική Αναθεώρηση. Είναι απαράδεκτο να μην αποκαλύπτετε ποια άρθρα του Συντάγματος θέλετε να αναθεωρήσετε. Η δημόσια πολιτική δεν είναι εθνικό μυστικό. Θα περιμένουμε το σύνολο της προτάσεώς σας, αν και όσα ακούμε και διαβάζουμε είναι ανησυχητικά και πρέπει να μας τα διευκρινίσετε.

Θα καταργήσετε το άρθρο 59 του Συντάγματος για τον θρησκευτικό όρκο των Βουλευτών; Θα αλλάξετε το άρθρο 16 ώστε να πάψει να αποτελεί αποστολή της παιδείας η καλλιέργεια της εθνικής και θρησκευτικής συνείδησης; Θα ανοίξετε θέμα αναθεώρησης του άρθρου 3 περί χωρισμού κράτους και εκκλησίας για να γίνει το κράτος μας ουδετερόθρησκο όπως στη Γαλλία, όπου ελλείψει χριστιανισμού κυριαρχεί το ριζοσπαστικό ακραίο Ισλάμ; Διασκεδάστε τις ανησυχίες μας και τις ανησυχίες όλου του ελληνικού λαού, κύριε Πρωθυπουργέ. Θα το εκτιμήσουμε.

Η ακρίβεια που μαστίζει τα ελληνικά νοικοκυριά είναι πλέον ένα διαρκές φαινόμενο που, δυστυχώς, τείνει να γίνει μια νέα κατοχική κανονικότητα. Οι χαμηλοί μισθοί η δραματική μείωση της αγοραστικής δύναμης και οι τιμές που συνεχώς ανεβαίνουν προκαλούν ραγδαία πτώση του βιοτικού επιπέδου, άδειασμα των αποταμιεύσεων, αδυναμία πληρωμής λογαριασμών.

Μάλιστα, και χρειάζεται αυτό να επισημανθεί, έγιναν πανάκριβα και απλησίαστα για τους απλούς ανθρώπους και για τα νοικοκυριά αυτά τα αναγκαία για τη ζωή, τα τρόφιμα, το ρεύμα, τα καύσιμα, οι μικροχαρές της ζωής, τα υλικά και τα αναγκαία της πρωτογενούς παραγωγής, όσα επαρκούν για να ζήσει ένας άνθρωπος και μια οικογένεια χωρίς να έχει ανάγκη να καταφύγει στην επαιτεία των επιδομάτων και των κάθε λογής Pass.

Έχουμε αντιληφθεί ότι οδηγείται ο λαός μας σε μια νέου τύπου δουλοπαροικία, στην οποία η ποιότητα της ζωής του δεν θα εξαρτάται από την ελεύθερη και φιλότιμη εργασία του αλλά από τις διαθέσεις φιλανθρωπίας του όποιου αφέντη του, είτε είναι στη θέση του αφέντη η Κυβέρνηση, είτε η Ευρωπαϊκή Ένωση, είτε οποιοδήποτε σκοτεινό ή φανερό κέντρο εξουσίας.

Σύμφωνα με πρόσφατα στοιχεία πάλι της ΕΛΣΤΑΤ ο πληθυσμός που βρίσκεται σε κίνδυνο φτώχειας ή κοινωνικό αποκλεισμό αντιστοιχεί στο 26,3% του πληθυσμού της χώρας, δηλαδή παραπάνω από ένας στους τέσσερις πολίτες αντιμετωπίζουν καθημερινώς τον εφιάλτη της φτώχειας. Εκατοντάδες χιλιάδες οικογένειες σφίγγουν όλο και περισσότερο το ζωνάρι για να ανταπεξέλθουν στα έξοδα και οι πολίτες μετατρέπονται σε δουλοπάροικους που ζουν για να εξυπηρετούν τις πάγιες οφειλές και να προμηθεύονται τα απολύτως βασικά τρόφιμα. Και παρά τον τιτάνιο αγώνα που δίνουν και πάλι ο μήνας δεν βγαίνει.

Την ίδια στιγμή η κάθε κυβέρνηση αρνείται πεισματικά να μειώσει τους φόρους σε τρόφιμα και καύσιμα και αρκείται μόνο στο να μοιράζει επιδόματα φτώχειας και να λανσάρει καλάθια του νοικοκυριού που δεν προσφέρουν τίποτα ουσιαστικό στη μάχη κατά της ακρίβειας. Η αισχροκέρδεια συνεχίζει να καλπάζει στα τρόφιμα και το επίσημο κράτος αρνείται να ελέγξει την εκτίναξη της τιμής από την παραγωγή έως το ράφι. Αρκείται μόνο στο να διαπραγματεύεται για τα μάτια του κόσμου μερικά φραγκοδίφραγκα, ενώ το προϊόν έχει ήδη φτάσει πανάκριβο στο σουπερμάρκετ.

Για τα οικονομικά μέτρα που εξαγγείλατε θα είμαστε υπέρ σε ό,τι ωφελεί τον λαό, έστω κι αν οι ενισχύσεις σας είναι περιστασιακές και άπαξ. Όμως, θέλουμε τον λαό ισότιμο στη σκέψη σας με τις δυνάμεις της αγοράς. Να μη δίνετε στο λαό ό,τι περισσεύει μόνο, αφού έχετε μοιράσει όλη την πίτα στις γνωστές οικογένειες. Σε αυτό θα μας βρείτε απέναντι. Δεν είναι επίμονη η ακρίβεια. Επιμονή είναι η κερδοσκοπία των μεγάλων ομίλων που η Κυβέρνησή σας αφήνει ανεξέλεγκτους. Δυστυχώς στις προγραμματικές δηλώσεις του Πρωθυπουργού δεν ακούσαμε κανένα μεγάλο φιλολαϊκό μέτρο, ώστε να πάρει την επενδυτική βαθμίδα. Με άλλα λόγια ο νους σας βρίσκεται στις αγορές και όχι στους πολίτες.

Όσον αφορά στην ενέργεια, η χώρα μας συνεχίζει να είναι παραδομένη στο έλεος της ακρίβειας. Πληρώνουμε πανάκριβα το ρεύμα στη χονδρεμπορική αγορά του ηλεκτρισμού, κάτι που μετακυλίεται συνεχώς στους πολίτες, γονατίζοντας τους προϋπολογισμούς τους. Το κάθε νοικοκυριό είναι όμηρος του οργίου κερδοσκοπίας του Χρηματιστηρίου Ενέργειας αλλά και του στρεβλού τρόπου λειτουργίας του εγχώριου ανταγωνισμού που λειτουργεί αποκλειστικά προς όφελος των παρόχων και όχι του καταναλωτή.

Εντός του 2022 δόθηκαν συνολικά τετρακόσιες τριάντα χιλιάδες εντολές για διακοπές ρεύματος σε όλη την Ελλάδα. Και πολλά απ’ αυτά τα σπιτικά βυθίστηκαν στο σκοτάδι. Το ρεύμα είναι απολύτως αναγκαίο αγαθό. Και είναι ανεπίτρεπτο να μην υπάρχουν μέτρα πρόνοιας ώστε να αποκλείονται οι διακοπές στα ευάλωτα στρώματα της κοινωνίας.

Η πολιτική βίαιης απολιγνιτοποίησης που εφάρμοσαν οι προηγούμενες κυβερνήσεις, έκαναν τη χώρα μας πλήρως εξαρτημένη από τις εισαγωγές ρεύματος και αχρήστεψε τους εθνικούς πόρους που θα μπορούσαν να μας προσφέρουν φτηνότερο ρεύμα και μεγάλο βαθμό αυτάρκειας κατά την περίοδο της ενεργειακής κρίσης που ακόμη διανύουμε. Ενώ ζούμε σε μια ευλογημένη χώρα με άφθονο ηλιακό και αιολικό δυναμικό, δυστυχώς η επανάσταση που υποτίθεται πως θα έφερναν οι ανανεώσιμες πηγές ενέργειας αντί να μεταφράζεται σε ανακούφιση της τσέπης του καταναλωτή, χρησιμεύει κυρίως στο να θησαυρίζουν οι χορηγοί και οι επενδυτές.

Το θέμα των πλειστηριασμών και των κόκκινων δανείων είναι μια ακόμα ανοιχτή πληγή της κοινωνίας που προξενεί όλο και περισσότερο δυστυχία στον ελληνικό λαό. Οι ιθύνοντες και εδώ με την πολιτική που ακολούθησαν απέδειξαν πως ήταν οι μεγαλύτεροι ευεργέτες των fund, τα οποία λεηλατούν ασταμάτητα τις περιουσίες των Ελλήνων. Σχεδόν καθημερινώς βλέπουμε στις ειδήσεις πλέον σκηνές απόλυτης ντροπής με όργανα του κράτους να βγάζουν σηκωτούς από τα σπίτια τους ακόμα και ηλικιωμένους, ανάπηρους ή καρκινοπαθείς που πέφτουν θύματα μιας νόμιμης πλέον τρομοκρατίας. Κάθε έννοια ανθρωπιάς έχει ισοπεδωθεί χάριν του κέρδους των τραπεζών και των αρπακτικών της αγοράς ακινήτων.

Πάνω στο δράμα του Έλληνα βασίζεται μια τεράστια αναδιανομή πλούτου που βρίσκεται σε εξέλιξη και φέρει τη σφραγίδα όλων των μνημονιακών αποφάσεων. Ενώ η παρούσα Κυβέρνηση δεν δείχνει για την ώρα να έχει καμμία πρόθεση να φέρει μια νομοθετική ρύθμιση ώστε να προστατεύεται τουλάχιστον η πρώτη κατοικία, κάθε fund που έχει έδρα στην Ιρλανδία ή οπουδήποτε αλλού στον κόσμο τυγχάνει πολύ ευνοϊκότερης μεταχείρισης από τον Έλληνα φορολογούμενο που ζει, εργάζεται και προσφέρει στην ίδια τη χώρα του και βλέπει ανάλγητο το κράτος να τον πετά στο δρόμο με συνοπτικές διαδικασίες.

Ακόμη δε χειρότερα το ελληνικό κράτος έχει μπει εγγυητής των fund ώστε όλοι οι Έλληνες πολίτες να χρηματοδοτούν την αρπαγή της πρώτης κατοικίας των πιο αδύναμων συμπολιτών μας. Και για τα κόκκινα δάνεια θα απαιτήσουμε το άνοιγμα όλων των φακέλων και όλων των αποφάσεων με τις οποίες προέκυψε αυτή η ληστρική διαδικασία.

Περαιτέρω, όμως, προτείνουμε ότι όταν ξεκινά ο θεσμικός διάλογος μεταξύ ενός ενδιαφερομένου fund και ενός τραπεζικού ιδρύματος για την εξαγορά ενός δανείου, θα πρέπει να προβλέπεται ένα διαδικαστικό στάδιο κατά το οποίο θα παρέχεται ομοίως η δυνατότητα στον οφειλέτη να εξαγοράσει το δάνειό του στη συμφωνηθείσα προνομιακή τιμή στην οποία θα το εξαγόραζε άλλως το fund, το «κοράκι», όπως το ξέρουμε.

Παράλληλα θεωρούμε απαραίτητο το κράτος να έχει πνεύμα επιβράβευσης απέναντι στους συνεπείς και ενήμερους οφειλέτες, καθώς και εκείνους που διατίθενται να εξοφλήσουν άπαξ το χρέος που ταυτίζεται με τις κύριες οφειλές τους, διαγράφοντας το 100% των προσαυξήσεων τους ή παρέχοντας άλλες διευκολύνσεις.

Οι μεγάλες καθυστερήσεις στην απονομή δικαιοσύνης είναι ένα άλλο θέμα, το γενικευμένο αίσθημα ατιμωρησίας, οι διαφαινόμενες παρεμβάσεις από πολιτικούς και επιχειρηματίες, είναι παράγοντες που προκαλούν κλονισμό της εμπιστοσύνης των πολιτών στο θεσμό της δικαιοσύνης. Συγχρόνως αποθαρρύνουν ξένους ιδιαίτερα επιχειρηματίες από το να επενδύσουν και να επιχειρήσουν στην Ελλάδα.

Σεβόμαστε απόλυτα τη διάκριση των εξουσιών και πιστεύουμε ότι πρέπει να αφαιρεθεί από την Κυβέρνηση κατά την επικείμενη Αναθεώρηση του Συντάγματος το δικαίωμα να διορίζει εκείνη αποκλειστικώς την ηγεσία της δικαστικής εξουσίας. Έτσι γίνεται αντιληπτή και πραγματική η διάκριση των εξουσιών, η οποία δυστυχώς λείπει από την πατρίδα μας και καλλιεργεί τη δυσπιστία του πολίτη απέναντι στο κράτος και διαιρεί την κοινωνία μας.

Αναφορικά με την εξωτερική μας πολιτική ο κύριος γνώμονας που θα έπρεπε να διαμορφώνει την ουσία της είναι το να είμαστε πάντα συνεπείς στο βάρος που κουβαλά η ιστορία μας, να είμαστε έντιμοι απέναντι στους ηρωικούς αγώνες των προγόνων μας. Δεν έχουμε το δικαίωμα να παραδώσουμε ούτε μια χούφτα χώμα, μια σπιθαμή γης λιγότερη στα παιδιά μας από αυτή που παραλάβαμε. Χρωστάμε σε όσους πέρασαν, θα έρθουν, θα περάσουν. Κριτές θα μας δικάσουν, οι αγέννητοι, οι νεκροί, κατά τον αειθαλή λόγο του Παλαμά.

Στην κοιτίδα της δημοκρατίας την αρχαία Αθήνα, οι πρόγονοί μας έδιναν τον όρκο «και την πατρίδα ουκ ελάσσω παραδώσω, πλείω δε και αρείω όσης αν παραδέξωμαι». Δεν θα παραδώσω δηλαδή στις επόμενες γενιές πατρίδα μικρότερη, αλλά μεγαλύτερη και ισχυρότερη εκείνης που παρέλαβα. Στα εθνικά θέματα δεν χωράνε εκπτώσεις, δεν χωράνε παραχωρήσεις, δεν χωράνε συμβιβασμοί με τον εχθρό. Μήπως στα χρόνια της Μεταπολίτευσης έχουμε δει να τηρείται στο ελάχιστο αυτός ο ιστορικός όρκος;

Ο «Αττίλας ΙΙ» στη μαρτυρική Κύπρο δεν τιμωρήθηκε ποτέ, τα εγκλήματα πολέμου, οι αγνοούμενοι, ή μάλλον δυστυχώς αγνοημένοι από την πατρίδα, η κατοχή κι ο παράνομος εποικισμός. Αργότερα προστέθηκε η αποδυνάμωση του Ελληνισμού της Βορείου Ηπείρου, το γκριζάρισμα του Αιγαίου, οι νεκροί μας πιλότοι, η δράση του τουρκικού προξενείου στη δυτική Θράκη, η ντροπιαστική κηδεμονία της πατρίδας μας με τα μνημόνια, η πισώπλατη διπλή μαχαιριά στη Μακεδονία μας, η ύβρις στην Αγιά Σοφιά και πλέον πρόσφατα τα μισόλογα από πολλούς πολιτικούς για την ΑΟΖ της πατρίδας μας.

Και να θυμίσουμε τα τελευταία που καταφέρατε ως κυβέρνηση για την Ουκρανία. Έως πότε θα στέλνετε όπλα τα οποία, απ’ όσο διαβάζουμε, οι εμπόλεμοι πωλούν σε άλλες χώρες; Δεν καταλαβαίνετε ότι έτσι εξασθενεί η άμυνά μας, ειδικά στα νησιά του Αιγαίου; Ο όρκος των αρχαίων εφήβων Αθηναίων δυστυχώς καταπατήθηκε, όπως προείπα, από τους σύγχρονους επιγόνους. Πώς θα προχωρήσουμε μπροστά;

Η Νίκη δεν αναγνωρίζει κανένα περιθώριο συνδιαλλαγής με την Τουρκία για οποιαδήποτε εκχώρηση της εθνικής μας κυριαρχίας. Πρέπει να πάψει επιτέλους η μακροχρόνιος πολιτική της υποχωρητικότητας και η έλλειψη πραγματικής εθνικής στρατηγικής.

Η σημερινή ομιλία του Πρωθυπουργού υπήρξε ομιλία διαχειριστική, χωρίς εθνικό όραμα, χωρίς εκτεταμένη αναφορά στα εθνικά θέματα και στην εξωτερική πολιτική. Συναντηθήκατε, κύριε Πρωθυπουργέ, με τον πρόεδρο Ερντογάν, ο οποίος ισχυρίζεται ότι του έχετε δώσει υποσχέσεις που πρέπει να τηρηθούν. Αλήθεια, ποιες υποσχέσεις δώσατε; Μιλάτε για την ώρα μόνο για την προστασία της ελληνικής κυριαρχίας και όχι για κυριαρχικά δικαιώματα. Γιατί τα ξεχνάτε; Επιτρέπεται; Κυριαρχικά δικαιώματα είναι η ΑΟΖ, η έρευνα και διάσωση, η υφαλοκρηπίδα, το FIR Αθηνών. Ελπίζουμε να μην παραπέμψετε στην κρίση τρίτων στη Χάγη την κυριαρχία των νησιών μας, νησιά που μας ανήκουν πανάρχαια. Και επιτέλους ξεκαθαρίστε μας τι θα κάνετε με τον εθνικό πλούτο. Όταν σας ρώτησαν για τη συνεκμετάλλευση στην τηλεόραση του «ΑΝΤ1» μασούσατε τα λόγια σας.

Ως έθνος, ιστορικό έθνος, οφείλουμε να προχωρήσουμε σε δυναμικές πρωτοβουλίες. Η Ελλάδα σαφώς στηρίζεται στο Διεθνές Δίκαιο για την οριοθέτηση της ΑΟΖ μας. Άραγε αποτελεί λύση το Δικαστήριο της Χάγης, όπως προωθεί η Κυβέρνηση, χωρίς η Τουρκία να έχει αναγνωρίσει εκ των προτέρων το Δίκαιο της Θαλάσσης, ένα δίκαιο που μάλιστα έγινε πρωτογενές δίκαιο της Ευρωπαϊκής Ένωσης; Μήπως επιτέλους πρέπει να απαιτήσουμε την αλληλεγγύη των κρατών-μελών της Ευρωπαϊκής Ένωσης, ώστε το δίκαιο αυτό να εφαρμοστεί στην οριοθέτηση της ΑΟΖ;

Παράλληλα, για τη Νίκη είναι σαφές ότι πρέπει αμέσως να απομακρυνθεί η απειλή του τουρκικού προξενείου στη Θράκη, που απλώνει ολοένα και περισσότερο τα πλοκάμια του στην πατρίδα μας με την ανοχή ελληνικών κομμάτων. Να σας το πούμε απλά: Ακόμη να απελάσετε τον πρόξενο;

Σε ένα άλλο θέμα, οι δεσμοί της μητέρας Ελλάδας με την απανταχού Ομογένεια πρέπει να γίνουν και πάλι ισχυροί. Πρέπει να σταματήσει το ανίερο παζάρεμα των Ελλήνων της Ομογένειας, είτε χάριν μικροκομματικών συμφερόντων είτε χάριν συμφερόντων τρίτων. Στις τελευταίες εκλογές οι εγγεγραμμένοι Έλληνες του εξωτερικού ήταν χίλιοι οκτακόσιοι ογδόντα οκτώ από όλη τη Βόρεια και Κεντρική Αμερική και μόλις εκατόν ενενήντα πέντε από την Αυστραλία. Αυτή είναι η τιμή που κάνουμε στον παγκόσμιο Ελληνισμό.

Είναι πάγια και βασική θέση μας ότι πρέπει να εκλέγεται σταθερός αριθμός ομογενών Βουλευτών στο ελληνικό Κοινοβούλιο, χωρίς να χρειάζεται να ανήκουν σε κάποιο κόμμα και επιτέλους να ανοίξουμε την πόρτα στους ομογενείς μας, ακόμη και δεύτερης και τρίτης γενιάς, για την επίλυση του σοβαρότατου δημογραφικού μας προβλήματος, με παροχή σπουδαστικών και φορολογικών κινήτρων, να έρθουν δηλαδή να υπηρετήσουν, να σπουδάσουν και να ξεκινήσουν τη ζωή τους στη μητέρα πατρίδα με τους καλύτερους όρους. Και βεβαίως απαιτούνται ισχυρά κίνητρα επαναπατρισμού των Ελλήνων που ξενιτεύτηκαν τα τελευταία χρόνια. Υψηλάντηδες υπάρχουν και σήμερα. Ίσως από τους απόδημους Έλληνες ξανάρθει η πραγματική λευτεριά.

Η πατριωτική συνείδηση πρέπει και πάλι να αναζωπυρωθεί στις καρδιές των Ελλήνων. Αγαπητοί μου, δεν προασπίζουν την εθνική ανεξαρτησία και την εδαφική ακεραιότητα μόνο οι πανάξιες Ένοπλες Δυνάμεις μας, τις προασπίζει ο λαός με την ομηρική και θουκυδίδειο έννοια, όχι ο φιλοπόλεμος, αλλά ο ψυχικά αρματωμένος, ο νηφάλιος, ο φωτισμένος, ο πολίτης που είναι ταυτόχρονα και οπλίτης. Κι αυτό μας το παρέχει η παιδεία, η έσχατη γραμμή άμυνας των Ελλήνων. Δράξασθε παιδείας.

Τρέφουμε απόλυτο σεβασμό για το ετοιμοπόλεμο και τη δύναμη των ελληνικών Ενόπλων Δυνάμεων, αλλά μια χώρα με τον πληθυσμό της Ελλάδας χρειάζεται οπωσδήποτε να διαθέτει δόγμα παλλαϊκής άμυνας. Ας πάψουμε επιτέλους να νανουριζόμαστε με παραμύθια για συμμάχους που υποτίθεται πως θα μας σώσουν στην κατάλληλη στιγμή και θα προστρέξουν προς βοήθεια. Ουαί τω μη τοις ιδίοις όνυξι ξυομένω. Αλίμονο σε αυτούς που δεν μπορούν να ξυσθούν με τα δικά τους νύχια, σύμφωνα με μια ωραία βυζαντινή παροιμία.

Η ιστορία μας μάς έχει διδάξει πολλές φορές πως τη δύσκολη ώρα οι Έλληνες καταλήγουν να βασίζονται αποκλειστικά στις δικές τους δυνάμεις και αυτό σημαίνει δυνάμεις πραγματικών Ελλήνων. Δεν νοείται να έχει καταργηθεί το γένος ως κριτήριο εισόδου στις στρατιωτικές μας σχολές. Η φύλαξη των ελληνικών συνόρων θα αποτελεί πάντοτε ύψιστη προτεραιότητα και τιμή.

Όσον αφορά στη μετανάστευση ή στη λαθρομετανάστευση δεν μπορεί να κατηγορείται ο φιλότιμος και φιλόξενος ελληνικός λαός για το ότι του έχει ανατεθεί βάρος πολύ μεγαλύτερο από αυτό που μπορεί να σηκώσει, ως λαός που έχει πονέσει πολύ, έχει ματώσει, θα έλεγα, από τη μάστιγα της ξενιτιάς, που και σήμερα καθημερινά αιμορραγεί, αφού εκατοντάδες χιλιάδες νέοι εργαζόμενοι, επιστήμονες, οικογένειες ολόκληρες φεύγουν από την Ελλάδα για να αναζητήσουν ένα καλύτερο μέλλον. Οι περισσότεροι δεν φεύγουν επειδή το επιθυμούν, αλλά επειδή η πολιτική των προηγούμενων κυβερνήσεων τούς έδιωξε ως άσπλαχνη μάνα.

Ως χριστιανοί, ως επιστήμονες, ως άνθρωποι σεβόμαστε τον πόνο των ανθρώπων, όσων από πόλεμο, από κατατρεγμό, από πικρό καημό άφησαν βωμούς και εστίες στην πατρίδα τους και αναζητούν ζωή και πατρίδα. Αλλά δεν μπορούμε να επιτρέψουμε να μετατραπεί η χώρα μας σε χώρο ασταμάτητης αποθήκευσης ψυχών, πόσο μάλλον στις περιπτώσεις που δεν έχουμε πολλές φορές να κάνουμε με κατατρεγμένους πρόσφυγες, αλλά με ένα ετερόκλητο πλήθος εποίκων, που δεν έχουν καμμία πρόθεση να σεβαστούν και να αφομοιωθούν στη χώρα μας και να ασπαστούν τους νόμους και τις αξίες μας.

Δεν θα συναινέσουμε στην ανεξέλεγκτη πληθυσμιακή αλλοίωση που συντελείται στη χώρα μας με τις ευλογίες της Ευρωπαϊκής Ένωσης, που φιλοδοξεί να μετατρέψει τις ευρωπαϊκές χώρες σε πολυπολιτισμικά σκλαβοπάζαρα ανθρώπων.

Το ελληνικό κράτος ας υπολογίσει επιτέλους και ας ενημερώσει υπεύθυνα τον λαό μας πόσους μετανάστες μπορεί να βοηθήσει και ας εργαστεί για την αλλαγή της Συνθήκης του Δουβλίνου με βάση τα εθνικά μας συμφέροντα.

Τελευταίο θέμα άφησα αυτό που με πληγώνει περισσότερο ως Μακεδόνα, αυτό που συνιστά προσβολή στη μνήμη των μακεδονομάχων αγωνιστών μας, των διδασκαλισσών του Μακεδονικού Αγώνα, διαστροφή της ιστορίας μας, σπίλωση της αλήθειας και προδοσία της θέλησης του ελληνικού λαού. Η Συμφωνία των Πρεσπών έχει υποστεί εκατοντάδες παραβιάσεις από τα Σκόπια, ενώ η Κυβέρνηση ουδέποτε διερεύνησε τις κατηγορίες χρηματισμού αρκετών που την υπερψήφισαν στα κοινοβούλια και των δύο χωρών.

Οφείλει η Νέα Δημοκρατία να εξηγήσει στον ελληνικό λαό, τον πάντοτε ευκολόπιστο και πάντα προδομένο, γιατί είπε προεκλογικώς ψέματα στον ελληνικό λαό όταν υποσχόταν βέτο για την ευρωπαϊκή και νατοϊκή ένταξη των Σκοπίων με το κλεμμένο όνομα, ενώ μετεκλογικώς ως Κυβέρνηση έκανε και κάνει τα ακριβώς αντίθετα.

Τελικά, όμως, αξιοποιήσαμε το διαπραγματευτικό μας πλεονέκτημα ως χώρα της Ευρωπαϊκής Ένωσης και ΝΑΤΟ; Τι κερδίσαμε για τα μακεδονικά μας προϊόντα; Τι κερδίσαμε από επιρροή στη βαλκανική ενδοχώρα; Μήπως φράξαμε το δρόμο στο ισλαμικό λεγόμενο τόξο επιρροής της Τουρκίας; Μήπως προστατέψαμε τη γλώσσα μας; Ήδη εκδόθηκε απόφαση για τη διδασκαλία της λεγόμενης μακεδονικής γλώσσας στην Ελλάδα.

Για τη Νίκη η συμφωνία αυτή πρέπει να καταλήξει εκεί που της αρμόζει, δηλαδή στον κάλαθο των αχρήστων!

Κύριε Πρόεδρε, κυρίες και κύριοι Βουλευτές, δεν είμαστε επαγγελματίες πολιτικοί. Κοιτάμε την πατρίδα μας με όρους ιστορικού μέλλοντος και όχι με όρους τετραετίας. Μας αγχώνει και μας προβληματίζει η δημογραφική μας συρρίκνωση έως κατάρρευση, ο θρησκευτικός αποχρωματισμός, η καταδίωξη του εθνικού σε κάθε μορφή, η άκριτη νεωτερικότητα. Είμαστε εδώ, για να προτείνουμε λύσεις βάθους για την παιδεία και τη μορφή της, για την ιστορία και πώς πρέπει να διδάσκεται στα παιδιά μας, για την οικογένεια και τις παρενέργειες από την κρίση της.

Δεν ήρθαμε, για να κάνουμε τη Βουλή τσίρκο. Δεν θα αντιδικήσουμε για μια αντιπροεδρία της Βουλής. Χάρισμά σας οι καρέκλες.

Από την Ελλάδα, όπως προείπαμε, λείπουν παιδιά, λείπει παιδεία και αίσθηση συλλογικής μοίρας. Λείπει η ενότητα.

Μην περιμένετε από εμάς άκρα, ακόμη κι αν μας λέτε μόρφωμα. Μην περιμένετε από εμάς μίσος κι ας μας αποκαλείτε λανθασμένα ακροδεξιά. Μην περιμένετε από εμάς σκοτάδια, για να λύσετε τα αδιέξοδά σας. Μην περιμένετε από εμάς νέα τακτική. Κι αν μπορείτε, ακολουθήστε. Με αγκάθια θα μας ματώνετε; Λουλούδια θα σας ρίχνουμε. Γιατί, ναι, πιστεύουμε στον Χριστό και στην αγάπη του, στην ειρήνη, στην καταλλαγή, στα ήρεμα πνεύματα.

(Χειροκροτήματα από την πτέρυγα του Δημοκρατικού Πατριωτικού Κινήματος -Νίκη)

Με ψέματα θα μας συκοφαντείτε; Με την αλήθεια θα σας τιμωρούμε. Αυτή είναι η Νίκη.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε τον κ. Νατσιό για την πρώτη του αυτή εμφάνιση και για την τήρηση του χρονικού περιθωρίου.

Και οδηγούμεθα στη λήξη των ομιλιών των πολιτικών Αρχηγών με την κ. Ζωή Κωνσταντοπούλου, Πρόεδρο της Κοινοβουλευτικής Ομάδας Πλεύση Ελευθερίας που καλείται τώρα στο Βήμα.

(Χειροκροτήματα από την πτέρυγα της Πλεύσης Ελευθερίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρίες και κύριοι Βουλευτές, κύριοι και κυρία της Κυβέρνησης, σήμερα είναι η επίσημη έναρξη των εργασιών της Κ΄ Κοινοβουλευτικής Συνόδου της Βουλής των Ελλήνων και των Ελληνίδων.

Σήμερα είναι η πρώτη μου ομιλία από αυτό εδώ το Βήμα ως επικεφαλής της Πλεύσης Ελευθερίας.

Σήμερα είναι η πρώτη κοινοβουλευτική παρέμβαση της Πλεύσης Ελευθερίας.

Και θα ήθελα να συστηθούμε.

Είμαι η Ζωή Κωνσταντοπούλου, δικηγόρος, πρώην Πρόεδρος της Βουλής και Επικεφαλής της Πλεύσης Ελευθερίας. Σε αυτό το Βήμα πρωτοανέβηκα πριν από έντεκα χρόνια, τον Ιούλιο του 2012, νεοεκλεγμένη Βουλευτής, πρώτη σε ψήφους στην περιφέρειά μου, γεμάτη όνειρα για την πατρίδα μου και για τους συμπολίτες μου. Και από αυτό εδώ το Βήμα μίλησα για τελευταία φορά πριν από οκτώ χρόνια, τον Αύγουστο του 2015, ως Πρόεδρος της Βουλής, εξακολουθώντας να είμαι γεμάτη όνειρα για τη χώρα μου και για τους πολίτες της, που προδόθηκαν. Κατέβηκα από αυτό το Βήμα στις 14 Αυγούστου του 2015 με την υπόσχεση ότι θα συνεχίσω να αγωνίζομαι για τα όνειρα όλων των ανθρώπων.

Και βρίσκομαι εδώ, ενώπιόν σας, για να μιλήσω και για να παλέψω για τα όνειρα των ανθρώπων που έχουμε την υποχρέωση να τα κάνουμε πραγματικότητα. Βρίσκομαι ενώπιόν σας ως μοναδική γυναίκα Αρχηγός κόμματος στη σημερινή Βουλή, γιατί το θέλησαν και το επέλεξαν οι πολίτες αυτής της χώρας. Βρίσκομαι εδώ, για να εκπροσωπήσω τους πολίτες και τους ανθρώπους αυτής της χώρας, τους νέους, τους μεγαλύτερους, τους φοιτητές, τους μαθητές, τους άνδρες, τις γυναίκες, τα νέα ζευγάρια, τους συνταξιούχους, τα παιδιά. Βρίσκομαι εδώ, για να είμαι η φωνή τους, ο λόγος τους και η παρέμβασή τους. Βρίσκομαι εδώ, για να τους υπερασπιστώ από την αδικία, από την αυθαιρεσία, από την αναλγησία. Βρίσκομαι εδώ, για να τους φέρω στο προσκήνιο, με τα προβλήματά τους, τις αγωνίες τους, τα αιτήματά τους, για να υποστηρίξω κάθε θετική παρέμβαση υπέρ τους και για να αντιπαλέψουμε κάθε απόφαση που τους αδικεί.

Γι’ αυτό φτιάχτηκε η Πλεύση Ελευθερίας, που βρίσκεται σήμερα στη Βουλή με οκτώ Βουλευτές, η μικρότερη Κοινοβουλευτική Ομάδα, αλλά διόλου η έσχατη και καθόλου αμελητέα. Η Πλεύση Ελευθερίας, που αποτελεί μια μοναδική περίπτωση κινήματος, που κατάφερε να μπει στη Βουλή χωρίς να ακολουθήσει καμμία πεπατημένη, χωρίς να αποτελεί διάσπαση κάποιου κόμματος, χωρίς να φτιάξει κομματικούς μηχανισμούς, χωρίς ιεραρχίες, στελέχη του κομματικού σωλήνα, χωρίς ίντριγκες. Ένα κίνημα μέσα από την κοινωνία, με ανθρώπους εργαζόμενους, που μέσα από τη ζωή, την πορεία και τη διαδρομή τους διακρίθηκαν και με αυτά τα εφόδια παλεύουν για τους συμπολίτες τους. Ένα κίνημα μέσα από την κοινωνία, με ευθεία αναφορά στα κοινωνικά κινήματα και την αμεσοδημοκρατία, ένα κίνημα που μπήκε μέσα στη Βουλή, για να δώσει ζωή στη Βουλή, για να φέρει τους πολίτες μέσα στη Βουλή, για να ακουστούν οι πολίτες μέσα στη Βουλή, ένα κίνημα που οι οκτώ Βουλευτές του θα συγκροτήσουν μια Κοινοβουλευτική Ομάδα - πρότυπο, όπως εμείς την ονειρευόμαστε, την οραματιζόμαστε, μια Κοινοβουλευτική Ομάδα τέτοια που αξίζουν οι πολίτες αυτής της χώρας, με Βουλευτές που αποτελούν -αυτό πιστεύω- την ελπίδα και το φως στο σημερινό Κοινοβούλιο.

Η Κοινοβουλευτική μας Ομάδα, η Κοινοβουλευτική Ομάδα της Πλεύσης Ελευθερίας είναι η μόνη που αποτελείται από ίσο αριθμό ανδρών και γυναικών. Τέσσερις άνδρες, τέσσερις γυναίκες αποτελούν την κοινοβουλευτική δύναμη της Πλεύσης Ελευθερίας. Τρεις άνθρωποι του Πολιτισμού είναι Βουλευτές της Πλεύσης Ελευθερίας και αυτό σηματοδοτεί την έμφαση που θέλουμε να δώσουμε στον Πολιτισμό και στα δικαιώματα των ανθρώπων του πολιτισμού. Δύο άνθρωποι των γραμμάτων και της Παιδείας είναι Βουλευτές της Πλεύσης Ελευθερίας, καθηγητές πανεπιστημίου στο εξωτερικό και στην Ελλάδα. Ένας ιατρός είναι μέλος της Κοινοβουλευτικής Ομάδας της Πλεύσης Ελευθερίας. Τέσσερις νομικοί είναι μέλη της Κοινοβουλευτικής Ομάδας της Πλεύσης Ελευθερίας. Και να μην ξεχάσω, και δύο αριστερόχειρες είναι μέλη της Κοινοβουλευτικής Ομάδας της Πλεύσης Ελευθερίας. Αν ακούσατε περισσότερους και περισσότερες στην απαρίθμηση, είναι γιατί η Κοινοβουλευτική μας Ομάδα είναι πολυσχιδής και πολυτάλαντη και με όλες της τις δυνάμεις και με όλα της τα ταλέντα, με όλη της τη δημιουργικότητα και με όλη της την εργατικότητα θα δώσει τα πάντα, για να κάνει αυτή τη Βουλή όχι «τη Βουλή, όπως την ξέραμε», αυτή που κάποιοι κάποτε αναπολούσαν, αλλά μια Βουλή αντάξια στον 21ο αιώνα.

Η Κοινοβουλευτική μας Ομάδα θα ενισχυθεί και θα συμπληρωθεί, πιστεύω, και με την ένατη έδρα, που μας αφαιρέθηκε άδικα και για την οποία θα κάνουμε αυτά που προβλέπονται.

Αυτή η μικρή Κοινοβουλευτική Ομάδα είχε το δικαίωμα να εκπροσωπείται στο Προεδρείο της Βουλής με έναν Αντιπρόεδρο. Το δικαίωμα αυτό της το στέρησε η κυβερνητική πλειοψηφία, καταψηφίζοντας τον Αντιπρόεδρό μας. Αυτό, θα μου επιτρέψετε να πω προς τους κυρίους της Κυβέρνησης και της κυβερνητικής πλειοψηφίας, δεν είναι πράξη ούτε συναίνεσης ούτε θεσμικής λειτουργίας. Και αν ειλικρινά ευαγγελίζεστε τη θεσμική λειτουργία σε μια δημοκρατία, θα πρέπει να αναθεωρήσετε την απόφασή σας αυτή, ακόμη κι αν σημαίνει μία ακόμη ψήφο για την Πλεύση Ελευθερίας στη Διάσκεψη των Προέδρων, γιατί αυτή είναι η δημοκρατία και σε μία δημοκρατία η αντιπολίτευση και ο σεβασμός στα δικαιώματά της είναι εξίσου σημαντική με την κυβέρνηση.

Οι προγραμματικές δηλώσεις γίνονται στο Κοινοβούλιο. Αυτό αντικατοπτρίζει και τη σημασία του Κοινοβουλίου, τη σημασία της Βουλής σε μία δημοκρατία. Η Πλεύση Ελευθερίας, που θέλει να χτίσει το πρότυπο, το υπόδειγμα της σύγχρονης Αντιπολίτευσης στο Κοινοβούλιο, θέλει να υπογραμμίσει ότι σε μια δημοκρατία, στη δημοκρατία του 2023, το Κοινοβούλιο πρέπει να είναι αναβαθμισμένο και ανεξάρτητο, να μην είναι περιθωριοποιημένο, ούτε να μετατρέπεται σε εκτελεστικό όργανο της Κυβέρνησης.

Και επειδή από δηλώσεις που διατυπώθηκαν, υποψιάζομαι ότι αρκετοί, ενδεχομένως, θα αρέσκονταν σε ένα Κοινοβούλιο παραγκωνισμένο, απαξιωμένο, χωρίς κύρος και χωρίς θεσμική δημοκρατική λειτουργία, σε αυτούς, θα ήθελα να πω ότι η Πλεύση Ελευθερίας θα είναι εδώ, υπερασπίστρια της θεσμικής δημοκρατικής λειτουργίας της Βουλής, γιατί αυτή είναι η εντολή των πολιτών, γιατί η Βουλή εκπροσωπεί με άμεση ψήφο τους πολίτες αυτής της χώρας, η Βουλή ελέγχει την Κυβέρνηση και τις πρωτοβουλίες της, η Βουλή είναι η μόνη που μπορεί να νομοθετεί έγκυρα και δημοκρατικά, με βάση το Σύνταγμα.

Δεν είμαστε αυτά που λέμε, είμαστε αυτά που κάνουμε και εμείς θα πράξουμε μέσα στη Βουλή, με βάση τις αρχές, τις ιδέες και τις αξίες μας. Θα δράσουμε μέσα στη Βουλή με γνώμονα τη δημοκρατία και την αμεσοδημοκρατία.

Είναι κρίμα που απουσιάζει ο Πρωθυπουργός και οι περισσότεροι Υπουργοί, εξήντα τρεις τον αριθμό οι Υπουργοί και Υφυπουργοί, εκπροσωπούνται από ορισμένους. Είναι κρίμα, γιατί ήθελα και ενώπιόν σας και ενώπιον του Πρωθυπουργού, να εκθέσω αυτά που πρόκειται εμείς να κάνουμε ως Αντιπολίτευση σε αυτή τη Βουλή, για να φέρουμε τους πολίτες μέσα στη Βουλή.

Έχουμε, λοιπόν, την πρόθεση -και χαίρομαι που με ακούει ο κύριος Πρόεδρος- να ενισχύσουμε τους θεσμούς της αμεσοδημοκρατίας. Έχουμε την πρόθεση να υπογραμμίσουμε τις διαδικασίες αναφορών των πολιτών στη διαδικασία κοινοβουλευτικού ελέγχου μέσα στη Βουλή. Και βεβαίως, θα ασκήσουμε έντονο κοινοβουλευτικό έλεγχο στις πράξεις της Κυβέρνησης. Έχουμε την πρόθεση και σας ενημερώνω -και ελπίζω ότι θα σας βρούμε σε αυτό σύμφωνους- να ζητάμε την ακρόαση των πολιτών σε κάθε νομοθετική πρωτοβουλία της Κυβέρνησης.

Η ακρόαση των πολιτών, η ακρόαση των φορέων, είναι ένας θεσμός της νομοθετικής λειτουργίας, εξαιρετικά υποβαθμισμένος, που ελπίζουμε ότι σε αυτήν την κοινοβουλευτική περίοδο, την 20η, επιτέλους, θα αναβαθμιστεί. Και δεν θα ακούγονται μόνον οι φορείς, τους οποίους επιθυμούν τα κόμματα, αλλά ελεύθερα θα δηλώνουν συμμετοχή οι πολίτες, θα έρχονται και θα προσκαλούνται στη Βουλή και θα ακούγονται επί των νομοθετικών πρωτοβουλιών.

Έχουμε την πρόθεση να επιμένουμε σε μία Βουλή ζωντανή, με Βουλευτές παρόντες, διαβασμένους, ενεργούς, μια Βουλή στην οποία θα γίνεται -γιατί όχι, κύριε Πρόεδρε, πολλά ακούσαμε για τις αξιολογήσεις- και μια αξιολόγηση των Βουλευτών και του κοινοβουλευτικού έργου και της συμμετοχής και της παρουσίας, όχι ποσοτική, αλλά κυρίως ποιοτική.

Άκουσα και σας άκουσα, κύριε Πρόεδρε στην πανηγυρική σας ομιλία μετά την εκλογή σας που αναφερθήκατε στο νομοθετικό έργο της προηγούμενης περιόδου. Τετρακόσιοι τόσοι νόμοι ψηφίστηκαν. Γιατί; Γιατί αυτή η πολυνομία που ταλανίζει τη χώρα και όλοι το ξέρουμε ότι είναι κακονομία; Γιατί τόσες νομοθετικές πρωτοβουλίες ασυνάρτητες, με τροπολογίες άσχετες της τελευταίας στιγμής; Γιατί να δουλεύει το Κοινοβούλιο σε συνθήκες βιομηχανικής παραγωγής νομοθετημάτων, τα οποία εκ των υστέρων ελέγχονται ως άστοχα και διορθώνονται και ξαναδιορθώνονται;

Εμείς δεν πιστεύουμε σε μία Βουλή, η οποία νομοθετεί με αυτόν τον φρενήρη τρόπο. Πιστεύουμε σε μία Βουλή που νομοθετεί με πρόγραμμα και σχέδιο και θα πρέπει η Κυβέρνηση να θέσει πρόγραμμα και σχέδιο νομοθετικής πρωτοβουλίας. Θα πρέπει, αντί να αξιολογούμε πόσα νομοσχέδια ψηφίστηκαν, να αξιολογούμε ποια μέτρα πραγματικά πάρθηκαν που ανακούφισαν την κοινωνία, ποιες νομοθετικές πρωτοβουλίες βελτίωσαν τη ζωή των ανθρώπων και αν κάνουμε έναν τέτοιο έλεγχο νομίζω ότι θα είναι πολύ φτωχά και απογοητευτικά τα συμπεράσματα.

Ας κάνουμε την προσπάθεια! Εμείς σας προσκαλούμε από πλευράς της Πλεύσης Ελευθερίας. Ας κάνουμε την προσπάθεια σε αυτή τη Βουλή να βάλουμε τους πολίτες στο επίκεντρο, να βάλουμε τη ζωή τους στο πρώτο πλάνο, να βάλουμε τη βελτίωση των συνθηκών ζωής ως πρώτη και κυρίαρχη προτεραιότητα και κυβερνητική, για εσάς της Κυβέρνησης και κοινοβουλευτική, για εμάς τους Βουλευτές.

Στη διάρκεια της προεκλογικής περιόδου κάλεσα τους πολίτες να αλλάξουμε τον κόσμο και να το κάνουμε με αγάπη και από πολλούς -σας ακούω για τις καρδούλες!- λοιδορήθηκε η αγάπη και όχι μόνο εσείς και άλλοι χαμογέλασαν ή χασκογέλασαν.

Η αγάπη, όμως, είναι εκείνη η οποία μπορεί να κινήσει το σύμπαν και η αγάπη είναι εκείνη που μπορεί να μετακινήσει βουνά. Η αγάπη είναι εκείνη που ενοχλεί, αλλά και η αγάπη είναι εκείνη που πρέπει να δείξουμε για τους πολίτες της χώρας αυτής, τους οποίους εμείς οι Βουλευτές της Πλεύσης Ελευθερίας θέλουμε να τους υπερασπιστούμε. Και αυτό θα κάνουμε!

Θέλουμε και θα δώσουμε την έμφαση στους αδύναμους ανθρώπους, σε αυτούς που δεν έχουν φωνή. Θέλουμε να είμαστε η φωνή τους.

Θέλουμε να είμαστε η φωνή των παιδιών που ακόμη και σήμερα, το έτος 2023, δεν έχει ρυθμιστεί το θέμα της μεταφοράς τους στα σχολεία τους. Σας καλούμε να πάρετε πρωτοβουλίες, ώστε αυτά τα θέματα που διαχρονικά εκκρεμούν και βασανίζουν παιδιά και οικογένειες, να λυθούν.

Θέλουμε να είμαστε η φωνή των γονιών που κάθε χρόνο αγωνιούν αν θα μπορέσουν να γράψουν τα παιδιά τους στον βρεφονηπιακό σταθμό ή στο νηπιαγωγείο της γειτονιάς. Είμαστε στο 2023 και αυτά δεν έχουν λυθεί. Σας καλούμε, κύριοι της Κυβέρνησης, να τα λύσετε και να τα λύσουμε μαζί.

Θέλουμε να είμαστε η φωνή των εκπαιδευτικών που ζουν με μισθούς πείνας, που ζουν σε ανασφάλεια και επισφάλεια, χωρίς πολλές φορές να ξέρουν σε ποιο σχολείο και σε ποια γωνιά της χώρας θα υπηρετήσουν. Σας καλούμε να τα λύσετε να τα λύσουμε μαζί αυτά τα θέματα.

Θέλουμε να είμαστε η φωνή των μαθητών, των παιδιών που πέρασαν πάρα πολύ δύσκολα μέσα στην πανδημία, που έκαναν μάθημα σε συνθήκες που κανείς μας δεν έχει κληθεί να προσεγγίσει την παιδεία και βρέθηκαν για άλλη μια φορά αντιμέτωπα με την κατάρρευση των δομών του κράτους τώρα, στην προεκλογική περίοδο. Γιατί αυτό το «επιτελικό κράτος», αυτό το «εκσυγχρονισμένο κράτος», αυτό το κράτος που όλα τα σκέφτεται, σκέφτηκε πώς δεν θα πέσουν οι εκλογές πάνω στις εξετάσεις, αλλά δεν σκέφτηκε τι θα κάνουν τα παιδιά της Α΄ λυκείου, της Β΄ λυκείου, της Γ΄ λυκείου που έδιναν εξετάσεις με την τράπεζα θεμάτων να καταρρέει και τα θέματα της παιδείας να τα χειρίζεται μια υπηρεσιακή κυβέρνηση χωρίς κανένα εργαλείο.

Σας καλούμε αυτά τα θέματα να φροντίσετε να μην ξαναπροκύψουν, να μην υπάρξουν ξανάμαθητές εγκαταλελειμμένοι απέναντι στην αβελτηρία των, κατά τα άλλα «ψηφιακών δομών».

Θέλουμε να είμαστε η φωνή των φοιτητών, που οι συνθήκες φοίτησής τους δεν αρμόζουν σε ένα σύγχρονο κράτος, αλλά συχνά στοχοποιούνται σαν να φταίνε αυτοί. Ν+2, σαν να είναι το πρόβλημα της παράτασης της φοίτησης το πραγματικό πρόβλημα της παιδείας. Ελάχιστη βάση εισαγωγής, σαν το πρόβλημα να είναι των παιδιών αν δεν καταφέρνουν σε αυτές τις συνθήκες που και πριν περιέγραψα να πιάσουν υψηλότερες βαθμολογίες. Πανεπιστημιακή Αστυνομία, σα να είναι κακοποιά στοιχεία οι φοιτητές.

Σας καλούμε να δούμε τα θέματα της παιδείας με άλλο μάτι, από τη σκοπιά των μαθητών, από τη σκοπιά των φοιτητών, από τη σκοπιά των εκπαιδευτικών.

Θέλουμε να είμαστε η φωνή των φοιτητών και θέλουμε και είμαστε η φωνή εκείνων των φοιτητών που αποκλείστηκαν από τις εκλογές τον Ιούνιο, γιατί οι εκλογές προσδιορίστηκαν μέσα στην εξεταστική τους περίοδο και δεν προβλέφθηκε τρόπος για να ψηφίσουν με εκλογικό κατάλογο εν μέσω εξεταστικής περιόδου, γιατί δυστυχώς στην ψηφιακή Ελλάδα το ζήτημα της ψήφου δεν θεωρείται τόσο σημαντικό όσο άλλα ζητήματα, για να αντιμετωπιστεί με τη δέουσα ταχύτητα.

Θέλουμε να είμαστε η φωνή των εργαζομένων που εργάζονται σε επισφαλείς συνθήκες και που πάρα πολλές φορές χάνουν τη ζωή και την υγεία τους ακόμη και σε εργασίες συνδεδεμένες με λεγόμενες πρωτοβουλίες ανάπτυξης. Χαρακτηριστικά τα παραδείγματα των ανθρώπων που έχουν χάσει τη ζωή τους στο λιμάνι του Πειραιά, στις εργασίες της «COSCO» και του ΟΛΠ.

Θέλουμε να είμαστε η φωνή των ανέργων, που δεν δικαιολογείται, το 2023 με προσόντα και με όρεξη, να μη βρίσκουν δουλειά.

Θέλουμε να είμαστε η φωνή των νέων ζευγαριών που αναζητούν τρόπο για να χτίσουν τη ζωή τους, αλλά δεν μπορούν να αντιμετωπίσουν ούτε το ύψος των ενοικίων.

Είπε ο κύριος Πρωθυπουργός ότι η Κυβέρνησή σας εξαγγέλλει αύξηση του μέσου μισθού στα 1.500 ευρώ και αύξηση του κατώτατου μισθού στα 950 ευρώ. Μα, αν αυτά τα ποσά δεν στοιχηθούν με το κόστος ζωής, δεν έχουν καμμία σημασία. Σήμερα οι περισσότεροι άνθρωποι, οι φοιτητές, οι νέοι άνθρωποι, η νέα γενιά, οι νέοι εργαζόμενοι στενάζουν υπό το βάρος των ενοικίων και δεν μπορούν να κάνουν οικογένεια.

Θέλουμε να είμαστε η φωνή των συνταξιούχων, που αγωνιούν ακόμη και για την ιατροφαρμακευτική κάλυψή τους και την ίδια ώρα στη δύση του βίου τους, λόγω της κακής διαχείρισης των οικονομικών της χώρας από όλες τις κυβερνήσεις μέχρι σήμερα, καλούνται να υποστηρίζουν με τις πενιχρές συντάξεις τους τις νεότερες γενιές.

Θέλουμε να είμαστε και θα είμαστε η φωνή των δανειοληπτών, των ανθρώπων που ακόμη τους καταδιώκουν τράπεζες και funds. Λείπει ο κ. Μητσοτάκης, που ουσιαστικά ένιψε τας χείρας του μετά την απόφαση του Αρείου Πάγου για τα funds. Λείπει ο κ. Τσίπρας που είναι εκείνος ο οποίος νομοθέτησε τα funds.

Τι θα κάνετε, κύριοι της Κυβέρνησης, για τα funds; Θα τα καταργήσετε; Είναι ζήτημα νομοθετικής πρωτοβουλίας, πρόκειται για νομικό έκτρωμα και οφείλετε να τοποθετηθείτε και οφείλετε να απαλλάξετε τους απλούς ανθρώπους από αυτήν τη μάστιγα.

Τι θα κάνετε με την πρώτη κατοικία; Άκουσα τον Πρωθυπουργό να μιλάει για το δικαίωμα στη στέγη. Εμείς θα είμαστε η φωνή των ανθρώπων που τους παίρνουν το σπίτι με ηλεκτρονικούς πλειστηριασμούς. Τι θα κάνετε; Θα τους καταργήσετε; Θα θεσμοθετήσετε το πραγματικό δικαίωμα στη στέγη, που σημαίνει απόλυτη προστασία, όπως το Σύνταγμα ορίζει, της πρώτης κατοικίας; Θα προστατεύσετε τις οικογένειες από τις εξώσεις; Θα προστατεύσετε τα παιδιά από αυτές τις τραυματικές εμπειρίες; Θα αναλάβετε νομοθετικές πρωτοβουλίες για την περίπτωση των δανειοληπτών του ελβετικού φράγκου και των μικροομολογιούχων, θύματα και οι δύο κατηγορίες -εκατοντάδες χιλιάδες άνθρωποι- των εσφαλμένων πολιτικών; Σας καλούμε να πάρετε πρωτοβουλίες.

Με δεδομένο το γεγονός ότι λέτε και λέει ο κύριος Πρωθυπουργός πως είμαστε σε μια τόσο καλή κατάσταση ώστε θα αρχίσουμε να αποπληρώνουμε προ πάσης οφειλής το χρέος των πρώτων μνημονίων, σας καλούμε να απαλλάξετε τους πολίτες αυτής της χώρας και τους δανειολήπτες αυτής της χώρας από τα χρέη που ανυπαίτια επωμίσθηκαν και που συνδέονται με τα δύο πρώτα μνημόνια.

Θέλουμε να είμαστε και θα είμαστε η φωνή των γυναικών. Εδώ θα μου επιτρέψετε να εκφράσω πραγματικά τη λύπη μου για το γεγονός ότι επτά πολιτικοί Αρχηγοί μίλησαν πριν από εμένα, συμπεριλαμβανομένου του Πρωθυπουργού και λέξη δεν ειπώθηκε για την ισότητα των φύλων, λέξη δεν ειπώθηκε για την έμφυλη βία, για την κακοποίηση των γυναικών, για τις γυναικοκτονίες.

Εμείς θα ζητήσουμε τη νομική θεσμοθέτηση του όρου γυναικοκτονία. Και περιμένουμε να δούμε πώς θα τοποθετηθεί η Κυβέρνηση. Περιμένω ο Πρωθυπουργός, που πριν από σχεδόν ένα χρόνο δήλωσε ότι οι γυναικοκτονίες είναι τα εγκλήματα πάθους, όπως λέγαμε σε άλλες εποχές, περιμένω τι θέση θα πάρει και ο Πρωθυπουργός για το θέμα αυτό, όταν έχουμε τη μία μετά την άλλη γυναίκες θύματα -επειδή είναι γυναίκες- και ανύπαρκτες, δυστυχώς, δομές για να προστατεύσουν τα θύματα κακοποίησης. Πρέπει να σκύψουμε πάνω στο θέμα αυτό και θα πρέπει επιτέλους οι θεωρίες περί ισότητας να γίνουν πράξη.

Έχετε μια Κυβέρνηση των εξήντα τριών συν τεσσάρων Υπουργών με τέσσερις γυναίκες Υπουργούς, μία γυναίκα Αναπληρωτή Υπουργό και εννέα γυναίκες Υφυπουργούς. Είμαστε σε μία Βουλή των τριακοσίων Βουλευτών με εξήντα εννέα γυναίκες. Η ισότητα είναι πράξη. Και για να γίνει πραγματικότητα χρειάζεται και πραγματική βούληση όλων. Παρεμπιπτόντως για το θέμα αυτό και για την αντιμετώπιση των γυναικών στο Κοινοβούλιο απέστειλα μία επιστολή προς τον κύριο Πρωθυπουργό και τον κύριο Πρόεδρο της Βουλής. Δεν πήρα κάποια απάντηση. Ελπίζω ότι η απάντηση θα είναι έμπρακτη.

Θέλουμε να είμαστε η φωνή των παιδιών που δεν προστατεύονται επαρκώς από την κακοποίηση, που δεν προστατεύονται ούτε δικαστικά από την κακοποίηση. Κι αυτό κάποτε πρέπει να ελεγχθεί στον τρόπο της θεσμικής λειτουργίας της δικαιοσύνης.

Θέλουμε να είμαστε η φωνή όλων όσοι υφίστανται διακρίσεις λόγω φύλου, φυλής, εθνικής ταυτότητας, εθνότητας, θρησκεύματος, σεξουαλικού προσανατολισμού, ταυτότητας φύλου, ασθένειας ή αναπηρίας. Άκουσα τον κύριο Πρωθυπουργό να μιλάει για κάποιες μόνο από τις διακρίσεις αυτές. Θα πρέπει για όλες να αρθρώσει λόγο η Κυβέρνηση. Σίγουρα η Πλεύση Ελευθερίας μέσα στη Βουλή θα αρθρώνει πάντοτε λόγο στο όνομα των θυμάτων των διακρίσεων αλλά και εναντίον των πάσης φύσεως διακρίσεων.

Θέλουμε να είμαστε και θα είμαστε η φωνή των ασθενών και των συγγενών τους, που στην Ελλάδα το 2023, μετά την πανδημία ακόμη δεν είναι δεδομένη ούτε καν η διακομιδή τους με ασθενοφόρο. Λυπάμαι πάρα πολύ που με πράξη νομοθετικού περιεχομένου, με πρόχειρες ρυθμίσεις και με επιστράτευση των πυροσβεστών εν μέσω αντιπυρικής περιόδου επιχειρείται σαν απρόβλεπτη συνθήκη να λυθεί το ζήτημα της διακομιδής των ασθενών. Θα πρέπει επιτέλους να γίνουμε η φωνή των ασθενών αλλά και των εργαζομένων στην υγεία που συχνά αδικούνται και βαρέως στοχοποιήθηκαν την προηγούμενη περίοδο.

Θέλουμε να είμαστε η φωνή των ανθρώπων με αναπηρία και των οικογενειών τους που και σήμερα διαπραγματεύονται ακόμα και τα αυτονόητα, την πρόσβασή τους, δηλαδή στις δομές και στην φαρμακευτική κάλυψη.

Θα είμαστε και θέλουμε να είμαστε η φωνή των κινημάτων που αγωνίζονται για τα δημόσια αγαθά, για το νερό. Άκουσα ότι θα ληφθεί κυβερνητική πρωτοβουλία για την ανάληψη της διοίκησης της ΕΥΔΑΠ και της ΕΥΑΘ από το δημόσιο. Χαιρετίζουμε την πρωτοβουλία αυτή και ελπίζουμε το αντίστοιχο να γίνει και με τη ΔΕΗ.

Θέλουμε να είμαστε η φωνή των θυμάτων, των εξαθλιωμένων ανθρώπων που ζητούν καταφυγή μέσα από συνθήκες πολέμου, μέσα από απάνθρωπες συνθήκες.

Κύριοι, κηρύξατε τριήμερο εθνικό πένθος στο προηγούμενο διάστημα για τα θύματα του ναυαγίου της Πύλου. Και δεν ειπώθηκε μία λέξη στις προγραμματικές δηλώσεις αυτής της Κυβέρνησης.

Θέλουμε να είμαστε η φωνή των Ελλήνων της διασποράς, που ακόμη αγωνίζονται να συμμετέχουν στις δημοκρατικές διαδικασίες αυτής της χώρας.

Θέλουμε να είμαστε η φωνή των αγροτών και των ανθρώπων της πρωτογενούς παραγωγής.

Θέλουμε να είμαστε και θα είμαστε η πραγματική Αντιπολίτευση σε αυτή τη Βουλή. Ακούμε τώρα πολλούς να λένε ότι θα είναι αντιπολίτευση. Άλλοι αντιπολιτεύονται τον εαυτό τους και τις πολιτικές τους και άλλοι υπόσχονται ότι θα κάνουν τώρα μέσα στη Βουλή αυτά που δεν έκαναν εδώ και δεκαετίες.

Ως Αντιπολίτευση, εμείς θα μιλήσουμε για τον πολιτισμό και την παιδεία με έμφαση στα πολιτιστικά αγαθά. Χαιρετίζουμε την πρωτοβουλία επανένωσης των Γλυπτών του Παρθενώνα. Περιμένουμε ανάλογη πρωτοβουλία για την επιστροφή των κλεμμένων αρχαιολογικών θησαυρών στη διάρκεια του Β΄ Παγκοσμίου Πολέμου, που αποτελεί κομμάτι των γερμανικών οφειλών.

Θα μιλήσουμε για το περιβάλλον και την πολιτική προστασία που ακόμη δεν έχει συγκροτηθεί, για τη δασοπυροπροστασία που ακόμη δεν υπάρχει σε επαρκή ετοιμότητα και ελπίζω να μην θρηνήσουμε ούτε θύματα ούτε άλλες απώλειες, όπως το 2018 στο Μάτι και το 2021 στη βόρεια Εύβοια.

Άκουσα τον Πρωθυπουργό να λέει ότι δεν θα παραδώσουμε τα νησιά και τα βουνά μας. Ελπίζω αυτή η διακήρυξη να σημαίνει ότι δεν θα παραδώσουμε ούτε τις καμένες εκτάσεις στις εταιρείες ανεμογεννητριών. Ελπίζω, επίσης, αυτό να σημαίνει ότι θα προστατεύσουμε τη χλωρίδα και την πανίδα, το φυσικό περιβάλλον που αποτελεί περιουσία μας, τους δρυμούς που αποτελούν εθνικό κεφάλαιο, τα ζώα, τις ζωντανές υπάρξεις που είναι υπάρξεις υπό την προστασία μας.

Κύριε Πρόεδρε, στο πλαίσιο της λειτουργίας της Βουλής θα ζητήσουμε να αναληφθούν ενέργειες κοινοβουλευτικής διπλωματίας με αξιοποίηση των εργασιών της Βουλής και του πορίσματος, που αφορά τη διεκδίκηση των γερμανικών οφειλών, με αξιοποίηση των πορισμάτων της Βουλής που αφορούν την αποκήρυξη του χρέους. Γιατί σπεύδετε να αποπληρώσετε κάτι όταν δικαιούστε να το αμφισβητήσετε και όταν η χώρα ξεκάθαρα έχει ανάγκη από πόρους για την υποστήριξη της κοινωνίας;

Είμαστε στο επίπεδο της εξωτερικής πολιτικής απέναντι στη μυστική διπλωματία και ζητάμε φανερές αποφάσεις από την Κυβέρνηση. Θα υποστηρίξουμε την ειρήνη και όχι την προσέγγιση του Πρωθυπουργού, που είπε ότι «ο πόλεμος στην Ουκρανία ανοίγει πολλές δυνατότητες για την Ελληνική Αμυντική Βιομηχανία». Θα υποστηρίξουμε τα κυριαρχικά δικαιώματα της χώρας, τα δικαιώματα της Κύπρου. Θα υποστηρίξουμε τους λαούς που πλήττονται από τις κυβερνήσεις και όχι την διπλωματία των σεισμών που επιβραβεύει τις κυβερνήσεις και την τουρκική κυβέρνηση που θυματοποίησε τόσους ανθρώπους. Θα υποστηρίξουμε ένα Κοινοβούλιο που ανταποκρίνεται στο ρόλο του, σχετικά με τις ποινικές υποθέσεις που αφορούν υπουργούς και πρωθυπουργούς.

Υπάρχει σε εξέλιξη, κύριε Πρόεδρε, η δίκη για το Μάτι και αναμένεται να διαβιβαστεί στη Βουλή η αίτηση άρσης ασυλίας της κ. Δούρου, Βουλευτή του ελληνικού Κοινοβουλίου. Θα πρέπει η διαδικασία αυτή να κινηθεί τάχιστα για να προχωρήσει η διαδικασία απονομής δικαιοσύνης για το έγκλημα στο Μάτι. Και θα πρέπει η Βουλή, για το έγκλημα των Τεμπών, να μην συμπράξει σε διαδικασίες σύντμησης των προθεσμιών παραγραφής.

Και ελπίζουμε, κύριε Πρόεδρε, ότι δεν πρόκειται να επιχειρήσετε τη σύντμηση της τακτικής συνόδου, αλλά θα υπάρξει μία ενιαία τακτική σύνοδος από εδώ και στο εξής. Είμαστε εναντίον, λοιπόν, του κλεισίματος της Βουλής και υπέρ της διερεύνησης για τα θύματα των Τεμπών, για τις ψυχές αυτές που χάθηκαν, για τη βόρεια Εύβοια και την απώλεια του εθνικού δρυμού.

Άκουσα τον κύριο Πρωθυπουργό να μιλάει με αόριστο -μάλλον- τρόπο για τη συνταγματική Αναθεώρηση. Είμαστε κατά της αναθεώρησης του άρθρου 16, που αποτελεί την εγγύηση για τη δημόσια δωρεάν παιδεία υψηλού επιπέδου σε τριτοβάθμιο επίπεδο. Ταυτόχρονα, είμαστε υπέρ της δημιουργίας ξεχωριστής κατηγορίας εκπαίδευσης, της καλλιτεχνικής εκπαίδευσης, που μπορεί να γίνει χωρίς Αναθεώρηση του Συντάγματος.

Εάν, όμως, φέρετε διαδικασία Αναθεώρησης του Συντάγματος, να ξέρετε -και σας το θέτουμε από τώρα- ότι εμείς θα προτείνουμε την αναθεώρηση τριών άρθρων του Συντάγματος:

Του άρθρου που θεσμοθετεί τη βουλευτική ασυλία και είναι η ώρα να καταργηθεί, για να πάψει η ατιμωρησία του πολιτικού προσωπικού.

Του άρθρου που προβλέπει την υπουργική ασυλία και του νόμου περί ευθύνης Υπουργών. Και τέλος, του άρθρου το οποίο προβλέπει τον διορισμό της ηγεσίας της δικαιοσύνης από την Κυβέρνηση, άρθρο που τελικώς κατοχυρώνει

(Στο σημείο αυτό κτυπάει το κουδούνι λήξεως του χρόνου ομιλίας της Προέδρου της Πλεύσης Ελευθερίας)

Κύριε Πρόεδρε, ένα με δύο λεπτά -το πολύ- θα χρειαστώ.

Άρθρο, λοιπόν, που κατοχυρώνει τη διαπλοκή εκτελεστικής και δικαστικής εξουσίας.

Και τέλος, θα προτείνουμε στο πλαίσιο της αναθεώρησης να θεσμοθετηθεί -κύριοι της Κυβέρνησης, ακούστε το γιατί σας αφορά- η απαγόρευση σύμπτωσης υπουργικής και βουλευτικής ιδιότητας. Να μην είναι μέλη της Κυβέρνησης οι Βουλευτές, να μην είναι Βουλευτές εν ενεργεία υπουργοί, γιατί αυτό είναι άλλος ένας παράγοντας σύγχυσης και αλλοίωσης της διάκρισης των εξουσιών.

Κυρίες και κύριοι συνάδελφοι, την τελευταία φορά που ανέβηκα σε αυτό το Βήμα, πριν από οχτώ χρόνια, σε εντελώς διαφορετικές συνθήκες, ως Πρόεδρος της Βουλής, στη θύελλα της παραβίασης της δημοκρατικής εντολής του δημοψηφίσματος και της επιβολής του τρίτου μνημονίου, του δημοψηφίσματος που παραβιάστηκε και καταπατήθηκε -δεν διορθώθηκε, όπως ειπώθηκε σήμερα- στη θύελλα της υιοθέτησης μέτρων που βάθυναν τις αδικίες, υποσχέθηκα ότι θα αγωνιστώ -όπως διαχρονικά αγωνίστηκα- για να πάρουν τα όνειρα εκδίκηση.

Αυτό που σήμερα αισθάνομαι την ανάγκη να πω, είναι ότι τα όνειρα είναι πολύ επίμονα, όπως και οι ιδέες, όπως και οι αξίες. Έτσι επίμονη είναι και η Πλεύση Ελευθερίας, που με τους οκτώ Βουλευτές της θα υπηρετήσει τα όνειρα, τις προσδοκίες, τις ελπίδες των ανθρώπων αυτής της χώρας. Γι’ αυτούς είμαστε εδώ, αυτούς υπηρετούμε, αυτούς θα υπηρετήσουμε απαρέγκλιτα και στο όνομά τους θα επιμείνουμε να μιλάμε εδώ στη Βουλή και έξω από τη Βουλή.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΟΣ (Κωνσταντίνος Τασούλας):** Κι εμείς ευχαριστούμε την κ. Κωνσταντοπούλου και -προφανώς- για την τήρηση του χρόνου επίσης, όπως όλοι οι πολιτικοί αρχηγοί. Απλώς, ήθελα να σας πω, κυρία Κωνσταντοπούλου, ότι από τους τετρακόσιους είκοσι τρεις νόμους -που είναι μεγάλος αριθμός, πράγματι- το 37% δηλαδή, εκατόν πενήντα τέσσερις, είναι διεθνείς συμβάσεις-κυρώσεις, άρα ο πραγματικός αριθμός είναι πολύ μικρότερος.

Ολοκληρώσαμε με αξιέπαινη και αξιοσημείωτη -και μην το υποτιμάμε αυτό ως οκτακομματική Βουλή- τήρηση του χρόνου από τους πολιτικούς Αρχηγούς, η οποία πρέπει να συνεχιστεί και από τους Βουλευτές και τους Υπουργούς, την πρώτη ενότητα ομιλητών.

Πάμε τώρα ολοταχώς στον κατάλογο των κατά προτεραιότητα ομιλητών από τους Βουλευτές.

Καλώ στο Βήμα, για το δεκάλεπτο που δικαιούται, την κ. Ιωάννα Λυτρίβη από την Κοινοβουλευτική Ομάδα της Νέας Δημοκρατίας, νεοεκλεγείσα Βουλευτή Επικρατείας.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΑ ΛΥΤΡΙΒΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η διαδικασία της ψήφου εμπιστοσύνης, της πιο υψηλής κοινοβουλευτικής δοκιμασίας για κάθε νέα Κυβέρνηση, συνιστά μια λαμπρή ευκαιρία για διεξοδική συζήτηση, ανάλυση και εμβάθυνση του προγράμματός μας. Αυτό τίμησαν, άλλωστε, μεταξύ άλλων και οι πολίτες στις εκλογές: Την τεκμηρίωση, την αιτιολόγηση, το θεσμικό σχεδιασμό, την πολιτική των έγκυρων στοιχείων και αναλυτικών δεδομένων και -εξίσου σημαντικό- την ηθική της εκφορά, την ευθύτητα και την ειλικρίνειά της.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Το ισχυρό μήνυμα της Νέας Δημοκρατίας βρήκε ευρεία απήχηση σε ακροατήρια που επιδοκίμασαν ακριβώς αυτό το παράδειγμα πολιτικού λόγου. Αρθρώθηκε πάνω στο μετρήσιμο και συγκρίσιμο έργο της τετραετίας που προηγήθηκε και αναπτύχθηκε πάνω στο ορατό και κοστολογημένο πρόγραμμα για την τετραετία που ακολουθεί, μακριά από τοξικότητες και διχαστικές ρητορικές, που ανήκουν στο παρελθόν και γι’ αυτό άλλωστε αποδοκιμάστηκαν.

Η Κυβέρνηση του Κυριάκου Μητσοτάκη και της Νέας Δημοκρατίας φέρει την εμπειρία της διακυβέρνησης, μαζί με την ανανέωση της προγραμματικής της σκευής. Διαχειρίστηκε τις οξείες κρίσεις της εποχής μας και φτιάχνει τις κανονικότητες της επόμενης μέρας. Έχει ευρύτατη εμβέλεια, όπως το απέδειξε η ανατομία του εκλογικού αποτελέσματος, διότι δεν απευθύνεται σε λίγους, δεν απευθύνεται σε επιλεγμένες κοινωνικές ομάδες, αλλά σε όλους. Διαμορφώνει και επικοινωνεί με μια ισχυρή κοινωνική συμμαχία, η οποία στοχεύει στον εκσυγχρονισμό της χώρας και τον συντονισμό της με τη διεθνή συγκυρία.

Κυρίες και κύριοι συνάδελφοι, το μεγάλο εύρος της εκλογικής μας νίκης, η επιβράβευση του Πρωθυπουργού, ως κύριου εκφραστή μιας πολιτικής του 21ου αιώνα και της Νέας Δημοκρατίας, ως παράταξης κυβερνητικής, είναι η πιο μεγάλη μας ευθύνη για τη συνέχεια, σε ένα περιβάλλον υψηλού ρίσκου, σε κοινωνίες πολύπλοκες και γεμάτες αντιφάσεις, σε μια παγκόσμια συνθήκη, που από τη μια γεννά ανεξάντλητες δυνατότητες και από την άλλη, τις πιο ισχυρές εξαρτήσεις για όλους μας, με γεωπολιτικές και στρατηγικές μετατοπίσεις, που μαρτυρούν πόσο εύθραυστη είναι η ισορροπία του κόσμου μας.

Κυρίες και κύριοι συνάδελφοι, οι πολίτες πλέον εστιάζουν στην πολιτική της καθημερινότητας και των μετρήσιμων αποτελεσμάτων. Αδιαφορούμε ειλικρινά για τα κενά συνθήματα και τις εύκολες γενικεύσεις, τον ανεπίκαιρο λόγο της ήσσονος προσπάθειας. Αναζητούν την προστασία και την ασφάλεια απέναντι στις σύγχρονες διακινδυνεύσεις και επιλέγουν τις βέλτιστες πολιτικές, που επιδεικνύουν προσαρμοστικότητα και ευελιξία, προφανώς και τα πρόσωπα που μπορούν να τις εγγυηθούν και να τις εφαρμόσουν. Επιλέγουν αυτές τις πολιτικές, που μπορούν δίχως να χάσουν τη συνοχή τους, να ικανοποιήσουν διαφορετικά ακροατήρια και αιτήματα, που αμβλύνουν και συνθέτουν τις αντιθέσεις της πραγματικότητας, λειτουργώντας συμπεριληπτικά και ενοποιητικά, μακριά από ιδεολογήματα και άκαμπτες διακρίσεις του παρελθόντος.

Η μεγάλη πολιτική δεν γίνεται με ψευδαισθήσεις και νοσταλγίες, παρά μόνο με συνεχή και σκληρή δουλειά, με το βλέμμα τόσο στο σήμερα και τις επείγουσες ανάγκες του όσο και στον μακρύ ιστορικό χρόνο, τον απώτερο ορίζοντα της κοινής μας συνύπαρξης.

Κυρίες και κύριοι συνάδελφοι, στις εκλογές οι πολίτες επέλεξαν τη σταθερότητα. Ταυτόχρονα όμως, επέλεξαν τη δράση και την κινητοποίηση. Έδωσαν σαφή εντολή στην Κυβέρνηση να δώσει τέλος στις διαχρονικές αδυναμίες του κράτους, δίχως δισταγμούς και συμβιβασμούς, εδραιώνοντας ριζικές αλλαγές για τις οποίες τέθηκαν οι στέρεες βάσεις στην προηγούμενη θητεία και τολμώντας και κάνοντας τομές εκεί που οι συνθήκες δεν το επέτρεψαν.

Η κοινωνία μας είναι έτοιμη. Έχει ήδη υποδείξει και επιλέξει τις αλλαγές με την αποφασιστική και καθαρή κρίση της. Εμείς έχουμε το καθήκον να τις υλοποιήσουμε σε μια σειρά από μεταρρυθμιστικά πεδία, ιδιαιτέρως κρίσιμα για την ποιότητα της ζωής μας, στη δημόσια υγεία και την αναβάθμιση του ΕΣΥ που τόσο δοκιμάστηκε και άντεξε στην πανδημία, στην παιδεία, τα σχολεία και τα πανεπιστήμιά μας που παραμένει το πιο ισχυρό εργαλείο κοινωνικής κινητικότητας και συνοχής των Ελλήνων, στη δημόσια διοίκηση και τον ψηφιακό της μετασχηματισμό που αλλάζει επίπεδο στην καθημερινότητά μας και στην καθημερινή μας σχέση με τη δημόσια υπηρεσία, στην επίτευξη μιας πιο αποτελεσματικής και ταχύτερης απονομής της δικαιοσύνης, σύμφωνα με τον ευρωπαϊκό μέσο όρο, στη δημιουργία νέων και ποιοτικών θέσεων εργασίας και στην κατάρτιση και τη διά βίου μάθηση για την περαιτέρω μείωση της ανεργίας και την ενίσχυση της απασχόλησης, ιδιαιτέρως των ευάλωτων κοινωνικών ομάδων και αυτών που μέχρι πρότινος έμεναν πίσω, στην βιώσιμη ανάπτυξη, τη δημοσιονομική αξιοπιστία και την εξωστρέφεια, που φέρνει τις επενδύσεις και ανοίγει τις προοπτικές για όλους σε μια παγκοσμιοποιημένη κοινότητα, που κάνει την Ελλάδα μας διεθνώς ισχυρή, έναν σοβαρό ισότιμο εταίρο.

Κυρίες και κύριοι συνάδελφοι, αντικείμενο των προγραμματικών μας δηλώσεων δεν είναι μόνο η τετραετία που έρχεται. Είναι το όραμα και το σχέδιο μας για την Ελλάδα της επόμενης δεκαετίας. Την Ελλάδα, που γυρίζει σελίδα και διατηρώντας τα πολύτιμα μεταπολιτευτικά της κεκτημένα, την εδραίωση των δημοκρατικών θεσμών και των δικαιωμάτων, υπερβαίνει τις παθολογίες της. Οι πολίτες μας τίμησαν και δικό μας ύψιστο χρέος είναι να τιμήσουμε τη δική τους εμπιστοσύνη, να υπηρετήσουμε το δημόσιο συμφέρον, να υπηρετήσουμε όλους τους πολίτες με συνέπεια, με ταπεινότητα, με αποφασιστικότητα. Ποτέ άλλοτε δεν υπήρχαν τόσες ευκαιρίες και δυνατότητες για να προχωρήσει η χώρα μπροστά, σταθερά και τολμηρά, όπως υποσχεθήκαμε προεκλογικά.

Δίνοντας ψήφο εμπιστοσύνης στην Κυβέρνηση της Νέας Δημοκρατίας απελευθερώνουμε τις πιο δημιουργικές, τις πιο υγιείς δυνάμεις της πατρίδας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε για την οικονομία του χρόνου.

Τον λόγο έχει για δέκα λεπτά -το τονίζω-, ο Βουλευτής του ΣΥΡΙΖΑ - Προοδευτική Συμμαχία κ. Ευκλείδης Τσακαλώτος.

Πιστεύω ότι θα τηρηθεί από όλους ο χρόνος για να είμαστε όλοι εντάξει.

**ΕΥΚΛΕΙΔΗΣ ΤΣΑΚΑΛΩΤΟΣ:** Κυρίες και κύριοι συνάδελφοι, καλή αρχή.

Σε αυτή τη συγκυρία νομίζω ότι αρμόζει να κάνουμε και κάποιες παρατηρήσεις για το πού βρισκόμαστε, για την παγκόσμια οικονομία και για το τι έχουμε μπροστά μας. Δεν μπορώ να το κάνω σε δέκα λεπτά, αλλά θέλω να πω κάτι που νομίζω πως έχει σημασία και έχει σημασία και για τη συντηρητική παράταξη.

Αυτό που βλέπουμε παγκοσμίως είναι η υποχώρηση του νεοφιλελευθερισμού, όπως τον ξέραμε μέχρι τώρα, λόγω των αντιφάσεων του νεοφιλελευθερισμού, ένα μοντέλο που υποστήριξαν παλιότερα κεντροαριστερά και κεντροδεξιά. Θα θυμάστε, κύριε Κατρίνη ότι ο κ. Σημίτης ήταν ο πρωταθλητής των ιδιωτικοποιήσεων στην Ευρώπη και δεύτερος ήταν ο Ζοσπέν από το σοσιαλιστικό κόμμα. Και αυτή η σύγκλιση της κεντροαριστεράς και της κεντροδεξιάς αυτό το νεοφιλελεύθερο μοντέλο, δημιούργησε μεγάλες ανισότητες, δεν αύξησε την ανάπτυξη, δεν αύξησε την παραγωγικότητα και είχε μια μεγάλη ανικανότητα να δημιουργήσει συνθήκες ηγεμονίας, δηλαδή να μπορεί να ενσωματώσει ένα κομμάτι των μεσαίων στρωμάτων και των λαϊκών στρωμάτων.

Τι γίνεται τώρα που το βλέπουμε παγκοσμίως; Έχουμε την επιστροφή του κράτους. Έχουμε την επιστροφή του κράτους σε πάρα πολλές χώρες, στις Ηνωμένες Πολιτείες, σε χώρες όπως στην Ινδία και στην Κίνα. Έχουμε δηλαδή μια κατανόηση ότι αν είναι η κεντροδεξιά να έχει ηγεμονία, χρειάζεται το ισχυρό κράτος. Και αυτό φαίνεται παντού. Σημειώνω δε ότι στην εποχή της παγκοσμιοποίησης, οι μόνες χώρες όπου μειώθηκε η ανισότητα, ήταν οι χώρες που δεν πήραν σοβαρά τον νεοφιλελευθερισμό, όπως η Κίνα, η Ινδία, οι χώρες δηλαδή που ήταν πιο κοντά στο puro, στον καθαρό νεοφιλελευθερισμό. Δημιούργησαν πάρα πολύ μεγάλες ανισότητες. Αν δείτε το inflation reduction act, δηλαδή το μεγάλο νομοσχέδιο του Μπάιντεν, μιλάει για βιομηχανική πολιτική. Όταν ήρθα στην Ελλάδα ως καθηγητής ήταν σχεδόν βρώμικη η λέξη «βιομηχανική πολιτική». Τώρα βλέπουμε ότι η βιομηχανική πολιτική είτε για να αντιμετωπίσουμε την οικολογική κρίση είτε την ενεργειακή κρίση είτε -λιγότερο θεμιτό αυτό- για μια νέα στρατικοποίηση, το κράτος είναι ισχυρό και παρεμβαίνει. Αυτό έχει μεγάλο ενδιαφέρον. Βλέπουμε ότι έχουμε και μια μείωση του άγχους στα δημοσιονομικά είτε στα ελλείμματα είτε στο χρέος, ότι σε πάρα πολλές χώρες -και έχουμε και θεωρίες πίσω από αυτό-, λένε δεν πρέπει να έχουμε το άγχος που είχαμε τότε στη συναίνεση της Ουάσιγκτον.

Πάμε όμως, στη συντηρητική παράταξη. Πώς αντιλαμβάνονται οι συντηρητικοί αυτή τη μετάλλαξη; Φεύγουν σιγά-σιγά -το βλέπουμε και με τον Σούνακ, το βλέπουμε και με τον Τράμπ, το βλέπουμε και με άλλους- από τον καθαρό νεοφιλελευθερισμό και πηγαίνουν σε ένα μοντέλο που η βιογραφία και οι συντηρητικοί σχολιαστές γράφουν κάτι που ονομάζουν «συντηρητικό εθνικισμό». Δηλαδή, τι προσπαθούν να κάνουν; Να συνδέσουν το κράτος και την παρέμβαση του κράτους ακριβώς για να δημιουργηθεί ξανά μια ηγεμονία, μαζί με συντηρητικές αξίες, πατρίδα, θρησκεία, οικογένεια. Μετά τις εκλογές όλοι είπαν ότι έχουμε μια συντηρητικοποίηση. Αυτή όμως, δεν έγινε από μόνη της. Στα συντηρητικά κόμματα δούλεψαν γι’ αυτό. Προσπάθησαν να ταυτοποιήσουν τον κόσμο, ότι το βασικό είναι να έχουμε ένα κράτος που κοιτάει για εσάς, έχουμε έναν ηγεμόνα που δουλεύει για εσάς και εσείς να κάνετε τη δουλειά σας. Άρα ένας εθνικός συντηρητισμός που προσπαθεί να λειτουργήσει το κράτος υπέρ του και να ταυτοποιήσει τον κόσμο σε συντηρητικές αξίες, για να μπορέσει να δημιουργήσει αυτή την ηγεμονία.

Η Ευρώπη βέβαια είναι λιγότερο μέσα σε αυτό το μοντέλο. Το πόδι είναι ακόμα πολύ πιο γερά μέσα στον νεοφιλελευθερισμό. Υπάρχει το ταμείο ανάκαμψης, που είναι το μοντέλο ότι το κράτος τώρα πρέπει να έχει πιο ενεργή συμμετοχή. Και η Νέα Δημοκρατία από τα συντηρητικά κόμματα νομίζω έχει πολύ περισσότερο μέσα της τον νεοφιλελευθερισμό ακόμα. Δεν έχει κάνει αυτή τη μετάβαση που βλέπουμε στις Ηνωμένες Πολιτείες με τους ρεπουμπλικάνους ή με τον Σούνακ στη Βρετανία.

Δύο παραδείγματα. Μας λένε ότι θα ασχοληθεί ο κ. Μητσοτάκης προσωπικά με το ΕΣΥ, αλλά είναι νεοφιλελεύθερος ακόμα. Η αγορά είναι να πάμε στον ιδιωτικό τομέα. Δεν δεσμεύεται για το 7,5% δαπάνες στο σύστημα υγείας. Δεν έχει αυτή την αντίληψη ότι μόνο έτσι θα μπορέσουμε να κάνουμε αυτή τη διαφορά και να αλλάξουμε αυτά που όλοι οι πολίτες βλέπουν.

Στους μισθούς υπάρχει υπόσχεση για 25% αύξηση. Το πρόγραμμα σταθερότητας που παρουσιάζεται στην ουσία μιλάει για 1% με 1,5% σε πραγματικούς όρους σε τέσσερα χρόνια και όχι 25% και όταν η παραγωγικότητα θα αυξηθεί 7%. Άρα, το μερίδιο της εργασίας θα μειωθεί ακόμη περισσότερο, γιατί για τους μη οικονομολόγους για να μείνει το μερίδιο της εργασίας το ίδιο -το μερίδιο της εργασίας σημαίνει τι παίρνει από το εθνικό εισόδημα το κομμάτι της εργασίας κι όχι το κεφάλαιο, τα μερίσματα, τα κέρδη- πρέπει οι εργαζόμενοι να παίρνουν όλο τον πληθωρισμό και όλη την αύξηση της παραγωγικότητας. Αυτή είναι ταυτότητα. Μην με κοιτάτε έτσι, κύριε Βορίδη. Δεν είναι επιχείρημα αυτό, είναι μια ταυτότητα.

Άρα βλέπουμε ότι η Νέα Δημοκρατία δεν μπορεί να υποσχεθεί αυξήσεις στους μισθούς και πώς θα ήταν αλλιώς όταν η άποψή τους είναι να αποδυναμώσουν την εργασία με ατομικές συμβάσεις, χωρίς ΣΕΠΕ, με ευέλικτες μορφές εργασίας. Η εργασία και το κεφάλαιο είναι μια σχέση. Όταν εσύ παρεμβαίνεις για να μειώσεις τη δύναμη της εργασίας, προφανώς δε θα αυξηθούν οι μισθοί.

Η δική μας προοπτική, η δική μας πρόταση είναι τελείως διαφορετική, παρ’ όλο που συμφωνούμε για την επιστροφή του κράτους. Και εμείς λέμε για ένα αναπτυξιακό κράτος. Η δική μας, όμως, ιδεολογική αφετηρία είναι στον αντίποδα της παραπάνω προσέγγισης. Δεν στηριζόμαστε στην ανάθεση σε έναν σοφό ηγεμόνα. Στηρίζουμε την ενδυνάμωση της κοινωνίας, την ενεργοποίηση των δυνάμεων των παραγωγικών των πολιτών. Αυτή είναι μια μεγάλη διαφορά. Δεν είναι ένα πατερναλιστικό κράτος που ξέρει τι είναι καλό για εσάς καλύτερα από εσάς, αλλά ένα κράτος που ενεργοποιεί τις μεγάλες δυνάμεις που υπάρχουν. Και μόνο έτσι θα αντιμετωπιστούν τα μεγάλα δομικά προβλήματα της χώρας, το ισοζύγιο πληρωμών, η ερήμωση της χώρας, η εξάρτηση από εισαγωγές.

Λέει ο κ. Μητσοτάκης: «Μα, θα πάρουμε την επενδυτική βαθμίδα». Σωστά θα την πάρουμε την επενδυτική βαθμίδα και αυτό θα μας βοηθήσει στη χρηματοδότηση. Μα, κοιτάξτε την ελληνική οικονομική ιστορία μετά από το ’75. Είχαμε πάρα πολλές χρηματοδοτήσεις από την Ευρώπη, από προγράμματα ευρωπαϊκά, τώρα από το Ταμείο Ανάκαμψης. Είχαμε πάρα πολλές χρηματοδοτήσεις, αλλά δεν είχαμε θεσμούς. Δεν είχαμε θεσμούς που θα έδιναν την εγγύηση ότι αυτές οι χρηματοδοτήσεις θα πήγαιναν στον παραγωγικό τομέα. Δεν είχαμε θεσμούς, που θα μπορούσαν να μετατρέψουν αυτή τη χρηματοδότηση σε μια διαφορετική οικονομία. Δεν είχαμε τους θεσμούς και δεν είχαμε κυβερνήσεις που θέλανε την ανθεκτικότητα της κοινωνίας.

Κύριε Πρόεδρε, θα ήθελα την ανοχή σας για ένα, δύο λεπτά μόνο.

Κυρίες και κύριοι συνάδελφοι, τελειώνω με το τελευταίο επιχείρημα. Ποιο είναι το άλλο βασικό επιχείρημα της Νέας Δημοκρατίας και του συστήματος που την υποστηρίζει; Είναι ότι ο ΣΥΡΙΖΑ - Προοδευτική Συμμαχία ήταν μια ανάγκη ειδικού σκοπού, ότι υπήρχε μόνο επειδή υπήρχε η κρίση του μνημονίου και τώρα δεν χρειάζεται. Κάνουν λάθος και θα τους εκπλήξουμε, γιατί ο ΣΥΡΙΖΑ μεγάλωσε από την ανάγκη της ελληνικής κοινωνίας να βγει από την κρίση, αλλά η ελληνική κοινωνία εξακολουθεί να χρειάζεται μια δυνατή αριστερά, μια αριστερά που θα παλεύει για τους μισθούς, για τα δικαιώματα, για τη νέα γενιά.

Και θέλω να δώσω μια υπόσχεση. Ο ΣΥΡΙΖΑ την επόμενη μέρα, όλος ο ΣΥΡΙΖΑ θα είναι εδώ να παλεύει και θα είμαστε η φωνή όσων δεν ακούγονται, αλλά όσων θέλουν να γίνουμε επιτέλους ένα σοβαρό κράτος. Θα είμαστε η φωνή των παιδιών που δουλεύουν στον τουρισμό επτά μέρες στις επτά, δωδεκάωρο σε άθλιες συνθήκες, των παιδιών που πέφτουν λάδια πάνω τους και που τους βάζουν σε ψυγεία, των παιδιών που δεν αφήσατε να πάνε να ψηφίσουν, αλλά σε αυτή τη Βουλή θα ακουστεί η φωνή τους.

Θα είμαστε, όμως, και η φωνή των παιδιών που πνίγηκαν στην Πύλο, γιατί κάθε παιδί στη χώρα δικαιούται μέλλον, φωνή και ζωή και θα κάνουμε τα πάντα για να μην ξανασυμβεί ποτέ κάτι τέτοιο, ποτέ ξανά. Θα είμαστε η φωνή όλων των παιδιών που γεννιούνται στη χώρα, γιατί γι’ αυτά τα παιδιά παλέψαμε μαζί με τον Αλέξη Τσίπρα να βγάλουμε τη χώρα από τα μνημόνια και να ρυθμίσουμε το χρέος για να μην το έχουν βραχνά πάνω στο κεφάλι τους. Θα είμαστε η φωνή όλων των γεννημένων παιδιών. Και το τονίζω αυτό εδώ, γιατί εδώ μέσα έχουμε ακούσει υποκριτές που μιλάνε για αγέννητα παιδιά με σκοπό να ελέγξουν τα σώματα των γυναικών.

Να το πω, λοιπόν, πολύ απλά ο σκοταδισμός στη χώρα δεν θα πετύχει ούτε μια νίκη. Θα είμαστε εδώ να δίνουμε τη μάχη κάθε μέρα όλος ο ΣΥΡΙΖΑ μαχητικά με αντιπολίτευση, με πρόγραμμα, με σχέδιο για την Ελλάδα της επόμενης μέρας.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Βουλευτής του ΠΑΣΟΚ - Κινήματος Αλλαγής, κ. Νάντια Γιαννακοπούλου, για δέκα λεπτά.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε

Κυρίες και κύριοι Υπουργοί, κυρίες και κύριοι συνάδελφοι, ο εκλογικός κύκλος έκλεισε μετά από δύο εκλογικές μάχες και βρισκόμαστε ως χώρα και ως κοινωνία μπροστά σε ένα κρίσιμο σταυροδρόμι με μια πολύχρωμη και πολύβουη Βουλή, απέναντι σε μια ισχυρή κοινοβουλευτική πλειοψηφία, με μια βαθιά ταυτοτική περιδίνηση του κόμματος της Αξιωματικής Αντιπολίτευσης και με την ταυτόχρονη ανησυχητική παρουσία μορφωμάτων της ακροδεξιάς. Έχουμε ένα μεγάλο πολιτικό διακύβευμα κατ’ αρχάς, ως Βουλή: Να δείξουμε και να αποδείξουμε ότι μπορούμε να υπερβαίνουμε πάθη, ανταγωνισμούς, τοξικότητες, λαϊκισμούς και να μπορούμε να συνθέτουμε απόψεις, να αποφασίζουμε μέσα -ναι- και από αναπόφευκτες συγκρούσεις με γνώμονα, όμως, το καλό για τη ζωή των πολιτών, για την πρόοδο της χώρας.

Την Κυβέρνηση -ας το λάβουν, λοιπόν, σοβαρά υπ’ όψιν- ο λαός την εμπιστεύτηκε για δεύτερη φορά και η πρωτοβουλία για σοβαρό διάλογο ή πολύ περισσότερο για δυνατές συνθέσεις ανήκει πριν και πάνω από όλα στην ίδια. Μην το ξεχνάτε αυτό.

Κυρίες και κύριοι Υπουργοί, ο λαός δεν σας έδωσε λευκή επιταγή, ούτε έσβησε μέσω του εκλογικού αποτελέσματος τα λάθη και τις παραλείψεις σας. Προβλήματα, υπερβάσεις εξουσίας, δημοκρατικά προβληματικές καταστάσεις, όπως ήταν οι υποκλοπές και η αδυναμία να αντιμετωπιστούν μεγάλα προβλήματα, όπως η ακρίβεια, όπως η κατάσταση στο ΕΣΥ, οι δυσκολίες πάνω από δύο εκατομμυρίων πολιτών που βρίσκονται κυριολεκτικά στα όρια της φτώχειας δεν σας άναψαν πράσινο φως να νομοθετείτε με τον απαράδεκτο τρόπο που είδαμε, που βιώσαμε την προηγούμενη τετραετία, χωρίς ουσιαστική διαβούλευση ακόμα και των πολύ σοβαρών νομοθετημάτων και δεν σας δίνει πίστωση χρόνου. Η δε αλαζονεία είναι θανάσιμο αμάρτημα για κάθε εξουσία, για κάθε κυβέρνηση.

Ας μη λέτε, λοιπόν, με περισσή αυταρέσκεια ότι και αν δεν υπάρχει αντιπολίτευση, θα είστε εσείς οι ίδιοι αντιπολίτευση του εαυτού σας, γιατί το ακούσαμε και αυτό. Είναι υπερφίαλη αυτή η άποψη, είναι ανερμάτιστη, είναι επικίνδυνη. Υπάρχει Αντιπολίτευση.

Υπάρχει, πριν από όλα, το ΠΑΣΟΚ ενισχυμένο κατά 50% και βαθιά ανανεωμένο με τον Πρόεδρό μας, Νίκο Ανδρουλάκη, που εκφράζει αυτή την ανανέωση και τη θέληση για τη νέα μας πορεία.

Με αυτή, λοιπόν, τη δύναμη προσερχόμαστε και δεσμευόμαστε σήμερα στη Βουλή, αλλά κυρίως δεσμευόμαστε σε κάθε Ελληνίδα, σε κάθε Έλληνα ότι το ΠΑΣΟΚ ως ισχυρή, προοδευτική δύναμη, θα ασκήσει σοβαρή, αξιόπιστη, στιβαρή αντιπολίτευση, με βάση αρχές και αξίες, με σαφείς εναλλακτικές προτάσεις και με επιμονή για τις μεγάλες μεταρρυθμίσεις που τόσο πολύ έχει ανάγκη η χώρα.

Θα είμαστε δίπλα στους Έλληνες πολίτες σε όλες τις μάχες που έχουμε μπροστά μας για την ενίσχυση του κοινωνικού κράτους, για τον σεβασμό των θεσμών και των ανθρωπίνων δικαιωμάτων, για την ανάδειξη ενός νέου βιώσιμου και ανθεκτικού μοντέλου παραγωγής που θα δίνει πραγματικά ελπίδα και προοπτική στη νέα γενιά.

Το ΠΑΣΟΚ, η σύγχρονη πατριωτική κεντροαριστερά είναι η εγγύηση για όλα αυτά. Το αποτέλεσμα των εκλογών υπογραμμίζει το χρέος μας να οικοδομήσουμε τη σύγχρονη κεντροαριστερά για να αποκτήσει η χώρα μια ισχυρή, προοδευτική πρόταση διακυβέρνησης απέναντι στη Νέα Δημοκρατία, αλλά και να καλύψουμε το κενό μιας αδύναμης Αξιωματικής Αντιπολίτευσης.

Θα ασκήσουμε, λοιπόν, αντιπολίτευση χωρίς παρωπίδες, χωρίς τοξικότητα και διχαστικές λογικές, αντιπολίτευση σκληρή όταν πρέπει να υπερασπιστούμε τα συμφέροντα του ελληνικού λαού, αλλά και με εναλλακτικές προτάσεις, με διάθεση διαλόγου όταν το εθνικό συμφέρον το επιβάλλει. Άλλωστε έχουμε δώσει, κυρίες και κύριοι συνάδελφοι, δείγματα γραφής τα προηγούμενα χρόνια. Και αυτό ακριβώς επιβράβευσε ο ελληνικός λαός.

Θυμίζω ότι είμαστε εμείς οι πρώτοι που θέσαμε στη δημόσια συζήτηση τις προτάσεις μας για την κοινωνική κατοικία, για να μπορούν οι νέοι άνθρωποι να ζουν αυτόνομα σε ποιοτικές κατοικίες με χαμηλό κόστος ενοικίασης. Για τη δίκαιη πράσινη μετάβαση με τα φωτοβολταϊκά στις στέγες προκειμένου, για να μπορεί ο κάθε πολίτης να παράγει μόνος του την ενέργεια την οποία καταναλώνει. Για το πλαφόν στη λιανική τιμή της ενέργειας του ρεύματος. Για τη μείωση του ΦΠΑ σε βασικά είδη διατροφής ως βασικά θεσμικά μέτρα για την αντιμετώπιση της ακρίβειας.

Όπως, ακριβώς, ήμασταν εμείς αυτοί οι οποίοι δώσαμε θετική ψήφο στις συμφωνίες και τις συμβάσεις για την αμυντική θωράκιση της χώρας, ακόμη και αν είχαμε σοβαρές ενστάσεις και επιφυλάξεις για την απουσία μέτρων στήριξης της αμυντικής και ναυπηγικής μας βιομηχανίας. Ήμασταν εμείς αυτοί που υπερψηφίσαμε και συμβάλαμε στη διαμόρφωση ρυθμίσεων για την απαγόρευση καθόδου στις εκλογές του κόμματος του έγκλειστου στον Κορυδαλλό κ. Κασιδιάρη.

Εμείς ήμασταν αυτοί, που υπερψηφίσαμε διατάξεις που ανακούφιζαν έστω και λίγο τους Έλληνες πολίτες και ιδιαίτερα τις μικρομεσαίες επιχειρήσεις, ακόμα και αν θεωρήσαμε ότι τα μέτρα τα οποία φέρνατε ήταν ημίμετρα ή αλυσιτελή. Ήμασταν εμείς αυτοί οι οποίοι εναντιωθήκαμε σε συνωμοσιολογικές αντιλήψεις την περίοδο της πανδημίας ή σε αντι-δυτικές και θολές θέσεις κατά τη διάρκεια της ρωσικής εισβολής στην Ουκρανία.

Δεν πιστεύουμε στην ισοπέδωση των πάντων για μικροκομματικά οφέλη. Μακριά από εμάς αυτές οι λογικές. Δεν μας εκφράζουν. Αλλά δεν πρόκειται να ανεχθούμε καμμία απολύτως πολιτική η οποία αντιστρατεύεται στο δημόσιο συμφέρον, η οποία αφαιρεί δικαιώματα από τους εργαζόμενους, η οποία υπονομεύει το κοινωνικό κράτος, που υλοποιεί καθεστωτικές λογικές, που αντιλαμβάνεται το κράτος ως λάφυρο της εκάστοτε εξουσίας. Καθαρές κουβέντες, λοιπόν.

Κυρίες και κύριοι συνάδελφοι, η Νέα Δημοκρατία κυβερνάει ήδη εδώ και τέσσερα χρόνια. Άρα οι προγραμματικές της δηλώσεις δεν έρχονται εν κενώ. Αποτελούν τη συνέχεια των πεπραγμένων όλης της προηγούμενης περιόδου και εν τέλει πρόκειται για την ίδια πολιτική, για τις ίδιες κεντρικές επιλογές, για τις ίδιες αντιλήψεις.

Μιλούν η Νέα Δημοκρατία και ο κ. Μητσοτάκης για μια καλύτερη ζωή για τους Έλληνες, αλλά τα λόγια τους ξενίζουν. Δεν έχουν σχέση με την πραγματικότητα που βιώνει σήμερα η ελληνική οικογένεια. Γιατί οι πολίτες αντιμετωπίζουν σήμερα την ακρίβεια της απληστίας των οικονομικά ισχυρών, με το πρωτοφανές φαινόμενο να πέφτει ο πληθωρισμός, αλλά την ίδια στιγμή να ανεβαίνουν κατά 11% οι τιμές των τροφίμων στο ράφι, με τα κέρδη των μεγάλων επιχειρήσεων να αυξάνονται με ιλιγγιώδεις ρυθμούς έξι φορές περισσότερο από την αύξηση των μισθών σύμφωνα με τα στοιχεία της EUROSTAT.

Τι θα γίνει, λοιπόν, κυρίες και κύριοι της Κυβέρνησης, με την αισχροκέρδεια; Τι θα γίνει με την απληστία;

Κοινοτικές εκτιμήσεις εξηγούν την αύξηση της ακρίβειας στο ράφι κατά 50% στα τεράστια κέρδη ολόκληρων κλάδων. Αν δεν γίνει κάτι γι’ αυτό, ούτε τα προσωρινά pass, ούτε τα ξεπερασμένα «καλάθια» θα είναι λύση. Επιβάλλεται, λοιπόν, τώρα να κάνετε ουσιαστικούς ελέγχους στην αγορά και κυρίως να μειωθούν οι έμμεσοι φόροι και ο ΦΠΑ στα βασικά είδη διατροφής. Πέντε δισεκατομμύρια παραπάνω θα πληρώσουν οι Έλληνες πολίτες αυτή τη διετία μέσα από τους έμμεσους φόρους. Ας διατεθεί ένα μέρος από αυτούς, λοιπόν, για την ανακούφισή τους.

Μιλούν η Νέα Δημοκρατία και ο κ. Μητσοτάκης για μια καλύτερη ζωή για τους Έλληνες, αλλά τα λόγια τους ξενίζουν, γιατί δεν έχουν καμμία σχέση με την αθλιότητα που αντιμετωπίζει ο Έλληνας πολίτης λόγω της κατάρρευσης του ΕΣΥ. Ακόμη κι αν κάποιος είναι καλοπροαίρετος, ακόμη και αν κάποιος σκεφτεί ότι ναι, το ΕΣΥ πέρασε και μια πανδημία και στάθηκε όρθιο πρωτίστως λόγω της αυτοθυσίας των εργαζομένων του, από κει και πέρα έχουν περάσει δύο χρόνια από τότε που ουσιαστικά έχει φύγει η πανδημία. Πηγαίνει κάποιος τον άνθρωπό του στην εφημερία και πρέπει να περάσει μια πολύωρη δοκιμασία. Εισάγεται σε ένα νοσοκομείο και έχει να αντιμετωπίσει την έλλειψη ιατρικού και νοσηλευτικού προσωπικού, άθλιες συχνά νοσοκομειακές υποδομές. Η πρωτοβάθμια υγεία έχει αφεθεί στην τύχη της και τα περιφερειακά νοσοκομεία παραμένουν ξεχασμένα.

Αυτή, λοιπόν, η αθλιότητα πρέπει επιτέλους να αντιμετωπιστεί. Κάτι που δεν κάνατε τα προηγούμενα τέσσερα χρόνια. Εδώ, λοιπόν, δοκιμαστείτε κι εδώ θα δοκιμαστείτε και γρήγορα, γιατί η κατάσταση δεν πάει άλλο! Χρειάζεται βαθιά μεταρρύθμιση, όμως, χωρίς αστερίσκους απέναντι στην αναγέννηση του ΕΣΥ, χωρίς άλλες προϋποθέσεις οι οποίες θολώνουν τον δημόσιο χαρακτήρα του.

Τέλος, μιλούν η Νέα Δημοκρατία και ο κ. Μητσοτάκης για μια καλύτερη ζωή για τους Έλληνες. Αλλά τα λόγια τους δεν έχουν καμμία σχέση με την αθλιότητα που αντιμετωπίζει ο Έλληνας πολίτης όταν προσφεύγει στην ελληνική δικαιοσύνη για να βρει το δίκιο του. Πώς να είναι διαφορετικά όταν χρειάζονται, κυρίες και κύριοι συνάδελφοι, πέντε χρόνια όχι απλά για να τελεσιδικήσει μια υπόθεση, αλλά για να πάρει δικάσιμο, ειδικά στο Ελεγκτικό Συνέδριο.

Αλλά και στις μεγάλες δίκες τα πράγματα δεν είδα να πηγαίνουν καλύτερα. Δέκα χρόνια είμαστε με τη Χρυσή Αυγή στο εδώλιο και ακόμα δεν έχει εκδικαστεί η έφεση για την εγκληματική οργάνωση των νεοναζιστών με πρωτοπαλίκαρο τον κ. Κασιδιάρη που κάποιοι τον ευχαριστούν και δημόσια γιατί τους βοήθησε να μπουν στη Βουλή. Τέσσερα χρόνια χρειάστηκε για να ξεκινήσει η εκδίκαση της φονικής πυρκαγιάς στο Μάτι. Επί χρόνια ταλαιπωρείται ο πρώην επικεφαλής της ΕΛΣΤΑΤ Ανδρέας Γεωργίου, που ουσιαστικά κυνηγήθηκε ανηλεώς και εκδικητικά γιατί ενόχλησε τα greek statistics. Ως πότε, λοιπόν, θα συνεχιστούν αυτές οι καταστάσεις.

Αυτά και άλλα πολλά, λοιπόν, κυρίες και κύριοι συνάδελφοι, κρατούν τη χώρα μας αγκυλωμένη. Αυτά πρέπει να αντιμετωπιστούν αποφασιστικά, αποτελεσματικά, κάνοντας τη ζωή των Ελλήνων καλύτερη και τη χώρα μας μια χώρα πραγματικά ευρωπαϊκή. Γι’ αυτά, λοιπόν, θα παλέψουμε. Γι’ αυτά θα παλέψει το ΠΑΣΟΚ αποφασιστικά, με ιδέες και με προτάσεις που θα οδηγούν σε μια πραγματικά νέα Ελλάδα.

Είναι σαφές, λοιπόν, κυρίες και κύριοι συνάδελφοι, ότι σε αυτή την Κυβέρνηση, με αυτές τις πολιτικές, δεν υπάρχει εμπιστοσύνη. Με απόλυτη συναίσθηση της ευθύνης μας απέναντι στον ελληνικό λαό, λέμε «όχι» στην πρόταση ψήφου εμπιστοσύνης σε αυτή την Κυβέρνηση.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Καλείται τώρα στο Βήμα ο Βουλευτής του Κομμουνιστικού Κόμματος Ελλάδας κ. Νικόλαος Καραθανασόπουλος για δέκα λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Οι προγραμματικές δηλώσεις της Κυβέρνησης και οι πέντε πυλώνες για την Ελλάδα που παρουσίασε ο κύριος Πρωθυπουργός είναι ξένες προς τις ανάγκες των εργαζομένων, των αυτοαπασχολούμενων, των βιοπαλαιστών αγροτών.

Αυτοί οι πέντε πυλώνες υπηρετούν τις ανάγκες και τα συμφέροντα του μεγάλου κεφαλαίου. Μίλησε βεβαίως και για παροχές, όμως, πολύς θόρυβος για το τίποτα. Σιγά τις παροχές! Άνθρακας για τον λαό ο θησαυρός των προγραμματικών εξαγγελιών της Κυβέρνησης! Οι αυξήσεις που υπόσχεται στους δημοσίους υπαλλήλους αποτελούν ένα ελάχιστο μέρος των πολύ σημαντικών απωλειών που έχουν για πάνω από δεκαπέντε χρόνια. Και βεβαίως αυτές οι αυξήσεις δεν καλύπτουν ούτε τον τιμάριθμο των αυξήσεων στα τρόφιμα. Βεβαίως, δεν μιλάμε για τον δέκατο τρίτο και δέκατο τέταρτο μισθό στο δημόσιο. Ενώ για τους συνταξιούχους η Κυβέρνηση προτείνει την εργασία μέχρι τα βαθιά γεράματα, για να μπορέσουν να συμπληρώσουν την πενιχρή σύνταξη που τους απέμεινε από τη μεγάλη ληστεία στα ασφαλιστικά ταμεία που έκαναν όλες οι κυβερνήσεις.

Η δε αύξηση του αφορολογήτου για τα παιδιά είναι επιστροφή ενός μέρους μόνο της φοροληστείας που υφίστανται τα λαϊκά εισοδήματα ιδιαίτερα από τον ΦΠΑ και τους ειδικούς φόρους κατανάλωσης. Ενώ φτάνει στο σημείο να βαφτίζει «μείωση του ΕΝΦΙΑ» την επιβάρυνση -την επιβάρυνση!- από την ιδιωτική ασφάλεια την οποία θα πρέπει να κάνουν για την προστασία της κατοικίας τους, δημιουργώντας δηλαδή με αυτόν τον τρόπο νέα πελατεία, αλλά και κέρδη, στα κοράκια των ιδιωτικών ασφαλιστικών εταιρειών.

Εκεί, όμως, που το θράσος της Κυβέρνησης ξεπερνάει και το μπόι της είναι η νέα φοροεπιδρομή στους επαγγελματίες και στους αυτοαπασχολούμενους, στο όνομα της πάταξης της φοροδιαφυγής, τη στιγμή που συνεχίζει προκλητικά να απαλλάσσει τους μεγάλους επιχειρηματικούς ομίλους από την όποια φορολογία. Ενώ ταυτόχρονα αποτελεί πρόκληση και η διαγραφή των χρεών των μεγαλοοφειλετών στην εφορία, λόγω του ότι, όπως ισχυρίζεστε, χαρακτηρίζονται αυτά ανεπίδεκτα είσπραξης.

Με όλα αυτά θέλετε να συσκοτίσετε το γεγονός ότι ο Μινώταυρος βρίσκεται μέσα στο δωμάτιο και ότι τα δύσκολα για τον λαό είναι μπροστά! Είναι τα αντιλαϊκά προαπαιτούμενα για την ανάκτηση της επενδυτικής βαθμίδας. Είναι τα αντιλαϊκά προαπαιτούμενα του Ταμείου Ανάκαμψης και Ανθεκτικότητας, δηλαδή το πανευρωπαϊκό μνημόνιο για τους λαούς. Είναι το ακόμη πιο σκληρό, νέο δημοσιονομικό σύμφωνο με τα ματωμένα πρωτογενή πλεονάσματα και τους κόφτες για τις κοινωνικές δαπάνες, δηλαδή, με τη συνεχιζόμενη φοροεπιδρομή για τον λαό και τη συρρίκνωση των κοινωνικών δαπανών, για να επιτευχθεί με αυτόν τον τρόπο ακόμη περισσότερο η εμπορευματοποίηση της υγείας, της παιδείας, αλλά και των άλλων λαϊκών αναγκών, όπως της λαϊκής στέγης. Όσο αυτά παραμένουν εμπορεύματα με σκοπό το κέρδος, τόσο θα θυσιάζονται τα δικαιώματα και η ικανοποίηση των λαϊκών αναγκών και οι εργαζόμενοι θα αναγκάζονταν να τα πληρώνουν πολύ ακριβά. Και στον καπιταλισμό όλα αυτά είναι εμπορεύματα.

Έτσι, λοιπόν, αποδεικνύεται η τεράστια υπεροχή του σοσιαλισμού, παρά τα λάθη που έγιναν, γιατί όλα αυτά, η υγεία, η παιδεία, η στέγη, η φοιτητική μέριμνα και η φοιτητική στέγαση ήταν κοινωνικά αγαθά και άλλα πολλά, τα οποία παρέχονταν δωρεάν σε όλους και χωρίς διακρίσεις. Και όλοι σας τώρα προσπαθείτε να τετραγωνίσετε τον κύκλο. Και όλοι σας τώρα προσπαθείτε να συγκαλύψετε τα βάρη, αλλά και τους κινδύνους που επωμίζεται ο λαός μας από τη μεγαλύτερη συμμετοχή της χώρας μας στον ιμπεριαλιστικό πόλεμο στην Ουκρανία, από τη βαθύτερη εμπλοκή της χώρας μας στους αμερικανονατοϊκούς ιμπεριαλιστικούς σχεδιασμούς, στο όνομα της γεωστρατηγικής αναβάθμισης της άρχουσας τάξης της περιοχής, δηλαδή, στη συμμετοχή της από καλύτερες θέσεις στο πλιάτσικο σε βάρος των λαών της περιοχής. Έχετε μετατρέψει τη χώρα μας σε ορμητήριο και ταυτόχρονα σε πεδίο αντιποίνων. Και την ίδια στιγμή προετοιμάζετε το έδαφος για οδυνηρούς συμβιβασμούς σε βάρος των κυριαρχικών δικαιωμάτων της χώρας μας σε Αιγαίο και Ανατολική Μεσόγειο, στο πλαίσιο των αμερικανονατοϊκών, αλλά και ευρωενωσιακών σχεδιασμών και επιδιώξεων περί συνδιαχείρισης της περιοχής.

Εκεί, όμως, που η Κυβέρνηση ξεπερνάει και τον ίδιο της τον εαυτό είναι η υπόσχεση περί αναπτυξιακού μερίσματος, θυμίζοντας το αλήστου μνήμης σλόγκαν του ΣΥΡΙΖΑ και του ΠΑΣΟΚ περί δίκαιης ανάπτυξης. Άλλωστε αυτό το αναπτυξιακό, όπως το λέτε, μέρισμα ξεπροβάλλει ανάγλυφα από τον τουρισμό, τη ναυαρχίδα της ελληνικής καπιταλιστικής ανάπτυξης με τις συνθήκες γαλέρας για τους εργαζόμενους και με το όνειρο απατηλό για διακοπές όσον αφορά τη λαϊκή οικογένεια και τη νεολαία των λαϊκών στρωμάτων. Διότι η καπιταλιστική ανάπτυξη από το ίδιο της το DNA βασίζεται στην αύξηση της εκμετάλλευσης των εργαζομένων, διευρύνει όλο και περισσότερο την ψαλίδα ανάμεσα στις υπαρκτές αντικειμενικές δυνατότητες και στο επίπεδο ικανοποίησης των λαϊκών αναγκών, οδηγεί στην όλο και μεγαλύτερη διεύρυνση των κοινωνικών ανισοτήτων: από τη μια μεριά στη συγκέντρωση του πλούτου σε όλο και λιγότερα χέρια και από την άλλη μεριά στη διεύρυνση της σχετικής, αλλά και απόλυτης εξαθλίωσης των λαϊκών στρωμάτων.

Ένα πρόσφατο παράδειγμα αυτής της τεράστιας αναδιανομής που γίνεται σε βάρος των λαών και προς όφελος των λίγων είναι και ο πληθωρισμός της απληστίας, όπως την ονομάζει, το Διεθνές Νομισματικό Ταμείο και όχι το Γραφείο του Κρατικού Προϋπολογισμού στη Βουλή. Από εκεί δανείστηκε τον τίτλο. Τι λέει αυτή, λοιπόν, η έκθεση του Διεθνούς Νομισματικού Ταμείου για τον πληθωρισμό απληστίας; Λέει ότι ο πληθωρισμός στην Ευρωζώνη συνολικά και όχι μόνο στην Ελλάδα από τις αρχές του 2022 οφείλεται κατά 45% στα υψηλότερα επιχειρηματικά κέρδη. Να, πώς εξυπηρετούνται επί της ουσίας η συγκέντρωση του πλούτου σε όλο και λιγότερα χέρια. Μέσα από αυτές τις ίδιες τις αναπτυξιακές διαδικασίες γεννιούνται οι παράγοντες εκδήλωσης μιας νέας καπιταλιστικής κρίσης, από την οποία δεν πρόκειται ποτέ να απαλλαγεί το εκμεταλλευτικό σύστημα. Και όλα αυτά σε μια περίοδο που επιβραδύνεται η παγκόσμια καπιταλιστική οικονομία με πολλαπλασιασμό των αβεβαιοτήτων, αλλά και με όξυνση των ανταγωνισμών, όπως, για παράδειγμα, ο εμπορικός πόλεμος ανάμεσα σε Ηνωμένες Πολιτείες και Κίνα για τον έλεγχο της εφοδιαστικής αλυσίδας των πρώτων υλών και ιδιαίτερα των σπάνιων γαιών.

Σήμερα, κατά τη διάρκεια της συζήτησης των προγραμματικών δηλώσεων, ΣΥΡΙΖΑ και ΠΑΣΟΚ εξέφρασαν με κάθε τρόπο την ανησυχία τους μην τυχόν και δεν υλοποιηθεί το πρόγραμμα της Κυβέρνησης για πράσινη μετάβαση και ψηφιακή μετάβαση. Ενώ εμείς ως ΚΚΕ θέλουμε αυτό το κυβερνητικό πρόγραμμα να το ακυρώσει με την παρέμβασή του ο λαϊκός παράγοντας. Αυτή τους η ανησυχία, βεβαίως, σχετίζεται με το γεγονός ότι έχουν κοινό πρόγραμμα Νέα Δημοκρατία, ΣΥΡΙΖΑ και ΠΑΣΟΚ και δεν είναι άλλο από το πρόγραμμα το οποίο υπηρετεί τις ανάγκες του κεφαλαίου, το πρόγραμμα που υλοποιεί την πολιτική της Ευρωπαϊκής Ένωσης και αποδέχεται τις δεσμεύσεις της χώρας μας από τη συμμετοχή της στο αμερικανονατοϊκό στρατόπεδο. Άρα, δεν είναι μόνο το πρόγραμμά σας κοινό, είναι και τα εργαλεία τα οποία εφαρμόζετε, όπως για παράδειγμα, οι λεγόμενες κρατικοποιήσεις ή ιδιωτικοποιήσεις.

Λέει η Κυβέρνηση ότι θα περάσουν υπό δημόσιο έλεγχο η ΕΥΔΑΠ και η ΕΥΑΘ. Και λοιπόν; Θα πάψει το νερό να είναι εμπόρευμα; Όχι. Το νερό θα παραμένει εμπόρευμα. Ή η διαχείρισή τους, η διαχείριση των υδάτινων πόρων θα σταματήσει από τον έλεγχο των ιδιωτικών επιχειρηματικών ομίλων; Ο ΣΥΡΙΖΑ δεν ιδιωτικοποίησε το φράγμα στη Ρόδο για να μπορεί να το διαχειρίζεται η ΓΕΚ ΤΕΡΝΑ; Να, λοιπόν, πώς μετατρέπονται σε εμπορεύματα και πώς είναι εμπόρευμα στον καπιταλισμό και το νερό, ανεξάρτητα από το αν είναι υπό δημόσιο έλεγχο και η ΕΥΔΑΠ και η ΕΥΑΘ. Άλλωστε και η ΔΕΗ υπό δημόσιο έλεγχο ήταν και είναι ακόμη. Παρ’ όλα αυτά επί κυβέρνησης ΣΥΡΙΖΑ πωλούσε το ρεύμα στους άμεσους ανταγωνιστές της κάτω του κόστους, για να μπορέσουν να διασφαλίσουν τα κέρδη τους. Ή από κοινού Νέα Δημοκρατία και ΣΥΡΙΖΑ δεν ψηφίσατε την ιδιωτικοποίηση των ναυπηγείων Ελευσίνας; Για αυτό και οι όποιες διεργασίες στον σοσιαλδημοκρατικό χώρο στον ΣΥΡΙΖΑ και στο ΠΑΣΟΚ είναι ξένες προς τις λαϊκές ανάγκες και αγωνίες και δεν προσφέρουν καμμία εναλλακτική πρόταση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα έχω τελειώσει σε ένα λεπτό, κύριε Πρόεδρε.

Δείτε, για παράδειγμα, στη Γερμανία, η κυβέρνηση Σολτς μειώνει τις κρατικές δαπάνες για τον προϋπολογισμό του 2024 κατά 31 δισεκατομμύρια ευρώ που αφορούν κατά κύριο λόγο κοινωνικές ανάγκες, και αντίθετα αυξάνει τις δαπάνες για τους εξοπλισμούς, για να προσαρμοστεί με αυτόν τον τρόπο στη δημοσιονομική κανονικότητα, δηλαδή, στη δημοσιονομική πειθαρχία. Είναι μια πολιτική που δίνει αέρα στα πανιά του ακροδεξιού AfD, λόγω και της ανυπαρξίας ενός ισχυρού κομμουνιστικού κόμματος.

Το ίδιο και στην Ισπανία. Καταρρέει με πάταγο η κυβέρνηση των σοσιαλδημοκρατών και την ίδια στιγμή αυξάνει τη δύναμη του ακροδεξιού VOX, το οποίο σχεδιάζει να μπει στην κυβέρνηση με το Λαϊκό Κόμμα όπως άλλωστε κάνει σε τρεις περιφέρειες που συγκυβερνούν.

Αυτή, λοιπόν, είναι η βολική Αντιπολίτευση, η συμπολιτευόμενη Αντιπολίτευση του ΣΥΡΙΖΑ και του ΠΑΣΟΚ προς την Κυβέρνηση της Νέας Δημοκρατίας. Όπως βολική επίσης είναι και η Αντιπολίτευση των εθνικιστικών και σκοταδιστικών κομμάτων τα οποία τα τρέφει ο κοσμοπολιτισμός του κεφαλαίου.

Μόνο το ΚΚΕ μπορεί να ασκήσει μία ισχυρή, μαχητική Αντιπολίτευση στην Κυβέρνηση προς όφελος των λαϊκών αναγκών τόσο μέσα στη Βουλή όσο πολύ περισσότερο έξω από αυτήν. Γι’ αυτόν ακριβώς τον λόγο και η άνοδος του ΚΚΕ ενισχύει το ρεύμα αμφισβήτησης της κυρίαρχης πολιτικής, ισχυροποιεί τον λαϊκό παράγοντα, δηλαδή το αντίπαλο δέος προς την Κυβέρνηση και τα κόμματα που υπηρετούν τις ανάγκες του κεφαλαίου, ισχυροποιεί τη λαϊκή πάλη ενάντια τόσο στην αντιλαϊκή πολιτική όσο και στα φασιστικά και ναζιστικά μορφώματα.

Έτσι, λοιπόν, το ΚΚΕ, κύριε Πρόεδρε, καταψηφίζει τις προγραμματικές δηλώσεις της Κυβέρνησης και αντιπαλεύει την κυβερνητική πολιτική στην πράξη.

**ΠΡΟΕΔΡΕΥΩΝ (Αθανάσιος Μπούρας):** Καλείται τώρα στο Βήμα ο Βουλευτής του κόμματος Σπαρτιάτες ο κ. Χαράλαμπος Κατσιβαρδάς για δέκα λεπτά.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμοι κύριοι Υπουργοί, αξιότιμες κυρίες και κύριοι συνάδελφοι, κατ’ αρχάς έχω να πω ότι η λαϊκή ετυμηγορία της 25ης Ιουνίου ήτο σαφής: οι Σπαρτιάτες, ένα εθνικιστικό και πατριωτικό κόμμα, να είναι στη Βουλή προκειμένου να εκπληρώσουν κατ’ ουσίαν τις επιθυμίες του ελληνικού λαού και να αντιπροσωπευτούν δεόντως σε μείζονα και κρίσιμα ζητήματα.

Το στίγμα των Σπαρτιατών εν τοιαύτη περιπτώσει, είναι η επιτομή του συνταγματικού πατριωτισμού. Μιλούμε για δημοκρατικό πατριωτισμό. Αυτό είναι το ιδεολογικό περίγραμμα με αταλάντευτη προσήλωση στις θεμελιώδεις αρχές του Συντάγματος του 1975 και εντεύθεν. Το Σύνταγμα αυτό διαλαμβάνει στις διατάξεις του κάποιες αρχές οι οποίες πρεσβεύουν ουσιαστικά τον λαό τον οποίο εγώ αντιπροσωπεύω, καθότι είναι βαθιά ριζωμένες αυτές οι αξίες. Αυτές είναι το έθνος, η πατρίδα, η οικογένεια και η θρησκεία.

Επιτρέψατέ μου να κάνω μια ακροθιγή μνεία στην προμετωπίδα του Συντάγματος, που καθ’ ημάς υπάρχει θεωρητική διχογνωμία, επιστημονική, έχει κανονιστική ισχύ διότι ψηφίζεται το Σύνταγμα στο όνομα της Αγίας, Ομοουσίου και Αδιαιρέτου Τριάδος, όπως και ορκιστήκαμε όλοι στο όνομα του Τριαδικού Θεού. Άρα, τα θεμελιακά και δομικά στοιχεία της πατρίδας, της θρησκείας και της οικογένειας είναι αρρήκτως συνυφασμένα με τη δημοκρατία και ερείδονται στον συνταγματικό πατριωτισμό. Ο συνταγματικός πατριωτισμός ευρίσκεται στον αντίποδα οιασδήποτε μορφής θεσμικής βίας.

Όταν ομιλώ περί θεσμικής βίας κάνω μια μνεία για το δημοψήφισμα της 5ης Ιουλίου του 2015 όπου νοθεύτηκε η βούλησις του ελληνικού λαού, ομιλώ για αλλεπάλληλα θεσμικά πραξικοπήματα και έτερες παρεμβάσεις, μιλώ για κατά το δοκούν επίκληση του τεκμηρίου της αθωότητας το οποίο κατοχυρούται ρητώς και σε υπερνομοθετική ισχύ διατάξεις στην Ευρωπαϊκή Σύμβαση Δικαιωμάτων του Ανθρώπου και αλλαχού.

Άρα, λοιπόν, μιλούμε ουσιαστικά για την πλήρη νομιμότητα και τη διάθεση να ασκήσουμε πάντοτε δημοκρατικά οτιδήποτε εναντιώνεται στα θεμελιώδη ατομικά δικαιώματα, ελευθερίες και στο κράτος δικαίου. Κι όταν μιλάω για κράτος δικαίου και περιστολή των ατομικών δικαιωμάτων, όπου υπέστησαν μια μορφή αποψιλώσεως ένεκεν και συνεπεία της θεσμικής βίας στην οποία εναντιωνόμεθα με το προεκτεθέν ιδεολογικό περίγραμμα του συνταγματικού πατριωτισμού, ήταν διαρκούσης της πανδημίας καθόσον αφορά νομικά, αμιγώς νομικά και ουχί ιατρικώς, καθόσον αφορά τον υποχρεωτικό εμβολιασμό και όλα τα συμπαρομαρτούντα. Αυτό είναι το ιδεολογικό στίγμα.

Εμείς είμαστε γνωστά πρόσωπα προερχόμενα από τα χαμηλά κοινωνικά στρώματα. Δεν είμαστε υπέρμαχοι του φιλελευθερισμού ούτε του νεοφιλελευθερισμού. Είμαστε εθνολαϊκοί, κοινωνιοκεντρικοί και παραδοσιοκεντρικοί. Είμαστε λαοπρόβλητοι και προερχόμαστε από τον πυρήνα της κοινωνίας, εξ’ ού και επιδιώκουμε καθ’ οιονδήποτε τρόπο να εκπληρώσουμε τη ρητή εντολή με ακεραιότητα, καθαρό βλέμμα, με απώτερο σκοπό να προκριθεί το έθνος και η πατρίδα.

Ανεξαρτήτως όλων αυτών των οποίων ελέχθησαν από τα διάφορα κόμματα, αυτό το οποίο παρελήφθη -και θα επαχθώ ακολούθως γιατί έχω σταχυολογήσει κάποια πράγματα καθόσον αφορά το πρόγραμμα του αξιοτίμου κυρίου Πρωθυπουργού- διότι αυτό είναι το διακύβευμα παγκοσμίως και το ερώτημα το οποίο παρεμπίμπτει εν τοιαύτη περιπτώσει, είναι γιατί δεν σταματάει ο πόλεμος. Αυτό το θέτω ως προβληματική χωρίς να ταχθώ υπέρ του ενός ή του άλλου ή μιας ρήσης την οποία είχε πει ο Τσε Γκεβάρα σχετικά με το τι μέλλει γενέσθαι. Το αφήνω αυτό ως ρητορικό να πλανάται.

Ανεξαρτήτως αυτού, αυτό το οποίο θέλω να είπω είναι ότι το διακύβευμα είναι η παγκοσμιοποίησις. Και τι σημαίνει παγκοσμιοποίηση; Σαφώς υπάρχει διαχωρισμός του οικουμενισμού και του διεθνισμού. Εδώ μιλούμε, όμως, για μια ισοπεδωτική και συνθλιπτική παγκοσμιοποίηση. Η παγκοσμιοποίηση καθ’ ημάς έχει τρία ερείσματα, έχει τρεις συνιστώσες τις οποίες τις πολεμούμε δημοκρατικά, αμιγώς δημοκρατικά.

Ζητούμε κράτος δικαίου. Ζητούμε συνταγματικά κατοχυρωμένα δικαιώματα. Ουδέν έτερο. Γιατί υπάρχει κάποια διασπορά ψευδών ειδήσεων όπου μας προσάπτουν το στίγμα ή προσπαθούν να κάνουν με πιθανολογήσεις, εικοτολογίες και χωρίς απτά στοιχεία να μας συνδέσουν με κάποιες άλλες περιόδους.

Αυτό, λοιπόν, το οποίο θέλω να πω είναι ότι η πρώτη συνιστώσα της παγκοσμιοποιήσεως, την οποία πολεμούμε, είναι ότι προάγεται ο εθνομηδενισμός, η κατάλυση της εθνικής ιδιοπροσωπείας και της ταυτότητός μας, ανεξαρτήτου ιδεολογίας. Δεν είναι ιδεολογία. Η ιδεολογία είναι ένα επείσακτο μεταγενέστερα ιστορικά στοιχείο.

Άπαντες, εν τοιαύτη περιπτώσει, είμεθα Έλληνες. Έχουμε ζώσα παράδοση. Άρα αυτό πλήττεται. Νοθεύεται η ταυτότητα. Προάγεται ο ανθελληνισμός και διαμέσου της παιδείας. Κατακρεουργείται η ελληνική γλώσσα χάριν επιχειρημάτων, καθ’ ημάς ψευδεπίγραφα προοδευτικών επιχειρημάτων, διότι η γλώσσα είναι ενιαία, είτε η καθαρεύουσα, είτε η αρχαΐζουσα, είτε η κοινή ελληνική.

Κάποιοι μου λένε «δεν καταλαβαίνω τη γλώσσα την οποία ομιλείς». Και τους απαντώ ότι «υποκρίνεστε». Διότι υπάρχουν άνθρωποι οι οποίοι είναι αγράμματοι και παρακολουθούν τη θεία λειτουργία και θεολογίζουν πολύ πιο λυσιτελώς και τελεσφόρως από κάποιον καθηγητή πανεπιστημίου Θεολογίας. Γιατί η ελληνική γλώσσα είναι κόσμημα και είναι βίωμα και ιδίως η αρχαία ελληνική γλώσσα είναι στο επίκεντρο και αποτελεί το μείζον της διαμόρφωσης του ανθρώπινου πολιτισμού παγκοσμίως.

Εδώ για ποιον λόγο υποτιμούμε την ελληνική γλώσσα; Είναι κι αυτό ένα ερώτημα το οποίο αναφύεται και τίθεται. Γιατί για εμάς υφίσταται αυτό το ιλαροτραγικόν συναμφοτέρον της ιλιαδορωμιοσύνης, δηλαδή του ελληνικού πολιτισμού ο οποίος από αργόσυρτα ρέει μέσα μας. Είναι το φως τον ανέσπερο, το ζείδωρο, το ζώπυρο του ελληνισμού, ανεξαρτήτως του παρελθόντος, του παρόντος και του μέλλοντος. Συμφύρεται και το μεταλαμπαδεύουμε το φως ανεξαρτήτως ιδεολογίας. Διότι για όλους εμάς ο συνεκτικός ιστός είναι η Ελλάδα, είναι το φως το ελληνικό. Άρα, εδώ το Βήμα αυτό, όπου ο Θεός με αξίωσε, αποτελεί μια δάδα φωτός καθ’ ημάς.

Άρα, λοιπόν, για να μην μακρηγορώ επειδή κι ο χρόνος περνάει, το πρώτο που πλήττει η παγκοσμιοποίηση είναι η ταυτότητά μας, η γλώσσα μας, ο πολιτισμός μας. Το δεύτερο είναι μία οιονεί, σοβούσα νεοφεουδαρχία, απαγκίστρωσή μας από τη γη των προγόνων μας, από την κατοικία μας. Κι αυτό παρασιωπήθηκε από τους προλαλήσαντες. Διότι βλέπουμε ένα ανελέητο σφυροκόπημα από τα φερόμενα ως funds -το λέω και αγγλιστί- διότι στην προκειμένη περίπτωση ουσιαστικά επισπεύστηκαν οι πλειστηριασμοί της πρώτης κατοικίας σε μια κρίσιμη περίοδο πανθομολογουμένως, με έναν πολίτη ο οποίος είναι καθημαγμένος εξαιτίας των αλλεπάλληλων μνημονίων, των εγκλεισμών. Κι έρχεται αυτή τη στιγμή και επειδή είμαι και μαχόμενος δικηγόρος παρ’ Αρείω Πάγω, είχα αντιμετωπίσει τις ευσύνοπτες διαδικασίες εφαρμογής του νόμου Κατσέλη, όπου συνέτνημαν, καταργούσαν δηλαδή, θεμελιώδη δικαιώματα επ’ ακροατηρίω.

Θέλω να πω λοιπόν, ότι το δεύτερο σκέλος ουσιαστικά είναι η φτωχοποίηση του Έλληνα. Άρα πολιτισμικός αφελληνισμός πρώτο σκέλος, δεύτερο η φτωχοποίηση και τρίτο η εθνοτική αλλοίωση. Και γιατί εθνοτική αλλοίωση; Λόγω της μεταναστεύσεως. Εμείς είμαστε υπέρ του εξορθολογισμού της μεταναστεύσεως. Δεν είμαστε όμως υπέρ της εργαλειοποιήσεως. Γιατί υπάρχει μια διττή εργαλειοποίηση.

Το πρώτο σκέλος είναι υπέρ των ελίτ της Ευρωπαϊκής Ένωσης και το δεύτερο είναι εις βάρος της αξίας του ανθρώπου. Διότι για εμάς κατ’ ουσία ως πρεσβευτές της συνταγματικής νομιμότητας, τους χριστιανούς ορθόδοξους η προστασία της ανθρώπινης αξίας -για την οποία είχε διαμηνύσει ο Απόστολος Παύλος- είναι προεξάρχουσα αρχή, η οποία ρητώς κατοχυρώνεται στην ψυχή, στη συνείδησή μας, στην καθημερινή προσευχή μας αλλά και στις διατάξεις της συνταγματικής εννόμου τάξεως, η οποία συνιστά κατά το μάλλον ή ήττον το ιερό μας Ευαγγέλιο.

Άρα, λοιπόν, εδώ στην παρούσα φάση υπάρχει εργαλειοποίηση του μεταναστευτικού και εις βάρος των ανθρώπων, υπέρ των ελίτ. Διότι η πρόθεση είναι η νόθευση των εθνών και κατ’ επέκταση της Ευρώπης. Συνοψίζοντας λοιπόν στις τρεις συνιστώσες της παγκοσμιοποίησης, εμείς είμαστε δημοκρατικά απέναντι, διότι προέχει το υποκείμενο, προέχει το έθνος, η ταυτότητα, ο πολιτισμός, ο οντολογικός μας προσδιορισμός. Γιατί αν δεν έχουμε έθνος κράτος, κοινωνική συνείδηση δεν θα μπορέσουμε να πορευτούμε και να εξελιχθούμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και βάζω μια τελεία περί του περιγράμματος του τι πρεσβεύουν οι Σπαρτιάτες, οι οποίοι Σπαρτιάτες ανυπερθέτως συνιστούν τους γεννήτορες των πεπρωμένων του. Διότι εμείς όλοι μας λογοδοτούμε σε ζώνες και τεθνεώτες, σε αυτούς οι οποίοι έχουν χύσει το αίμα τους για αυτή την πατρίδα.

Αξιότιμε, κύριε Πρόεδρε, έχω ένα λεπτό;

**ΠΡΟΕΔΡΕΥΩΝ (Αθανάσιος Μπούρας):** Ορίστε.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ πολύ.

Ζητώ συγγνώμη για την κατάχρηση. Τελειώνω σε ένα λεπτό.

Πέραν του περιγράμματος τελειώνω με τη συνταγματική Αναθεώρηση και την ψηφιοποίηση. Η συνταγματική Αναθεώρηση του άρθρου 16 είναι ένα μείζον ζήτημα, αλλά δεν είναι της παρούσης. Παραλίγο στη προηγούμενη συνταγματική αναθεωρητική Βουλή του 2019 να επέλθει ο διαχωρισμός Εκκλησίας και πολιτείας. Ήδη σε εγχειρίδια ακαδημαϊκής φύσεως Εκκλησιαστικού Δικαίου γίνονται ζυμώσεις περί αφαιρέσεως του σταυρού από τη σημαία. Εν περιπτώσει που η αναθεωρητική Βουλή προωθήσει τον διαχωρισμό Εκκλησίας και πολιτείας θα επέλθει ως αυτόφωρως συνέπεια, διότι θα αποτελεί θρησκευτικό σύμβολο. Δεν το υιοθετώ. Υπάρχει σαν ζύμωση. Το λέω και αυτό σχετικά δηλαδή με τον προωθούμενο αφελληνισμό από κάποια εξωθεσμικά παράκεντρα ή κάποια διευθυντήρια, χωρίς να χαρακτηριστώ ως συνωμοσιολόγος.

Το λέω αυτό και τελειώνω. Υπάρχει το ζήτημα της ψηφιοποιήσεως των πάντων. Θεωρώ ότι πρώτον αυτή η πολύφερνη ψηφιοποίηση δεν έχει επιφέρει το δέον αποτέλεσμα. Ομιλώ διά της εμπειρίας μου ως μαχόμενος δικηγόρος. Δεύτερον η πολύφερνη αυτή η ψηφιακή πραγματικότητα ήταν η αβελτηρία, η ακηδία η οποία συνεισέφερε με αιτιώδη προσφορότητα -είναι κάποιοι νομικοί διακεκριμένοι εδώ που αντιλαμβάνονται την έννοια της αιτιώδους προσφορότητας- στην εθνική τραγωδία των Τεμπών, η έλλειψη δηλαδή, αυτής της ψηφιακής πραγματικότητας την οποία εμείς εδώ την επισημαίνουμε.

Και λέω κι ένα παράδειγμα για την ψηφιακή πραγματικότητα. Έχουν έρθει πολλές φορές άνθρωποι ΑΜΕΑ οι οποίοι δεν έχουν γνώση από υπολογιστή. Τον Ιούνιο του 2022 καταργήθηκε η βεβαίωση της υπογραφής από την Αστυνομία και πρέπει μια κατάκοιτη ήταν να πάει στα ΚΕΠ συνοδευόμενη είτε να έχει γνώσεις και να αποκτήσει πρόσβαση διά ηλεκτρονική υπογραφή. Αυτό είναι ένα βιοτικό γεγονός το οποίο παραμένει αρρύθμιστο.

**ΠΡΟΕΔΡΕΥΩΝ (Αθανάσιος Μπούρας):** Κλείστε. Έχετε πάρει πολύ περισσότερο χρόνο. Βάλτε τελεία.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ναι, εντάξει δεν θα πω κάτι. Σας ευχαριστώ πολύ. Συγγνώμη για την κατάχρηση του χρόνου και για την ανοχή των συναδέλφων μου. Βάζω μια τελεία.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Ελληνικής Λύσης, κ. Βασίλειος Βιλιάρδος για δέκα λεπτά.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, θα ξεκινήσουμε από το ότι η νέα κοινοβουλευτική περίοδος θα είναι πολύ κρίσιμη, οπότε, δεν πρέπει να χαθεί καθόλου χρόνος, ενώ αυτός είναι ακριβώς ο λόγος που καταθέσαμε αμέσως μετά την ορκωμοσία πέντε προτάσεις για εξεταστικές επιτροπές. Από αυτές, οι δύο είχαν κατατεθεί, ήδη, στην προηγούμενη Βουλή για το Μάτι και για την ενδοτική Συμφωνία των Πρεσπών. Τη μία την είχαμε αναφέρει πολλές φορές για το πρώτο εξάμηνο του 2015, ενώ οι υπόλοιπες είναι καινούργιες, όπως για το έγκλημα των Τεμπών, καθώς επίσης, για όλα όσα ακούγονται σχετικά με τις παρενέργειες των εμβολίων.

Πιστεύουμε, δε, πως θα στηριχθούν από τη νέα Βουλή οι προτάσεις μας, τουλάχιστον, από τους Βουλευτές και από τα κόμματα που δηλώνουν ότι αγαπούν πραγματικά την Ελλάδα, αφού πρόκειται για θέματα που πρέπει οπωσδήποτε να διερευνηθούν.

Επειδή ο χρόνος που έχουμε στη διάθεσή μας είναι ελάχιστος, θα επικεντρωθούμε στην οικονομία, δυστυχώς επιγραμματικά. Εν προκειμένω, θέλουμε να τονίσουμε, αρχικά, ορισμένα θλιβερά παγκόσμια ρεκόρ της Ελλάδας, τα οποία είναι τα εξής: Πρώτον είμαστε η μοναδική χώρα στην παγκόσμια ιστορία που οδηγήθηκε στο ΔΝΤ στο Διεθνές Νομισματικό Ταμείο από το ΠΑΣΟΚ το 2010 με γεμάτα τα δημόσια ταμεία. Πάνω από 25 δισεκατομμύρια ευρώ υπήρχαν σύμφωνα με το ΔΝΤ στα ταμεία τότε των οργανισμών του δημοσίου, που σήμερα είναι κατατεθειμένα στην Τράπεζα της Ελλάδος. Αποτελούν μέρος του «μαξιλαριού» και χρησιμοποιούνται στα repos.

Παρεμπιπτόντως, εδώ διαβάσαμε, πως το Νομικό Συμβούλιο του Κράτους αποφάσισε να προχωρήσει σε αίτηση επανεξέτασης της υπόθεσης Γεωργίου στις 8 Ιουνίου, όπου υπήρξαν αντιδράσεις, μεταξύ άλλων, από το ΠΑΣΟΚ και από τον κ. Παπανδρέου. Μετά την δημοσιοποίηση της υπόθεσης, δε, η Κυβέρνηση της Νέας Δημοκρατίας κατέθεσε αίτημα ανάκλησης της προσφυγής. Αν είναι δυνατόν!

Εν προκειμένω, θεωρούμε πως το Νομικό Συμβούλιο του Κράτους και η υπηρεσιακή κυβέρνηση ενήργησαν έντιμα προς όφελος των Ελλήνων, αφού η ενδεχόμενη παραποίηση των στοιχείων, εκ μέρους του κ. Γεωργίου μας κόστισε τρία μνημόνια, περί το 1 τρισεκατομμύριο ευρώ, καθώς επίσης μια μοναδική στα ιστορικά χρονικά κατάρρευση της οικονομίας και της κοινωνίας μας.

Επομένως πρέπει και δικαιούμαστε να μάθουμε την αλήθεια. Πρέπει και δικαιούμαστε να μάθουμε την αλήθεια, κάτι που όπως φαίνεται δεν θέλει ο κ. Παπανδρέου, το ΠΑΣΟΚ, η Κυβέρνηση της Νέας Δημοκρατίας και οι ευρωπαίοι, οι Γερμανοί δηλαδή, αφού μάλλον δεν τους συμφέρει.

Δεύτερον, είμαστε η μοναδική χώρα στην παγκόσμια ιστορία που υποθήκευσε ολόκληρη τη δημόσια περιουσία της, αφού χρεοκόπησε εκούσια με το PSI από το ΠΑΣΟΚ και τη Νέα Δημοκρατία το 2012, για να διασωθούν -όπως όλοι γνωρίζουμε- οι ευρωπαϊκές τράπεζες, με μείωση του χρέους μας μόλις κατά 51,3 δισεκατομμύρια. Πενήντα δισεκατομμύρια μας κόστισε η Νέα Δημοκρατία τα τελευταία τρία χρόνια.

Τρίτον, είμαστε η μοναδική χώρα στην παγκόσμια ιστορία που υπέγραψε τρία διαδοχικά μνημόνια. Πολλές χώρες έχουν υπογράψει ένα. Δύο μόνο χώρες έχουν υπογράψει δύο μνημόνια και μόνο η Ελλάδα έχει υπογράψει τρία μνημόνια με κυβερνήσεις ΠΑΣΟΚ, Νέας Δημοκρατίας και ΣΥΡΙΖΑ.

Τέταρτον, είμαστε η μοναδική χώρα στην παγκόσμια ιστορία που μεταβίβασε τη δημόσια περιουσία της στο Υπερταμείο των ξένων για έναν αιώνα και μάλιστα χωρίς καμμία εκτίμηση -το τονίζω- της αξίας της. Δεν ξέρουμε, δηλαδή, καν τι έχουμε μεταβιβάσει. Αυτό συνέβη με τον ΣΥΡΙΖΑ το 2016.

Πέμπτον, είμαστε η μοναδική χώρα στην παγκόσμια ιστορία που το Υπουργείο Οικονομικών της δεν ελέγχει την εφορία, κάτι που δρομολόγησε ο ΣΥΡΙΖΑ το 2016 με την ίδρυση της ΑΑΔΕ.

Έκτον, είμαστε η μοναδική χώρα στην παγκόσμια ιστορία που οι φορολογούμενοι στήριξαν τις τράπεζες πέντε φορές, με τις τρεις ανακεφαλαιοποιήσεις των περίπου 44 δισεκατομμυρίων ευρώ, με τον αναβαλλόμενο φόρο των 17 δισεκατομμυρίων ευρώ, με το πρόγραμμα «ΗΡΑΚΛΗΣ» των 23 δισεκατομμυρίων ευρώ και με επιπλέον δώρο το «hive down» συν το ακαταδίωκτο των τραπεζιτών. Όπως γράφεται δε τώρα, το δημόσιο θέλει να ξεπουλήσει τις υπόλοιπες μετοχές που κατέχει στις τράπεζες, κάτι που θεωρούμε απαράδεκτο, ειδικά όσον αφορά την Εθνική Τράπεζα, και θα προσπαθήσουμε να το εμποδίσουμε με κάθε τρόπο.

Έβδομο και τελευταίο -υπάρχουν πολλά άλλα, αλλά δεν υπάρχει χρόνος- είμαστε η μοναδική χώρα που οι πολίτες της ψηφίζουν μετά από τόσες τραγωδίες τα τρία ίδια πολιτικά κόμματα που τους χρεοκόπησαν, όταν ακόμη και στην Τουρκία εξαφανίστηκαν τα κόμματα, εξαϋλώθηκαν, έφυγαν τα κόμματα που την οδήγησαν στο ΔΝΤ.

Συνεχίζοντας τώρα με την οικονομική καταστροφή που προκάλεσε στην Ελλάδα η Νέα Δημοκρατία τα τέσσερα τελευταία χρόνια, επειδή μια κυβέρνηση πρέπει να κρίνεται από το παρελθόν της, το κρατικό μας χρέος αυξήθηκε κατά 44 δισεκατομμύρια ευρώ μέσα σε τρία μόλις χρόνια, στα 400,3 δισεκατομμύρια ευρώ στα τέλη του 2022 ή στο 192% του πληθωριστικού ΑΕΠ.

Όσον αφορά την ανάπτυξη, ήταν της τάξης των 9 δισεκατομμυρίων ή 4,5% σε σχέση με το 2019 τα τρία τελευταία χρόνια, με τη διαφορά όμως ότι δόθηκαν πάνω από 50 δισεκατομμύρια με δανεικά στη στήριξη της κατανάλωσης, όχι λόγω της πανδημίας όπως συνηθίζει να λέει η Νέα Δημοκρατία, αλλά εξαιτίας της λανθασμένης πολιτικής των lockdowns.

Ακόμη όμως και αυτά τα 9 δισεκατομμύρια που αυξήθηκε το ΑΕΠ μας μέσα στα τρία χρόνια παρήχθησαν από τις μεγάλες επιχειρήσεις και τα υπερκέρδη τους, αφού οι πραγματικοί μισθοί στην Ελλάδα μειώθηκαν κατά 6,7% μόνο το 2022, σύμφωνα βέβαια με τη EUROSTAT. Περαιτέρω, το ιδιωτικό χρέος αυξήθηκε πάνω από 40 δισεκατομμύρια την ίδια χρονική περίοδο, στα 406 δισεκατομμύρια στα τέλη Ιουνίου του 2022. Έκτοτε συνεχίζει να αυξάνεται, ενώ το ακαθάριστο εξωτερικό χρέος, που είναι πάρα πολύ σημαντικό, αυξήθηκε κατά περίπου 137 δισεκατομμύρια ευρώ σε αυτά τα χρόνια, στα 547 συνολικά δισεκατομμύρια ευρώ, τεράστιο ποσό!

Όσον αφορά το εμπορικό μας έλλειμμα εκτοξεύτηκε στα 38,3 δισεκατομμύρια, ενώ χωρίς τα καύσιμα στα 25,8 δισεκατομμύρια, στο χειρότερο επίπεδό του δηλαδή από το 2008, όπου όλοι γνωρίζουμε τι συνέβη αργότερα.

Το έλλειμμα του ισοζυγίου τρεχουσών συναλλαγών εκτοξεύτηκε στα 20,1 δισεκατομμύρια, ενώ σύμφωνα με το ΔΝΤ ήταν το χειρότερο ως προς το ΑΕΠ, τόσο στην ανεπτυγμένη όσο και στην αναπτυσσόμενη Ευρώπη, το χειρότερο. Τεκμηριώνει δε, πως όλα τα τουριστικά μας έσοδα φεύγουν στο εξωτερικό, ενώ είναι μεταξύ άλλων το αποτέλεσμα του εγκλήματος της μη σύνδεσης του τουρισμού μας με την εγχώρια παραγωγή.

Χωρίς να επεκταθούμε περισσότερο όλοι οι οικονομικοί δείκτες μας, χωρίς καμμία απολύτως εξαίρεση, είναι στο βαθύ κόκκινο, ενώ είναι μύθος τα περί μεγάλης ανόδου των εξαγωγών αγαθών και υπηρεσιών, αφού από τα 70 δισεκατομμύρια το 2019 έφτασαν στα μόλις 71,6 δισεκατομμύρια, αυξήθηκαν κατά 1,6 δισεκατομμύριο δηλαδή, το 2022, στα τρία ολόκληρα αυτά χρόνια, σύμφωνα με το Γραφείο Προϋπολογισμού της Βουλής, που θα καταθέσουμε στα Πρακτικά, μαζί με όλους τους άλλους δείκτες, αφού θέλουμε πάντοτε να τεκμηριώνουμε όλα όσα λέμε.

Μύθος είναι επίσης η άνοδος των Άμεσων Ξένων Επενδύσεων, ενώ ο ακαθάριστος σχηματισμός παγίου κεφαλαίου δεν καλύπτει καν τις αποσβέσεις.

Παράλληλα δε η υπερφορολόγηση των πολιτών μέσω της διατήρησης των ίδιων φορολογικών συντελεστών στις αυξημένες τιμές είναι άνευ προηγουμένου, στο 39% έναντι 34% του μέσου όρου του ΟΟΣΑ, με την ακρίβεια ειδικά στα τρόφιμα να είναι εκτός ελέγχου, ενώ ο δομικός μας πληθωρισμός -το πιο σημαντικό- συνεχίζει να αυξάνει.

Πώς είναι δυνατόν, λοιπόν, να δώσει κανείς ψήφο εμπιστοσύνης σε μία τέτοια Κυβέρνηση; Εντελώς αδύνατο!

Εντούτοις, επειδή η Ελλάδα είναι μία πολύ πλούσια χώρα, υπάρχουν λύσεις με τις οποίες μπορεί πραγματικά να καταφέρει θαύματα. Χρειάζεται όμως τις παρακάτω έξι βασικές ενέργειες συν μια ικανή κυβέρνηση, που να μπορεί να τις εφαρμόσει.

Πρώτον, αλλαγή του οικονομικού μας μοντέλου, με έμφαση στον πρωτογενή τομέα, στη μεταποίηση, στη βιομηχανία, ιδίως στην αμυντική, και στην υψηλή τεχνολογία.

Δεύτερον, σύνδεση του τουρισμού -απαραίτητο- με την εγχώρια παραγωγή.

Τρίτον, έναν σωστό ισολογισμό του κράτους, για να γνωρίζουμε τι έχουμε και όχι μόνο πόσα οφείλουμε.

Τέταρτον, φθηνή ενέργεια, με τη χρησιμοποίηση των αποθεμάτων λιγνίτη -διαθέτουμε περί τα 300 δισεκατομμύρια ευρώ αποθέματα λιγνίτη- με εξορύξεις, με ηλιακή ενέργεια, με γεωθερμία κ.λπ..

Πέμπτον, ένα γρήγορο και αποτελεσματικό δικαστικό σύστημα.

Έκτον, άμεση επίλυση του προβλήματος του ιδιωτικού χρέους, για το οποίο έχουμε καταθέσει λεπτομερέστατες προτάσεις.

Τέλος, αλλαγή του φορολογικού μας μοντέλου, με την υιοθέτηση του συστήματος εσόδων-εξόδων, μέσω του οποίου θα μηδενιστεί η φοροδιαφυγή, σε συνδυασμό με τη δρομολόγηση ενός οριζόντιου φόρου, flat tax, της τάξεως του 15%. Επίσης με την κατάργηση του ΕΝΦΙΑ, των τεκμηρίων διαβίωσης και της προκαταβολής φόρου.

Όσο δεν δρομολογούνται όλα αυτά η πατρίδα μας θα βαδίζει από το κακό στο χειρότερο, δυστυχώς προς μια νέα χρεοκοπία, ενώ όλο και περισσότερα παιδιά μας θα μεταναστεύουν για να επιβιώσουν, επιδεινώνοντας το ήδη τεράστιο δημογραφικό πρόβλημα.

Σε κάθε περίπτωση το όραμά μας είναι μια Ελλάδα που θα παράγει ανταγωνιστικά, παρέχοντας όχι επιδόματα ελεημοσύνης και «καλάθια», αλλά αξιοπρεπείς και σωστά αμειβόμενες θέσεις εργασίας στους πολίτες της. Το όραμα αυτό θα πρέπει να στηριχθεί από όλους μας, από τους πολίτες επίσης, χωρίς τις συνήθεις κομματικές παρωπίδες, αφού αυτό που οφείλει να μας ενδιαφέρει δεν είναι το κομματικό συμφέρον, αλλά η Ελλάδα και οι Έλληνες. Ευχόμαστε και ελπίζουμε να προλάβουμε προτού ξεσπάσει η αναμενόμενη χρηματοπιστωτική κρίση με την Ελλάδα εντελώς ανοχύρωτη.

Σας ευχαριστώ πολύ.

(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Καλείται τώρα στο Βήμα ο Βουλευτής του κόμματος Νίκη κ. Νικόλαος Βρεττός για δέκα λεπτά.

**ΝΙΚΟΛΑΟΣ ΒΡΕΤΤΟΣ:** Αξιότιμε Πρόεδρε, κυρίες και κύριοι συνάδελφοι, εδώ σε αυτήν την πρώτη μου παρουσία στο Βήμα του ναού της δημοκρατίας με προσοχή παρατήρησα όλους τους συνομιλητές, τους αξιότιμους συνομιλητές μας, που έχουν τα τελευταία είκοσι πέντε χρόνια διοικήσει ή βοηθήσει στη διοίκηση αυτού του κράτους. Και μου τέθηκε το εξής ερώτημα: Μήπως ζούσα σε άλλη χώρα ή τελικά εδώ, σε αυτόν τον ιερό χώρο για μένα; Διότι εδώ ορίζονται οι ζωές και οι τύχες τόσων ανθρώπων, όλων των Ελλήνων.

Υπάρχουν διαφορετικές προοπτικές συζήτησης, προοπτικές που βλέπω ότι όλοι συμφωνούμε, αλλά τελικά τα προβλήματα μένουν άλυτα και έρχονται οι επόμενοι και λένε γιατί δεν τα έκαναν οι προηγούμενοι και οι προηγούμενοι γιατί δεν θα τα κάνουν οι επόμενοι.

Πάντοτε, η πρώτη στιγμή όμως στην πορεία μιας διαδρομής είναι σημαντική. Η αρχή είναι το ήμισυ του παντός, έλεγε ο Πλάτων. Κάποτε μας τα μάθαιναν αυτά στα σχολεία.

Σημαντικότερη όμως είναι η στιγμή του τερματισμού αυτής της διαδρομής, η λογοδοσία, η αξιολόγηση αυτής της πορείας και ο απολογισμός της. Κι αν το πρόσημο κριθεί θετικό για τους πολλούς και αδύναμους συμπολίτες μας και όχι για την προσωπική μας καριέρα, τότε ναι, η πρώτη στιγμή είναι και τιμή, τιμή που οφείλουμε να μη μείνει ατίμητη, αλλά να στέκεται διαρκώς ως ο δείκτης της στενής οδού της αλήθειας, που τολμήσαμε να βαδίσουμε για χάρη του πολύπαθου λαού.

Για το δημοκρατικό πατριωτικό μας κίνημα Νίκη όμως αυτή η πορεία που ξεκινά σήμερα κοινοβουλευτικά αποτελεί ήδη την πρώτη θετική καταγραφή, με πρωτόγνωρα πολιτικά χαρακτηριστικά στην περίοδο της Μεταπολίτευσης. Οι πλέον των εκατόν ενενήντα δύο χιλιάδων ψηφοφόροι μας, με χαρά, για πρώτη φορά μετά από πολλά χρόνια έδωσαν ψήφο μαρτυρίας, αλλά όχι μιας ακόμη στείρας διαμαρτυρίας.

Ταυτίστηκαν με το κίνημά τους. Ψήφισαν με ελπίδα και προοπτική δείχνοντάς μας απόλυτη εμπιστοσύνη. Κυρίως, όμως, ψήφισαν με λογική και θάρρος, μια λογική που τείνει να σβηστεί και να τοποθετηθεί στο περιθώριο, αλλά και θάρρος άνευ εντάσεων και φανατισμών, στοιχεία που δεν αρμόζουν στους ανθρώπους της Νίκης. Δεν βρισκόμαστε εδώ να γεμίσουμε οπαδούς κομμάτων, αλλά να ενώσουμε όλους τους Έλληνες, ανεξαρτήτως του τι πιστεύει ο καθένας και τι αποφάσεις παίρνει στην προσωπική του ζωή. Η αγκαλιά της Νίκης τούς χωράει όλους και κανείς δεν περισσεύει. Γιατί μόνο αν παραμείνουμε μαζί ενωμένοι, μόνο τότε θα πάει μπροστά η Ελλάδα μας.

Ναι, θέλουμε πρόοδο για τη χώρα μας. Υπάρχει όμως δέντρο χωρίς ρίζες; Ευχές γονέων και αγώνες των προγόνων μας στηρίζουν τα θεμέλια της πατρίδας που οραματιζόμαστε, της Ελλάδας που θα βρίσκεται στο προσκήνιο κι όχι στο παρασκήνιο του ευρωπαϊκού και διεθνούς στερεώματος.

Γι’ αυτό, λοιπόν, ευχαριστούμε τον ελληνικό λαό που μας ανέδειξε υπηρέτες του στο ελληνικό Κοινοβούλιο, αγωνιζόμενος με σθένος και δυναμισμό απέναντι σε πιέσεις άδικες και ανοίκειες όλου του παλαιού πολιτικού φάσματος, ενός πολιτικού κατεστημένου εκπροσωπούμενου κυρίως από μια αυτοδύναμη Κυβέρνηση του 20% των εκλογικών καταλόγων, αρίστων κατά δήλωσή της, με αρκετά φοβικά πολιτικά σύνδρομα όμως, και δευτερευόντως από την Αντιπολίτευση που στο σύνολό της σχεδόν φυλλοροεί.

Κι ενώ ο κοινωνικός ιστός της πατρίδας έχει διαρρηχθεί, το βιοτικό επίπεδο υποβαθμίζεται συνεχώς, οι ατομικές ελευθερίες περιορίζονται, τα δημοκρατικά δικαιώματα κομματιάζονται, η πρόσβαση στη δημόσια υγεία και παιδεία καταργείται σταδιακά, η ατομική ιδιοκτησία αποστερείται συστηματικά, η εθνική κυριαρχία απεμπολείται σιωπηλά, το δημογραφικό πρόβλημα οξύνεται διαρκώς -το δημογραφικό πρόβλημα συνδέεται παραδόξως με το μεταναστευτικό και οξύνονται και τα δύο διαρκώς- και η Κυβέρνηση προπαγανδίζει σθεναρά και επιφανειακά μια επερχόμενη μελλοντική ανάπτυξη. Αλλά ανάπτυξη για ποιους; Για τα λεγόμενα αρπακτικά έως και κοράκια ονομαζόμενα; Σίγουρα, ναι. Με την αμέριστη συνδρομή μάλιστα και κυβερνητικών Βουλευτών που νόμιμα και ηθικά κατά τα άλλα ανέπτυσσαν δίκτυο εξωχώριων εταιρειών λεηλατώντας την ατομική περιουσία των συμπατριωτών μας με το πρόσχημα ότι δεν ξέρανε ότι ήταν ασυμβίβαστο. Μήπως ανάπτυξη για τους διεθνείς τυχοδιωκτικούς επενδυτές των τουριστικών μας και όχι μόνο περιοχών; Σίγουρα, ναι. Με σύμμαχο τη διαφθορά που αυξάνεται απεριόριστα. Μήπως έστω για το λαό; Σίγουρα, όχι. Γιατί κάνατε μόνιμη πολιτική πρακτική την τακτική των Pass και των επιδοτήσεων ως σανίδα σωτηρίας για ένα ακόμα δεκαπενθήμερο για όσους συμπολίτες μας έχουν ήδη απενταχθεί ή αποκλειστεί από την κοινωνία.

Κυρίες και κύριοι συνάδελφοι, ωραία, θα μας πείτε, και τι μπορείτε να κάνετε εσείς, πέρα από κάποιες διαπιστώσεις εύκολες και ανώδυνες; Μπορούμε πρώτα να τολμήσουμε και να φωνάξουμε, όπως το μικρό παιδί με την αγνότητα του και την αλήθεια φώναξε πως ο βασιλιάς είναι γυμνός. Μπορούμε να εμπνεύσουμε το λαό από τον οποίο προερχόμαστε, το λαό με τον οποίο συμπορευόμαστε και το λαό για τον οποίο αγωνιζόμαστε να πάρει την τύχη του στα δικά του χέρια, να πάψει να είναι το 50% της αποχής, να ελευθερωθεί από το σύνδρομο της Στοκχόλμης και να βγει στο φως, να πιστέψει στο φως και στον εαυτό του και να απαιτήσει τη ζωή που δικαιούται, να επαναφέρει τη χώρα του στις ράγες των αρχών και των αξιών της, να διεκδικήσει το μέλλον το δικό του και των παιδιών του, να αντιδράσει στη νεοεπιβαλλόμενη woke κουλτούρα του καταχρηστικού δικαιωματισμού και της ετεροφοβίας που προωθείται παγκοσμίως από τον ακραίο υπερφιλελευθερισμό, να φωνάξει πως δεν θέλει να είναι μειοψηφία στον τόπο του, να περηφανευτεί για την ιστορική, πνευματική και επιστημονική του παράδοση, να αναδείξει τα σύγχρονα επιτεύγματα σπουδαίων Ελλήνων, να καταδείξει κάνοντας αυτοκριτική τα μεγάλα λάθη του και να οραματιστεί μία Ελλάδα φάρο της οικουμένης και του πολιτισμού κι όχι αχθοφόρος μιας ξενόφερτης οικουμενικότητας και μιας βίαια επιβαλλόμενης πολυπολιτισμικότητας.

Κυρίες και κύριοι συνάδελφοι, ναι, υπάρχει ελπίδα. Όπως έχει συμβεί και σε άλλες εξίσου δύσκολες περιόδους της ιστορίας του ελληνικού κράτους, έτσι και τώρα καλούμαστε όλοι σε ένα εθνικό προσκλητήριο να υπηρετήσουμε το «εμείς», να υπηρετήσουμε το λαό μας που εκπροσωπούμε. Αυτή η προσπάθεια δεν θα είναι εύκολη. Είναι όμως αναγκαία και επιτακτική. Δεν χωρεί συμβιβασμούς. Δεν επιτρέπει υποχωρήσεις. Θέλει όμως δουλειά, πολλή δουλειά, γνώσεις και λογική τεκμηρίωση. Θέλει έμπνευση από τις διαχρονικές αξίες του γένους και ανάδειξη των αρετών του ελληνισμού. Πάνω απ’ όλα όμως, χρειάζεται συνεργασία στηριγμένη στην αρχή της συμπληρωματικότητας και όχι στις πρακτικές του αποκλεισμού και της υποχρεωτικότητας.

Εμείς οι δέκα της Νίκη κι όχι το δεκανίκι οποιουδήποτε, με επικεφαλής μας το δάσκαλο Δημήτρη Νατσιό είμαστε έτοιμοι γι’ αυτό το ταξίδι. Είμαστε έτοιμοι μαζί με τους συνεργάτες του κινήματος και τις προσδοκίες του ελληνικού λαού να αντιμετωπίσουμε αυτή την ιστορική πρόκληση και πρόσκληση. Πιστεύουμε να είναι παρούσες και όλες οι υγιείς δυνάμεις εντός και εκτός της πατρίδας.

Κλείνοντας, θα ήθελα να ευχαριστήσω τους πολίτες του Νοτίου Τομέα Αθηνών, που μου προσέφεραν αυτή τη μοναδική εμπειρία να τους αντιπροσωπεύω, να τους υποσχεθώ, να αναδείξω και να αγωνιστώ σε συνεργασία και με τους υπόλοιπους Βουλευτές, αν το θελήσουν, των άλλων κομμάτων για την επίλυση των πολλών, δύσκολων και άμεσων προβλημάτων. Γιατί τα προβλήματα των πολιτών απαιτούν συνέργειες και όχι διαχωρισμούς.

Κυρίες και κύριοι συνάδελφοι, η νέα αυτή κοινοβουλευτική περίοδος, που ξεκίνησε με τις προγραμματικές δηλώσεις του Πρωθυπουργού, ας αναδειχτεί σε μια νέα ευκαιρία επαναπροσδιορισμού και επανακαθορισμού των στόχων της Κυβέρνησης επ’ ωφελεία των μη προνομιούχων πολιτών, με σκοπό τη νίκη του ελληνισμού και της ανθρώπινης αξιοπρέπειας του ελληνικού λαού, την ενίσχυση της κοινωνικής συνοχής, την πρόοδο και τη μετάβαση στη νέα ψηφιακή εποχή με ισχυρά κοινωνικά αντισώματα.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Καλώ τώρα στο Βήμα τον Βουλευτή της Πλεύσης Ελευθερίας, τον κ. Μιχαήλ Χουρδάκη.

Ορίστε, κύριε Χουρδάκη, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Αξιότιμε Πρόεδρε, αξιότιμο Προεδρείο, ερίτιμα μέλη της Κυβέρνησης, αξιότιμες κυρίες και κύριοι συνάδελφοι, είναι μεγάλη χαρά που βρίσκομαι εδώ εκπροσωπώντας τον ελληνικό λαό από την περιφέρεια της Α΄ Θεσσαλονίκης ως εκλεγμένο μέλος της Πλεύσης Ελευθερίας. Επιτρέψτε μου σύντομα να συστήσω προς το Σώμα, καθότι, όπως είπε και η κ. Κωνσταντοπούλου, είμαστε όλοι μη πολιτικοί που βρεθήκαμε στο κίνημα και υποστηρίξαμε την Πλεύση Ελευθερίας.

Γεννήθηκα και μεγάλωσα στη Θεσσαλονίκη. Η καταγωγή μου έλκει από την Κρήτη, από το Αρχοντικό Αρκαλοχωρίου και από την Ήπειρο, από το Βασιλικό Πωγωνίου. Είμαι πατέρας τριών παιδιών, που τον Σεπτέμβριο θα φοιτούν σε Γυμνάσιο και σε Λύκειο και έχω την τιμή να είμαι διδακτικό και ερευνητικό προσωπικό στο Αριστοτέλειο Πανεπιστήμιο Θεσσαλονίκης στη βαθμίδα του αναπληρωτή καθηγητή στο Εργαστήριο Υγιεινής, Κοινωνικής-Προληπτικής Ιατρικής και Ιατρικής Στατιστικής στο Τμήμα Ιατρικής.

Από το 2006 διδάσκω σε προπτυχιακό επίπεδο, κατόπιν σε μεταπτυχιακό. Είμαι διευθυντής και ιδρυτής ενός μεταπτυχιακού προγράμματος με τίτλο: «Εφαρμοσμένη διατροφή και προαγωγή υγείας». Είμαι κάτοχος δύο βασικών πτυχίων, από το Τμήμα Επιστήμης Διαιτολόγιας-Διατροφής στο Χαροκόπειο Πανεπιστήμιο και από το Τμήμα Ιατρικής στο Αριστοτέλειο, μεταπτυχιακού τίτλου στην Εθνική Σχολή Δημόσιας Υγείας, διδακτορικών σπουδών και μεταδιδακτορικής εκπαίδευσης στο εξωτερικό. Έχω δουλέψει στη Γερμανία ως Επιμελητής σε πανεπιστημιακή κλινική και έχω την ειδικότητα της Γενικής Οικογενειακής Ιατρικής.

Έχω διατελέσει ιδρυτικό μέλος και σε διοικητικό συμβούλιο και σε πειθαρχικό συμβούλιο σε πληθώρα επιστημονικών εταιρειών και επιπλέον στην Ευρωπαϊκή Εταιρεία Κλινικής Διατροφής και Μεταβολισμού στην εκτελεστική επιτροπή από το 2012 υπεύθυνος πλέον των τεκμηριωμένων οδηγιών στην κλινική διατροφή και μεταβολισμό από το 2020.

Τέλος, επί σειρά ετών υπήρξα μέλος με διάφορους ρόλους στον Εθνικό Οργανισμό Φαρμάκων, στον Ενιαίο Φορέα Ελέγχου Τροφίμων και σε διάφορες άλλες επιτροπές, φορείς και υπηρεσίες.

Τα λέω όλα αυτά, διότι θέλω να εξηγήσω με ποιες ιδιότητες και με ποια εκπαίδευση θα αναφερθώ στα ζητήματα που θα απευθύνω σε εσάς για θέματα που απασχολούν τους συμπολίτες μας, εκείνους και εκείνες που μας εξέλεξαν όλους εμάς εδώ πέρα και περιμένουν από εμάς να βρούμε λύσεις στα προβλήματα που τους απασχολούν και να βελτιώσουμε τη ζωή τους συνολικά.

Γι’ αυτό επέλεξα σήμερα να μιλήσω μόνο για την υγεία, έχοντας κατά νου ότι αυτό το «μόνο για την υγεία» πρακτικά περιλαμβάνει το σύνολο των ενεργειών που μπορούν να γίνουν από ένα οργανωμένο κράτος και οφείλουν να αποτελούν βασικό πυρήνα κάθε Κυβέρνησης.

Όλο και περισσότερο -και αναφέρθηκε ήδη και από προηγούμενους ομιλητές- γινόμαστε δέκτες δυσάρεστων ειδήσεων για άδικη απώλεια συνανθρώπων μας, λόγω και της έλλειψης έγκαιρης μεταφοράς σε νοσοκομειακές δομές ή υποστελέχωσης ή άλλων αστοχιών. Ταυτόχρονα, γνωρίζουμε όλοι και γινόμαστε κοινωνοί των δυσκολιών που αντιμετωπίζουν οι συμπολίτες μας σε ό,τι αφορά την πρόσβαση σε ιατρική και φαρμακευτική φροντίδα.

Είναι πράγματι λυπηρό το 2023 να μην έχουν όλοι πρόσβαση στις αυτονόητες ως βασικές κατακτήσεις της υγείας και στην ανεμπόδιστη πρόσβαση στην υγεία και να χάνονται αναίτια ανθρώπινες ζωές.

Όπως θα ξέρετε, τα παραπάνω είναι εντονότερα εκτός των αστικών κέντρων και οι συμπολίτες μας στην περιφέρεια αντιμετωπίζουν ακόμα μεγαλύτερη ανασφάλεια, λόγω της υποστελέχωσης και των αδυναμιών του συστήματος. Είναι αδυναμίες που δυστυχώς δεν μπορούν να διορθωθούν με βιαστικές και στο πόδι φτιαγμένες πράξεις νομοθετικού περιεχομένου, όπως αυτή στην οποία αναφέρθηκε ο Πρωθυπουργός νωρίτερα για την υποστελέχωση του ΕΚΑΒ, οι οποίες μόνο επιφανειακά μπαλώνουν το όποιο πρόβλημα, χωρίς πραγματικά να το επιλύουν.

Η υποστελέχωση του Εθνικού Συστήματος Υγείας επιτείνεται από τις αυξανόμενες παραιτήσεις στελεχών, οι οποίοι με πάρα πολύ δυσκολία και σε δύσκολες συνθήκες προσπαθούν να ανταπεξέλθουν. Είναι σημαντικά υποαμειβόμενοι και γι’ αυτό αρκετοί από αυτούς αναζητούν αλλού εργασία για να έχουν αυξημένη εργασιακή και προσωπική αξιοπρέπεια.

Όπως θα συμφωνείτε, αυτά οδηγούν σε απαξίωση του Εθνικού Συστήματος Υγείας και τονίζω την ανάγκη για απόλυτη επανεκκίνηση, με στόχευση τη διασφάλιση του δημόσιου χαρακτήρα του συστήματος. Αυτό απαιτεί δαπάνες από τον τακτικό Προϋπολογισμό της χώρας και οι οποίες πρέπει να κατευθυνθούν προς την πρόληψη και τη δημόσια υγεία, με ενίσχυση και εφαρμογή κατάλληλων προγραμμάτων και όχι με αποσπασματικές δράσεις, σαν κι αυτή που αναφέρθηκε από τον Πρωθυπουργό ως «πρόγραμμα» -υποθέτω λανθασμένα ή εκ παραδρομής- ενώ αποτελεί «δράση».

Τα προβλήματα είναι εντονότερα στην περιφέρεια, αφ’ ενός λόγω και της δυσκολίας να προσελκυστούν και να παραμείνουν φυσικά οι εργαζόμενοι, αφετέρου και της υπερσυγκέντρωσης ιδιωτών ιατρών στα αστικά κέντρα, γεγονός που αφήνει τους συμπολίτες μας στην περιφέρεια στο έλεος μιας κακοτυχίας, ενός χαλασμένου ασθενοφόρου ή ενός οδηγού ασθενοφόρου που εκείνη τη μέρα δεν είχε βάρδια.

Αντίστοιχες δυσκολίες υποστελέχωσης, δυστυχώς, υπάρχουν και σε άλλους τομείς, όπως είναι στους εκπαιδευτικούς, καθώς όχι μόνο δεν παρέχονται χειροπιαστά κίνητρα για να μεταβούν και να παραμείνουν αυτοί σε σημεία εκτός των αστικών κέντρων, αλλά επιπλέον υπάρχουν εμπόδια και δυσκολίες συχνά ανυπέρβλητες, όπως η αδυναμία τακτικής επικοινωνίας ακτοπλοϊκής σύνδεσης, δηλαδή, τον χειμώνα.

Η ενίσχυση της περιφέρειας μέσα από την ενίσχυση του Εθνικού Συστήματος Υγείας, αλλά και των εκπαιδευτικών δομών, θα αυξήσει την εμπιστοσύνη των συμπολιτών μας στο σύνολό τους στις κρατικές δομές, θα επιτρέψει να μη φεύγουν οι συμπολίτες μας προς τα μεγαλύτερα αστικά κέντρα, όπως συμβαίνει παραδείγματος χάριν με όσους είναι χρονίως ασθενείς για τις ανάγκες της περίθαλψής τους και πιθανώς, να επιταχύνει ή να δημιουργήσει τις προϋποθέσεις, προκειμένου ένα σημαντικό κομμάτι, ελπίζουμε των νεότερων, να επιστρέψει μετά τις σπουδές τους προς αυτά τα μέρη.

Αυτοί οι νέοι και οι νέες επιπλέον αντιμετωπίζουν εντονότερα τα προβλήματα της ακρίβειας, του εξαιρετικά υψηλού κόστους στέγασης, των χαμηλοαμειβόμενων εργασιακών ευκαιριών που βρίσκουν ή καν δεν βρίσκουν. Δημιουργούνται, επίσης, προβλήματα σε ό,τι αφορά την αναζήτηση στέγασης και για όσους βρίσκονται εκτός της πατρικής εστίας για σπουδές. Ακόμα βέβαια και αργότερα, όταν θα θελήσουν να κάνουν οικογένεια. Και είναι ανησυχητικό, για ένα πολύ σημαντικό κομμάτι της νεότερης γενιάς και των νέων ζευγαριών που έχουν το όνειρο της οικογένειας και της τεκνοποίησης στις σημερινές αντίξοες οικονομικές συνθήκες. Γι’ αυτούς παραμένει ένα άπιαστο όνειρο, οδηγώντας σε επιπλέον δημογραφικό μαρασμό τον ελληνικό πληθυσμό και όπως θα έχετε δει τα πρόσφατα στοιχεία που ανακοινώθηκαν από την ελληνική Στατιστική Υπηρεσία˙ η τελευταία απογραφή δεν είναι καθόλου ενθαρρυντική.

Χρειάζονται κίνητρα εργασιακά, ασφαλιστικά και ενδεχομένως και πιο εξειδικευμένα για την παροχή βοήθειας προς ζευγάρια που δυσκολεύονται να τεκνοποιήσουν, προκειμένου να μη συνεχιστεί αυτή η αναστροφή της ηλικιακής πυραμίδας στη χώρα μας. Δυστυχώς, συμπληρωματικά προς τη δυσμενή δημογραφική πορεία, η οποία αναμφίβολα συνδέεται και με τις οικονομικές πολιτικές των τελευταίων ετών, υπάρχουν και σημαντικά ζητήματα αυξανόμενης νοσηρότητας, με αρκετούς δείκτες υγείας να βαίνουν επιδεινούμενοι. Αυτό, σαφώς συνδέεται με ελλειμματικές κοινωνικές πολιτικές. Παραδείγματος χάριν, τέτοιο έλλειμμα κοινωνικής πολιτικής και κατάλληλων πολιτικών υγείας συντηρεί τα υψηλά ποσοστά παιδικής, εφηβικής και ενήλικης υπερβαρίας και παχυσαρκίας από τα υψηλότερα στον παγκόσμιο πληθυσμό. Κι ενώ το πρόβλημα είναι γνωστό εδώ και πάρα πολλά χρόνια, δεν έχουν ληφθεί σοβαρά υπ’ όψιν οι αρνητικές συνέπειες τόσο μεσοπρόθεσμες όσο και μακροπρόθεσμες, όχι μόνο για την υγεία του ελληνικού πληθυσμού, αλλά και για την ελληνική οικονομία.

Ταυτόχρονα, δυστυχώς, δεν υπάρχει ικανή στόχευση σε δομές ερασιτεχνικού και κοινωνικού αθλητισμού. Αντιθέτως, αφήνουμε τη νέα γενιά έρμαιο στα εξωσχολικά συμπληρωματικά μαθήματα, απόρροια ενός βαθμοθηρικού εξεταστικού συστήματος, το οποίο διαρκώς -σημειωτέον- αλλάζει, δημιουργώντας επιπλέον άγχος στους μαθητές, αλλά και στους εκπαιδευτικούς που προσπαθούν να φέρουν εις πέρας το έργο τους. Και αντί να προσπαθεί η Κυβέρνηση να διορθώσει τις εμφανείς αδυναμίες που υπάρχουν στο εκπαιδευτικό σύστημα, επαίρεται ο Πρωθυπουργός, νωρίτερα, για την αύξηση των Πρότυπων και Πειραματικών σχολείων, αντί να λειτουργούν όλα σε όλη τη χώρα με όλους τους πόρους και το προσωπικό που χρειάζονται. Κι αυτή η βιασύνη για την αναθεώρηση του άρθρου 16 που θα επιτρέψει δια της ευθείας οδού -γιατί εμμέσως ήδη λειτουργούν τέτοια ιδρύματα με αβέβαιη στάθμη παρεχόμενης εκπαίδευσης ως ιδιωτικά πανεπιστήμια- είναι αδικαιολόγητη. Αν πράγματι χρειάζονται αλλαγές στο Σύνταγμα αυτές δεν αφορούν το άρθρο 16, αφορούν την εισαγωγή ασυμβίβαστου της βουλευτικής και της υπουργικής ιδιότητας, αφορούν αλλαγές στην υπουργική και βουλευτική ασυλία και πλήρη ανεξαρτησία του διορισμού των επικεφαλής της δικαστικής εξουσίας.

Κυρίες και κύριοι Βουλευτές, χρειάζονται ριζικές παρεμβάσεις και υιοθέτηση ρηξικέλευθων αλλαγών που θα περιλαμβάνουν τον βέλτιστο, πρακτικά και όχι μόνο θεωρητικά, συντονισμό φορέων, οργανισμών και υπουργείων. Χρειάζεται συντονισμός στην πράξη, βασισμένος στην κοινή λογική και με χρηστή χρήση των δημόσιων πόρων χωρίς τις σπατάλες, απόρροια ενός συστήματος επιτελικού κράτους αλά καρτ.

Η στόχευση στην πρόληψη και τη βελτίωση της υγείας του ελληνικού πληθυσμού θα επιφέρει σημαντικά πλεονεκτήματα, πέρα από την αύξηση του προσδόκιμου επιβίωσης, καθώς μεταξύ άλλων η υγεία μπορεί να αποτελέσει ισχυρό πυλώνα οικονομικής ανάπτυξης, τόσο άμεσα όσο και έμμεσα.

Σας ευχαριστώ πολύ που είχα την τιμή να απευθυνθώ στο Σώμα ως ομιλητής της νεοεισερχόμενης Κοινοβουλευτικής Ομάδας της Πλεύσης Ελευθερίας. Δεσμεύομαι προς όλους τους Έλληνες και τις Ελληνίδες, ανεξάρτητα από το αν στις πρόσφατες εκλογές επέλεξαν να ψηφίσουν την Πλεύση Ελευθερίας, αφ’ ενός ότι η παρουσία μου θα αποτελέσει υπόδειγμα και αφ’ ετέρου ότι θα επιδιώξω να αποδειχθεί ωφέλιμη για τον ελληνικό λαό στο όνομα και για το συμφέρον του οποίου έχουμε, ελπίζω όλοι εμείς, βρεθεί σήμερα στην Αίθουσα.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι ο πρώην Πρωθυπουργός και Βουλευτής Αχαΐας κ. Γεώργιος Παπανδρέου ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος και οι Βουλευτές του κόμματός του κατέθεσαν πρόταση για σύσταση Εξεταστικής Επιτροπής για τη «διερεύνηση των λόγων, των συνθηκών και των διαδικασιών κάτω από τις οποίες υπογράφηκε και κυρώθηκε η συμφωνία των Πρεσπών, καταλογισμού ποινικών ευθυνών και ανάδειξη λόγων αυτοδίκαιης ακυρότητας λόγων ακύρωσης, καθώς και επιγενόμενων λόγων καταγγελίας της ανωτέρω συμφωνίας», σύμφωνα με τα άρθρα 68 παράγραφος 2 του Συντάγματος και 144 επί του Κανονισμού της Βουλής.

Η πρόταση αυτή θα καταχωριστεί στα Πρακτικά της σημερινής συνεδρίασης, θα τυπωθεί και θα διανεμηθεί στους κυρίους Βουλευτές, όπως προβλέπει ο Κανονισμός.

Επίσης, έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος και οι Βουλευτές του κόμματός του κατέθεσαν πρόταση για σύσταση Εξεταστικής Επιτροπής για τη «διερεύνηση των επιπλοκών, των θανάτων και των διαφόρων ασθενειών που προκάλεσε στις Ελληνίδες και τους Έλληνες το εμβόλιο mRNA, τον καταλογισμό των ποινικών ευθυνών στα μέλη της κυβέρνησης της Νέας Δημοκρατίας που με τις αποφάσεις τους, ασκώντας παντός είδους βία, υποχρέωσαν τους πολίτες να υποστούν το συγκεκριμένο εμβόλιο με τις εντεύθεν συνέπειες και την παραπομπή στη δικαιοσύνη των υπευθύνων», σύμφωνα με τα άρθρα 68 παράγραφος 2 του Συντάγματος και 144 επί του Κανονισμού της Βουλής.

Η πρόταση αυτή θα καταχωριστεί στα Πρακτικά της σημερινής συνεδρίασης, θα τυπωθεί και θα διανεμηθεί στους κυρίους Βουλευτές, όπως προβλέπει ο Κανονισμός.

Επίσης, έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος και οι Βουλευτές του κόμματός του κατέθεσαν πρόταση για σύσταση Εξεταστικής Επιτροπής για τη «διερεύνηση των ποινικών ευθυνών των αρμοδίων αξιωματούχων, πολιτικών και μη, μέσω πράξεων ή παραλείψεων που οδήγησαν στο μαζικό έγκλημα στο Μάτι, τυχόν εμπλοκή μελών της τότε κυβέρνησης σε προσπάθεια συγκάλυψης ή απόκρυψης ευθυνών, καθώς και για την κατάσταση που επικρατεί στο Πυροσβεστικό Σώμα», σύμφωνα με τα άρθρα 68 παράγραφος 2 του Συντάγματος και 144 έως 148 του Κανονισμού της Βουλής.

Η πρόταση αυτή θα καταχωριστεί στα Πρακτικά της σημερινής συνεδρίασης, θα τυπωθεί και θα διανεμηθεί στους κυρίους Βουλευτές, όπως προβλέπει ο Κανονισμός.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος και οι Βουλευτές του κόμματός του κατέθεσαν πρόταση για σύσταση Εξεταστικής Επιτροπής για τη «διακρίβωση της ζημίας που επέφερε στο ελληνικό δημόσιο, στους Έλληνες και στις τράπεζες η διακυβέρνηση της χώρας κατά το πρώτο εξάμηνο του 2015 από την κυβέρνηση των ΣΥΡΙΖΑ - ΑΝΕΛ, τη διερεύνηση των αιτιών επιβολής τραπεζικής αργίας και κεφαλαιακών περιορισμών, της υπογραφής τού τρίτου επώδυνου μνημονίου, της ανάγκης νέας ανακεφαλαιοποίησης των πιστωτικών ιδρυμάτων, τον καθορισμό του ακριβούς ύψους της ζημιάς που επήλθε και τον καταλογισμό ποινικών ευθυνών στα μέλη της τότε κυβέρνησης που ευθύνονται», σύμφωνα με τα άρθρα 68 παράγραφος 2 του Συντάγματος και 144 επί του Κανονισμού της Βουλής.

Η πρόταση αυτή θα καταχωριστεί στα Πρακτικά της σημερινής συνεδρίασης, θα τυπωθεί και θα διανεμηθεί στους κυρίους Βουλευτές, όπως προβλέπει ο Κανονισμός.

Τέλος, έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος και οι Βουλευτές του κόμματός του κατέθεσαν πρόταση για σύσταση Εξεταστικής Επιτροπής για τη «διερεύνηση των συνθηκών του μαζικού εγκλήματος των Τεμπών, τη διακρίβωση και τον καταλογισμό τυχόν ποινικών ευθυνών σε μέλη τής τότε κυβέρνησης της Νέας Δημοκρατίας και την παραπομπή των ποινικά υπευθύνων ενώπιον της δικαιοσύνης», σύμφωνα με τα άρθρα 68 παράγραφος 2 του Συντάγματος και 144 επί του Κανονισμού της Βουλής.

Η πρόταση αυτή θα καταχωριστεί στα Πρακτικά της σημερινής συνεδρίασης, θα τυπωθεί και θα διανεμηθεί στους κυρίους Βουλευτές, όπως προβλέπει ο Κανονισμός.

(Oι προαναφερθείσες προτάσεις έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 321-716)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 01.00΄ λύεται η συνεδρίαση για σήμερα Παρασκευή 7 Ιουλίου 2023 και ώρα 09.00΄, με αντικείμενο εργασιών του Σώματος: Συνέχιση της συζήτησης επί των Προγραμματικών Δηλώσεων της Κυβερνήσεως, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**